
KØBENHAVN    —    FORLAGSTRYKKERIET 


FORORD 

DENNE  anden  Bog  af  van  Zanten  er  lige- 
som den  første  skreven  stykkevis.  No- 
gen bestemt  Datering  af  de  forskellige  Par- 
tier foreligger  ikke;  men  saa  vidt  det  kan 
skønnes  af  Dagbøgerne,  har  Forfatteren  ar- 
bejdet med  Stoffet  i  hvert  Fald  i  Aarene 
1877,  1879  og  1880. 

Paa  en  Dagbogsside,  dateret  „Batavia, 
Marts  1877"  (ved  Slutningen  af  Forfatterens 
„æstetiske  Periode",  jfr.  Fortalen  til  „Van 
Zanten's  lykkelige  Tid")  staar  der:  „Arbej- 
det paa  Daniel".  En  løs  Bladstump,  dateret 
„Buka  September",  men  uden  Aarstal*), 
indeholder:  „Det  skulde  Pieter  Goy  have 
set!".  Endelig  findes  fra  Efteraaret  1880,  da 
V.  Z.  atter  var  vendt  tilbage  til  Batavia,  føl- 
gende  afsluttende   Bemærkning:   „Læste  og 

*)  Antagelig  fra  1879,  i  hvilket  Aar  v.  Z.  virkede  som  Depoichef 
paa  Salomon-Øerne,  af  hvilke  Øen  Buka  er  en  af  de  største. 

samlede  det  gamle  og  det  ny  om  Daniel  og 
hans  Venner.  Skal  Barnet  hedde  „Løve- 
kulen" eller  „Øen"?" 

Af  indre  Grunde  vil  jeg  antage,  at  Kapit- 
lerne I — VI  er  skrevne  ud  i  ét  Aandedrag. 
I  de  følgende  Kapitler,  der  formendig  stam- 
mer fra  1879,  bliver  Tempoet  langsommere, 
Holdningen  tøvende.  Jeg  tænker  mig  at  v.  Z.'s 
Længsel  efter  Øerne,  nu  da  han  atter  sad  i 
en  stor  moderne  By,  har  gjort  ham  det  van- 
skeligt at  fastholde  den  ironiske  Grundtone, 
hvormed  Bogen  begyndte.  Han  er  selv  paa 
ny  fangen  ind  af  sine  Personers  Lykkedrøm 
—  den  samme  Drøm,  hvoraf  „V.  Z.'s  lyk- 
kelige Tid"  er  baaren  —  og  til  hvilken 
denne  anden  Bog  var  tænkt  at  danne  det 
ironiske  Modstykke. 

Det  er  morsomt  at  se,  hvorledes  selv  en 
saa  oprindelig,  udenfor  Lavet  staaende  Dig- 
ternatur som  V.  Z.  har  været  undergiven  den 
i  Litteraturhistoriens  Annaler  ofte  noterede 
Lov,  at  en  omfattende  Kunstnerbegavelse 
har  en  advokatorisk  Trang  til  at  bevæge  sig 
frem  gennem  modsatte  Synspunkter. 

Den  0,  som  i  „V.  Z.'s  lykkelige  Tid"  var 
hans   forjættede   Land  —  mod   den   vender 

han  sig  nu  ironisk  og  søger  at  frigøre  sig  for 
den  med  et  Smil.  Dette  er  ogsaa  lykkedes 
ham  —  indtil  Kapitlerne  XV— XVIII.  Da  er 
det,  som  om  Smilet  strammes,  som  om  Iro- 
nien er  ved  at  slaa  over.  I  denne  Vaklen, 
denne  Tøven  ser  jeg  en  naturlig  og  tilstræk- 
kelig Forklaring  paa,  at  Arbejdet  atter  er 
blevet  afbrudt. 

Først  da  Forfatteren  paany  har  været 
udenfor  og  —  i  1880  —  atter  er  vendt  til- 
bage til  Civilisationen,  har  han  genvundet 
den  Overlegenhed,  der  var  nødvendig  for 
ham  til  at  fuldføre  Arbejdet,  til  at  frigøre 
sig  kunstnerisk. 

De,  som  erindrer  Fortalen  til  den  først 
udgivne  van  Zanten'ske  Bog,  vil  vide,  at  det 
ogsaa  kun  var  kunstnerisk.  I  Livet  beva- 
rede han  Længslen  til  sin  sidste  Stund. 

Der  er  af  Udgiveren  foretaget  nogle  Stil- 
rettelser for  at  udjævne  Overgangen  mellem 
Stykkerne,  ligesom  ogsaa  positive  Uoverens- 
stemmelser, der  aabenbart  skyldes,  at  Stof- 
fets Enkeltheder  under  Arbejdspauserne  har 
forskudt  sig  i  Forfatterens  Erindring,  er  ble- 
ven rettede  til  indbyrdes  Samklang. 

Saavel  Titlen  „Den  forjættede  0"  som 
adskillige  af  Kapitel -Overskrifterne  skyldes 
ligeledes  Udgiveren.  I  Manuskriptet  findes 
navngivne  og  unavngivne  Kapitler  imellem 
hverandre. 

Idet  jeg  herved  forelægger  det  andet  af  de 
van  Zanten'ske  Manuskripter  for  den  dan- 
ske Læseverden,  skal  jeg,  i  Anledning  af 
mange  baade  offentlig  og  privat  udtalte  Tvivl, 
endnu  gøre  denne  —  efter  mit  Skøn  over- 
flødige —  Tilføjelse,  at  van  Zanten  virkelig 
ikke  er  identisk  med  Laurids  Bruun. 

Gid  han  var! 

København  i  Marts. 

Laurids  Bruun. 


I 

DANIEL  OG  HANS  VENNER 


PIETER  GoY  gik  Og  fejede  sammen  i  Løve- 
kulen, Kaféens  Bagværelse,  som  hver  Af- 
ten fra  Ni  til  Et  var  forbeholdt  Forfatteren 
Daniel  Hooch  og  hans  Venner. 

Der  skulde  være  Gilde. 

Daniel  havde  været  indenfor  før  Middag 
og  sagt  til  om  tre  Hummere  i  Mayonnaise, 
tre  Chablis,  en  Genever  til  Maleren  samt 
lidt  godt  og  rigeligt  Koldt  paa  Assietter.  Og 
saa  et  Blomkaalshoved  naturel  til  Jakob 
Beer,  der  var  Vegetarianer  af  en  svag  Ma- 
ves Nødvendighed  og  af  Overbevisning. 

Daniel  havde  ladet  Buffetjomfruen,  som 
havde  Ordre  til  at  stille  sig  tvivlende  over- 
for usandsynlige  Bestillinger,  bytte  en  Sed- 
del af  Middelstørrelse,  stukket  Trekløverets 
private  Fodermester  et  lille  kontant  Afdrag 

paa  det  gamle  Mellemværende;   og  alt  var 
saaledes  i  Orden. 

Sagen  var  den,  at  Daniel  for  nogle  Maa- 
neder  siden  havde  faaet  sit  Lystspil  „Natu- 
rens Skød"  antaget  til  Opførelse  paa  et  For- 
stadsteater, som  var  langt  under  Stykkets 
Værdighed. 

laften  skulde  der  være  Premiere. 

Bedsteborgerpressen  havde  tiet  stædigt, 
som  den  plejede.  Men  Daniel  havde  i  den 
radikale  Halløjpresse  et  beundrende  Tilhæng 
af  unge,  endnu  udøbte  Talenter,  som  havde 
lovet  at  troppe  op  og  lave  Succes. 

Daniel  var  nemlig  ogsaa  Kritiker  og  førte 
sin  Pen  som  en  Dolk. 

Forfatteren  selv  og  hans  nærmeste  Venner, 
—  Jakob  Beer,  der  havde  et  lille  Leveben 
som  Organist  i  en  Blindekirke,  og  Maleren 
Hendrik  Koort,  som  tegnede  med  en  Døtre- 
skole, —  vilde  udeblive  fra  Forestillingen 
for  deres  Selvagtelses  Skyld. 

At  Daniel  havde  overladt  Stykket  til  Skal- 
pering paa  „Røverborgen",  som  det  lille 
Teater  populært  kaldtes,  skyldtes  den  jærn- 
haarde  Nødvendighed,  at  Trekløveret  hver 
for  sig  havde  overskredet  den  menneskelige: 

Grænse  for  Huslejekredit,  samt  at  Kafévær- 
ten havde  gjort  Løvekulens  Konto  op  og 
nægtet  at  servere  uden  mod  Kontant,  hvor- 
efter ogsaa  Pieter  Goy,  deres  egen  Foder- 
mester, havde  taget  Mod  til  sig  og,  stridende 
Medfølelsens  gode  Strid,  saa  han  svedte  ved 
det,  havde  bedt  Daniel  med  Ørneblikket  om 
at  tænke  paa  ham. 

—  Jeg  tænker  altid  paa  Dem!  —  havde 
Daniel  sagt  og  klappet  hans  fedtglinsende 
Frakke.  Men  Penge  var  det  ikke  blevet  til 
—  før  nu  idag  en  Tier  og  lidt  Sølv. 

Daniel  havde  om  Morgenen  været  ude 
paa  Teatret  og  hævet  Resten  af  sit  Tilgode- 
havende for  Premieren.  Huset  var  allerede 
udsolgt;  og  Skuespillerne,  som  kom  til  en 
sidste  lille  Extraprøve,  havde  hilst  ham  med 
megen  Agtelse.  Trekløveret  var  varslet  om 
den  festlige  Sammenkomst,  hvormed  Daniel 
vilde  døve  Angeren  over,  at  han  solgte  sin 
literære  Samvittighed  for  en  lang  Række 
Opførelser  —  paa  Røverborgen. 

Daniel  var  en  ung  Mand,  der  bar  sit 
Hoved  som  en  Halvgud.  Hans  brune  Øjne 
saa  altid  op  over  Haaret  paa  den,  han  talte 

med.  Naar  han  ivrede  sig,  blev  de  blanke 
og  hvasse,  mens  Læberne  trak  sig  haanligt 
sammen,  Hovedet  knejste  og  Fingrene  spil- 
lede i  det  mørke  tynde  Haar. 

Han  havde  fra  sin  tidligste  Ungdom  levet 
i  Strid  med  Samfundet.  Hans  Drøm  var  en 
fri  Naturtilværelse  under  høj  Himmel  og 
stolte  Trætoppe  —  under  en  evig  Sol  i  et 
Land,  hvor  der  ikke  var  Forskel  paa  Godt 
og  Ondt. 

Han  havde  faaet  Prygl  som  Dreng  og 
kunde  ikke  glemme  det.  Livet  havde  altid  for- 
styrret hans  Drømme.  Bestandig  maatte  han 
bide  dem  i  sig.  Der  hobede  sig  saa  meget 
op,  at  Trykket  indefra  nu  og  da  aabnede 
Ventilen.  Saa  fik  han  et  af  sine  Anfald,  hvor 
han  rasede  mod  Burets  Tremmer,  udeblev 
fra  de  faa  Timer  i  Fransk  og  Geografi,  som 
en  gammel  Skolekamerat  havde  levnet 
ham,  tog  i  Skoven,  hvor  han  i  et  Døgn 
eller  to  virkeliggjorde  det  fuldkomne  Natur- 
menneske. 

Derude  drev  han  om  med  Blikket  druk- 
kent søgende  mod  Trætoppene,  uden  Hat, 
med  aaben  Vest. 

Mens  Lyrikken  strømmede  fra  ham,  følte 


DANIEL   OG    HANS  VENNER 


han  sig  kaldet  til  ved  sit  Eksempel  at  skabe 
en  ny  Menneskehed  —  uden  Samfund,  uden 
Pligt,  uden  Moral. 

Sulten  kaldte  ham  tilbage.  Udmattet  og 
frysende  vendte  han  hjem  til  sit  Kvistvæ- 
relse. Saa  havde  Sindet  faaet  Ro  indtil  vi- 
dere. Han  blev  flittig,  lukkede  sig  inde,  sad 
med  Hovedet  i  Hænderne,  stirrende  paa  det 
hvide  Papir,  indtil  Djævlen  omsider  for  i 
ham  og  frembragte  en  af  disse  smaa  onde 
Humoresker,  hvormed  han  hævnede  sig  paa 
Verden,  og  som  havde  gjort  hans  Navn  saa 
afholdt  blandt  de  alleryngste,  der  endnu  af 
et  oprigtigt  Hjærte  kunde  elske  og  hade. 

Selv  nærede  han  den  største  Foragt  for 
dette  Tvangsarbejde.  Han  skrev  med  sam- 
menbidte Tænder  og  svor  ved  sig  selv,  at 
naar  han  havde  stoppet  Gabet  paa  det  store 
Dyr  —  det  var  Publikum  —  saa  vilde  han 
sætte  sin  Hjærtens  Mening  paa  Vers  i  et 
over  alle  Tider  lysende  Værk,  der  vilde 
sprænge  Samfundet  og  dræbe  ham  selv  som 
det  første  Offer. 

Saa  vidt  var  han  nu  naaet,  at  han  i  „Na- 
turens Skød"  for  første  Gang  havde  haft 
Held   til   at   smugle   noget   ind   af  sit   eget. 

Han  havde  sukret  Sprængstoffet  i  smaa  glatte 
Piller.  Men  ingen  af  de  literære  Teatre 
havde  forstaaet  dette  ypperlige  Værk.  Saa 
var  det,  at  den  jærnhaarde  Nødvendighed 
tvang  ham  ned  til  Røverborgen. 

Daniel  mødte  Jakob  i  Kaféens  Port. 

Musikeren  var  lille  og  forvokset.  I  hans 
magre  uvaskede  Ansigt  sad  der  et  Smil 
spigret  fast  over  de  mørke  Tandstumper. 
Naar  han  kom  ind  i  en  Stue,  vejrede  hans 
lange  spidse  Næse  mod  Luften  som  et  mæg- 
tigt Følehorn,  fornemmende,  om  der  var 
Plads  for  ham.  Man  var  tilbøjelig  til  at  glem- 
me hans  Nærværelse;  det  var  gærne,  som 
dukkede  han  pludselig  frem  af  en  Krog, 
naar  han  gav  sig  til  at  tale. 

Han  havde  trods  sine  syvogtyve  Aar  alle- 
rede graa  Stænk  i  sit  lange  Kunstnerhaar, 
der  —  naar  han  kom  i  Ekstase  —  daskede 
ham  om  de  tykke  sammenvoksede  Øjen- 
bryn, saa  han  maatte  slaa  med  Hovedet  for 
at  faa  det  væk. 

Han  var  af  de  stille  Genier,  der  som 
Violen  dølger  sig  bly  under  det  grønne.  Den 

bedste  Del  af  hans  Jeg  færdedes  bestandig 
i  et  over  Tilværelsen  svævende  Tonerige. 

Mens  han  stirrede  frem  for  sig  med  sit 
fastspigrede  Smil  anede  han  ikke,  hvad  der 
blev  talt  omkring  ham.  Men  pludselig  be- 
gyndte han  at  snakke  —  beruset  og  tyst, 
med  gratiøse  Bevægelser  af  sine  lange  Spille- 
hænder,  der  ligesom  strøg  Tankerne  ud  i 
Oktaver,  —  over  noget  forunderligt,  som  han 
paa  Fribillet  havde  hørt  spille  af  en  eller 
anden  Koncertberømthed. 

Ingen  var  ubønhørlig  i  sin  Kritik  som 
han,  Naar  nogen  antastede  hans  musikal- 
ske Idealer,  bevægede  hans  lille  Væselskik- 
kelse sig  i  uhyggelige  Snoninger.  Han  Ram- 
mede op  som  et  Blus  i  en  Trækvind,  mens 
hans  Skygge  for  uhyggelig  og  truende  over 
Løvekulens  skidengule  Væg. 

Fodermesteren  lyttede  mangen  Gang  med 
stive  Øjne,  naar  Aanden  pludselig  for  i  Krøb- 
lingen, som  han  kaldte  ham  for  sig  selv. 

Saa  mindedes  han  et  Billede  i  en  gam- 
mel Bog,  han  havde  set  som  Dreng  hos 
sin  Bedstefar.  Det  forestillede  Doktor  Fau- 
stus,  som  forlokkes  af  den  Onde  i  en  skum- 
mel Klostercelle  med  en  rød    Kaminild   og 

en  lang  hornet  Skygge  paa  den  halvmørke 
Væg. 

—  Naa  —  sagde  Jakob  og  stak  sin  smalle 
Haand  ind  i  Daniels  —  Hvorledes  gaar  det? 

—  Hold  Mund!  — sagde  Daniel  og  skub- 
bede ham  foran  sig  op  ad  den  mørke  Bag- 
trappe. Naar  han  var  sulten,  var  han  ikke 
til  at  komme  nær. 

Maleren,  Hendrik  Koort,  kom  som  sæd- 
vanlig drivende,  da  de  andre  allerede  sad 
ved  Bordet. 

Man  var  saa  vant  til  hans  Upræcished,  at 
man  aldrig  ventede  paa  ham.  Men  Hendrik 
blev  hver  Gang  fornærmet. 

Han  var  lavvoksen,  tæt  og  hoftebred. 
Hans  Hoved  var  for  stort,  dertil  bredt  over 
Tindingerne  med  en  udbuet  Pande,  der  saa 
ud,  som  om  den  i  næste  Øjeblik  vilde  stan- 
ge. Flad  i  Nakken  var  han  og  havde  tæt- 
klippet rødt  Haar,  som  var  hans   Stolthed. 

Hans  Trang  og  Længsel  var  ligesom  Da- 
niels efter  Naturen;  men  medens  Digteren 
drømte  sig  den  til  for  at  besidde  den  og 
beherske  den,  saa  længtes  Hendrik  efter  at 
tabe  sit  Jeg  i  Naturenhedens  Mysterium. 

Det  uberørte  var  hans  Længsels  Maal. 
Han  vilde  male,  hvad  der  aldrig  havde  væ- 
ret sat  i  Billeder  før,  det  som  franske  Ma- 
lere havde  anet,  men  ikke  formaaet.  Natu- 
rens Oprindelighed  afklædt  alle  de  falske 
og  svigtende  Symboler,  som  den  alting  for- 
vanskende Menneskekultur  havde  lagt  ind  i 
Tingene,  saa  man  ikke  længer  formaaede  at 
se  den  uden  gennem  Briller.  Ind  til  Tingene 
selv  vilde  han,  sætte  de  nøgne  Indtryk  i 
Stedet.  Daniel  kaldte  det  spydigt  den  rød- 
haarede  Kunst. 

Hendrik  Koort  havde  en  haard  Kamp  at 
bestaa  med  sit  Hang  til  Magelighed,  som 
hang  sammen  med  hans  Trang  til  Person- 
lighedens Opløsning  i  Naturen. 

Naar  han  paa  sine  lange  Morgenture  hav- 
de fundet  en  tilstrækkelig  ensom  Plet,  af- 
førte han  sig  Samfundsmennesket  og  tog 
Solbad  i  det  duftende  Græs. 

To  Gange  var  han  bleven  noteret  af  en 
Landbetjent,  men  Instinktet  krævede  sin 
Ret. 

Han  paastod,  at  han  i  saadanne  fuldkom- 
men nøgne  Øjeblikke  var  naaet  Naturen  saa 
nær  ind   paa   Livet,  at   han   glimtvis   havde 

set  uden  Menneskebriller  og  fornemmet  Tin- 
gene i  deres  Oprindelighed. 

Desværre  forelaa  der  ingen  Skitser  fra 
disse  Øjeblikke.  Men  naar  det  var  bleven 
lidt  ud  paa  Aftenen  —  saadan  ved  den  tredje 
Genever  —  saa  begyndte  han  at  trække 
Linjerne  op  for  de  andre  og  i  vage  drøm- 
mende Udtryk  at  vække  Forestillinger  hos 
dem  om  de  sære  Urtoner,  hvori  Farverne 
havde  opløst  sig  for  hans  Blik.  Han  sad  og 
stirrede  frem  for  sig,  med  de  tykke  Læ- 
ber aabnede  under  Betagelsen  og  den  brede 
haarede  Haand  malende  ud  i  Luften.  Men 
paa  det  Tidspunkt  var  der  sjælden  nogen, 
der  hørte  til.  Jakob  Beer  var  hinsides  i  sit 
Rige,  og  Daniel  beherskede  Tilværelsen  for 
egne  Drømmes  Regning. 

Det  anfægtede  ingen  af  dem;  men  Blik 
og  Tale  rettedes  uvilkaarlig  mod  den  eneste 
tavse,  mod  Fodermesterens  trofaste  blaa 
Øjne,  der  —  kæmpende  med  Søvnen  — 
stirrede  betagne  paa  dem  fra  Kakkelovns- 
krogen, hvor  han  havde  sin  Stol. 

Det  var  kommen  ganske  af  sig  selv,  at 
Pieter  Goy  saadan  hørte  til. 

Oprindelig  var  det  vist  Kakkelovnen,  som 

lokkede  ham;  for  der  var  altid  dejlig  varmt 
i  Løvekulen. 

Han  havde  nu  engang  faaet  Vane  til  at 
sidde  og  lytte  til  de  mange  forunderlige  nye 
Ting.  Hver  Aften,  naar  der  slukkedes  i 
Gadeværelserne  og  Kaféen  lukkedes,  me- 
dens Løvekulen  blev  til  en  sluttet  Privat- 
kreds, som  var  Natbetjenten  uvedkommende, 
listede  Pieter  ind  og  satte  sig  i  Krogen. 

Efterhaanden  som  Fodermesteren  voksede 
fast  til  Daniel  og  hans  Venner,  faldt  det  af 
sig  selv,  at  han  anbragte  sine  Midler  i  kon- 
tante Forstrækninger. 

I  Begyndelsen  følte  han  det  som  en  Ære, 
naar  Daniel  klappede  ham  paa  Skulderen 
og  bad  ham  om  en  Gylden  eller  to. 

Sidenhen  opfattede  han  det  som  en  For- 
pligtelse, der  fulgte  med,  at  han  fik  Lov  at 
blive  siddende.  Han  betalte  sin  Entré  og 
havde  Ret  til  at  overvære  Forestillingen. 

Han  morede  sig  mange  Gange  storartet, 
naar  Humøret  stod  i  det  lystige  Hjørne  og 
Daniel  begyndte  at  hale  Dagens  Berømt- 
heder ned  af  Piedestalen. 

Pieter  Goy,  der  var  fra  Groeningen,  god- 

tede  sig  og  lo,  saa  Taarerne  glinsede  paa 
hans  rødmossede  Kinder. 

Men  til  andre  Tider,  naar  det  hang  tykt 
med  Mismod  over  Kulen,  og  enhver  klagede 
paa  sit  Instrument,  saa  rørtes  han  og  led 
med  dem  og  sad  med  foldede  Hænder  og 
tænkte  paa  den  onde  Verden  og  sin  egen 
private  Lykkes  Forlis. 

Det  var  en  Gaardmandsdatter  derhjemme, 
som  sveg  ham  for  en  Diskenspringer  i  Køb- 
staden, med  Flagreslips  og  ærtegule  Bukser. 


II 

DET  STORE  DYR 


—  Det  er  nydeligt! 

Hendrik  Koort  stod  i  Døren  og  saa  for- 
arget paa  Daniel  og  Jakob,  som  spiste  om 
Kap. 

—  Sid  ned!  —  bød  Daniel  med  Munden 
fuld  af  Mad. 

—  Man  bliver  inviteret  paa  Aftensmad,  og 
saa  har  Værten  Gudhjælpemig  ædt  det  hele, 
inden  Gæsterne  er  komne! 

—  Sludder!  —  Du  kommer  jo  altid  bag- 
efter. —  Aa,  Fodermester,  giv  ham  Hum- 
meren. 

Pieter  Goy  rakte  op  efter  Fadet,  som 
han  havde  anbragt  paa  Skabet,  at  Daniel 
ikke  skulde  forgribe  sig  paa  Koorts  Andel. 

Maleren  klemte  sig  ind  paa  den  snævre 
Plads  mellem  Bordet  og  Væggen. 

Fodermesteren  rakte  ham  det  herlig  røde 

Skaldyr,  som  han  hilste  med  en  Række 
Tungelyde,  et  privat  Kunststykke,  som  ingen 
kunde  gøre  ham  efter.  Der  blev  skænket, 
og  saa  gik  det  løs  i  Tavshed. 

Lidt  efter  spurgte  Jakob  Beer  til  hans 
„forjættede  0",  men  fik  intet  Svar. 

Daniel  tænkte  paa  sit  Stykke,  som  i  dette 
Øjeblik  gik  af  i  Røverborgen.  Sukkende 
gav  han  sig  i  Lag  med  Beers  Hummer. 
Musikeren  var  nok  Vegetarianer;  men  Hum- 
mer kunde  han  ikke  helt  forsage.  Han  havde 
spist  den  ene  Klo. 

Hendrik  Koort  værgede  sin  Madfred  med 
rullende  Øjne  og  en  ublid  Snorren  som  en 
Hund,  der  slider  i  et  Kødben. 

Da  det  værste  var  overstaaet,  hævede 
han  Glasset  mod  Daniel  og  sagde: 

—  Lad  os  drikke  for  „Naturens  Skød". 
Lad  os  drikke  paa,  at  det  i  en  uoverskue- 
lig Række  af  Aftener  vil  bespise  os  med  alt, 
hvad  godt  og  ædeligt  er! 

Daniel  flyttede  paa  sig  og  blev  alvorlig. 

—  Ved  du,  Maler,  man  kan  sige,  hvad 
man  vil  om  det  store  Dyr.  Saa  snart  man 
lokker  for  det,  faar  man  alligevel  sit  Kød- 
ben. 

—  Og  du  har  sku  lokket  gevaldig  denne 
Gang. 

Daniel  bøjede  Hovedet  brødefuldt  over 
sin  Tallerken,  men  sagde  ingenting. 

—  Naar  jeg  tænker  paa  —  begyndte  Ja- 
kob Beer,  i  det  han  med  straalende  Øjne 
væltede  sig  over  en  Grøntsagssalat  —  at  der 
er  Folk,  som  Aften  efter  Aften  kan  spise 
deres  halve  Hummer  og  drikke  Vin  til,  uden 
at  have  mere  Begreb  om  Musik  og  Har- 
moni og  Skønhed  og  —  hvad  siger  I? 

—  Ja  —  sagde  Fodermesteren  og  satte  en 
ny  Flaske  paa  Bordet  —  det  er  ubegribeligt, 
som  den  Slags  Folk,  der  har  Portemonnixen 
i  Orden,  kan  putte  i  Ansigtet. 

Da  Daniel  havde  suget  det  sidste  tynde 
Hummerben,  lagde  han  sig  tilbage  i  Stolen 
og  halede  et  Brev  op  af  Lommen,  som  han 
havde  faaet  til  Morgen  fra  sin  rige  Onkel, 
Rederen,  der  havde  Skibe  baade  paa  Java 
og  Bagindien. 

Daniels  Kamp  med  Samfundet  havde  i  de 
sidste  Aar  tilspidset  sig  til  en  fortsat  Brev- 
krig  med  den  gamle,  som  var  forarget  over, 
at  han  ikke  vilde  tage  sig  noget  fornuftigt  til. 

De  handlede  frem  og  tilbage.    Den  gamle 

gjorde  et  Bud  paa  en  Embedseksamen,  som 
Daniel  afviste  med  Anstand.  Saa  bød  den 
gamle  højere  op.  Daniel  var  jo  alligevel 
hans  eneste  yngre  Slægtning  og  bar  hans 
Navn. 

Daniel  akcepterede  paa  Skrømt,  krævede 
et  passende  Beløb  til  Indkøb  af  Bøger,  som 
Trekløveret  levede  højt  paa  i  nogen  Tid, 
indtil  den  gamle  kom  undervejr  med,  at 
Daniel  fremdeles  skrev  i  Bladene. 

Den  gamle  kunde  ikke  lade  være  at  læse, 
hvad  Daniel  producerede,  skønt  det  bed  og 
sved  i  alt  det,  han  og  hans  Generation  hav- 
de siddet  paa  og  forsvaret  i  Handel  og  Van- 
del og  holdt  Skaaltaler  for  og  tjent  Dekora- 
tioner og  Titler  paa  i  en  Menneskealder. 
Nu  havde  han  af  Bladene  erfaret,  at  Daniel 
endogsaa  skulde  have  et  af  sine  skamløse 
Stykker  op  paa  en  Scene,  som  i  Rederens 
unge  Dage  var  en  uanstændig  Bule,  hvor 
Piger  gik  rundt  og  drak  med  Gæsterne. 

Saa  var  det,  at  den  gamle  besluttede  at 
gøre  det  forbi,  og  skrev  det  Brev,  som  Da- 
niel havde  faaet  til  sin  Morgenkaffe. 

Rederen  tilbød  gratis  Rejse  med  „Atlanta", 
hans  største  Skib,  der  skulde  til  Australien 

om  Otte  Dage.  Han  vilde  udruste  sin  Neveu 
med  en  mindre  Sum,  der  dog  først  kunde 
hæves  i  Brisbane;  saa  maatte  han  se  at  bry- 
de sig  en  Bane  derovre. 

Daniel  læste  Brevet  højt  for  sine  Venner. 

—  Slaa  til!  —  raabte  Maleren  —  og  tag 
mig  med.  Der  er  vel  nok  lidt  Urskov  og 
vilde  Mennesker  at  bryde  Bane  i  derovre. 

Fodermesteren  blandede  sig  ængstelig  i 
Talen: 

—  Nu  da  Hr.  Hooch  er  i  Færd  med  at 
lave  den  paa  Teatrene,  maatte  han  da  være 
godt  tosset. 

Mens  Daniel  i  pludselig  Nedslaaethed  sad 
med  Hovedet  i  Hænderne,  sagde  Jakob  Beer, 
i  det  han  med  svømmende  Øjne  stirrede 
paa  den  hvide  Vin  i  Glasset: 

—  At  tænke  sig,  at  nogen  ejer  store  Skibe 
og  kan  rejse  Jorden  rundt  for  deres  For- 
nøjelses Skyld!  —  Hvad  siger  I? 

—  Pieter  Goy  har  Ret!  —  indrømmede 
Hendrik  Koort  —  lad  os  først  faa  Saften 
presset  ud  af  „Naturens  Skød",  saa  kan  vi 
bagefter  bryde  Bane. 

Det  bankede  paa  Døren.  Fodermesteren 
lukkede  op. 

Den  forjættede  0  2 

Der  stod  et  Bybud  med  Kasketten  i  Haan- 
den  og  spurgte  efter  Forfatteren  Hr.  Hooch. 

Daniel  blev  bleg  af  Forventning  og  rakte 
efter  Brevet. 

Hendrik  tog  det  undervejs  fra  Foderme- 
steren og  læste  uden  paa. 

—  Det  er  fra  Røverborgen!  —  raabte 
han  triumferende  —  giv  ham  en  halv  Gyl- 
den, Pieter! 

Daniel  brød  Brevet  med  skælvende  Fingre. 
Det  var  jo  alligevel  hans  eget  lille  Stykke, 
hvor  vanartet  det  end  var. 

I  det  han  læste,  blev  han  bleg,  og  Læ- 
berne skælvede  en  Kende. 

Hendrik  Koort  tog  Papiret  fra  ham  og 
læste  højt. 

„Komplet  Fiasko!  —  For  hundrede  Gyl- 
den Inventar  slaaet  i  Smadder.  Politiet  no- 
terede Deres  Gadedrenge-Klakke.  Publikum 
hylede  paa  Forfatteren  for  at  tampe  ham. 
Tak  Deres  Gud,  at  De  ikke  var  til  Stede, 
og  band  paa,  at  det  elendige  Skidt  skal  ikke 
mere  komme  paa  mine  Brædder.  Ærbødigst 
Janssen,  Direktør." 

Maleren  læste  det  en  Gang  igen  ganske 
langsomt,   mens   Fodermesteren    med    store 

ængstelige  Øjne  kiggede  over  hans  Skulder. 
Saa  saa  han  fra  den  ene  til  den  anden  og 
gav  sig  Luft  i  en  umaadelig  Latter. 

Fodermesteren  skubbede  forarget  til  ham. 
Hvad  var  der  at  grine  a'.  Den  var  jo  pine- 
gal. 

Mens  Hendrik  Koort  mellem  Latteranfal- 
dene gentog  „ærbødigst  Janssen"  i  forskel- 
lige Tonarter,  slog  Daniel,  som  havde  staaet 
tavs  med  skælvende  Læber,  pludselig  Næ- 
ven ned  i  Bordet,  saa  Tallerkenerne  hop- 
pede og  Glassene  klirrede. 

—  Fanden  skal  ta'  mig  —  hvæsede  han 
—  om  jeg  vil  leve  mere  i  dette  forpestede 
Land! 

Mens  hans  stod  og  gispede  efter  Vejret, 
faldt  hans  Øje  paa  Rederens  Brev,  som  laa 
og  flød  mellem  Glassene.  Paa  Ordet  „Bris- 
bane" faldt  det.  Det  løjerlige  Ord  tilkæm- 
pede sig  pludselig  hans  Opmærksomhed. 
Det  var,  som  en  ny  Verden  lukkede  sig  op 
i  det  fjærne.  Den  æventyrlige  Naturtilværelses 
Verden,  som  han  altid  havde  sukket  efter, 
stod  for  ham  i  hele  sin  lokkende  Friheds- 
glands.  Det  kom  som  en  sidste  Tilflugt  og 
fik  hans  Hjærte  til  at  banke. 

Et  haandgribeligt  Tilbud  stod  skrevet  der 
med  spids  agtværdig  Kontorskrift  paa  haand- 
gjort  Firmapapir. 

Daniel  var  ikke  overtroisk,  men  han  troe- 
de alligevel  paa  en  ironisk  Verdensstyrelse. 

Kinden  sved  endnu  af  den  Lussing,  som 
det  store  Dyr  havde  langet  ham. 

Aa,  han  havde  ikke  fortjent  bedre.  Hvor- 
for havde  han  skamskrevet  sin  Pen  med 
smaa  leflende  Ondskabsfuldheder,  hvor  der 
tiltrængtes  Skorpioner?  Han,  hvis  Sind  læng- 
tes efter  at  løse  sig  af  Samfundstvangens 
Forbandelse  og  give  Mennesket  sit  store 
ubeskaarne  „Jeg"  tilbage. 

Her  skulde  der  gribes  til for  før- 
ste og  sidste  Gang. 

Han  stod  saa  længe  betagen  af  det  For- 
sæt, som  pludselig  brød  igennem  fra  dybe 
Drømmelag  i  hans  Indre  —  svulmende  af 
alle  de  smaa  Kilder,  der  saa  længe  var  dæm- 
met inde,  at  Jakob  Beer  tilsidst  blev  uhyg- 
gelig til  Mode  og  rykkede  ham  i  Frakken: 

—  Hvad  er  det  du  tænker  paa?  —  spurgte 
han. 

—  Jeg  rejser!  —  sagde  Daniel  og  lod  sig 
falde  ned  paa  Stolen. 

Der  var  et  forjættende  Smil  om  hans 
smalle  Læber,  mens  Blikket  flakkede  rundt 
paa  Vidderne  under  Loftet  og  Haanden  jog 
gennem  det  brune  Haar. 

—  Hvad  gør  du?  —  sagde  Hendrik  og 
stangede  imod  ham  med  sin  bulede  Pande. 

Han  anede  det  store,  som  laa  i  Luften. 

—  Jeg  tager  mod  hans  Tilbud.  Jeg  for- 
lader dette  Land  —  dette  Samfund,  som  jeg 
hader,  som  aldrig  vil  forstaa  mig.  Jeg  tager 
til  Brisbane  med  den  gamles  Skib. 

Hendrik  Koort  lettede  sin  svære  Under- 
krop, saa  Stolen  væltede  over  mod  Væggen. 

—  Det  er  hørt!  —  raabte  han  og  slog 
Haanden  mod  Bordet  —  jeg  tager  med. 

Daniel  saa  ned  paa  ham  fra  Vidderne: 

—  Du  —  hvor  faar  du  Penge  fra? 
Jakob   Beer  blev  urolig.    Det   forløsende 

Beslutningens  Ord  havde  aabnet  alle  Slu- 
serne ud  til  det  vidunderlige  Drømmeland, 
som  ogsaa  han  gemte  paa. 

Det  koste,  hvad  det  vilde.  Ogsaa  han 
maatte  bort  fra  den  graa  og  snavsede  By, 
maatte  sprænge  Samfundets  Haandjærn,  de 
usselt  betalte  Timer  og  det  elendige  Leve- 
ben  i  Blindekirken. 

Ud  til  den  Verden,  hvor  alle  havde  lige 
Adkomst  til  de  Goder,  Naturen  ødslede  af 
sit  rige  Moderskød! 

Aa,  at  vandre  under  høje  Daddelpalmers 
Skygge;  at  lytte  til  forunderlige  Urskovfug- 
les Elskovstoner;  at  aflokke  Ensomheden 
dens   dybe   hemmelighedsfulde   Koralmusik. 

—  Tag  mig  med!  —  bad  han  og  lagde 
sin  smalle  Spillehaand  paa  Daniels  Ærme, 
medens  hans  Øjne  stirrede  bedende  op  mod 
Ørneblikket. 

Hendrik  Koort  malede  med  den  tykke 
Haand  over  Bordet,  mens  hans  Øjne  blev 
store  og  stive,  og  det  røde  Haar  strittede 
i  Vejret. 

—  Det  jomfruelige,  ser  I  —  det,  som  lig- 
ger bag  Symbolerne,  ser  I  —  der,  hvor  in- 
gen Menneskefod  endnu  har  traadt,  —  hvor 
ingen  endnu  har  beluret  Naturen  i  dens 
Nøgenhed,  —  ser  I,  det  vil  jeg  male  —  Sol- 
opgangen, ser  I  —  som  en  Abe  —  en  kolo- 
ristisk begavet  Abe  vilde  male  den  —  saa- 
ledes  vil  jeg  male  den! 

—  Vi  vil  leve  som  de  første  Mennesker! 
—  sagde  Jakob  Beer  —  af  vilde  tunge  mod- 
ne  Frugter  —  som   hænger   dinglende   paa 

Træerne  og  falder  med  et  Plask  mod  den 
bløde  Jord,  naar  man  rører  ved  den  slanke 
Stamme.  De  kødlignende  hvide  Rødder  vil 
vi  æde  —  og  — 

—  Vi  vil  gaa  nøgne  under  den  brændende 
Sol  —  fortsatte  Hendrik  Koort  —  som  Na- 
turen har  tænkt  os,  vil  vi  gaa.  Og  Haaret 
vil  gro  frem,  til  vi  bliver  lodne  over  hele 
Kroppen,  ligesom  Dyrene. 

Ogsaa  Daniel  blev  reven  med. 

—  Dyrenes  Sprog  vil  vi  lure  dem  af  — 
de  oprindelige  begrebsløse,  men  uendelig 
udtryksfulde  Lydtegn  vil  vi  lære.  En  Poesi 
paa  Instinkternes  Grundlag  alene.  Aa  en  Til- 
værelse, hvor  der  hverken  er  Godt  eller 
Ondt,  eller  Mit  og  Dit  —  eller  du  skal  og 
du  maa  ikke! 


III 

FOR  REDERENS  PENGE 


Mens  Trekløveret  i  Munden  paa  hver- 
andre udviklede  alt  det  skønne  og  store, 
som  ventede  dem,  løb  Fodermesterens  skik- 
kelige Øjne  fra  den  ene  til  den  anden. 
Hans  Hjærne  arbejdede  tungt  for  at  følge 
dem  i  deres  Flugt. 

Saa  megen  Rigdom  og  Lykke  havde  han 
aldrig  drømt  om.  Han  læste  det  paa  Salig- 
heden i  deres  drukne  Blik,  paa  Ømheden 
i  deres  Ord,  at  her  var  der  noget,  som  var 
meget  bedre  end  at  trippe  sig  dødtræt  til 
langt  ud  paa  Natten  fra  den  ene  beskidte 
Stue  til  den  anden,  viske  Glas  af  og  skænke 
01  op  til  Folk,  som  kom  og  gik  og  var  lige 
glade,  enten  man  var  død  eller  levende. 

—  Er  det  sandt,  at  I  vil  rejse  allesammen? 
— -  spurgte  han  og  saa  fra  den  ene  til  den 

anden,  mens  hans  Hjærne  begyndte  at  tumle 
med  den  Kapital,  han  havde  staaende  i  „Tre- 
kløveret". 

—  Er  det  sandt  —  spurgte  han  —  eller 
er  det  bare  saadan  noget,  I  sidder  og  dig- 
ter sammen? 

Daniel  saa  ned  paa  ham  fra  Vidderne 
med  sit  Ørneblik  og  spurgte  strængt: 

—  Hvad  var  det,  De  sagde? 
Fodermesteren   skød   Hjertet   op   i    Livet 

og  rettede  sig  i  Stolen. 

—  Jeg  sagde  bare,  at  hvis  det  er,  at  I 
rejser,  alle  tre,  saa  rejser  jeg  med. 

De  blaa  Øjne  stirrede  trofast  fra  det  rød- 
mossede Ansigt,  mens  hans  fede  Haand 
fingererede  nervøst  ved  Vestelommen,  hvor 
han  gemte  sit  Guldur,  som  han  endnu  be- 
standig gik  og  betalte  af  paa. 

—  Hvad  gør  De? 

Hendrik  vendte  Front  og  fordybede  sig  i 
ham. 

Jakob  Beer  blev  svømmende  og  mild  i 
Blikket.  Han  kunde  pludselig  saa  godt  lide 
Pieter  Goy  og  hans  blaa  trofaste  Øjne. 

Daniel  satte  sig  af  Forbavselse.  Saa  lod 
han  Øjnene  vandre  rundt  paa  Fodermeste- 

ren.  Fra  hans  hørgule  Haar,  der  kHstrede 
saa  omhyggeligt  og  velbevaret  til  Hoved- 
skallen, —  fra  det  kuglerunde  over  Panden 
svedglinsende  Hoved,  de  tykke  rødmossede 
Bondekinder,  den  lille  Klumpnæse,  det  lyse- 
gule Overskæg,  de  fyldige,  lidt  udadvendte 
røde  Læber  og  den  bløde  hængende  Hage 
—  ned  over  det  velnærede  Bryst,  der  lige- 
som bulnede  ud  under  den  fedtede  Frakke, 
klemt  inde  mellem  de  smalle  Skuldre,  —  til 
de  solide  Ben,  som  bar  det  hele. 

Jo,  der  var  Kræfter  der.  Der  var  Ærbø- 
dighed og  Tjenstvillighed.  Maaske  ligefrem 
Venskab.  De  usammensatte  Naturers  glade 
Troskab  mod  den  herrefødte  Aand. 

Daniel  følte  noget  ligesom  Rørelse.  Det 
bevægede  dem  alle  tre,  at  Fodermesteren, 
deres  skikkelige  Privatting  til  at  tjene  dem 
og  til  at  laane  af  —  han  sad  der  med  Hen- 
givenhed for  dem,  vilde  ikke  skilles  fra  dem. 

Forholdet  til  Pieter  Goy  rykkede  pludse- 
lig op  til  at  blive  et  Mellemværende.  Der 
aabnedes  ham  en  Konto  hos  dem  alle  tre. 

—  Ja  men  Pengene,  Pieter?  —  spurgte 
Hendrik  —  for  det  er  sku  dyrere  end  at 
komme  til  „øen". 

Det  var  bekendt,  at  Pieter  Goy  tilbragte 
sine  faa  Sommersøndage  paa  en  lille  græs- 
klædt 0  ude  i  Zuydersøen,  hvis  gængse 
Navn  bare  var  „Øen". 

Daniel,  som  sad  med  Tilbudet,  var  Situa- 
tionens Herre.  Det  var  oven  fra  ham,  at  alt 
Godt  og  Nyt  maatte  komme.  Han  skæn- 
kede i  Glassene  og,  som  faldt  det  af  sig 
selv,  tog  han  et  Ølglas  (der  var  ikke  flere 
Vinglas),  skænkede  i  og  skød  det  hen  til 
Pieter  Goy,  som  blev  rød  under  Øjnene  og 
betænkte  sig  et  Øjeblik,  medens  han  vi- 
skede sin  Højre  af  i  Bukseklædet,  inden 
han  greb  efter  Vinen. 

Saa  blev  der  drukket  i  Tavshed.  Daniel 
satte  Glasset  fra  sig,  saa  fra  den  ene  til 
den  anden  og  sagde  vennesælt: 

—  I  tror  da  ikke,  at  den  gamle  er  gal 
nok  til  at  give  Rejse  for  andre  end  mig? 

Jakob  Beer  fik  en  lys  Ide: 

—  Sig  til  ham,  Daniel,  at  det  er  en  Ære 
for  en  Mand  som  han  at  støtte  den  unge 
kæmpende  Kunst.  Og  du  Hendrik  —  ja  det 
skulde  du  —  tilbyd  ham  „din  forjættede  0", 
naar  den  bliver  færdig.  Og  jeg  vil  tilegne 
ham  den  store   Natursymfoni,  som   jeg  vil 

skrive  under  Palmerne  derovre.  „Til  min 
ædle  Velgører"  — „Til  den,  uden  hvis  fader- 
lige Godhed  dette  Værk  maaske  aldrig  havde 
set  Lyset"  —  eller  saadan.  Hvad  siger  I? 

—  Og  Pieter  der  —  sagde  Hendrik  Koort 
—  han  skal  maaske  tilbyde  at  servere  gratis 
for  ham  her  i  Løvekulen,  naar  han  kom- 
mer hjem  igen? 

Daniel  lagde  sig  tilbage  i  Stolen  og  stir- 
rede atter  mod  Vidderne,  mens  han  strøg 
sit  tynde  Haar. 

Hendrik  Koort  kunde  se  af  hans  Øjne, 
at  han  var  lige  ved  at  finde  en  Løsning. 
Derfor  tyssede  han  paa  Jakob,  som  var  fal- 
den tilbage  i  Sørgmodighed  og  vilde  til  at 
give  den  Udtryk  i  mange  vage  Ord. 

Pieter  Goy  var  ikke  sikker  i  det  nye, 
som  var  hændt  ham,  at  Hendrik  Koort 
havde  kaldt  ham  „Pieter",  som  var  han  en 
af  Trekløveret,  —  og  at  Daniel,  selve  Da- 
niel Hooch,  havde  skænket  op  for  ham  og- 
saa. 

Han  sad  og  smagte  paa  det  endnu,  mens 
han  saa  rundt  paa  de  skidengule  Vægge. 

Det  var  ligesom  Løvekulen  pludselig  var 
bleven  en  Stue,  hvor  han  havde  noget  mere 

at  gøre  end  at  varte  op.  Der  foresvævede 
ham  Ord  som  „Hjem"  og  „Hygge"  —  no- 
get, som  han  ikke  havde  kendt,  siden  han 
var  en  ganske  lille  Dreng,  og  som  han  daar- 
lig  kunde  tænke  paa,  uden  at  blive  fugtig 
over  Øjenstenene. 

Medens  de  andre  sad  og  ventede  paa, 
hvad  Daniel  spekulerede  ud,  følte  Pieter 
Goy  sig  med  et  ganske  tryg  i  det.  En  plud- 
selig glad  Følelse  af  at  være  med  svulmede 
op  under  hans  brede  Bryst  og  naaede  hans 
blaa  Øjne. 

Han  rykkede  sin  Stol  nærmere  ved  Bor- 
det og  sagde  troskyldigt: 

—  Hvornaar  skal  den  saa  skære? 
Daniel  følte,  at  han  var  Herren  over  Ve 

og  Vel,  en  ganske  ny  Følelse,  som  gjorde 
ham  stolt  og  fordringsfuld. 

Han  rettede  sig  op  i  Stolen  og  sagde: 

—  Den  gamle  vil  stille  en  Sum  til  Raa- 
dighed,  en  Sum,  som  først  skal  kunne  hæ- 
ves i  Brisbane.    Det  gaar  jeg  ikke  med  til. 

—  Nej,  det  gaar  vi  ikke  med  til!  —  gen- 
tog Maleren  og  vinkede  af.  —  Maaske  er 
der  slet  ikke  noget,  som  hedder  Brisbane, 
naar  vi  kommer  derover.   Sæt  han  har  sid- 

det  Og  svindlet  det  sammen  over  sin  Whi- 
sky, den  gamle  —  for  at  blive  af  med  os. 

—  Saa  vidt  jeg  husker,  er  Brisbane  en 
fuldkommen  moderne  By. 

Hendrik  Koort  blev  lang  i  Ansigtet. 

—  Saa  kunde  vi  jo  lige  saa  godt  blive 
hjemme,  hvor  man  kender  Kaféerne  og 
Laanekontorerne  og  ved,  hvordan  man  skal 
dække  sig,  naar  det  kniber. 

—  Hold  nu  Mund,  Maler!  —  Altsaa  Bris- 
bane akcepterer  jeg  ikke.  I  det  hele  taget 
ingen  Løftepenge.  Hvad  der  er  mit,  det  vil 
jeg  ha'  med  det  samme. 

Jakob  Beer  saa  beundrende  op  paa  ham, 
og  Hendrik  nikkede  kraftig. 

—  Derimod  —  fortsatte  Daniel  efter  at 
have  tændt  sig  en  Cigaret  —  derimod  er  jeg 
villig  til  at  rejse  bort  med  Atlanta  paa  Be- 
tingelse af,  at  man  garanterer  mig  Videre- 
rejse  fra  Brisbane  til  —  til  en  0  —  til  én 
af  mig  nærmere  betegnet  øde  0  i  et  eller 
andet  af  mig  udvalgt  Arkipelag  i  Nabolaget. 

—  Arkipelag  —  spurgte  Pieter  Goy  — 
hvad  er  det? 

—  Det  er  Øgruppe.  Der  er  det  indiske 
Arkipelag  og  —  og  mange  andre. 

—  En  0  med  Urskov  og  Palmer!  —  til- 
føjede Jakob  Beer  drømmende. 

—  Med  Koraller  og  Aber  og  Kokosnød- 
der og  i  det  hele  taget  tropisk  Dyre-  og 
Planteliv!  —  forklarede  Hendrik  Koort. 

—  En  ubeboet  0!  —  slog  Daniel  fast  — 
en  af  ethvertsomhelst  Menneskeliv  fuldkom- 
men uberørt  0. 

Maleren  nikkede  med  aaben  Mund  og 
stive  Øjne.  Beer  vuggede  frem  og  tilbage 
paa  Stolen.  Han  var  allerede  derovre  under 
Palmernes  Skygge  og  lyttede  til  tropiske 
Naturtoner.  Kun  Pieter  Goy  stirrede  med 
Spænding  paa  Daniels  flakkende  Blik  i  det 
blege  Ansigt,  ventende  paa  at  høre,  hvor- 
ledes den  skulde  skære,  saa  at  de  allesam- 
men kunde  komme  med. 

Jo  mere  Daniel  følte,  hvorledes  alting  kom 
fra  ham,  des  større  blev  hans  Tillidsfuldhed, 
des  fastere  hans  Standpunkt. 

Han  knejsede  mægtigt  og  satte  Knoerne 
afgjort  i  Bordet  foran  sig,  som  om  det  var 
selve  Rederen,  der  sad  frygtsom  og  ærbødig 
der  paa  Stolen,  ventende,  at  Daniel  skulde 
diktere  sine  Betingelser,  og  ikke  den  tro- 
faste Pieter  Goy. 

—  Mine  Betingelser  er  —  Daniel  bøjede 
sin  lange  Overkrop  frem  og  plantede  sit 
hvasse  Blik  lige  midt  i  Pieter  Goys,  saa  at 
Fodermesteren  forskrækket  trak  sig  tilbage 
mod  Stoleryggen  —  mine  Betingelser  er 
altsaa,  at  den  Sum,  som  jeg  skulde  hæve  i 
Brisbane,  udbetales  mig  til  fri  Raadighed 
før  Afrejsen  paa  et  af  mig  nærmere  angivet 
Sted.  Og  denne  Sum  —  disse  Penge  vil  jeg 
bruge  til  at  udruste  ikke  blot  mig  selv,  men 
ogsaa  mine  kære  Venner,  som  jeg  vil  have 
med  mig,  i  det  jeg  er  villig  til  delvis  at  af- 
holde Omkostningerne  ved  deres  Rejse  af 
bemeldte,  ikke  ubetydelige  Sum. 

Hendrik  Koort  for  op,  saa  Stolen  gik  bag- 
over mod  Væggen,  og  strakte  Armene  ud 
over  Bordet  til  en  Omfavnelse. 

Jakob  Beer  græd  af  Rørelse  og  søgte  for- 
gæves Ord  for  sin  Tak. 

Men  Pieter  Goy,  som  havde  faaet  Afgø- 
relsens Bleghed  over  sine  Kinder,  rejste  sig 
i  Stolen,  rakte  sin  kødfulde  røde  Haand 
over  mod  Daniel  og  sagde  med  fattet  An- 
dagt, i  det  han  slog  en  tyk  Streg  over  alle 
de  smaa  Forstrækninger,  han  i  Tidens  Løb 
havde  ydet  Daniel. 

—  Tak  for  det,  Hooch! 

Men  nu  fik  Hendrik  Koort  Betænkelig- 
heder. 

—  Tror  du,  Rederen  gaar  ind  paa  det? 
—  Du  kender  ham  jo. 

Daniel  havde  sat  sig.  Tilfreds  og  mæt  i 
sin  Storhed  veg  han  ikke  tilbage  for  et  let- 
købt Ordspil. 

—  Som  man  „reder",  saa  ligger  man!  — 
sagde  han  og  trak  afvisende  paa  Skulderen. 


Det  lykkedes. 

Rederen  vred  sig,  baade  mundtlig  og  skrift- 
lig, men  gav  sig  tilsidst.  For  Daniel  var  fast 
og  ubønhørlig. 

En  Maaned  efter,  da  „Naturens  Skød"  for- 
længst var  glemt,  rejste  Daniel  og  hans  Ven- 
ner bramfrit  —  thi  den  gamle  havde  stillet 
som  Betingelse,  at  Pressen  ikke  fik  Lov  at 
stikke  sin  Næse  i  hans  private  Affærer  — , 
men  med  Sindet  bævende  af  Forventning  til 
Marseille,  hvor  de  skulde  gaa  ombord  i  „At- 
lanta", der  i  Mellemtiden  havde  været  baade 
i  Le  Havre,  Bordeaux  og  Malaga. 

Fra  Marseille  gik  Farten  direkte  til  Port 

Den  forjættede  0  3 

Said.  Derefter  skulde  paa  Vejen  Ceylon, 
Freemantle  og  Melbourne  anløbes;  og  naar 
Atlanta  endelig  var  naaet  til  Brisbane,  saa 
skulde  Vennerne  videre  med  en  Pacifik- 
Damper,  der  gik  over  Fidji-Øerne  til  San 
Francisco. 

Billetterne  fra  Brisbane  havde  Rederen 
selv  besørget  —  for  en  Sikkerheds  Skyld. 
Ved  sine  udenlandske  Forbindelser  var  det 
lykkedes  den  gamle  at  formaa  Damperen 
til  at  sætte  Fællerne  i  Land  paa  en  lille 
palmeklædt  Koralø,  som  hørte  til  Fidji-Øer- 
nes  yderste  Forposter,  og  som  passeredes 
under  den  regelmæssige  Fart  i  en  Afstand 
af  nogle  faa  Mil. 

Daniel  havde  været  paa  Biblioteket  og 
gransket  store  geografiske  Værker,  før  det 
lykkedes  ham  at  udvælge  en  0,  der  op- 
fyldte alle  de  Fordringer,  som  maatte  stilles 
til  den. 


IV 
DEN  FORJÆTTEDE  0 


Paa  store  mørkegrønne  Dønningsbølger 
gled  Baaden  med  Daniel  og  hans  Venner 
ud  imod  den  fjærne  Taageplet. 

Deres  levende  Forventning,  vævet  sam- 
men af  Længsel  og  Drømme,  var  ilet  forud 
med  uendelig  mange  flere  Hestes  Kraft,  end 
selv  det  største  Dampskib  kunde  præstere. 

Den  svævede  over  den  ukendte  0,  som 
de  nu  stirrede  imod.  Maaske  var  det  den, 
der  hilste  dem  velkommen  hist  ude  fra 
Synskredsen. 

Taagen  tog  Form.  Den  delte  sig  i  et  mør- 
kere og  et  lysere.  Det  mørkere  svømmede 
over  det  lyse,  og  alt  som  den  lille  Motor- 
chalup nærmede  sig  den  lave  hvide  Kyst, 
hvor  Dønningerne  brød  sig  mod  det  yder- 
ste Koralrev  i  et  boblende  Skumbælte,  der 


36  DEN    FORJÆTTEDE    0 

skjulte  det  smule  Vand  bag  Revet,  blev  det 
mørke  dybt  grønt  mod  den  blaa  Himmel- 
grund. Det  kuplede  sig;  og  noget  skød  sig 
op  over  noget  andet  i  en  rolig  og  lovbun- 
den Uorden,  til  det  hele  pludselig  blev  en 
Palmeskov. 

De  sad  stirrende  med  store  Øjne  og  holdt 
sig  fast  ved  Rælingen,  mens  Baadens  Be- 
vægelser blev  uroligere  og  Bølgerne  kortere, 
jo  mere  de  nærmede  sig. 

Ingen  af  dem  talte.  De  havde  paa  den 
lange  Rejse  daglig  snakket  om  Øen  og  hver 
for  sig  taget  den  i  Besiddelse;  men  nu  den 
laa  der  i  Virkelighedens  skarpe  Dagslys, 
unddrog  den  sig  pludselig  deres  Herre- 
dømme. 

Den  ligesom  lo  ad  dem.  Det  gik  op  for 
dem,  at  det  vilde  tage  Tid  og  Arbejde,  før 
de  fik  tvunget  den  til  at  betragte  dem  som 
dens  Herrer. 

Maleren  sad  med  aaben  Mund  og  sænket 
Pande,  mens  hans  Øjne  søgte  at  gennem- 
trænge det  mørke  Virvar  af  hundredaarige 
Lianer,  som  bandt  Træerne  sammen  til  en 
usvigelig  Enhed. 

Hvor  var  de  grønne  Pletter  i  yndefulde 

Kokospalmers  Skygge,  under  hvilke  han 
skulde  hvile  paa  blødt  Græs  med  den  sol- 
fyldte Lufts  høje  Krystalklokke  over  sig? 

Om  de  mon  grinte  ad  ham  og  hans  Ven- 
ner, Matroserne?  —  Han  kastede  et  prø- 
vende Blik  paa  dem;  men  der  var  ikke 
noget  at  læse  af  deres  arbejdstvære  Ansig- 
ter. Hver  passede  sit  og  tænkte  kun  paa  at 
finde  et  Anløbssted  i  det  smule  Vand  inden- 
for Revet. 

Jakob  Beer  rystede  som  en  syg  Abe.  Det 
trak  nervøst  over  hans  sammenvoksede  Bryn. 
Han  havde  paa  hele  Rejsen  lidt  af  Søsyge 
og,  naar  det  var  allerværst,  ønsket  sig  til- 
bage til  Lovekulens  skidengule  Vægge.  Men 
i  fint  Vejr  fortrød  han  det  med  en  haardt 
betynget  Samvittighed.  Det  var  jo  en  Hel- 
ligbrøde mod  det  gryende  store. 

Nu  sad  han  der  og  krøb  sammen  og 
kunde  slet  ikke  finde  sig  til  rette.  Saa  var 
han  ovenikøbet  sulten  og  forkommen,  fordi 
han  af  Forventning  og  Spænding  ikke  havde 
kunnet  sove  de  sidste  Nætter. 

Han  havde  tænkt  sig  det  som  en  Hen- 
rykkelse —  det  Øjeblik  da  den  vidunderlige 
0  dukkede  op  for  deres  Øjne.  Men  af  Be- 

gejstring  var  der  endnu  ikke  Spor.  Skam- 
fuld maatte  han  indrømme,  at  han  nærmest 
følte  Angst. 

Det  kom  nok,  trøstede  han  sig.  Fik  de 
først  Foden  i  det  signede  Land,  fik  smagt 
dets  modne  Frugter,  fik  Ryggen  gennembagt 
af  dets  Sol,  saa  vilde  Glæden,  Livets  Ur- 
glæde,  syngende  holde  sit  Indtog  i  deres 
Hjærte. 

Pieter  Goy  sad  med  foldede  Hænder  og 
saa  ind  mod  Øen.  Han  forstod  ikke  selv, 
hvad  han  følte,  var  heller  ikke  vant  til  saa- 
dan  at  tænke  over  Tingene.  Det  var  noget 
ligesom  Andagt,  der  bevægede  ham,  blandet 
med  Nysgerrighed.  Andagt  for  de  høje  Pal- 
mekroner med  deres  lange  smalle  Blade, 
der  vajede  i  den  friske  Søvind  som  Vimpler 
paa  en  Sommerdag  derhjemme. 

Af  Mangel  paa  Kundskab  havde  han  ikke 
som  de  andre  gjort  sig  bestemte  Forestillin- 
ger om  Øen.  Han  havde  mere  tænkt  paa 
det  praktiske.  Hvordan  det  vel  skulde  gaa 
med  at  skaffe  Føden.  For  der  kunde  vel 
ikke  hænge  fuldt  paa  Træerne  baade  Som- 
mer og  Vinter. 

Paa  den  lange  Rejse   havde   han  glædet 

sig  sindigt  og  forstandigt  over  alt  det  nye, 
han  fik  at  se.  Han  havde  ikke  ladt  nogen 
tilbage,  som  han  kunde  længes  efter.  Der- 
for kunde  han  fuldt  slutte  sig  til  Øjeblik- 
ket. 

Ængstelse  for  Fremtiden  nærede  han  ikke. 
Det  vilde  dog  altid  være  vanskeligt  for  den 
at  blive  mere  glædeløs  end  den  Tilværelse 
i  halvmørke  lumre  Stuer  fra  Morgen  til  Af- 
ten, som  han  havde  ført,  lige  siden  han  efter 
Kærlighedskonflikten  hjemme  i  Groeningen 
rejste  til  Amsterdam. 

Det  var  Løvekulen  og  dens  Trekløver, 
som  havde  været  Lyset  i  hans  daglige  Liv. 
Da  Lyset  flyttede,  saa  flyttede  han  med. 

Nu  laa  den  der,  Øen  —  livagtig  for  hans 
Øjne. 

Det  var  jo  en  rigtig  pæn  0,  saadan  at 
se  til.  Kun  Skoven  saa  lidt  farlig  ud  paa 
Afstand. 

Baaden  sagtnede  Farten.  En  af  Matro- 
serne begyndte  at  lodde  forude.  Et  knapt 
Tilraab,  og  Roret  lagdes  pludselig  om,  saa 
at  Baaden  i  kort  Bue  svingedes  med  Bred- 
siden mod  Dønningerne. 

Den  krængede  saa  stærkt,  at  Maleren  gled 

ud  fra  Sædet  og  skyndsomst  maatte  klamre 
sig  fast  til  Rælingen  for  ikke  at  trille  ned  i 
Skibshunden  mod  Maskinkassen. 

Medens  Baaden  gik  langsomt  frem,  afslø- 
rede Øen  sig  i  hele  sin  Længde. 

Der  hvor  Klipperne  traadte  længst  ud 
mod  Kysten,  hørte  Skoven  op  og  gav  Plads 
for  et  Vildnis  af  Buske. 

Saa  veg  Kystlinjen  tilbage  i  en  Bugt,  hvis 
Bund  de  ikke  kunde  øjne;  men  de  kunde 
se  Landet  paa  den  anden  Side  Bugten.  Det 
trak  sig  ud  mod  den  taagede  Horisont,  blev 
til  et  Lavland,  klædt  af  mørkegrønne  Skove. 

Saa  stor  havde  de  ikke  tænkt  sig,  at  Øen 
vilde  syne. 

Endelig  fandt  Baadføreren  det  Sted,  hvor 
Revet  sænkede  sig  og  dannede  Indløb  til 
det  rolige  Vand  bag  Koralringen. 

Roret  blev  lagt  om  og  Farten  sat  op,  saa 
Skumsprøjtet  fra  Boven  stænkede  dem,  der 
sad  forrest. 

Jakob  Beer  fik  sine  Søsygefornemmelser 
igen.  Han  klamrede  sig  til  Rælingen,  rakte 
Hovedet  ud  og  stirrede  ned  i  det  mørke- 
grønne krystalklare  Vand,  hvor  han  i  Dybet 
øjnede  mørke  Skygger,  der  kom  og  svandt. 

Det  var  vist  de  store  troldagtige  Vidunder- 
fisk, som  han  havde  set  Billeder  af  i  et 
Konversationsleksikon.  De  gik  der  dybt  nede 
og  undredes  over  det  uhyre  Dyr,  som  svøm- 
mede saa  højt,  at  dets  halve  Krop  var  over 
Vandet.  Sagtens  var  de  bange  for  dets  un- 
derlige Hale,  som  gik  rundt  og  rundt  be- 
standig. 

—  En  Abe  —  en  Abe!  —  raabte  Hen- 
drik Koort  og  pegede  ind,  hvor  han  saa 
noget  brunt  og  levende  i  en  høj  Palme,  som 
stod  alene. 

—  Der  er  ingen  store  Pattedyr  paa  Smaa- 
øerne  —  forklarede  Daniel  af  sin  Læsning 
—  og  Aber  findes  ikke  selv  paa  de  store. 

Men  Maleren  vilde  ikke  slippe  Aben.  Den 
gjorde  Øen  virkelig  for  ham.  Det  var  den, 
han  havde  ventet  paa,  før  han  vilde  tro,  at 
det  virkelig  var  den  0,  han  nu  i  to  Maane- 
der  havde  gaaet  rundt  med  i  Hovedet,  ja 
ligefrem  taget  op  i  sit  Hjærte. 

De  løb  med  lavest  Fart,  hvert  Øjeblik 
parat  til  at  bakke.  Lige  foran  sig  havde  de 
den  stenede  Kyst,  hvor  Vandet  skvulpede  i 
smaa  rolige  Bølger  over  den  ujævne  Grund. 

De  var  næppe  et  halvt  Hundrede  Skridt 

fra  den  faste  Strand,  hvor  en  mørk  Linje  af 
opskyllede  Havplanter  og  døde  Sødyr  viste, 
hvortil  Havet  strakte  sig  ved  Flodtide. 

De  første  sælsomme  Fugleskrig  lød  ud  til 
dem  fra  Skovranden,  som  laa  længere  til- 
bage. 

De  saa  spraglede  Fuglefjer  glimre  pilsnart 
gennem  Luften  fra  den  ene  Trætop  til  den 
anden. 

—  Hør  Papegøjerne!  —  raabte  Maleren 
og  stirrede  af  yderste  Evne. 

Saa  saa  han  igen  noget  stort  og  mørkt 
glide  ilfærdigt  ned  ad  en  skællet  Stamme. 
Først  en,  saa  to,  saa  mange.  Han  var  vis 
paa,  at  det  var  Aber,  som  bød  dem  velkom- 
men. 

Pieter  Goy  blev  betænkelig  ved  Synet  af 
dem.  Hvorledes  vilde  de  stille  sig?  — 
Kunde  man  ogsaa  stole  paa,  at  ingen  af  de 
store  Rovdyr  fandtes  paa  Øen?  Naar  der 
ingen  Mennesker  boede,  hvem  kunde  saa 
vide  det?  Daniel  havde  dog  altsaa  taget 
fejl  om  Aberne. 

Om  nu  en  Tiger  kom  snigende  sig  ud 
under  de  kæmpemæssige  Rødder  derhenne 

med  Skovens  sorteste  Mørke  bag,  —  saa 
var  de  godt  hjulpne. 

Gudskelov,  at  han  havde  sin  Bøsse.  Hen- 
drik Koort  havde  holdt  paa,  at  de  skulde 
komme  med  Fred  til  Øen.  Dyrene  skulde 
være  deres  Venner,  og  tilsidst  vilde  de  æde 
af  deres  Haand. 

Ogsaa  Jakob  Beer  havde  kæmpet  forar- 
get mod  Bøssen.  Saa  længe  de  bar  dette 
Kainsvaaben  hos  sig,  vilde  det  forhadte 
Samfund  bestandig  være  midt  iblandt  dem, 
foruden  at  de  vilde  fristes  til  at  forgribe  sig 
paa  den  levende  Natur. 

Det  var  Daniel,  som  tilsidst  havde  støttet 
Pieter  Goy,  fordi  man  ikke  kunde  vide,  om 
maaske  nogle  Vilde  landede  paa  Øen  og 
overfaldt  de  hvide  Mennesker,  som  de  al- 
drig før  havde  set. 

Nu  laa  Baaden  fast  mellem  Stenene.  En 
af  Matroserne  svingede  sig  over  Rælingen 
og  surrede  Tovet  om  et  Klippestykke,  der 
ragede  frem  over  Vandet,  medens  en  anden 
anbragte  Ankeret  i  en  Klipperevne. 

Saa  lagdes  to  Fjæle  ud  til  Landgang. 

Maleren  skyndte  sig  at  være  den   første. 

Han  sprang  fra  Sten  til  Sten,  balancerende 
med  Armene  i  Luften,  indtil  han  naaede 
ind,  hvor  Grunden  blev  sammenhængende 
og  Vandet  gled  blødt  og  smult  mellem  de 
hvide  Sten,  de  tomme  Snegleskaller  og  store 
Konkylier,  som  gabede  imod  ham  med  fint 
rødmende  Mund. 

Daniel  blev  ombord  for  at  have  Tilsyn 
med  at  alt,  hvad  Firkløverets  var,  kom  rig- 
tigt og  ubeskadiget  i  Land. 

Der  hvor  Stranden  skraanede  op  under 
Klippen  med  dens  Purr  af  forvredne  Rød- 
der, der  klamrede  sig  til  hver  en  Muldfold, 
var  der  en  naturlig  Hule  med  Læ  til  alle 
Sider  undtagen  til  Havet. 

Her  stillede  Matroserne  efter  Anvisning  af 
Pieter  Goy,  som  ganske  stille  tog  Føringen, 
saasnart  han  var  naaet  i  Land,  Kufferter  og 
Kasser  op  imod  Klippevæggen. 


V 

Da  Daniel  havde  overbevist  sig  om,  at  al- 
ting var  i  Land,  og  Baadføreren  stod  parat 
til  at  vende  tilbage  med  sine  Matroser,  der 
havde  baaret  Baggagen,  blev  der  et  Øjebliks 
Tavshed,  under  hvilken  alle  —  baade  de, 
som  skulde  tilbage  til  Menneskene  og  de, 
som  overgav  sig  til  Naturen  paa  Naade  og 
Unaade,  —  følte  en  højtidelig  Beklemthed 
gribe  sig  om  Hjærtet. 

Daniel  forstod,  at  Øjeblikket  krævede  no- 
get usædvanligt. 

Af  de  Penge,  som  Rederen  havde  givet 
ham,  var  der  endnu  omtrent  et  Hundrede 
Gylden  tilbage. 

Idet  han  tog  sin  Pung  op  for  at  give 
Mandskabet  Drikkepenge,  kom  han  i  Tanke 
om,  at  det  var  sidste  Gang,  han  skulde  give 
Samfundet,  hvad  Samfundets  var,  sætte  Skel 

mellem  Mit  og  Dit  med  Kejserens  —  det  vil 
sige  Dronningen  af  Hollands  —  Billede. 

Disse  runde  gyldne  Stykker,  der  nu  tyn- 
gede hans  Haand  —  de,  som  han  og  hans 
Fæller  havde  jaget  i  en  forbitret  og  forgæ- 
ves Kamp  i  det  gamle  Land,  —  de,  hvis 
Glans  for  to  Maaneder  siden  vilde  have 
faaet  deres  Øjne  til  at  straale,  deres  Hjærte 
til  at  banke,  —  de  var  nu  pludselig  forvand- 
lede til  betydningsløse  Ting,  som  hverken 
kunde  spises  eller  drikkes,  i  det  højeste 
tjene  til  Pynt  ved  Uret  eller  i  en  Kæde  om 
en  Kvindes  Hals,  hvis  de  havde  haft  nogen 
at  hænge  den  om.  Ja  Pungen,  som  han  hav- 
de dem  i,  hvor  gammel  og  fedtet  den  end 
var,  blev  med  et  mere  værdifuld;  den  kunde 
han  dog  faa  Brug  for  til  at  gemme  et  og 
andet  i. 

Han  saa  sig  om  mod  Stranden,  mod  det 
uendelige  Hav,  hvor  Damperens  Skystribe 
endnu  laa  dorsk  og  lav  i  den  svagt  buede 
Horisontlinje,  mod  Palmebladene,  som  strøg 
sig  med  en  sagte  Lyd  imod  hverandre. 

Det  var  altsammen  pludselig  rykket  ham 
nærmere,  nu  da  Pengene  ikke  længer  spær- 
rede Vejen. 


SOLBRØDRENE  47 


Det  var  ikke  længer  disse  smaa  runde 
blanke  Stykker,  det  gjaldt  om  at  faa  fat  i. 
Nu  var  det  Tingene  selv,  som  skulde  gribes. 

Hvad  mon  der  er  sværest?  —  tænkte  han 
uvilkaarlig,  mens  en  Alvorssky  drog  sin 
Skygge  over  hans  Sind. 

Det  var  kun  et  Øjeblik. 

Saa  heldte  han  Mønterne  ud  i  sin  Haand 
og  nød  for  sidste  Gang  Glæden  ved  at  høre 
deres  Klang. 

—  Alt  det  er  Deres!  —  sagde  han  og  vi- 
ste Folkene  Guldet  —  Del  det  imellem  Jer, 
som  I  er  Venner  til. 

Matroserne  førte  Haanden  til  Huen,  men 
skævede  samtidig  til  hans  knejsende  Hoved, 
som  om  de  tvivlede  paa,  at  han  var  vel  for- 
varet. 

Baadføreren  derimod  —  han  var  en  næ- 
sten dannet  Mand  —  trykkede  Daniel  i 
Haanden,  stillede  sig  op  og  sagde: 

—  Vi  ønsker  Dem,  at  De  maa  finde  alt 
det,  som  De  er  kommen  ud  for  at  finde  — 
og  en  hel  Del  til.  At  ingen  Sygdom  eller 
anden  Ulykke  maa  ramme  Dem,  Oversvøm- 
melse eller  Orkan  og  hvad  der  nu  ellers 
kan    hænde    paa    disse    Kanter,    som    man 

baade  har  læst  om  og  hørt  af  Kamerater. 
Og  gid  De  saa  maa  komme  sunde  og  raske 
tilbage. 

—  Kamerater!  —  sagde  han  stærkt  og 
traadte  fast  i  Stenen,  hvor  han  stod,  mens 
han  vendte  sig  mod  Matroserne. 

I  det  samme  røg  Huerne  af.  De  tvære 
Ansigter  slyngede  tre  alvorsfulde  Leveraab 
mod  Daniel  og  hans  Venner. 

Maleren  rev  Tropehatten  af  sit  røde  Haar, 
gik  rundt  med  Taarer  i  Øjnene  og  gav  hver 
af  Matroserne  sin  brede  haarede  Haand, 
som  blev  trykket  med  Grundighed. 

Da  det  var  besørget,  trak  han  Portemon- 
naien  op,  og  lettede  den  for  hele  dens  Rest- 
beholdning. Ogsaa  han  havde  forstaaet,  at 
Pengene  for  Fremtiden  var  uden  Værd. 

Jakob  Beer  havde  hele  sit  Liv  næret  en 
skæbnesvanger  Foragt  for  Penge.  Nu  skilte 
han  sig  med  let  Hjærte  ved  den  sidste 
Mønt. 

Men  Pieter  Goy  blev  rød  og  bleg.  Hans 
Haand  gjorde  en  uvilkaarlig  Bevægelse  over 
Lommen,  som  vilde  han  værge  den  mod 
Overlast. 

Før  Afrejsen  havde  han  gjort  alt  sit  rør- 

lige  Gods  i  Penge;  den  sidste  Rest  af  sin 
lille  Mødrenearv  havde  han  hævet  i  Spare- 
kassen; og  hele  Herligheden  opbevarede  han, 
i  gode  hollandske  Dukater,  indenfor  Skjor- 
ten i  en  lille  Skindpose,  som  han  selv  hav- 
de syet. 

De  andres  Flothed  var  ham  uforstaaelig, 
næsten  forbrydersk,  syntes  han.  Hvor  kunde 
Daniel  kaste  den  sidste  Nødskilling  bort  til 
disse  fremmede  Mennesker,  som  bare  vilde 
grine  ad  dem,  naar  de  var  kommen  i  Baa- 
den,  og  forresten  sætte  de  dyre  Penge  i 
Whisky  og  sorte  Tøse  ved  første  Land- 
lov. 

Selvom  de  nu  skulde  til  at  være  Brødre 
med  Enighed  og  Fællesskab,  saa  kunde  det 
jo  ske,  at  en  af  dem  fandt  noget  Godt,  som 
de  andre  ogsaa  vilde  have;  saa  maatte  der 
dog  handles.  Eller  skulde  man  give  det 
rundt  væk  —  værsgo'  og  tag  selv? 

Men  selvom  man  skulde  det,  saa  kunde 
man  dog  aldrig  komme  bort  igen  fra  Øen 
uden  Penge. 

Var  det  da  virkelig  Daniels  og  hans  Ven- 
ners Mening,  at  de  aldrig  nogensinde  vilde 
vende  tilbage? 

Den  forjættede  0  4 

Pieter  Goy  saa  i  pludselig  Hjælpeløshed 
fra  den  ene  til  den  anden.  Saa  kiggede  han 
rundt  paa  Palmerne,  paa  Rødderne,  der 
klamrede  sig  til  Klipperevnerne,  paa  de  sol- 
tørrede Søstjærner  og  andre  vidunderlige 
Sødyr,  som  laa  og  glinsede  i  Solen. 

En  pludselig  Angst  over  alt  dette  blæn- 
dende og  fremmede  greb  ham  om  Hjærtet, 
saa  at  han  ønskede  sig  af  hele  sin  Sjæl  til- 
bage til  den  lille  grønne  0  i  Zuydersøen. 

Gu'  om  han  gjorde!  —  Gu'  om  han  smed 
det  sidste  fra  sig,  som  bandt  ham  til  alt  det 
gamle.  Hvis  alting  slog  fejl,  havde  han  dog 
Skindposen  med  Guldstykkerne.  Der  kom 
vel  nok  engang  en  Damper  forbi,  som  for 
gode  Ord  og  Betaling  tog  dem  ombord. 

Ikke  at  han  tænkte  paa  at  hytte  sit  eget 
Skind  alene,  end  sige  at  forraade  noget. 

Men  alligevel  —  Pengene  vilde  han  gem- 
me. Ingen  skulde  vide,  at  han  havde  dem. 
Engang  kunde  de  maaske  komme  dem  alle 
til  gode. 

Pieter  Goy  tog  sindigt  sin  Portemonnaie 
op,  nu  da  Turen  var  kommen  til  ham. 

Han  aabnede  den  og  viste  rundt,  at  det 

Par  Gylden  og  den  Smule  Kobbermønt  var 
alt,  hvad  han  havde  tilbage. 

Dem  skulde  Matroserne  have.  Gu'  skulde 
de  have  dem  allesammen.  Og  Pieter  Goy 
gik  fra  Mand  til  Mand,  delte  retfærdigt  og 
ligeligt.  Og  da  der  var  en  halv  Gylden  til- 
bage, fik  han  den  vekslet  hos  Baadføreren 
og  delte  ogsaa  den. 

Det  var  som  Enken  med  sin  sidste  Skærv. 
Matroserne  følte  instinktmæssig,  at  Pieter 
Goy  trods  Ligheden  i  Klædedragt  stod  un- 
der sine  Fæller  i  Stand  og  var  dem  selv 
ganske  anderledes  nær,  —  de  blev  joviale 
og  trykkede  hans  Haand  paa  en  mere  hjær- 
telig  Maade,  end  de  havde  gjort  ved  de 
andre. 

Endnu  engang  blev  der  hilst.  Saa  vendte 
Matroserne  om  med  Baadføreren  i  Spidsen. 

Sindigt  skred  de  ned  imod  Stranden. 

Daniel  og  hans  Venner  saa  dem  hoppe 
fra  Sten  til  Sten.  Fyrbøderen  var  den  sidste. 

De  svingede  sig  over  Rælingen  op  i  Baa- 
den.  Fortøjningstovet  blev  klaret  af  Stenen 
og  Ankeret  taget  af  Klipperevnen. 

Hver  Mand   tog  sin   Plads.    I   den   dybe 

4* 

Stilhed  hørtes  Maskinens  forsigtige  og  lang- 
somme Tøf-Tøf. 

I  det  Baaden  endelig  fri  og  uskadt  svin- 
gede rundt  i  kort  Bue  for  at  faa  Stævnen 
forrest,  rejste  Baadføreren  sig  op  agter. 
Huerne  svingede  i  den  solklare  Luft,  og 
tre  kraftige  Hurraraab  rungede  ind  imod 
Øen. 

Maleren  sprang  op  og  løb  ned  over  Ste- 
nene, fulgt  af  de  andre. 

Der  stod  de  i  Solen,  blottede  Hovedet  og 
raabte  deres  Hilsen  tilbage. 

Tavse  stirrede  de  efter  Baaden,  saa  længe 
de  endnu  kunde  øjne  den.  Da  den  omsider 
forsvandt  bag  Koralrevets  Skumlinje,  vendte 
Daniel  sig  ind  mod  Øen  med  dens  lave 
Klipper,  dens  tæt  sammenslyngede  Træer, 
dens  Papegøjer  og  hvad  hemmelighedsfuldt 
Levende  den  maatte  skjule  for  dem. 

—  Denne  0  —  sagde  han  højtideligt  — 
som  vi  herved  tager  i  Besiddelse,  skal  fra 
nu  af  hedde  Soløen.  Og  selv  vil  vi  kalde 
os  Solbrødrene. 

En  Papegøje  skreg  en  arrig  Protest  ned 
imod  dem. 


VI 
MOD  DET  UKENDTE 


Da  Solbrødrene  havde  set  den  sidste 
Rest  af  Samfund  opløse  sig  med  Dampe- 
rens Røgstribe  i  den  blaa  Synskreds,  be- 
gyndte de  at  undersøge  Stranden. 

Nord  for  den  Bugt,  paa  hvis  Bund  de 
var  sat  i  Land,  skraanede  Øen  jævnt  ned 
imod  det  stille  krystalklare  Vand,  som  Da- 
niel kaldte  Lagunen,  fordi  det  laa  indenfor 
Koralrevet. 

Her,  paa  en  lille  Pynt,  gik  Palmerne  helt 
ned  i  Stranden,  De  klamrede  sig  til  Koral- 
grunden og  strakte  det  slanke  Legeme  ud 
over  Vandet,  som  spejlede  dem  med  en  gen- 
nemsigtig Klarhed,  der  fik  Hendriks  Hjærte 
til  at  banke  af  Forventning. 

Paa  den  anden  Side  Pynten  opdagede  de 
en   lille    Flod,   der   snoede   sig   frem   i   det 

skjulte,  mellem  Bredder  klædte  saa  tæt  af 
Buske  og  høje  stænglede  Græs,  at  det  syn- 
tes uigennemtrængeligt. 

Den  skælvede  over  Ryggen  i  det  spil- 
lende Lys  som  en  ung  Jomfru,  der  løber 
nøgen  ned  til  Stranden  for  at  tage  Bad. 

Medens  Daniel  fortabte  sig  i  Betragtnin- 
ger over  al  denne  Uberørthed,  som  for  før- 
ste Gang  afklædte  sig  for  bevidste  Men- 
neskeøjne,  gik  Pieter  Goy  ned  og  smagte 
paa  Vandet. 

Det  var  fersk  og  lunkent  som  Regnvand, 
der  har  staaet  Natten  over  i  en  Tønde  i 
Haven. 

Maleren  brød  sig  Vej  langs  Bredden. 
Græsset  naaede  ham  til  midt  paa  Brystet; 
men  det  gav  villigt  efter;  og  et  Stykke  op 
ad  Skraaningen  blev  det  lavt.  Koralgrunden 
skinnede  frem  i  Overfladen,  grønnet  kun  af 
noget  stift  tæt  Mos. 

Han  vinkede  ad  de  andre.  De  fulgte  i 
Gaasegang  Floden  op  mellem  Palmerne  og 
Græsset,  indtil  Bredden  sænkede  sig  i  en 
Kløft,  fyldt  af  Koralblokke. 

Her  spredte  Floden  sig  i  en  Mængde 
spillende  og  klingende  Smaastrømme. 

De  hoppede  fra  Sten  til  Sten,  naaede  over 
paa  den  anden  Side  og  fulgte  Kløften  op 
imod  dens  Bund. 

Brede  mørkegrønne  Træer  rakte  hver- 
andre Haanden  over  Stenene.  Mellem  Blade 
saa  store  som  en  Mands  Bryst  dinglede 
snoede  Rakler  ned  og  vippede  for  Vinden. 
Nogle  Frugter  af  Størrelse  som  Kokosnød- 
der, men  kuglerunde,  lyste  saftig  grønne 
frem  af  Mørket. 

—  Det  er  Brød  frugttræer!  —  raabte  Da- 
niel, som  havde  studeret  omhyggeligt  før 
Rejsen,  —  og  de  store  grønne  Vinger,  som 
vifter  der  højere  oppe,  er  Pisang-Bananer. 
Kan  I  se  Klaserne  tæt  ind  til  den  violette 
Stamme?  de  er  næsten  modne. 

Da  de  naaede  Pisangerne,  saa  de,  at  Kløf- 
ten lukkedes  af  en  stejl  Skrænt  i  Mands 
Højde. 

Der  havde  vist  engang  været  et  Vand- 
fald ned  fra  den.  For  Jorden  var  vasket  ud, 
saa  den  bare  Koralkalk  stak  frem  i  Knu- 
der, Knolde  og  Vorter. 

Et  Sted  hang  Skrænten  ud  over  som  et 
Tag.  Den  Hule,  der  derved  dannedes,  fore- 
slog Daniel  at  de  skulde  vælge  til  Fælles- 

depot;  thi  den  havde  Skoven  i  Ryggen, 
Floden    for  sin  Fod  og  laa  nær  ved  Havet. 

Tilmed  skærmede  den  mod  Regn  og  lod 
sig  let  lukke  med  en  Vold  op  til  Taget  af 
de  løse  Blokke,  som  laa  i  Mængde  spredt 
rundt  om;  Volden  kunde  man  tætte  med 
Løvværk,  saa  det  hele  løb  i  ét  med  Om- 
givelserne. 

De  gik  straks  i  Gang  med  at  flytte  Bag- 
gagen. To  og  to  bar  de  Kufferter  og  Kas- 
ser op  ad  den  Vej,  de  var  komne. 

Da  det  endelig  var  i  Orden,  holdt  de  Fyr- 
aften. 

Pieter  Goy  gjorde  Ild  paa  foran  Hulen. 
Der  var  tørt  Græs,  døde  Liansnore  og  Trø- 
ske i  Mængde. 

Den  krydrede  Røg  steg  op  under  de  mør- 
ke Brødfrugttræer,  mens  Flammerne  bleg- 
nede i  det  stærke  Dagslys. 

Selv  sad  de  i  Skygge  under  Skrænten  og 
saa  ud  over  Kløften  med  dens  lysende  vaj- 
ende Pisangflag,  dens  mørke  massive  Brød- 
frugtløv,  —  mod  den  blaa  Himmel,  hvor  en 
smal  hvid  Sky  lyste  af  Skæret  fra  Solen 
hinsides  Træerne. 

Pieter  Goys  gode  Kaffe  dampede  op  til 
dem  fra  Kedlen,  som  paa  Zigøjnervis  var 
hængt  mellem  tre  Grene,  stukne  i  Jorden. 
De  røg  den  sidste  Rest  af  deres  holland- 
ske Tobak  og  satte  sig  tavse  til  at  drøm- 
me hver  sin  Herlighed  frem  af  den  over- 
bærende Natur,  som  stirrede  forundret  paa 
dem  med  hemmelighedsfulde  mørkegrønne 
Øjne. 

Hendrik  sprang  i  Vejret. 

—  Hvad  var  det,  som  lo? 

Ingen  af  de  andre  havde  hørt  noget.  De 
tyssede  ærgerligt  paa  ham;  men  Maleren 
blev  længe  ved  at  stirre  mellem  Træstam- 
merne dernede  i  Kløften,  hvor  han  syntes, 
han  saa  noget  levende  brunt  mod  det  grøn- 
ne; han  var  vis  paa,  at  det  var  Aberne,  som 
nys  hilste  dem  velkommen  og  bestandig  iagt- 
tog dem  i  Skjul  bag  Træerne. 

De  var  opsatte  paa  at  faa  begyndt  deres 
nye  Tilværelse.  Inden  Solen  gik  ned,  aab- 
nede  de  Kasserne  og  tog  frem,  hvad  hver 
især  skulde  have  med  sig  paa  den  ensom- 
me Vandring  over  Øen. 

Det  hele  var  for  længst  ordnet  af  Daniel, 
hvis   Hjærne   havde   tumlet   med   alt   dette. 

som  var  det  Forberedelsen  til  et  nyt  Skue- 
spil og  ikke  Indvielsen  af  en  Menneske- 
hedens Morgenrøde,  Genfødelsen  af  det  op- 
rindelige Liv  tæt  op  til  Naturens  bankende 
Moderhjærte. 

Biskøjter  og  Konserves  for  en  Uge,  Kas- 
serolle til  at  koge  Vand  og  Grøntsager  i. 
Ske,  Kniv  og  Tændstikker,  et  Uldtæppe,  en 
Økse.  Det  var  alt.  Maleren  havde  desuden 
sit  Malerudstyr,  Jakob  Beer  sin  Violinkasse. 
Endelig  fik  hver  udleveret  den  Dagbog,  Da- 
niel som  Leder  og  Betaler  af  Expeditionen 
krævede,  at  de  skulde  føre  og  hvis  Indhold 
skulde  være  Daniels  ubetingede  Ejendom. 

Solen  gik  ned  i  Purpurskyer,  der  spredte 
sig  som  Pletterne  i  et  Tigerskind  over  hele 
den  vestlige  Himmel. 

Intet  Tusmørke  jævnede  Vejen  mellem 
Dag  og  Nat.  Alt  det  grønne  omkring  dem 
blev  pludselig  til  Skygger,  som  spærrede 
Lyset  ude. 

Det  fine  Klokkespil  af  dansende  og  sum- 
mende Insekter  klang  ud.  Et  fjærnt  Fugle- 
skrig. Ukendte  Smaadyr  stirrede  paa  dem 
med  lysende  Fosforøjne  under  Nattens  sorte 
Hætte. 

Det  var  det  sidste,  de  saa,  før  de  i  Ly 
under  Skrænten  sov  ind  i  deres  nye  Ver- 
den, hyllede  i  Uldtæppet,  med  Hovedet  hvi- 
lende paa  Ranselen. 

Fugleskrig  vækkede  dem. 

Lyset  blinkede  allerede  i  Smaastrømmene 
paa  Kløftens  Bund.  Igennem  Luftens  Kry- 
stalklokke tindrede  Himlen  som  en  blaa 
Diamant  med  uendelig  mange  Blinkflader. 

En  frisk  Vind  pustede  op  gennem  Kløften 
fra  det  lysnende  Hav.  Luften  var  saa  skær 
og  tynd,  at  selv  de  fjærneste  Trætoppe  stod 
skarpt  og  klart  mod  Himlen. 

Hendrik  Koort  sprang  op  og  slog  sin 
Trille  mod  de  lyttende  Trætoppe,  der  al- 
drig havde  hørt  en  menneskelig  Røsts  Tryl- 
leri. 

Daniel,  som  ikke  kunde  synge,  sprang 
omkring  som  en  ung  Vædder,  stolt  over  sit 
Værk.  Var  det  ikke  ham,  der  havde  fundet 
Soløen?  Nu,  tog  han  den  i  Besiddelse  som 
sin  rette  Ejendom. 

Jakob  Beer  glemte  Søsygefornemmelserne; 
de  havde  været  i  hans  Drømme  den  hele 
Nat.    Han  kastede  Tæppet  af  sig  og  strakte 

sin  skæve  Krop  i  det  algode  Lys,  som  spil- 
lede paa  ham. 

Selv  Pieter  Goy  glemte  Legemets  for- 
nødne Krav  og  stirrede  forbavset  med  sine 
runde  blaa  Øjne  ud  i  den  svulmende  Yppig- 
hed. 

Hendrik  gik  ned  til  Floden  for  at  hente 
Vand  til  Kaffe,  men  glemte  det  og  tog  Bad 
i  Stedet. 

Det  varede  længe,  før  Goy  fik  tændt  Ild 
og  lavet  i  Stand  til  Frokostkaffen,  som  skul- 
de være  deres  sidste  Fællesmaaltid. 

Da  de  havde  spist  og  drukket,  gav  Da- 
niel Signal  til  Opbrud. 

De  afførte  sig  hver  deres  gamle  Sam- 
fundsklæder,  beholdt  kun  Straahat,  Skjorte, 
Benklæder,  Strømper  og  Sko;  men  det  var 
Meningen,  at  baade  Tøj  og  Sko  senere  skul- 
de erstattes  af  selvlavet  Naturbeklædning. 

I  den  stærke  Varme  var  det  en  ren  Vel- 
gærning  at  faa  Tøjet  af  Maleren  gjorde 
straks  Skridtet  fuldt  ud  ved  at  afføre  sig 
ogsaa  Skjorten  og  Sokkerne,  som  han  snø- 
rede i  sin  Ransel. 

Kasserne,  der  indeholdt  Nødhjælp  af 
Madvarer,   Medicin   og   lignende  Ting,  blev 

lukkede  og  Hulens  Aabning  omhyggelig 
dækket.  Hvem  de  skjulte  det  for  paa  denne 
0,  som  hverken  havde  Mennesker  eller  an- 
dre store  Dyr,  stod  dem  ikke  klart.  Det  var 
af  gammel  europæisk  Vane. 

De  steg  op  paa  Skrænten  over  Hulen. 
Herfra  saa  de  mod  Sydøst  ned  gennem 
Kløften,  over  Floden,  som  blinkede  frem 
mellem  Koralblokkerne.  Mod  de  andre  Ver- 
denshjørner lukkede  Skoven  for  Udsigten. 
I  Nordvest  stod  den  tæt  som  en  grøn  Hæk, 
med  Brød  frugttræer  knejsende  længere  til- 
bage og  hist  og  her  en  enkelt  Kokospalme 
med  sine  lange  Bladfingre  sitrende  over 
Krattet.  I  Nordøst  hævede  Terræn'et  sig 
stærkt,  og  Træerne  stod  spredte.  I  Syd  var 
der  en  Lysning  at  øjne  inde  mellem  Stam- 
merne. 

Daniel  havde  ordnet  det  saaledes,  at  Jakob 
Beer  skulde  vælge  først,  saa  Hendrik  Koort, 
dernæst  Daniel  selv  og  Goy  til  allersidst. 
Hver  skulde  søge  i  sin  Himmelretning  og 
vandre  uafbrudt,  indtil  han  fandt  det  Sted, 
som  syntes  ham  bedst  skikket  til  Boplads. 

De  skulde  mærke  sig  Vejen  vel,  holde 
nøje  Tal  paa  Dagene,  og  hver  Søndag  Mor- 

gen  skulde  alle  søge  tilbage  til  Depotet  og 
betro  hverandre  deres  Oplevelser. 

Jakob  Beer  stod  længe  og  trippede  paa 
sine  tynde  Ben,  før  han  kunde  bestemme 
sig.  Hans  Ransel  og  Violin  tyngede  ham 
allerede.  Saa  valgte  han  at  gaa  mod  Syd- 
øst, hvor  det  gik  ned  ad  Bakke  langs  Kløf- 
ten, som  han  allerede  kendte  og  bag  hvil- 
ken han  vidste,  der  var  Palmer. 

Hendrik  Koort  vidste  derimod  straks,  hvor 
han  vilde  hen.  Der  mod  Nordvest,  hvor 
Buskene  stod  tættest,  lokkede  Vildskoven 
ham  med  sine  skjulte  Skatte. 

Daniel  valgte  det  stigende  Terræn  mod 
Nordøst.  Han  vilde  søge  Øens  højeste  Punkt, 
hvor  han  kunde  se  ud  over  sit  Rige. 

Pieter  Goy  saa  med  Resignation  mod 
Sydvest  —  det  Himmelhjørne,  som  de  an- 
dre havde  levnet  ham.  Der  var  ikke  andet 
end  Skov  og  atter  Skov  at  se.  Men  Goy 
gjorde  straks  op  med  sig  selv,  at  han  vilde 
bo  ved  Vandet.  Da  Øen  kun  var  lille,  saa 
maatte  han  jo  naa  det  ogsaa  ad  den  Kant. 
Og  havde  han  først  naaet  Vandet,  saa  vilde 
han  følge  Kysten,  til  han  fandt  en  Flod. 

De  gav  hverandre  Haanden.  Daniel  stod 
med  Uret  i  Haanden.  Præcis  Klokken  Tolv 
vendte  de  Ryggen  til  og  gik  hver  ad  sin 
Kant  mod  det  ukendte. 


VII 
JAKOB  BEER 


Jakob  —  lille  Jakob  Beer  med  den  lange 
spidse  Næse  under  de  sammenvoksede  Bryn, 
med  det  sky  Blik  i  de  drømmetrætte  Øjne, 
med  det  fastvoksede  Smil  over  de  smalle 
Læber  —  slæbte  Ranselen  og  Violinen  paa 
sin  skæve  Ryg  gennem  det  høje  Græs. 

Det  kradsede  hans  tynde  Spillefingre,  naar 
han  bøjede  det  til  Side.  Det  stak  ham  i 
Kinden  og  svippede  ham  om  Næsen;  men 
han  ænsede  det  ikke.  I  de  høje  Træers 
Skygge  gik  han  med  sænket  Hoved  og 
tænkte  paa  det  Liv,  som  nu  skulde  begynde. 

Det  var  en  sælsom  Fornemmelse  at  gaa 
saaledes  og  lytte  til  Øens  Hjærteslag.  Solen 
trængte  ikke  ned  til  ham  gennem  de  sam- 
menfiltrede Trætoppe  over  hans  Hoved. 
Luften   var   hed,   saa   Sveden    sprang   frem 

paa  hans  Pande  for  hvert  Skridt  han  gjor- 
de; men  han  ænsede  det  ikke. 

Han  vandrede  frem  og  frem  bestandig, 
bøjende  af  for  Skovens  Vilje,  følgende  den 
Vej,  som  lodes  ham  aaben. 

Hans  Sjæl  svømmede  ud  i  den  grønne 
Verden,  rørte  ved  de  lange  smalle  Blades 
fine  Klokkespil,  som  sitrende  tonede  tilbage. 
Den  bævede  under  de  Varselskrig,  som 
spraglede  Fugle  vekslede  med  hverandre, 
svirrende  hid  og  hid  højt  oppe  under  den 
mægtige  Bladhimmel. 

Løsslupne  Solstraaler  sad  skælmske  paa 
Lur  og  ventede  paa  en  Luftning  i  Løvet, 
sprang  saa  frem,  strøg  i  Flugten  de  blin- 
kende Fjer  i  et  kildrende  Kærtegn.  Fuglen 
lo,  drejede  sig  i  Flugten  efter  Straalen  og 
strøg  det  kyssede  Sted  med  sit  Næb. 

Jakob  følte  sig  omsider  træt  og  satte  sig  i 
Græsset  med  Ryggen  op  mod  en  Stamme, 
der  var  glat  og  hvid.  Slanke  Traade  hang 
ned  fra  det  mørke  Løv,  snoede  sig  om  hver- 
andre, svirrede,  naar  Vinden  rørte  Trætop- 
pene, svajende  i  rytmisk  Takt  med  Lyd  af 
Vand,  som  risler  over  mosklædte  Stene. 

Der  løsnedes  en    Frugt   højt   oppe.    Den 

Den  forjættede  0  5 

gled  langs  glatte  Blade,  som  forgæves  søgte 
at  fange  den,  brød  igennem  Buskløv  tæt 
som  Fletværk  og  faldt  mod  Jorden  med  et 
Plask,  som  naar  en  Aare  falder  i  Siv. 

Han  tænkte  paa  at  rejse  sig,  men  Ensom- 
heden holdt  ham  fast. 

Dybe  Harpetoner  bølgede  op  fra  Jorden 
omkring  ham,  mens  fra  Solstraalerne,  som 
dansede  bag  Trætoppene  og  længtes  ned  til 
de  grønne  Spirer,  klingre  Cellotoner  dryp- 
pede imod  hans  Øre. 

Saa  begyndte  Vinden  deroppe  at  stryge 
Violinerne.  Fra  fjærne  Palmetoppe  blandede 
Violoncellen  sin  Klage  ind  imellem.  Fløjter 
skingrede  fra  spændte  Fuglestruber. 

Tonerne  klang  sammen  i  en  mægtig  Har- 
moni, som  løftede  hans  Legeme  fra  Jorden, 
svajede  det  hid  og  did  paa  Tonebølgerne 
som  i  Søgang. 

Han  vaagnede  op.  Symfonien  fyldte  endnu 
hans  Øre;  men  det  var  Havet,  som  sang, 
syntes  han.  Det  var  Kæmpebølgerne,  som 
vuggede  Skibet,  hvor  han  laa  i  sin  Køje. 

Søsygefornemmelserne  havde  meldt  sig 
igen,  mens  det  grønne  Lys  under  Trætop- 
pene var  bleven  mørkere  og  mere  svalt. 

Han  saa  sig  om  for  at  finde  sig  selv. 
Ransel  og  Violinkasse  laa  ved  hans  Side. 
Hans  Ryg  var  øm  af  den  haarde  Stamme. 
Fuglene  tav.  Gennem  den  blikstille  Luft 
sænkede  Ensomhedens  Vælde  sig  over  ham, 
tyngede  hans  Hjærte  og  gjorde  ham  bange. 
Han  tænkte  paa  Gud  og  paa  Døden  og  fol- 
dede Hænderne  mod  den  Evighed,  som  stir- 
rede paa  ham  fra  alle  Sider  med  Forkræn- 
kelighedens stive  Blik. 

Hvor  længe  hari  havde  sovet,  anede  han 
ikke,  vidste  kun,  at  han  laa  paa  en  svøm- 
mende 0  midt  i  Oceanet,  som  skiller  Ver- 
den i  Dele  og  Mennesket  i  Racer.  Ikke  en- 
gang Himlen  deroppe  bag  Trætoppene  bar 
Bud  til  ham  fra  hans  Fortid.  Kun  Solen 
var  den  samme,  men  nu  var  den  vist  nede. 

Skjorten,  Bukserne,  —  han  følte  ned  ad 
sig  og  genkendte  det  eneste,  der  var  ladt 
ham  tilbage  af  det  gamle.  Stykke  for  Stykke. 
En  voldsom  Beklemthed  tog  Vejret  fra  ham. 
Han  sprang  op  og  vilde  løbe  derfra;  men 
næppe  var  han  oppe,  før  han  standsede  og 
bøjede  Hovedet. 

Det  var  jo  netop  denne  alt  betagende  En- 
somhed, han  var  dragen  ud  for  at  finde.  Og 

nu  den  stirrede  paa  ham  fra  Buskene  der- 
henne, blev  han  bange  for  dens  Blik. 

Daniel  havde  Ret.  Det  var  Ranselen, 
Tøjet  —  det,  som  hørte  det  gamle  Samfund 
til,  der  bandt  ham.  Naar  først  alt  var  til- 
bagebetalt, hvad  Samfundets  var,  saa  vilde 
Ensomheden  vække  til  Live,  hvad  der  slum- 
rede dybt  inde;  det  oprindelige  Menneske 
vilde  fødes  paany  i  sin  Herlighed. 

Han  greb  Ransel  og  Violin  og  skyndte 
sig  afsted  i  Dagens  svindende  Lys.  Han 
vidste  jo,  at  var  først  Solen  under  Horison- 
ten, saa  greb  Mørket  pludselig  fat  med  plum- 
pe Hænder.  Her  gled  ingen  barmhjærtig 
Skumringens  Haand  over  Øjet. 

Han  gik  efter  den  fjærne  hvislende  Lyd, 
som  havde  lydt  i  hans  Drømme.  Han  mente, 
den  maatte  være  de  rindende  Smaastrømme, 
der  hvor  Floden  passerede  Kløften.  Han 
vilde  ud  til  dens  Bred  for  at  søge  sig  Ly 
mod  Natten. 

Men  det  var  Skov  og  atter  Skov.  Ingen 
Lysning  at  skimte.  Mørket  truede  allerede. 
Saa  opgav  han  det  og  saa  sig  om  paa  Ste- 
det, hvor  han  var. 

Tæt  ved  stod  der  nogle  sammenvoksede 

Buske.  De  stod  som  i  Bed  med  lange 
svajede  Blade.  Det  var  vist  Pisanger.  Deres 
Stamme  var  elastisk  at  føle  paa;  og  Bladene 
hang  ud  over  Jorden  som  et  skærmende 
Tag. 

Han  lagde  sin  Ransel  til  rette  under 
Hovedet,  viklede  sig  i  sit  Uldtæppe,  skønt 
Natten  var  lun  som  en  hed  Julinat  derhjem- 
me, og  lukkede  Øjnene  under  de  lange 
Blade. 

Det  varede  længe,  før  han  faldt  i  Søvn. 
Han  lyttede  sig  gennem  mangfoldige  hem- 
melighedsfulde Lyde,  som  luskede  sig  frem 
af  Stilheden  i  det  sorte  Mørke,  før  Søvnen 
tog  ham  ind  til  sig. 


VIII 
HENDRIK  KOORT 


Hendrik  Koort  drog  syngende  afsted  paa 
sine  korte  tykke  Ben,  der  fyldte  de  sort- 
stribede Underbukser,  saa  de  strammede. 

Med  den  store  Manillahat  tæt  over  den 
flade  Nakke,  den  brede  Tyrepande,  hvoraf 
Sveden  drev  i  Strømme,  skudt  frem,  som 
vilde  han  stange  sig  igennem  Vildnisset,  ma- 
sede han  afsted  i  det  høje  Græs  paa  den 
aabne  Plads  over  Skrænten. 

Da  han  naaede  Krattet,  svang  han  sin 
Økse  og  huggede  om  sig  til  højre  og  ven- 
stre. 

Lianerne  vred  og  vaandede  sig  under 
hans  faste  Tag.  De  slanke  Luftrødder  i  den 
fugtige  Jord  stønnede  under  hans  Klump- 
fødder. Brede,  saftig  grønne  Blade  klæbede 
sig  til  hans  svedte  Ansigt  som  klamme  Hæn- 

der.  Han  vrinskede  dem  af  sig  som  en  kaad 
ung  Elefanthan,  der  første  Gang  faar  Lov  at 
gaa  paa  egen  Haand, 

Hvor  det  var  dejligt  at  føle  al  den  Mod- 
stand. Det  var  som  et  Favntag  med  selve 
den  Urnatur,  han  tilbad. 

I  sin  friske  Morgenglæde  slog  han  Ar- 
mene om  en  ung  uskyldig  Plante,  som  ikke 
lignede  de  andre.  Hun  dækkede  sin  slanke 
Nøgenhed  med  lange  glatte  Jomfrublade,  der 
aldrig  før  havde  mødt  et  Menneskeblik. 

Han  kølede  sin  hede  Pande  mod  hendes 
grønne  Kind,  som  hun  sky  trak  tilbage,  slap 
hende  saa  med  et  ømt  Blik  og  masede  vi- 
dere. 

Lianerne  løb  sammen  over  hans  Hoved 
i  et  frodigt  Virvar  under  Trætoppene.  Lange 
gratiøse  Palmevifter  strøg  deres  Fingre  mod 
hverandre  og  stirrede  forbavset  med  tilbage- 
holdt Aandedræt  paa  det  urimelige  Dyr,  som 
væltede  sig  frem  der  nede. 

Solskinnet,  som  laa  og  bagte  over  det 
hele,  slap  nu  og  da  lidt  af  sin  gyldne  Ild 
ned  mellem  Grenene. 

Hendrik  standsede  med  aaben  Mund  og 
sugede  det  til  sig,  alt  det  grønne,  der  plud- 

selig  blev  levende,  lod  Straalerne  danse  paa 
de  skarpe  Rande,  spillede  i  Lyset  eller  lod 
det  sive  igennem  sig  ned  til  Skyggesiden, 
der  blev  klar  og  gyldengrøn.  Det  brød  i 
Gnister  over  Stænglerne;  det  lagde  sig  som 
hvide  Gløder  over  alt,  hvad  der  var  rundt. 
Det  skinnede  rødt  igennem  halvmodne  Frug- 
ter, der  endnu  trykkede  sig  barneglade  ind 
til  Stammens  Moderbryst. 

Palmefingrene  strakte  sig  i  Lyset,  sugede 
det  ind  i  Dybet  af  deres  Cellesjæl,  til  den 
dirrede  derved,  veg  saa  til  Side  dækkende 
sig  for  de  brændende  Kys,  som  tærede  deres 
Livskraft. 

Saa  lukkede  Løvet  sig  barmhjærtigt,  det 
gamle  sejge  hærdede  Løv. 

Hendrik  stod  fortabt  i  Spillet.  Han  greb 
til  Skitsebogen,  men  slap  den  igen  med  et 
Suk. 

Han  formaaede  det  ikke.  Ikke  endnu.  Det 
maatte  først  samle  sig  og  sætte  Frugt  bag 
hans  Øje. 

Se,  føle,  sanse  med  alle  Legemets  Porer, 
som  var  han  et  eneste  stort  Øje,  der  van- 
drede gennem  Skoven  og  tog  Førstegrøden 
af  dens  uberørte  Skønhed. 

Han  gik  og  gik  bestandig,  men  følte  ingen 
Træthed  i  den  hede  fugtige  Luft. 

Snart  var  det  en  Pisanggruppes  lange 
bløde  Bladfaner,  som  trak  sig  ud  og  ind, 
lig  Gæller,  der  fylder  sig  med  Luft  og  sigter 
den  igennem  sine  skælvende  Fibre.  Som 
Gællers  gennemlyste  Rødt,  saaledes  var  de- 
res skære  Grønhed;  klar  som  en  Bølge,  der 
bryder,  men  varm  og  levende  som  en  sol- 
drukken  Drues  Legeme. 

Snart  var  det  rødmende  Frugter,  der  hang 
som  uhyre  Draaber  paa  bøjede  og  ringlede 
Stilke. 

Snart  var  det  Kokospalmer,  der  gennem- 
fingrede  Rummet  for  at  suge  Næring  til  de 
tunge  stærke  Livsfrugter,  der  endnu  grønne 
klyngede  sig  til  deres  Favn. 

Eller  Brødfrugttræets  Hjærteblade,  store 
som  Skjolde,  rakte  frem  paa  Højkant  af 
lange  lige  Grene. 

Der  var  alle  Farvers  vidunderlige  Sam- 
menspil, alle  Formers  indbyrdes  Kamp  for 
at  fylde  Rum  og  lukke  ude. 

Han  havde  vandret  længe,  før  han  om- 
sider følte  sig  sulten  og  søgte  sig  en  Plads 
ved  Foden  af  en  Palme. 

Skoven  var  bleven  tyndere,  men  tillige 
højere.  Han  kunde  se  et  Stykke  frem  mel- 
lem Stammerne;  og  Grunden,  som  hidtil 
havde  været  stigende,  syntes  nu  jævn  og  flad. 

Han  fik  sin  Mad  frem  af  Ranselen,  læ- 
nede sig  tilbage  mod  en  Busk  og  stirrede 
betagen  op  i  Bladhimlen. 

Der  sad  nogle  Fugle  deroppe  og  baskede 
med  deres  blaagrønne  Fjer;  de  saa  nysger- 
rigt ned  paa  ham,  mens  han  spiste. 

Da  han  vendte  sig  for  at  tage  endnu  en 
Biskøjt,  sad  der  noget  levende  ved  Siden 
af  ham  og  saa  paa  ham  med  glasklare  Øjne. 

Det  var  slankt  og  smalt  og  havde  spidst 
Hoved.  Hendrik  trak  Benene  til  sig.  Han 
holdt  ikke  af  dets  Blik.  Det  var  ikke  nogen 
Slange.  Nej  —  en  Slange  var  det  ikke;  det 
havde  Daniel  bestemt  forsikret,  at  der  ikke 
fandtes  paa  Øen.  Men  det  var  dog  noget, 
som  krøb  langs  Jorden,  og  det  var  vel  en 
halv  Meter  langt,  og  saa  havde  det  disse 
glasklare  Øjne  med  et  ubehageligt  næsvist 
Blik. 

Hendrik  forsøgte  at  kyse  det  bort.  Men 
Dyret  blinkede  kun  polisk,  som  om  det 
morede  sig. 

Saa  klappede  han  i  Hænderne;  men  nu 
blev  Blikket  ondskabsfuldt. 

Han  kom  pludselig  til  at  tænke  paa,  at 
Dyret  jo  aldrig  havde  set  et  Menneske  før. 
Det  var  naturligvis  bare  lige  saa  nysgerrigt 
som  han  selv. 

Forklaringen  lettede  ham.  Han  begyndte 
at  forhandle  med  det. 

—  Disse  Stolper  her  —  det  er  altsaa  et 
Par  Menneskeben,  højstærede.  De  er  maa- 
ske  lidt  for  tykke;  men  du  er  sku  ikke  selv 
for  køn  med  de  væmmelige  Takker,  du  har 
ned  ad  Ryggen. 

Dyret  blinkede  med  sine  grønne  Øjne, 
som  om  det  havde  forstaaet,  hvad  han  sagde. 

—  Hvad  glor  du  egentlig  paa?  —  Er  det 
Maden,  du  ikke  under  mig? 

Han  kastede  forekommende  et  Stykke 
Biskøjt  hen  til  den.  Men  Dyret  drejede  blot 
Øjnene  i  Hovedet,  som  om  det  vilde  sige: 
Aa  Gud  Fader  bevare  os! 

Han  ærgrede  sig  over  dets  Stædighed; 
men  da  han  forgæves  havde  gjort  Forsøg 
paa  at  faa  det  til  at  flytte  sig,  blev  han 
uhyggelig   til   Mode,   saa   meget    mere   som 

det  rørte  paa  Takkerne  og  gjorde  Mine  til  at 
rykke  nærmere. 

Han  pakkede  i  Hast  sin  Mad  sammen  og 
rejste  sig  for  at  finde  en  bedre  Plads.  Men 
da  han  saa  sig  om,  opdagede  han,  at  Dyret 
løb   efter  ham  paa  sine  smaa  hjulede  Ben. 

En  Slange  var  det  altsaa  ikke,  men  dog 
et  upaalideligt  og  nærgaaende  Dyr. 

Hendrik  kunde  ikke  lide,  hvad  der  krøb. 
Begivenheden  berørte  ham  saa  pinligt,  at  han, 
saa  godt  det  lod  sig  gøre,  stak  i  Rend  mel- 
lem Buskene. 

Da  han  endelig  standsede  forpustet  og 
vendte  sig,  var  Dyret  forsvundet;  men  hans 
Hjærte  slog  stærkere,  end  det  plejede.  Han 
havde  en  levende  Forestilling  om,  at  han 
meget  nødig  vilde  have  det  til  at  sidde  og 
glo  paa  sig,  naar  han  lagde  sig  til  at  sove. 

Grunden  skraanede  jævnt,  og  Krattet  tyn- 
dedes. Det  blev  pludselig  til  Højskov  med 
Palmer  og  Løvtræer,  som  han  ikke  kendte. 
Deres  Grene  løb  skraat  i  Vejret  og  kryd- 
sede hverandre  paa  en  underlig  akavet 
Maade. 

Slanke  Palmer  strakte  deres  ringlede  og 
skællede  Stammer  til  Vejrs  i  yndefulde  Buer. 

Lianerne  løb  op  og  ned,  ud  og  ind  som 
Rebstiger  og  Klatretove. 

Han  prøvede,  om  de  kunde  bære.  Nogle 
brast,  men  andre  var  sejge  og  gamle  og  lig- 
nede snoede  Bambusrør.  De  holdt  godt  nok. 
Han  kunde  gaa  i  Hænderne  op  ad  dem. 

Han  fik  en  udmærket  Ide.  Man  maatte 
benytte  den  Udvej,  som  Naturen  selv  bød 
frem.  Han  vilde  sove  som  en  anden  Robin- 
son i  et  af  de  høje  Træer  med  de  kryd- 
sede Grene.  Der  var  han  da  vis  paa,  at 
Krybet  ikke  kunde  naa  ham. 

Han  søgte  sig  et  højt  og  gammelt  Træ 
ud.  Det  var  saa  overhængt  af  dorske  og 
tørre  Lianer  som  en  Portstolpe  af  Spindel- 
væv. Ved  Foden  af  det  laa  et  vindfældet 
Træ  med  en  halvtrøsket  Stamme  overgroet 
af  langbladede  Urter,  der  lugtede  vammelt 
af  Vanille. 

Han  stod  op  paa  Stammen,  klatrede  til 
Vejrs  i  Lianerne  mellem  de  nederste  tykke 
Grene,  der  var  hvide  af  Fuglesnavs. 

Her  oppe,  hvor  det  lysnede  fra  oven, 
fandt  han  et  Hjørne  dannet  af  Krydset  mel- 
lem to  armtykke  Grene,  omsnoede  og  ind- 
filtrede af  Liansnore  og  en  Slyngplante  med 


78  HENDRIK    KOORT 

smaa  grøngule  Blade,  der  sad  tæt  som  Ved- 
bend. 

Han  svingede  sig  ind  til  Stammen,  satte 
sig  i  Krydset  mellem  Grenene,  trak  Lianer- 
ne til  fra  den  anden  Side,  huggede  dem  over 
med  sin  Økse,  snoede  dem  om  og  ind  mel- 
lem de  krydsende  Grene,  til  de  dannede  et 
Fletværk,  som  man  ikke  kunde  se  igennem. 
Saa  fæstede  han  Lianerne  ind  til  Stammen, 
saa  at  det  hele  blev  som  en  langstrakt 
Kurv,  hvoraf  man  ikke  kunde  trille  ud. 

Det  var  en  udmærket  Køje,  han  havde 
lavet  sig.  Over  sit  Hoved  havde  han  endnu 
et  Stokværk  af  Grene.  Dem  vilde  han  imor- 
gen  dække  med  Pisangblade  til  et  Skraatag, 
saa  at  han  kunde  ligge  tør  i  Regnvejr. 

Kun  Vejen  op  var  lidt  besværlig.  Men  det 
var  der  Raad  for.  Det  var  let  nok  at  lave 
en  Rebstige  af  de  Lianer,  som  havde  baaret 
ham  til  Vejrs. 

Han  maatte  skynde  sig.  Solen  stod  lavt. 
Han  huggede  de  sejgeste  Snore,  han  kunde 
finde;  de  var  næsten  ikke  til  at  slide  over; 
dem  snoede  han  paa  Kryds  mellem  de  to 
Lianer,  han  havde  brugt  til  Klatretov. 

Det  var   Hastværksarbejde;   Trinene   var 

skrøbelige;  de  gled,  naar  han  traadte  paa 
dem;  men  det  kunde  altsammen  gøres  bedre 
siden. 

Stolt  over  sin  Gærning  gik  han  til  Bunds 
efter  sin  Ransel,  klatrede  saa  atter  til  Vejrs, 
bredte  sit  Uldtæppe  ud  over  Lianmadrassen, 
anbragte  Ranselen  under  sit  Hoved,  bandt 
den  fast,  rullede  sig  ind  i  sit  Tæppe,  tænkte 
paa,  at  Dyret  med  de  glasklare  Øjne  og  de 
væmmelige  Takker  ikke  kunde  naa  ham  her, 
og  sov  dødtræt  ind. 


IX 
DANIEL  HOOCH 


Daniel  Hooch  skød  Skuldrene  i  Vejret, 
rettede  Ryggen  og  vandrede  med  oprejst 
Pande  gennem  det  høje  Græs  uden  at  se 
sig  om  efter  de  andre. 

Han  havde  altid  haft  nok  i  sig  selv;  og 
nu  det  galdt  om  at  virkeliggøre  sit  Livs 
skønneste  Drøm,  følte  han  sig  som  den 
unge  Adam,  da  han  skred  ud  i  Tilværelsen 
for  at  gøre  sig  den  underdanig. 

For  ham  alene  viftede  Palmerne.  For  ham 
spredte  de  tætte  Brødfrugttræer  hist  henne 
deres  dunkle  Skygger  over  den  hede  Jord. 
For  ham  lyste  de  rødmende  Frugter,  som 
hang  og  dinglede  hist  oppe  mellem  Ræk- 
kerne. 

Han  gik  langsomt,  for  at  intet  skulde  und- 

gaa  hans  Bliks  Herredømme,  standsede  hvert 
Øjeblik  for  at  undersøge  Træer  og  Buske; 
og  naar  det  lykkedes  ham  at  genkende  dem 
fra  sine  Forstudier,  følte  han  sig  rigere  og 
stærkere.  Men  desværre  var  det  meste  ham 
ganske  nyt,  og  det,  som  han  kendte,  forstod 
at  unddrage  sig  hans  Herredømme  med  en 
levende  og  personlig  Virkelighed,  som  han 
ikke  havde  tiltroet  det. 

Daniel  nikkede  hen  for  sig.  Det  skulde 
altsammen  komme  til  at  tjene  ham. 

Det  gik  bestandig  op  ad,  langsomt  og 
jævnt.  Sveden  randt  ad  hans  Kinder  i  den 
hede  Luft;  men  han  tænkte  kun  paa  at  naa 
den  højeste  Spids,  hvorfra  han  kunde  over- 
skue Soløen  og  med  Blikket  favne  Grænsen 
af  det  uendelige  Hav  til  alle  Sider. 

Skoven  blev  tættere  og  tættere.  Løvet 
lukkede  for  Himlen  som  et  mørkt  Tæppe. 
Lianerne  snoede  sig  ud  og  ind,  snart  spændte 
som  Fjedre,  snart  slappede  og  krumme  som 
løse  Snore,  der  tog  Lyden  op  i  sig  og  kvalte 
Ekkoet  som  i  en  Stue  med  altfor  mange 
Møbler. 

Han  maatte  tage  Blikket  til  sig,  værge  sig 
med   Hænder  og   Fødder   mod    langarmede 

Den  forjættede  0  6 

Kratplanter,  som  viskede  ham  om  Ørerne 
med  deres  smaa  næsvise  Blade. 

Store  røde  Bægerblomster  vippede  og 
svajede  som  Klokker,  naar  han  rev  i  Sno- 
rene; men  de  faldt  ikke  ned. 

Træernes  og  Skovbundens  Uddunstninger 
flød  sammen  i  en  halvraadden  Vellugt,  der 
lagde  sig  som  et  Tryk  over  Brystet  og  hin- 
drede hans  Aandedræt. 

Endelig  lysnede  det  igen.  Der  laa  et  hvid- 
glødende Solskinsstykke  lige  foran  ham;  og 
bag  det  hævede  sig,  hvad  han  længe  havde 
søgt:  en  ensom  Kokospalme,  bøjende  sin 
smækre  Stamme  hilsende  imod  ham,  spil- 
lende i  Lyset  med  sine  skinnende  Bladfingre. 

Højt  oppe  lyste  store  grønne  Klaser  frem 
under  Kronen. 

Han  stod  længe  tabt  i  Beundring  foran 
denne  Urskovens  Stormand. 

Hvor  anselig,  hvor  selvbevidst,  hvor  mild 
i  sin  frugtbare  Vælde  midt  i  den  brændende 
Sol! 

Se,  hvor  den  hvælvede  sin  Krone  skyg- 
gende og  beskyttende  over  sit  Livs  Frugter, 
mens  den  med  sine  spillende  Fingre  viftede 
Kølighed    til    deres    Kind,    hviskede    kær- 

tegnende  Ord  ned  over  deres  Hoved,  nyn- 
nede ved  deres  Vugge  og  sugede  Safterne 
fra  Kilder  dybt  under  Jorden  langsomt  op  i 
sin  slanke  Krop  for  gennem  Stænglernes 
fine  Aarer  at  gyde  Næring  ud  i  de  grønne 
Skaaler,  hvis  haarde  Skal  Solen  ikke  for- 
maaede  at  bryde. 

Saaledes  skulde  ogsaa  hans  Digtersind 
drage  Næring  fra  de  skjulte  Kilder  i  denne 
frodige  Natur,  hvoraf  intet  menneskeligt  Øje 
før  havde  drukket,  —  under  Ensomhedens 
Højtidsstille  levendegøre  hans  Drømme,  at 
der  af  dem  maatte  udskilles  poetiske  Kry- 
staller, som  man  aldrig  før  havde  set  Ma- 
gen til. 

Solen  stod  højt  paa  Himlen  og  tvang  ham 
til  at  søge  Skygge. 

Han  lagde  sig  under  den  ensomme  Palme 
og  stirrede  op  mod  dens  Skød,  indtil  Tanke 
og  Erindring  forgik  ham. 

Han  vaagnede  ved,  at  det  summede  af 
Myg  om  hans  Ører.  En  havde  allerede  stuk- 
ket ham  paa  Haanden.  De  var  større  end 
dem,  han  kendte  hjemmefra;  men  deres 
Summen  lød  saa  gammelkendt,  at  han  maatte 
smile  derved. 

6* 

Solen  var  gaaet  tværs  over  Lysningen  og 
stod  nu  glødende  i  Skovranden  hist  henne, 
hvor  Tykningen  atter  begyndte. 

Han  sprang  op  og  skraaede  over  Lysnin- 
gen gennem  det  sejge  tørre  Græs. 

Han  var  bleven  tørstig,  men  havde  intet 
drikkeligt  hos  sig,  maatte  skynde  sig  videre. 

Jo  mere  han  gik,  des  tørstigere  blev  han. 
Tungen  klæbede  til  Ganen.  Med  bøjet  Hoved 
søgte  han  mod  det  ene  Maal  at  finde  Vand. 

De  poetiske  Tanker  var  for  længst  glemte, 
da  han  omsider  hørte  klingende  Strømlyde. 

En  Bæk  ilede  frem  i  en  Klipperende. 
Den  naaede  Randen  og  væltede  sig  muntert 
ned  over  Klippesiden.  Der  nede  spredte 
den  sig  først  i  boblende  Skum,  samlede  sig 
saa  i  et  Bækken  og  flød  langsomt  videre  i 
en  lille  skikkelig  Flod. 

Han  lagde  sig  og  sugede  det  klare  kolde 
Vand  til  sig.  Saa  fulgte  han  Klipperanden, 
som  var  klædt  med  Mos  og  nogle  Planter, 
der  lignede  Bregner,  indtil  han  naaede  ud 
paa  en  aaben  Plads,  der  skraanede  jævnt 
ned  imod  Øst. 

Her  saa  han  ud  over  Trætoppene,  som 
klædte    Bjergets    Skraaning.     Nedenfor    laa 

Lagunens  blinkende  Flade,  krystalklar  og 
grøn;  bag  den  de  skummende  Dønninger 
over  Koralrevet;  yderst  ude  strakte  det  blaa 
Ocean  sin  glatte  Flade  mod  Synskredsen, 
der  under  Taagedis  gled  ind  i  Himlen. 

Mod  Nord  gik  Klippen  stejlt  op.  Der 
knejsede  nogle  høje  Træer,  som  han  ikke 
kendte. 

Toppen  lokkede  ham.  Skønt  han  var  træt 
og  varm,  steg  han  til  Vejrs. 

Fra  Bjergets  nøgne  Isse,  der  køledes  af 
en  frisk  Søbrise,  saa  han  i  et  vidunderligt 
Rundskue  den  hele  0  med  dens  Smaa- 
skove,  Palmelunde,  Lysninger  og  stærkt 
krummede  Kystlinje.  Hvor  han  vendte  sig, 
stirrede  Havet  paa  ham  med  sit  rolige  mør- 
keblaa  Blik. 

Han  lettede  Hatten  og  svingede  den  Syns- 
kredsen rundt. 

Nu  endelig  havde  han  taget  Øen  i  Be- 
siddelse og  gjort  den  til  sin  egen. 

—  Her  vil  jeg  bo!  —  var  hans  første  Tan- 
ke, da  han  atter  naaede  ned  til  Lysningen 
—  her  med  Ryggen  dækket  af  Klippekan- 
ten og  med  Ansigtet  mod  Solens  Opgang 
vil  jeg  sove  ind  Aften  efter  Aften. 

Han  lagde  sig  paa  Skrænten,  hvor  Sko- 
vens Skygge,  lang  og  tæt,  rakte  hen.  Hans 
Blik  svømmede  ud  i  det  uendelige  Blaa. 
Hans  Sind  fyldtes  af  Højtid  og  Taknem- 
lighed og  vendte  først  tilbage  til  Virke- 
ligheden, da  han  følte  sig  sulten.  Det  var 
bleven  langt  hen  paa  Eftermiddagen,  uden 
at  han  havde  smagt  Mad. 

Saa  løsnede  han  Ranselen  og  gjorde  sig 
til  gode,  medens  han  med  Øjet  søgte  sig  en 
Boplads  ud. 

Det  var  en  Kalkklippe,  hvis  Rand  var 
overgroet  med  Mos  og  Lianer,  som  i  en  Af- 
stand af  to  Mands  Højde  naaede  ned  til  en 
smal  Terrasse. 

Han  greb  fat  i  Lianerne,  svingede  sig  der- 
ned og  opdagede,  at  der  under  denne  var 
endnu  en  Terrasse  dybere  nede.  Saa  tabte 
Bjergsiden  sig  for  hans  Øje  i  den  tætte 
Underskov  af  storbladede  Buske  og  Slyng- 
planter, som  han  syntes,  han  skulde  kende. 

Efter  Bladene  at  dømme  var  det  den  vilde 
Yams,  han  havde  læst  om,  hvis  Rodknolde 
var  et  fortrinligt  Næringsmiddel. 

Glad  over  den  vigtige  Opdagelse,  klatrede 

han  atter  op  til  Klipperanden  og  gav  sig 
straks  i  Lag  med  at  bygge  Hus. 

Daniel  havde  hele  sit  Liv  elsket  at  have 
Ryggen  fri.  Derfor  tiltalte  denne  stejle  Klippe- 
side ham.  Selv  kunde  han  svinge  sig  ned 
til  Terrassen;  men  naar  han  huggede  Lia- 
nerne løs  og  svingede  dem  op  til  sig  om 
Natten  som  en  Rebstige,  saa  kunde  ingen 
komme  til  ham  bagfra.  Det  var  som  en 
Fæstning. 

Han  samlede  Sten  og  Blokke,  der  laa 
spredte  rundt  om,  dannede  en  Vold  op  fra 
Klipperanden  og  fyldte  efter  med  Jord.  Saa 
føjede  han  to  Sidevægge  til,  ligeledes  af 
Jord  og  Sten,  saaledes  at  Huset  havde  Aab- 
ning  ud  imod  Øst,  med  Udsigt  over  Van- 
det. 

Solen  stod  saa  lavt,  at  Skyggen  fra  Skov- 
tykningen i  Syd  strakte  sig  helt  hen  til  hans 
Boplads. 

Han  fyldte  Rummet  med  Blade  og  Mos, 
spændte  sin  Ransel  som  Tag  mellem  Mu- 
rene, anbragte  Sten  rundt  for  at  holde  den 
fast  og  lagde  sig  endelig  til  Hvile,  hyllet  i 
sit  Uldtæppe. 

Han  var  dødtræt,  men  hvad  gjorde  det. 
Stolt  og  glad  i  Bevidstheden  om  sit  Herre- 
dømme, overbevist  om,  at  ingen  af  de  an- 
dre havde  fundet  saa  god  en  Plads,  sov 
han  ind  som  Kongen  af  den  forjættede  0, 
med  Ansigtet  mod  Solens  Opgang. 

Han  vaagnede  om  Natten,  badet  i  Sved 
og  stukken  af  Myg.  Han  bandede,  kløede 
og  værgede  sig  rasende  mod  de  ondskabs- 
fulde Dyr,  der  summede  ham  om  Ørerne  i 
hans  mørke  Fængsel. 

Det  varede  noget,  før  han  besindede  sig 
paa,  at  han  var  Soløens  Herre.  Men  da  han 
først  rigtig  havde  gjort  sig  det  klart,  blev 
han  rolig  og  taknemmelig  og  sov  ind  igen. 


X 
PIETER  GOY 


Pieter  Goy  skød  Ranselen  godt  til  rette 
paa  sin  brede  Ryg  og  begav  sig  resigneret 
paa  Vej  ad  den  Kant,  som  var  levnet  ham, 
ind  gennem  Skoven. 

Det  er  bedst  at  komme  hurtig  afsted, 
tænkte  han,  saa  at  man  kan  faa  sin  Mid- 
dagsmad paa  et  sikkert  Sted  og  indrette  sig 
lidt  mageligt  for  Natten. 

Han  skævede  under  Hatteskyggen  mis- 
troisk op  i  Trætoppene. 

De  store  røde  Knolde  der  mellem  de  lange 
underlige  Rakler  skulde  man  altsaa  nu  til  at 
spise.  Havde  det  endda  været  Kokosnødder, 
det  vidste  man  dog  hvad  var. 

Da  han  havde  gaaet  et  Stykke  Vej,  fik 
han  Øje  paa  nogle  Pisangbuske.  Der  sad  en 
Klase  grønne  Bananer  oppe  under  Bladene. 

Jeg  skal  dog  prøve  Øksen,  tænkte  han, 
og  huggede  til  Stammen;  den  faldt  for  et 
eneste  Hug. 

Han  plukkede  alle  Bananerne  af.  De  var 
smaa  og  grønne.  Han  prøvede  at  skrælle 
dem  og  satte  Tænderne  i.  De  var  saftige 
nok,  men   hverken  søde  eller  velsmagende. 

Ligemeget,  tænkte  han,  saa  koger  jeg 
dem  ligesom  Blomkaal.  Man  ved  da,  at  de 
ikke  er  giftige;  og  det  er  aldrig  værdt  at  for- 
smaa  noget,  saa  længe  man  maa  gaa  og 
prøve  sig  frem. 

Han  puttede  dem  i  sin  Ransel  og  gik 
videre. 

Det  blæste,  saa  Trætoppene  skiltes  og  Ly- 
set faldt  ind  mellem  Løvet. 

De  smaa  grønne  Papegøjer  svirrede  og 
baskede  deroppe  og  skreg  lystigt  mod  Lyset. 

Han  saa  op,  men  Solen  blændede  ham, 
saa  han  ingenting  kunde  se. 

Pokker  til  Sol,  tænkte  han,  det  er  jo 
ikke  muligt  at  skyde  op  mod  det  Lys. 

Saa  kom  han  i  Tanker  om,  at  Kødspiser 
var  forbudt  og  Bøssen  laa  ved  Kasserne. 
Saa  for  den  Sags  Skyld. 

Sveden    haglede    af   ham    for    den    faste 

Marsch,  han  satte  op,  knusende  og  masende 
alle  spinkle  Urter  paa  sin  Vej. 

Aa,  hvor  et  Bad  kunde  gøre  godt!  — 
tænkte  han  og  torrede  Sveden  af  sin  Pande. 

Men  det  var  da  ogsaa  vist,  han  vilde 
ikke  give  op,  før  han  fandt  ned  til  Vand. 
Det  kunde  han  ikke  undvære.  Han  havde 
levet  ved  Vand  fra  sin  første  Barndom  i 
Groeningen  og  sidenhen  i  Amsterdam.  Var 
det  ikke  det,  at  det  var  en  0,  saa  var  han 
heller  bleven  hjemme. 

I  det  hele  taget  — 

Naa,  det  nyttede  jo  ikke  at  spekulere  mere 
over  det.   Det  forstod  Daniel  jo  ogsaa  bedre. 

Og  der  var  hverken  store  Rovdyr,  saa- 
som  Løver  og  Tigre  og  Aber,  eller  Slanger 
paa  Øen.  Det  havde  Daniel  jo  bestemt  for- 
sikret. Saa  for  den  Sags  Skyld. 

Han  saa  paa  sit  Ur  og  prøvede,  om  han 
havde  husket  at  trække  det  op.  Naada,  hvis 
man  gik  hen  og  glemte  det  her,  hvor  man 
ikke  havde  Slotsuret  at  stille  det  efter. 

Forresten  skinnede  Solen  vel  den  hele 
Dag;  man  kunde  rette  sig  efter  den.  Saa 
for  den  Sags  Skyld. 

Det  var  ellers  noget  dejligt  blødt  Mos  det 

der  paa  den  gamle  Stamme.  Saadan  noget 
vilde  han  bruge  til  Underlag  i  Sengen.  For 
en  god  blød  Seng  var  noget  af  det  første, 
man  maatte  sørge  for. 

Saa  gav  han  sig  til  at  tænke  paa,  hvor- 
ledes han  vilde  lave  sit  Hus. 

Se  de  store  brede  Pisangblade  —  dem 
vilde  han  tække  Tag  med.  De  var  helt  glatte 
at  føle  paa  og  tykke.  Regnen  vilde  trille 
ned  ad  dem  ligesom  det  var  Voksdug.  Og 
Lyset  vilde  skinne  til  pas  igennem,  saa  man 
ikke  behøvede  at  lave  Vinduer.  De  var  bare 
til,  at  Myg  og  Fluer  og  alt  den  Slags  Vinge- 
kryb, som  der  naturligvis  var  i  Masse  af 
med  al  den  Sol,  kunde  komme  ind  og  for- 
styrre, naar  man  sad  og  spiste  eller  smaa- 
blundede  over  en  Pibe  Tobak. 

Ja  for  der  var  vel  rigtige  Tobaksplanter 
paa  Øen? 

Ryge,  det  vilde  han  ikke  give  op.  Selvom 
man  vilde  leve  med  Naturen  og  i  Ensom- 
heden og  være  væk  fra  alt  Vrøvlet  a'  — 
hvorfor  skulde  man  ikke  kunne  ta'  sig  en 
Pibe?  —  Saadan  var  Daniel  underlig. 

Om  han  saa  skulde  ryge  Hø  eller  visne 
Kastanjeblade  —  ryge  det  vilde  han.    For- 

vænt  var  han  jo  ikke.  Saa  for  den  Sags 
Skyld. 

Pieter  Goy  følte  sig  pludselig  sulten.  Han 
søgte  sig  en  Træstamme,  hvor  der  var  rig- 
tig god  Skygge,  satte  sig  mageligt  til  rette 
med  Ryggen  imod  og  pakkede  sin  Mad  ud. 

Ogsaa  Pieter  Goy  fik  Besøg  af  det  løjer- 
lige Dyr  med  Takkerne  paa  Ryggen  og  de 
glasklare  Øjne,  mens  han  spiste. 

Da  han  havde  set  nok  paa  det,  kysede 
han  ad  det;  men  Dyret  rørte  sig  ikke. 

—  Da  skal  jeg  nok  flytte  dig!  —  Kan  du 
humme  dig,  dit  Glodyr!  —  sagde  han  og 
langede  Stokken  ud  efter  den. 

Firbenet  tog  Øjnene  til  sig,  blev  blaa  ned 
langs  Takkerne  og  forsvandt  under  den  trø- 
skede Træstub,  hvori  den  boede. 

Papegøjerne  baskede  over  hans  Hoved 
højt  oppe  og  skreg  en  hel  Mængde  til  hver- 
andre. 

Pieter  Goy  tænkte  paa  Kragerne  der- 
hjemme, naar  de  samlede  sig  i  Flokke  om 
Foraaret  paa  Bondens  Mark. 

Han  blev  blød  om  Hjærtet  og  fik  Vand 
i  Øjnene. 

I  det  samme  var  der   noget,  som   sprøj- 

tede  paa  ham.  Da  han  saa  sig  om,  sad  der 
en  stor  hvidkalket  Plet  paa  den  Biskøjt, 
han  havde  i  Haanden. 

—  Skal  I  sidde  og  sk —  ned  i  Folks 
Mad?  —  raabte  han  op  i  Trætoppen  og  gav 
sig  til  at  klappe  i  Hænderne  for  at  kyse 
dem  væk.  Men  de  blev  rolig  siddende  i 
fortrolig  Klynge  og  skreg  ned  til  ham. 

—  Sikke  noget  forbandet  Svineri!  —  sagde 
han  og  sukkede  ved  det. 

Man  har  det  dog  bedst  hjemme. 

Han  rejste  sig,  pakkede  ind  og  skyndte 
sig  videre. 

Da  han  havde  gaaet  en  halv  Times  Tid, 
lyttende  gennem  Stilheden  efter  rislende 
Vand  og  spejdende  til  alle  Sider  —  han  gik 
mod  Sydvest  efter  Solen  at  dømme,  og  Øen 
var  jo  ikke  større,  end  at  han  snart  maatte 
være  ved  Kysten  —  blev  Skoven  pludselig 
helt  tæt  forude. 

Da  han  naaede  derhen,  saa  han,  at  det 
var  et  Krat  af  tynde,  meget  lange  og  meget 
lige  Stammer.  De  var  graagrønne  med 
Blade,  smalle  og  spidse  som  Pilens. 

Han  prøvede  at  knække  en  af  dem,  men 

den  var  sejg  og  svippede  tilbage,  naar  han 
slap  den. 

Saa  saa  han,  at  Stammen  var  delt  i  en 
Række  lige  lange  Led  ligesom  Spanskrør 
derhjemme.  Og  pludselig  gik  det  op  for 
ham,  at  det  var  rigtig  ægte,  friske  og  vilde 
Bambusplanter,  der  stod  her  og  trykkede 
sig  i  et  mægtigt  Krat,  som  hans  tykke  Krop 
ikke  kunde  klemme  sig  igennem. 

Nu  vidste  Pieter  Goy,  hvorledes  han  vilde 
bygge  sit  Hus.  Han  huggede  et  Par  Styk- 
ker med  Øksen  og  prøvede  dem  i  Haan- 
den.  Jo,  de  var  gode  nok. 

Han  fulgte  Krattets  Rand  og  mærkede  sig 
Vejen  vel. 

Da  han  var  naaet  forbi,  begyndte  Grun- 
den at  skraane  stærkt. 

Det  er  mod  Kysten,  tænkte  han  og  fulgte 
Skraaningen,  til  en  stærk  enstonet  Lyd  brød 
Stilheden  omkring  ham. 

Han  standsede  og  lyttede. 

Jo  det  var  Vand,  det  der  plaskede. 

Han  gik  mod  Lyden  og  stod  et  Øjeblik 
efter  ved  Foden  af  en  udhulet  Kalkklippe, 
hvor  Vandet  strømmede  ned  over  i  brede 
kølige  Straaler. 

Goy  gik  hen  og  smagte  paa  det.  Det  var 
dejlig  fersk. 

Han  stod  et  Øjeblik  og  glædede  sig  over 
den  friske  Kølighed,  som  aandede  ud  fra 
Vandvæggen. 

Saa  kastede  han  Ranselen,  smøgede  Skjor- 
te, Bukser  og  Sokker  af,  sprang  ind  under 
Straalerne  og  tog  sig  et  Styrtebad,  saa  det 
gøs  ham  helt  ind  i  Knoglerne. 

Han  stønnede  og  pustede,  løb  ud  i  Solen, 
satte  Straahatten  paa  og  var  i  et  Par  Minut- 
ter ganske  tør. 

Her  i  Nærheden  vil  jeg  bo,  tænkte  han, 
saa  kan  jeg  faa  mit  Morgenbad,  som  jeg  er 
vant  til  hjemme,  uden  at  behøve  at  være 
bange  for  Hajer  og  Krokodiller  og  andet 
Havkryb,  som  der  er  ved  Kysten. 

Pieter  Goy  fulgte  den  Aa,  Vandfaldet  dan- 
nede. Den  hoppede  afsted  ligesom  den  før- 
ste, de  havde  set,  over  Sten  og  Koralblokke, 
saa  han  maatte  springe  og  vade. 

Ikke  ti  Minutter  efter  lyste  Lagunen  frem 
mellem  Stammerne. 

Da  han  naaede  ned,  befandt  han  sig  paa 
en  flad  og  smal  Strandbred,  der  rundede  sig 
til  en  lille  bitte  Bugt.    Den  laa  paa  Bunden 

af  en  større,  klemt  inde  mellem  to  skov- 
klædte Landtunger,  der  skød  sig  frem  for 
hinanden  som  Moler.  Der  var  næppe  mere 
end  et  Par  Hundrede  Skridt  imellem  Pyn- 
terne, og  Vandet  var  ganske  smult. 

Over  den  ene  Landtunges  yderste  lave 
Spids  kunde  han  se  ud  i  den  blaa  Lagune 
med  Koralrevets  hvide  Skumbælte  bag. 

Pieter  Goy  var  saa  glad,  som  om  han 
havde  vundet  i  Lotteriet.  Han  spildte  ikke 
Tiden  med  at  se  paa  Udsigt.  Han  tænkte 
paa  Fiskefangst  og  følte  sig  pludselig  helt 
hjemme. 

Saa  gik  han  langs  Kysten  til  Bunden  af 
Bugten,  derfra  op  mellem  Stammerne,  ind- 
til han  naaede  Klippeskrænten. 

Han  fulgte  den,  til  han  kunde  skimte 
Vandfaldet  og  Floden  og  Bugten  paa  den 
anden  Side,  undersøgte  omhyggelig  Klippe- 
væggen og  fandt  omsider  et  Sted,  hvor  Grun- 
den var  tør,  jævn  og  fri  for  Rødder. 

—  Her  skal  Pieter  Goys  Hus  være!  — 
sagde  han  til  sig  selv  og  kastede  Ranselen, 
gik  saa,  uden  at  spilde  et  Minut,  tilbage  til 
Vandfaldet,  hvorfra  der  kun  var  ti  Minutters 
Vej  til  Bambuslunden. 

Den  forjættede  0  7 

Her  skovede  han  løs,  saa  Sveden  sprang 
af  ham  og  Skjorten  klæbede  drivvaad  til 
hans  Krop,  hver  Gang  han  bøjede  sig.  Men 
det  fik  ikke  hjælpe. 

Han  slæbte  saa  meget,  han  kunde  bære. 
Og  da  han  var  naaet  tilbage,  borede  han  i 
Mands  Højde  et  Hul  i  Kalkklippens  Væg 
efter  først  at  have  renset  den  og  Jorden  for 
Mos  og  Planter  og  jævnet  den  med  Ryggen 
af  sin  Økse. 

Saa  valgte  han  sig  en  Bambusstang,  der 
var  tre  Meter  lang,  og  to  mindre. 

De  korte  satte  han  i  Jorden  skraat  mod 
hinanden,  saa  Spidserne  krydsedes. 

Han  bandt  dem  sammen  med  sin  Ran- 
selrem, stak  den  ene  Ende  af  den  lange 
Bambusstang  ind  i  Hullet  i  Kalk  væggen  og 
lagde  den  anden  Ende  i  Krydset  mellem  de 
to  korte  Stænger. 

Der  var  ikke  Tid  til  at  lave  Væg  af  Bam- 
busrørene. Det  kunde  han  gøre  imorgen. 
Han  nøjedes  med  en  enkelt  Midterstang  paa 
hver  Side. 

Saa  plukkede  han  de  største  Pisangblade, 
han  kunde  finde,  og  dækkede  ned  fra  Tag- 
stangen med  et  tæt  Lag  paa  hver  Side.  Han 

gjorde  Bladene  fast  for  neden  med  Sten,  at 
der  ikke  skulde  komme  Kryb  ind  om  Nat- 
ten. 

Han  spændte  Ranselens  Sejldug  som  en 
Dør  mellem  de  to  krydsende  Stænger.  Den 
stumpede  for  neden;  men  han  dækkede 
efter  med  Pisangblade.  Den  øverste  Trekant 
lod  han  udækket,  at  Lys  og  Luft  kunde 
komme  ind. 

Han  beundrede  et  Øjeblik  sit  Værk.  Saa 
gjorde  han  Ild  paa  foran  Hytten  og  kogte 
sig  en  dejlig  Suppe  af  Biskøjter,  Daasemad 
og  de  friske  Bananer,  han  havde  plukket 
paa  Vejen. 

Medens  han  spiste,  begyndte  det  at  pibe 
og  skræppe   i   de  høje  Trætoppe  bag  ham. 

Det  saa  ud  som  en  Mængde  store  Fugle, 
der  kom  hjem  og  søgte  Nattelogis  i  Gre- 
nene; men  det  lød  ikke  som  Fugleskrig, 
snarere  som  Rotter,  der  slaas,  eller  smaa 
Aber,  der  kives. 

Han  vidste  ikke,  hvad  det  var,  og  gad 
ikke  rejse  sig  for  at  se  efter. 

Papegøjerne  blandede  sig  i  Striden  med 
deres  hæse  Skrig.  Han  tænkte  paa  Kragerne 
derhjemme,  naar  de  sætter   sig  i  Træerne 

mod  Aften,  og  blev  atter  blød  om  Hjærtet. 
Men  det  var  kun  et  Øjeblik. 

Mæt,  træt  og  tilfreds  med  sig  selv  gik 
han  til  Køjs  paa  blødt  Mos,  hyllet  i  sit  Uld- 
tæppe. 

Der  blev  stille  i  Trætoppene.  Tilsidst  lød 
kun  den  fjærne  Plasken  af  det  lille  Vand- 
fald. Det  mindede  ham  om  Vandmøllerne  i 
Groeningen  og  dyssede  ham  hurtig  i  en 
sund  og  dyb  Søvn. 


XI 
DET  FØRSTE  MØDE 


Den  første  Søndag  oprandt  med  overtruk- 
ken Himmel  og  kølig  Luft. 

Det  havde  regnet  om  Natten,  og  Daniel 
vaagnede  i  sin  Borg,  ved  at  det  dryppede 
ned  i  hans  Ansigt  gennem  Ranselens  Sejl- 
dug. 

Solen  var  ved  at  staa  op.  Dæmringens 
lyse  Rand  kæmpede  med  de  tunge  Regn- 
skyer, der  drog  ud  over  Oceanet. 

Han  skuttede  sig  af  Kulde  og  skyndte  sig 
at  krybe  ud  for  at  faa  lidt  Bevægelse  i  de 
stive  Lemmer. 

Medens  han  spankede  frem  og  tilbage  paa 
den  ryddede  Plads  foran  Borgen,  gik  Tan- 
kerne tilbage  til  den  lille  mørke  Kanal  un- 
der hans  Vindu  i  Amsterdam,  hvori  han  saa 
ofte  havde  set  den  gryende  Dag  spejle  sig, 

Stirret  trøstesløs  mod  en  trøstesløs  Himmel 
og  spurgt  sig  selv,  om  det  overhovedet  var 
Umagen  værd  at  staa  op  og  stride  sin  ør- 
kesløse Strid  med  Samfundet  i  en  ny  lang 
Dag. 

Han  skyndte  sig  at  stryge  de  onde  Min- 
der ud  af  sin  Hukommelse,  tænkte  med 
Glæde  paa,  at  det  nu  omsider  var  Søndag, 
dækkede  sin  Hules  Aabning  med  den  Dør- 
maatte,  han  havde  flettet  af  Liansnore,  og 
skyndte  sig  afsted. 

Vejen  var  ikke  svær  at  finde.  Han  be- 
høvede kun  at  følge  sin  egen  nedtrampede 
Sti  tilbage  til  Skoven.  Derinde  betegnede  de 
overskaarne  slapt  dinglende  Liansnore  den 
Bane,  han  havde  brudt  sig  og  bestandig  for- 
nyet i  den  forløbne  Uge. 

Han  frøs  i  den  tidlige  Morgenluft  og  gik 
saa  hurtig  til,  at  Klokken  kun  var  halv  Ti, 
da  han  naaede  Forsamlingsstedet  paa  Skræn- 
ten over  Hulen,  hvor   Kasserne  laa  gemte. 

Han  skulde  just  til  at  klatre  ned  til  Hu- 
len, da  han  hørte  Knasen  gennem  Løvet  i 
Syd  og  inde  i  Halmørket  mellem  Stammerne 
fik  Øje  paa  Pieter  Goy's  tætte  Skikkelse. 

Han  anbragte  sig  paa  Skrænten  med  Be- 

nene  dinglende  ned,  greb   et  Græsstraa  og 
gav  sig  til  at  stange  sine  Tænder. 

—  Hallo!  —  raabte  Pieter  inde  mellem 
Træerne. 

Daniel  vinkede  til  ham,  men  blev  rolig 
siddende.   Han  var  jo  Øens  Herre. 

Pieter  Goy  kom  frem  i  Lyset,  rød  og  op- 
svulmet i  sit  runde  Ansigt,  med  Ranselen 
paa  Nakken,  som  da  han  vandrede  bort  for 
en  Uge  siden. 

—  Hvorfor  har  du  hele  Oppakningen 
med? 

—  Jeg  er  da  ikke  gal  at  lade  det  ligge. 
Det  er  jo  alt,  hvad  jeg  ejer  og  har. 

—  Hvem  skulde  tage  det? 

—  Det  kan  man  aldrig  vide. 

Goy  lettede  Ranselen  af  Ryggen  og  strakte 
sine  stive  Lemmer,  saa  det  knagede. 

Det  ærgrede  ham  at  se  Daniel  sidde  der 
og  stange  Tænder.  Selv  havde  han  hverken 
faaet  vaadt  eller  tørt.  Han  var  gaaet  tidlig 
hjemmefra,  for  at  have  noget  at  løbe  paa, 
hvis  han  ikke  straks  kunde  finde  Vejen. 

Han  skævede  til  Hulen.  Jo  den  var  urørt. 

—  Nu  er  det  bedst,  vi  faar  tændt  et  Baal 

—  sagde  Daniel  og  rejste  sig  —  Ilden  er 
alle  Naturbørns  Samlingsmærke. 

—  Det  kender  jeg  ikke  noget  til.  Men 
jeg  ved,  at  den  varmer.  Og  det  er  jo  hunde- 
koldt. 

Pieter  Goy  nøs.  Han  var  forkølet  og  mor- 
gengnaven. 

Daniel  saa  op  paa  ham,  men  sagde  ikke 
noget. 

Saa  gav  Goy  sig  til  at  samle  Løv  og 
Kviste. 

Det  var  ikke  noget  let  Arbejde  at  faa  det 
til  at  brænde.  For  det  meste  var  vaadt 

Han  laa  paa  sine  runde  Knæ  og  pustede 
en  halv  Times  Tid,  før  det  lykkedes. 

Det  spruttede  og  knitrede,  røg  og  lugtede, 
men  tilsidst  steg  en  munter  Flamme  i  Vejret. 

Daniel  anbragte  sig  paa  den  bedste  Plads 
med  Ryggen  mod  Skrænten.  Af  og  til  strakte 
han  sig  frem  for  at  varme  sin  Mave,  me- 
dens Pieter  Goy  gned  sine  Hænder  over 
Flammerne  og  saa  sig  omkring  efter  de 
andre. 

Dér  kom  Krøblingen,  det  Skind,  asende 
frem  gennem  det  fugtige  Græs  paa  den  mod- 
satte Side. 

Herregud,  hvor  han  var  lang  i  Ansigtet! 

Goy  saa  medlidende  ned  imod  ham  og 
vinkede  med  begge  Hænder. 

Da  Jakob  Beer  endelig  naaede  op  til 
Skrænten,  lod  han  sig  falde  ned  ved  Ilden. 

Han  var  saa  forpustet,  at  han  ikke  straks 
kunde  tale.  Men  han  smilede  til  Daniel  og 
Pieter  med  Øjne,  der  var  bleven  saa  store 
og  klare. 

—  Hvordan  er  det  gaaet?  —  spurgte  Goy 
og  klappede   ham   forsigtig  paa  den   skæve 

Ryg- 

—  Storartet!  —  Er  det  ikke  en  dejlig  0? 
Goy  svarede  ikke,  men  gav  sig  til  at  rage 

i  Ilden,  medens  Daniel  talte  begejstret  om 
den  uendelige  Fred. 

—  Det  vil  jeg  nok  sige!  —  mumlede 
Pieter  ved  sig  selv.  Han  tænkte  paa  de 
grønne  Papegøjer,  som  vækkede  ham  hver 
Morgen   med   deres  ondskabsfulde  Sladder. 

Beer  gav  sig  til  at  hoste  og  rykkede  nær- 
mere til  Ilden,  der  spejlede  sig  i  hans  klare 
Øjne. 

Daniel  blev  utaalmodig.  Hendrik  Koort 
kom  jo  altid  forsent.  De  var  allesammen 
dygtig  sultne. 


106  DET    FØRSTE   MØDE 

Saa  gik  de  i  Lag  med  at  rydde  Aabningen 
til  Hulen. 

—  Det  ser  ud,  som  om  der  havde  været 
nogen!  —  sagde  Goy  og  stirrede  betænke- 
lig paa  Løvet,  der  var  lagt  til  Dækning 
mellem  Stenene. 

—  Sludder!  —  sagde  Daniel  —  der  er  jo 
ingen  andre  end  os.  Det  er  Regnen,  som 
har  skyllet  Løvet  væk. 

Madkassen,  der  stod  yderst  i  Hulen,  fordi 
den  først  skulde  bruges,  blev  aabnet,  og  Da- 
niel tog  frem,  hvad  der  skulde  bruges.  Bi- 
skøjter,  Kødkager  til  at  koge  Suppen  paa, 
Sukker  og  Kaffe. 

Goy  blev  rørt,  da  han  saa  Etiketterne 
med  de  gode  hollandske  Ord.  Det  var  som 
en  Hilsen  hjemmefra.  Og  hans  Tænder  løb 
i  Vand,  da  han  fik  Daasen  aabnet  og  lug- 
tede al  den  hjemlige  Kødduft. 

—  Det  er  jo  egentlig  forbudt  med  Kød! 
—  sagde  Daniel  —  men  da  vi  har  det  med 
hjemmefra  — 

—  Det  manglede  bare!  —  Pieter  holdt 
fast  paa  Daasen,  at  den  ikke  skulde  tages 
fra  ham. 

Ligesom    han    hængte    Kasserollen    over 

Ilden,  lød  Hendrik  Koorts  bekendte  Natur- 
triller fra  Tykningen  over  Skrænten. 

Daniel  sprang  op  og  raabte  „Hallo",  at 
han  kunde  vide,  hvor  de  var;  thi  Skrænten 
dækkede  dem. 

Saa  masede  det  gennem  Løvet.  Hendrik 
lod  sin  Basstemme  høre  i  Nationalsangen  og 
viste  sig  pludselig  over  deres  Hoved. 

—  Er  det  en  Tid  at  komme  paa?  — 
sagde  Daniel  bebrejdende. 

—  Jeg  løb  forkert  i  Skoven! 

Hendrik  kastede  sin  Oppakning  ned  og 
sprang  selv  bagefter  paa  alle  fire. 

Hans  røde  Haar  strittede  til  alle  Sider 
under  Straahatten,  der  var  vaad  af  det  dryp- 
pende Løv  i  Skoven. 

Skægget  groede  op  under  Øjnene  og  langt 
ned  paa  den  nøgne  Hud  under  Skjorten. 

Han  rakte  Haanden  rundt  og  viste  straa- 
lende  sine  Fødder  frem. 

Sokkerne  havde  han  taget  af;  i  Stedet 
for  Støvler  sad  der  over  den  bare  Fod  en 
underlig  Bandage,  flettet  af  Liansnore  med 
et  bredt  Stykke  Bark  til  Saal. 

—  Hvad  er  det? 

—  Naturbeklædning!  —  sagde  han  for- 
nøjet —  Sandaler.   Saa  vidt  er  jeg. 

Han  begyndte  at  fortælle  om  sine  Ople- 
velser og  sit  Robinsontræ,  til  Daniel  stand- 
sede ham. 

—  Det  hører  vi  jo  altsammen,  naar  vi 
skal  op  med  Dagbogen.  Nu  vil  vi  spise. 

—  Er  der  nogen,  der  fryser?  —  spurgte 
Maleren  og  saa  sig  foragtelig  om  i  Kredsen. 

Han  anbragte  sig  et  Stykke  fra  Ilden  og 
løste  Skjorten  for  Halsen.  Paa  ham  var  der 
ingenting  der  bed.  Han  var  Soløens  ægte 
Søn.  Men  idet  han  satte  sig,  tog  han  sig 
hemmeligt  til  Hoften.  Han  havde  haft  Gigt 
over  Ryggen  lige  siden  den  første  Nat  i 
Træet. 

Det  dampede  op  af  Kasserollen  med  en 
liflig  Duft,  som  selv  Daniel  ikke  kunde  mod- 
staa. 

Goy  bøjede  sig  over  den  med  vidt  op- 
spilede Næsebor  og  et  lykkeligt  Smil  om 
sine  blanke  runde  Læber,  medens  Jakob 
Beer  satte  sig  til  rette  med  de  tynde  Ben 
over  Kors  som  en  Kineser. 

Medens  de  spiste  Suppen  med  Kødet  og 
de  opblødte  Biskøjter,  blev  Vandet  kogt  til 

Kaffe.  Og  da  den  kære  kendte  Duft  be- 
gyndte at  krydre  Luften,  blev  Stemningen 
saa  bevæget,  at  Hendrik  Kort  slog  sine  Na- 
turtriller. 

Pieter  Goy  havde  endt  sit  Arbejde.  Han 
lænede  sig  mageligt  tilbage  mod  Skrænten 
og  satte  Kaffeskaalen  ved  sin  Side. 

Saa  tog  han  sin  Shagpige  frem,  stoppede 
den  med  noget,  han  bar  løst  i  sin  Lom- 
me, glødede  en  Pind  i  Ilden  og  tændte  sin 
Pibe. 

En  krydret  Røg,  der  ikke  lugtede  af  To- 
bak, blandede  sig  med  Kaffeduften. 

Hendrik  skottede  til  Piben. 

—  Hvor  har  du  faaet  det  fra? 

—  Det  er  en  Tobak,  jeg  selv  har  op- 
fundet. 

De  skulde  alle  lugte  til  den. 

—  Føj  for  Pokker!  —  erklærede  Daniel 
og  trak  Næsen  til  sig. 

—  Det  lugter  som  brændte  Kryddernelli- 
ker! —  sagde  Jakob  Beer. 

—  Lad  mig  smage!  —  bad  Hendrik. 
Saa  smagte  de  Kredsen  rundt  paa  Pieter 

Goy's  Pibe;  skønt  de  rynkede  paa  Næsen 
og  spyttede  efter,  misundte  de  ham  dog  og 

lovede  sig,  at  de  ogsaa  skulde  finde  nogle 
Urter,  som  kunde  ryges. 

Selvom  det  smagte  forbandet,  saa  var  det 
dog  en  varm  Snadde  under  Næsen.  Øen 
kunde  være  meget  god,  det  var  jo  en  stor- 
artet 0;  men  Tobakken  savnede  man. 

Medens  Kaffen  blev  drukken,  spredte  de 
tunge  Regnskyer  sig  og  drev  ud  over  Ocea- 
net. Solen  skinnede  saa  lystigt,  at  de  flyt- 
tede bort  fra  Baalet  hen  i  Skyggen  under 
Træerne. 

Daniel  erklærede,  at  nu  skulde  Dagbøgerne 
frem. 

—  Jakob  begynder! 

Hendrik  mumlede  noget  om  at  spille 
Herre,  men  Daniel  lod,  som  han  ikke  hørte 
det. 

Jakob  Beer  lempede  sin  skæve  Ryg  til- 
bage mod  Træstammen,  famlede  med  sine 
smalle  Spillefingre,  der  var  fulde  af  Rifter, 
mellem  Lommebogens  Blade,  medens  Daniel 
lænede  sig  tilbage  i  Græsset.  Goy  lagde  sig 
paa  Maven  med  Hovedet  i  sine  Hænder 
og  de  skikkelige  runde  Øjne  fæstede  paa 
Krøblingens  bevægelige  Ansigt. 

Hendrik  Koort  laa  paa  Ryggen  og  stir- 
rede op  mellem  Stammerne,  mens  han  strakte 
sine  sandalklædte  Stolper  fra  sig  og  kløede 
sine  talrige  Myggestik,  der  plagede  ham,  nu 
da  de  var  bleven  varme. 


XII 
EN  DEJLIG  0 


„Dejlig  er  Soløen!"  —  begyndte  Jakob 
med  sin  tynde  begejstrede  Stemme,  der  var 
lidt  hæs  af  Øens  Natteluft  —  „dejlig,  naar 
Solen  stiger  over  Havet  og  spænder  sine 
gyldne  Strænge  fra  Øst  til  Vest  og  lader 
sin  evige  Lovsang  tone  ud  over  Øen  i  et 
dæmrende  crescendo." 

—  Hvad  er  det?  —  spurgte  Pieter. 
Hendrik  rejste  Hovedet: 

—  Ingen  Afbrydelser! 

Men  Jakob  Beer  vendte  sine  klare  Øjne 
mod  Pieter  og  forklarede  blidt: 

—  Crescendo  —  det  er,  naar  Tonerne 
bliver  stærkere  —  langsomt  og  jævnt,  som 
Lyset  stiger  —  fra  Dæmring  til  Dag  —  ser 
du! 

—  Crescendo  betyder  „voksende"!  —  sag- 
de Daniel. 

Saa  læste  Jakob  videre,  medens  de  smaa 
Papegøjer  sad  højt  oppe  over  hans  Hoved 
og  lyttede  til  det  mærkelige  Dyrs  mærke- 
lige Røst. 

Jakob  læste  om  sin  første  søgende  Van- 
dring gennem  Skoven,  om  hvorledes  hans 
Sjæl,  løsreven  fra  Legemet,  svømmede  ud  i 
den  grønne  uberørte  Verden  og  fyldtes  af 
dens  Urtoner,  indtil  han  overvældet  af  den 
mægtige  Symfoni  sank  hen  i  salige  Drømme. 
Hans  tynde  Fingre  spillede  i  Luften.  To 
røde  Begejstringspletter  tegnede  sig  paa  hans 
magre  Kinder,  mens  han  beskrev,  hvor- 
ledes den  vældige  Ensomhed,  efter  først  at 
have  gjort  ham  bange  og  modløs,  tog  ham 
ind  til  sig,  som  en  Moder  slutter  sit  Barn  i 
Favn. 

Han  læste  om,  hvorledes  han  havde  redt 
sit  Leje  under  Palmernes  Tag  og  Aften  efter 
Aften  havde  lyttet  til  de  hemmelighedsfulde 
Toner,  som  sænkede  sig  ned  over  ham  fra 
den  uendelige  Stilhed  under  Træstammerne. 
Goy  saa  forbavset  op  paa  ham. 
—  Naar  der  var  uendelig  stille,  hvor  kom 
saa  Tonerne  fra? 
Jakob  fæstede  aandsfraværende  sine  drøm- 
Den  forjænede  0  8 

metrætte  Øjne  paa  Goys  runde  Ansigt,  men 
Daniel  bad  ham  ærgerligt  om  ikke  at  for- 
styrre. 

Saa  læste  Jakob  Beer  om  Morgenlysets 
tindrende  Klarhed,  naar  det  sivede  ind  mel- 
lem Stammerne  og  kyssede  hans  Kind. 

Han  fik  et  Hosteanfald,  saa  han  maatte 
afbryde  Læsningen.  Da  han  atter  var  kom- 
men til  sit  Vejr,  fortalte  han  om,  hvorledes 
han  klatrede  op  i  taarnhøje  Palmer  og  drak 
af  Kokosnødens  Drue.  Han  fortalte,  hvor- 
ledes han  spiste  sig  mæt  i  Bananens  Pur- 
purkød og  beskrev,  hvorledes  de  hang  gule 
og  tunge  i  tætte  Klynger  skærmede  mod 
Solen  af  store  vajende  Bladfaner. 

Pieter  Goy  rejste  Hovedet  interesseret. 

—  Tag  og  vis  mig  Stedet,  Jakob.  For  jeg 
har  kun  set  smaa  og  grønne,  som  ikke  duer 
til  andet  end  at  koges. 

Daniel  saa  strængt  paa  ham,  og  Jakob 
endte  sin  Oplæsning  med  at  prise  Ensom- 
heden som  den  største  Oplevelse,  han  endnu 
havde  haft  i  sit  Liv. 

—  Det  kan  være  meget  godt  med  En- 
somhed —  sagde  Pieter  Goy  og  kløede 
sine  Myggestik  —  men   hvis   jeg   skal   sige 

min  Mening,  saa  er  der  ikke  meget  Grin 
ved  at  ligge  og  glo  paa  sine  Støvlesnuder  i 
Stedet  for  at  have  en  Avis  at  læse  i  eller 
tale  med  et  andet  fornuftigt  Menneske.  Og 
Stilheden  er  det  da  ikke  stort  bevendt  med; 
for  de  smaa  grønne  Papegøjer  holder  et 
farligt  Halløj  hjemme  hos  mig,  hver  Gang 
jeg  vil  tage  mig  en  Lur. 

Ingen  tog  Notits  af  Goys  Bemærkninger. 
Jakob  puttede  sin  Dagbog  i  Lommen,  mens 
Hendrik  Koort  rejste  sig  over  Ende  og  be- 
gyndte at  læse  op  med  sin  dybe  Bas. 

Han  fortalte  om,  hvorledes  han  var  van- 
dret blindt  afsted  under  høje  mørke  Træer, 
indtil  Solen  brød  frem  og  tvang  sine  Straa- 
ler  gennem  Bladhimlen. 

Han  beskrev  det  forunderlige  Farvespil 
paa  de  grønne  Flader,  de  smalle  Stængler 
og  Gennemskinnet  i  de  modne  Frugter. 
Hvorledes  hans  Øje  fyldtes  af  en  Glød  og 
en  Jubel,  som  han  aldrig  havde  drømt  om 
og  som  han  nu  skulde  til  at  male. 

Han  talte  om  Solen  over  Øen,  som  var 
det  en  ganske  særlig  Sol  og  om  Farver,  som 
intet  Øje  havde  set. 

Saa   fortalte   han   om   sit  første  Maaltid  i 

Naturens  Skød,  om  hvorledes  et  vidunder- 
ligt Dyr  var  dukket  frem  under  Løvet,  hav- 
de nærmet  sig  til  ham,  tillidsfuldt  som  Bro- 
der til  Broder,  og  havde  spist  af  hans  Haand. 

—  Saa  har  du  været  heldigere  end  jeg  — 
afbrød  Goy  —  for  da  jeg  sad  og  spiste,  kom 
der  ogsaa  et  Dyr.  Det  var  en  Øgle  med 
klare  grønne  Øjne  og  væmmelige  Takker 
ned  langs  Ryggen.  Men  der  var  ingen  Tillid 
ved  det.  Det  sad  og  misundte  mig  Maden 
og  vilde  ikke  flytte  sig.  Men  det  kan  nok 
være,  at  jeg  — 

—  Hold  Mund,  til  din  Tur  kommer!  — 
hvæsede  Hendrik  og  fortsatte  Læsningen. 

Han  læste  om,  hvorledes  han  havde  taget 
Bopæl  i  et  Træ  som  Robinson,  og  udvik- 
lede, at  dette  var  den  oprindelige  og  ideale 
Menneskebolig.  Beskyttet  mod  Kryb  og  vil- 
de Dyr,  svævende  frit  i  Luften  og  dog  tæt 
ved  Jordens  Moderhjærte,  vækket  af  Mor- 
gensolens første  rødmende  Straale. 

Goy  saa  forbavset  op. 

—  Har  du  sovet  i  et  Træ  i  syv  Nætter? 

-Ja. 

—  Saa  maa  du  da  være  ordentlig  stiv  i 

Lemmerne. 

Hendrik  værdigede  ham  ikke  noget  Svar. 
Efter  at  være  gledet  let  hen  over  de  føl- 
gende Dages  Hændelser  endte  han  med  en 
Lovprisning  af  Soløen,  som  havde  taget  saa 
moderligt  mod  sine  Børn,  der  nu  endelig 
havde  fundet  deres  rette  Hjem. 

Daniel  havde  hørt  opmærksom  efter  Ja- 
kobs og  Hendriks  iBeretning,  givet  sit  Bi- 
fald til  Kende  ved  Nik  og  Enstavelsesord. 
Det  var  ham  en  Tilfredsstillelse,  at  ingen  af 
de  andre  var  kommen  Øen  saa  nær  eller 
havde  vidst  at  indrette  sig  saa  godt  som 
han.  Det  bestyrkede  hans  Følelse  af  at  være 
Øens  sande  og  rette  Herre. 

Det  var  i  Bevidstheden  herom,  at  han 
trak  sin  Dagbog  frem  af  Lommen,  satte  sig 
til  rette  og  gav  sig  til  at  læse,  medens  Pie- 
ter Goy  rykkede  nærmere  for  bedre  at  høre. 

Han  gav  en  lang  poetisk  Fremstilling 
af  sin  Gang  over  Øen;  bestandig  op  ad; 
dvælede  ved  den  ensomme  Kokospalme  og 
fortalte  saa  højtideligt  om  dens  symbolske 
Betydning,  at  Goy  af  gammel  Barnevane 
foldede  Hænderne. 

Han  talte  om,  hvorledes  alle  Soløens  Ting 
nu  skulde  tjene  ham.   Kokospalmen  og  Ba- 

nanen  med  deres  Frugter  og  Blade,  Taro- 
planten  med  dens  Rodknolde  —  hvis  den 
da  fandtes  paa  Øen.  Han  beskrev  den  om- 
hyggelig for  det  Tilfælde,  af  nogen  at  de  an- 
dre skulde  være  stødt  paa  den. 

Han  fortalte,  hvorledes  han  havde  fundet 
den  vilde  Yams,  hvis  Rod  var  næren- 
de som  Kaal  og  kunde  opbevares  i  Maane- 
der.  Han  havde  den  udenfor  sit  Hus.  Den 
slyngede  sig  op  imod  ham  fra  Terrassen  i 
hans  Have. 

Hendrik  gjorde  store  Øjne. 

—  Terrassen?  —  gentog   han  spørgende. 
Saa    fortalte     Daniel    om    sin    ensomme 

Borg,  bygget  af  Jord  og  Sten,  paa  Klippen, 
umiddelbart  under  dens  Top,  hvorfra  han 
kunde  overse  hele  sit  Rige. 

—  Vort  Rige!  —  rettede  Hendrik. 

Han  talte  om  Borgen,  saa  at  Goy  saa  et 
helt  Hus  for  sig  med  Mure  og  Vinduer  og 
Døre.  Han  talte  om  Terrassen  og  Haven, 
saa  at  man  maatte  tro,  de  var  et  Værk  af 
hans  Hænders  Flid.  Han  talte  om  Trap- 
pen, der  førte  ned  fra  Borgen  og  kunde 
trækkes  op  som  Middelalderens  Vindebroer; 

men  han  nævnede  ikke,  at  den  var  slynget 
af  skrøbelige  Lianer. 

Han  talte  om  Friheden  og  Herrefølelsen, 
saa  at  Pieter  Goy  følte  sig  stolt  og  glad 
over  at  høre  til. 

Kun  da  han  nævnede  Aftentimens  Tryl- 
leri, naar  han  sad  som  en  Konge  foran  sin 
Borg  og  saa  ud  over  Vandene,  medens  Myg- 
gene svang  sig  i  summende  Dans  for  hans 
Øjne,  kunde  Pieter  ikke  dy  sig. 

—  Ja  Tak!  —  sagde  han  og  kløede  sine 
tykke  Arme,  der  var  fulde  af  røde  og  svul- 
ne Erindringer. 

Da  Daniel  havde  endt  sin  Oplæsning,  saa 
han  sig  med  hævet  Hoved  rundt  i  Kredsen. 

—  Det  var  Satan!  —  sagde  Goy  og  stir- 
rede beundrende  paa  ham  med  sine  skik- 
kelige Øjne. 

Han  havde  altid  set  op  til  Daniel;  men 
at  han  havde  udrettet  alt  det  i  saa  kort  Tid 
var  alligevel  mere,  end  han  havde  ventet. 

Ogsaa  Jakob  gav  uforbeholdent  og  i  mange 
søgende  Ord  sin  Beundring  til  Kende. 

Kun  Hendrik  Koort  sad  tavs  og  stirrede 
tilsyneladende  upaavirket  frem  for  sig.  Han 
havde  været  saa  vis  paa,  at  ingen  af  de  an- 


120  EN    DEJLIG   0 

dre  kunde  stikke  hans  Robinsontræ,  og  saa 
mødte  Daniel  op  med  Borg,  Trappe,  Have 
og  Terrasse. 

—  Ja  du  er  jo  Digter!  —  kom  det  spy- 
digt. 

—  Hvad  skal  det  sige?  —  for  Daniel  op. 

—  Det  skal  sige,  at  saadan  ser  det  ud 
paa  Papiret. 

Daniel  vilde  have  givet  et  vredt  Svar; 
men  han  besindede  sig  paa,  at  han  var 
Øens  Herre,  af  hvem  der  krævedes  Selv- 
beherskelse og  Overlegenhed. 

—  Blandt  Solbrødrene  bør  der  være  Til- 
lid og  Fordragelighed!  —  sagde  han  besin- 
digt og  vendte  sig  til  Pieter  Goy. 

—  Nu  er  det  din  Tur! 

Pieter  var  ganske  uvant  med  at  udtrykke 
sig  skriftlig.  Fuld  af  Respekt  for  de  andres 
pragtfulde  Ord  og  dejlige  Beskrivelser  fryg- 
tede han  for  at  blive  til  Grin. 

Han  skævede  fra  den  ene  til  den  anden 
og  bad,  om  han  ikke  kunde  slippe. 

—  Nej. 

—  Jeg  tror,  jeg  har  glemt  den  hjemmel 
—  forsøgte  han  og  blev  rød  i  Hovedet. 

—  Sludder!  Du  har  jo  hele  Oppakningen 
med  dig. 

Saa  maatte  Pieter  til  det. 

—  Det  er  nemt  at  grine  ad  en  anden  En, 
der  ikke  har  været  holdt  til  Bogen  som  I! 
—  sagde  han  forebyggende. 

—  Der  er  ingen,  som  griner!  —  sagde 
Daniel  —  Begynd  saa! 


XIII 
KØDSPISER 


Goy  havde  inddelt  sin  Beretning  efter 
Bladene  i  Dagbogen. 

Han  havde  talt  dem.  Der  var  et  Hun- 
drede i  alt.  Naar  han  nu  gav  hver  Dag  et 
Blad,  saa  forslog  det  til  et  Hundrede  Dage, 
og  saa  havde  han  med  det  samme  en  nem 
lille  Almanak. 

Altsaa  begyndte  Dagbogen  med  Datoen. 
Derefter  kom  en  kort  Beskrivelse  af  Vejret. 
Saa  fulgte  hans  Oplevelser  i  kronologisk 
Orden  uden  indre  Sammenhæng. 

Den  første  Dag  lød  saaledes: 

„  Klokken  Ti.  Afgang  fra  Samlingsstedet  af. 
Mod  Syd  gennem  Skoven.  Stærk  Sol.  Svedt. 
Bananer,  smaa  og  grønne,  i  Ranselen.  Myg- 
gestik i  Ansigtet." 

Det  gik  godt  og  med  passende  Alvor  hos 

Tilhørerne,  indtil  Pieter  Goy  kom  til  Maal- 
tidet  i  Skoven. 

„Forbandet  Svineri  med  Fugle,  som  sk— 
ned  i  Maden!"  —  læste  han. 

Saa  brast  det  for  Hendrik.  Han  slog  sig 
paa  sine  Stolper  og  lo,  saa  de  smaa  Pape- 
gøjer for  forskrækkede  i  Vejret. 

Ogsaa  Daniel  og  Jakob,  som  kløede  deres 
Myggestik,  maatte  have  Luft. 

Pieter  saa  fra  den  ene  til  den  anden  og 
spurgte  stødt,  om  en  Dagbog  skulde  være 
paalidelig  og  nøjagtig  eller  bare  Løgn  og 
Digt. 

Daniel  fik  ham  omsider  beroliget.  Hen- 
drik vendte  Ryggen  til  for  ikke  at  fristes; 
og  Pieter  kørte  videre  med  høj  alvorlig 
Røst,  som  naar  Degnen  læste  i  Kirkedøren 
hjemme. 

Da  han  naaede  til  Bambusskoven,  vendte 
Hendrik  atter  Front. 

Og  da  han  fortalte  om  sit  dejlige  friske 
Bad  i  Vandfaldet,  var  han  lutter  Øre. 

Pieter  berettede  om,  hvorledes  han  var 
gaaet  langs  Floden  for  at  naa  til  Kysten, 
beskrev,  hvorledes  han  havde  valgt  sin  Bo- 
lig saa  tæt  ved  Vandfaldet,  at  han  altid  hav- 

de  frisk  Vand  ved  Haanden  og  hver  Mor- 
gen kunde  tage  sit  Bad,  som  han  var  vant  til. 

Han  fortalte  om  sit  Bambushus,  som  han 
havde  bygget  færdig  allerede  Dagen  efter.  I 
Mands  Højde,  saa  han  kunde  staa  oprejst 
derinde. 

Han  talte  om  Bananerne,  som  han  havde 
kogt  i  Suppe,  berettede  om,  hvorledes  han 
havde  lavet  sig  et  fast  Ildsted  af  Sten  uden- 
for sin  Hytte,  havde  bygget  sig  et  Skur  un- 
der Skraatag  til  at  gemme  Brændsel  og 
Madvarer  i. 

Efterhaanden  som  de  hørte,  hvorledes  han 
havde  anvendt  hver  Time  paa  Dagen  til  nyt- 
tig Gærning,  gjort  sig  det  bekvemt  og  sam- 
let ind,  steg  Interessen  til  Misundelse. 

Daniel  flyttede  sig  urolig.  Han  maatte  i  al 
Hemmelighed  erkende,  at  dette  var  noget 
andet  end  hans  haarde  kolde  Stenborg. 

Goy  fortalte  tørt,  næsten  videnskabeligt, 
hvorledes  han  havde  prøvet  sig  frem  med 
Rodknolde,  til  han  fandt  noget,  der  smagte 
som  Kartofler. 

Han  havde  samlet  mange  Slags  tørrede 
Blade,  før  han  bestemte  sig  for  Tobakken. 

Den  næste  Dag  havde  han  naaet  at  faa 

tømret  sig  et  rigtigt  Sengestel  af  tynde  Bam- 
busrør i  dobbelt  Lag,  der  fjerede,  flettet 
en  Madras  af  Ribberne  i  de  lange  Pisang- 
blade  og  stoppet  den  med  blødt  soltørret 
Mos. 

Endelig  stod  der: 

„Fangede  paa  Stranden  to  smaa  Skild- 
padder, som  jeg  kogte  Suppe  paa  til  to 
Dage.  Storartet  delikat." 

—  Skildpadder!  —  afbrød  Daniel  og  saa 
strængt  paa  ham  —  det  er  forbudt! 

—  Hvorfor  det? 

—  Kødspiser  er  imod  Reglerne! 

—  Det  manglede  bare!  —  sagde  Pieter 
fornærmet  og  klappede  Dagbogen  i  —  at 
man  skulde  lade  en  Skildpadde  løbe,  naar 
man  træffer  den!  —  En  Gang  ægte  Skild- 
padde koster  hjemme  to  Gylden,  og  her  var 
rigeligt  til  fire  Portioner.  Det  kan  man  lige- 
frem ikke  forsvare  for  sit  Helbred,  naar 
man  tænker  paa  al  den  tunge  Planteæde, 
man  gaar  og  putter  i  sig. 

Hendrik  rejste  sig  og  sagde: 

—  Det  har  Pieter  Goy  Ret  i.  Det  kan 
ikke  nytte,  at  vi  sætter  Helbredet   til.    Jeg 

er  Gudhjælpemig  helt  opsvulmet  af  alle  de 
Rødder. 

Han  spændte  Hænderne  om  Maven  og 
viste  Daniel,  at  det  var  knap  og  nap,  den 
kunde  rummes  i  Bukserne. 

—  En  Lov  er  en  Lov!  —  sagde  Daniel. 

—  Saa  skulde  det  maaske  heller  ikke 
være  tilladt  at  spise  en  Dueunge,  som  fal- 
der ud  af  en  Rede  og  alligevel  ikke  kan 
leve?   Det  er  jo  ren  Barmhjærtighed. 

Daniel  læste  den  onde  Samvittighed  af 
Hendriks  Øjne,  som  han  stod  der  og  stan- 
gede imod  ham  med  sin  bulede  Pande. 

—  Det  har  du  maaske  allerede  gjort? 

—  Akkurat.  Den  var  hakket  i  Hovedet 
og  laa  og  gispede  paa  Jorden  foran  mig,  saa 
jeg  var  lige  ved  at  træde  paa  den. 

Jakob  Beer  vendte  sig  interesseret  imod 
ham. 

—  Du  spiste  den  da  ikke  raa? 

—  Jeg  plukkede  den  og  kogte  den  i  min 
Kasserolle  med  Vand  og  en  umoden  Brød- 
frugt.  Hmh,  hvor  det  smagte! 

Jakob  Beer,  som  var  den,  der  havde  ind- 
ført Vegetarianismen,  bekendte  med  Rørelse 
sit  eget  lille  Tilfælde. 

—  Næ  —  Daniel  —  det  kan  ikke  nytte 
at  være  saa  stræng,  ikke  i  den  første  Tid. 
Vil  du  tænke  dig  —  jeg  havde  gaaet  og  set 
paa  nogle  Kokosnødder  og  glædet  mig  til 
dem  til  Middag.  Men  da  jeg  vilde  klatre  op 
og  hente  dem,  blev  jeg  svimmel  paa  Halv- 
vejen og  maatte  skynde  mig  ned.  Aa  jeg 
var  saa  sulten.  Det  var  igaar  Middags.  Jeg 
havde  spist  hele  min  Ration.  Saa  spiste  jeg 
nogen  røde  Bær,  der  sad  paa  en  Busk  lige 
ved  min  Sovepisang.  Vil  du  tænke  dig  — 
jeg  kom  saa  grusomt  til  at  brække  mig;  og 
bagefter  blev  jeg  saa  sulten,  at  jeg  ligefrem 
var  nødt  til  det. 

—  Til  hvad? 

—  Til  at  spise  nogle  Fugleæg,  som  jeg 
havde  set  i  en  Rede.  Jeg  slog  Hul  og  su- 
gede dem  ud  af  Skallen,  for  jeg  var  saa 
sulten.  Aa,  som  det  gjorde  mig  godt!  Der 
var  hele  fem.  Jeg  havde  en  halv  Biskøjt  til- 
bage, som  jeg  spiste  til.  Jeg  tror  ligefrem 
ikke,  jeg  havde  naaet  herhen  imorges,  hvis 
jeg  ikke  havde  faaet  den  Aftensmad. 

Daniel  sad  lidt  og  overvejede.  Han  havde 
en  ren  Samvittighed  med  Hensyn  til  Kød- 
spise.    Han  havde  ikke  kunnet  faa  fat  paa 

noget.  Han  havde  forgæves  anstrængt  sig 
for  at  fange  en  af  de  mange  Vildduer,  som 
sad  i  Skovkanten  og  saa  forbavset  paa  ham. 
Det  var  igaar,  da  der  var  Smalkost. 

— •  Det  kan  ikke  nægtes  —  sagde  han 
omsider  —  at  Forholdene  jo  er  noget  van- 
skelige, indtil  vi  lærer  Øen  nærmere  at 
kende  og  finder  de  rigtige  Planter.  Jeg  har 
for  Eksempel  hjemme  i  min  Have  lige  un- 
der Terrassen,  som  jeg  fortalte  Jer,  en  ægte 
vildtvoksende  Yamsrod.  Den  er  ganske  ud- 
mærket, naar  den  bliver  kogt;  men  jeg  be- 
gik den  Fejl  —  jeg  var  sulten  og  gav  mig 
ikke  Tid  —  at  spise  et  Stykke  af  den  raa. 
Jeg  vil  ikke  sige,  at  jeg  fik  Mavesmærter 
deraf;  jeg  kastede  heller  ikke  op;  men  jeg 
fik  et  ubeskrivelig  tyndt  Liv,  som  varede  i 
to  Dage.  Det  er  derfor,  jeg  er  bleven  saa 
mager. 

De  saa  op  paa  ham  og  opdagede  nu,  at 
Daniel  var  bleven  endnu  skarpere  i  Ansig- 
tet, end  han  før  havde  været. 

Pieter  Goy  saa  fra  ham  til  de  andre  og 
sagde  medlidende: 

—  Jamen  saa  har  I  jo  haft  det  forbandet 
alle  sammen! 

—  Naa,  et  Uheld  maa  man  altid  regne 
med  i  Begyndelsen!  —  sagde  Daniel  og 
strøg  sig  gennem  Haaret,  som  han  plejede. 

Pieter  Goy  grundede  lidt  paa  det.  Saa 
sagde  han  uskyldigt: 

—  Det  har  I  glemt  at  skrive  noget  om  i 
Dagbogen.   Det  var  jo  bare  Lys  og  Solskin. 

Daniel  blev  stødt.  Han  vendte  sig  mod 
sin  gamle  Fodermester  og  sagde  irettesæt- 
tende og  højtideligt: 

—  Pieter  Goy  —  du  er  et  Menneske 
uden  Naturfølelse  og  uden  Forstaaelse  af 
Livets  højere  Værdier.  De  tarvelige  landlige 
Kaar,  hvori  du  er  vokset  op,  har  berøvet 
dig  Evnen  til  at  skelne  mellem  det  væsent- 
lige og  uvæsentlige  i  Livet.  De  mange  Aar, 
du  senere  har  tilbragt  mellem  Glas  og  Fla- 
sker indenfor  en  ussel  Kafés  lumre  og  mør- 
ke Vægge,  har  yderligere  indsnævret  din 
Horisont.  Det  er  din  Undskyldning.  Naar 
vi  alligevel  besluttede  at  tage  dig  med  her 
til  Soløen  som  Medlem  af  vor  Kreds,  var 
det,  fordi  vi  havde  fattet  Godhed  for  dig  og 
nærede  det  Haab,  at  det  vilde  lykkes  gen- 
nem kameratlig  Omgang  med  os  at  udvikle 
de  Mulighedsværdier,   som   slumrede   i   dig. 

Den  forjættede  0  9 


130  KØDSPISER 


Dette  Haab  venter  vi,  at  du  ikke  vil  gøre 
til  Skamme. 

Pieter  Goy  saa  forbløffet  og  uforstaaende 
op  i  Daniels  brune  Øjne,  som  han  kendte 
saa  godt. 

Han  følte  sig  pludselig  paa  sin  gamle 
Plads  som  Fodermester  i  Bagværelset,  rød- 
mede og  tav. 

—  Saa  vedtager  vi  —  sagde  Daniel  og 
vendte  sig  til  de  andre  —  at  Kødspiser  ind- 
til videre  skal  være  tilladt.  I  Betragtning  af 
de  Vanskeligheder,  som  er  forbundne  med 
at  skaffe  os  dem,  er  der  næppe  nogen  Fare 
for  et  Misbrug. 

Hendrik  stak  sin  tykke  Arm  ind  under 
Goys  og  sagde: 

—  Det  var  storartet  med  de  Skildpadder. 
Nu  kan  du  bande  paa,  jeg  skal  ned  og  søge 
ved  Stranden. 

Pieter  var  muggen  og  trak  Armene  til  sig. 

—  Ikke,  hvor  jeg  bor.  Det  er  vedtaget, 
at  hver  skal  holde  sig  paa  sit  Eget.  Hvad 
der  er  mit,  er  mit. 

Daniel  vendte  sig  atter  imod  ham  og  sag- 
de dadlende: 

—  Vi  er  ikke  flygtede  fra  det  gamle  Sam- 

fund  med  dets  Mit  og  Dit,  dets  Godt  og 
Ondt,  dets  Skal  og  Maa  for  at  oprette  et 
nyt. 

Goy  maabede.  Han  vidste  ikke,  at  en  af 
Daniels  Svagheder  —  da  han  vandrede  i 
det  gamle  hollandske  Samfund  —  var  ægte 
Skildpadde;  men  kun  tre  Gange  havde  han 
smagt  det. 


XIV 
RØVERE  I  SKOVEN 


Efter  Middag  holdt  Solen  op  at  skinne. 
Store  tunge  Regnskyer  trak  paany  fra  Nord 
henover  Øen.  En  kølig  Vind  strøg  i  lange 
Tag  gennem  Trætoppene. 

Jakob  Beer  krøb  sammen  over  sine  spidse 
Knæ  og  begyndte  at  hoste,  saa  det  skar 
Pieter  Goy  i  Hjærtet. 

Daniel  rejste  sig  og  gjorde  gymnastiske 
Øvelser,  medens  Hendrik  gav  sig  til  at  syn- 
ge for  at  holde  Varmen. 

Pieter  Goy  ragede  i  Ilden.  Men  den  var 
for  længst  gaaet  ud.  Han  havde  haft  Snue 
i  et  Par  Dage.  Han  troede,  det  var  gaaet 
over;  men  nu  begyndte  det  igen  at  drive 
fra  hans  Næse. 

Hendrik  gned  sig  over  Lænderne  for  Gig- 
ten. Daniel  holdt  Hænderne  over  sin  Mave 

for  at  varme  den.  Siden  han  havde  haft  det 
Tilfælde  med  tyndt  Liv,  var  det,  som  om 
han  gik  med  Is  i  Maven;  men  han  var  for 
stolt  til  at  lade  sig  mærke  med  Kulden  og 
ventede  paa,  at  en  af  de  andre  skulde  klage 
sig  først. 

Goy  laa  paa  Ryggen  og  stirrede  op  i  de 
tunge  drivende  Skyer.  Han  drømte  sig  til- 
bage til  Amsterdam  og  tænkte  paa,  hvem 
der  monstro  havde  arvet  hans  Plads  i  Ka- 
féen. Selvom  der  ogsaa  var  skummelt  og 
mørkt,  var  der  dog  altid  dejlig  varmt. 

Som  han  laa  og  drømte,  faldt  der  en  stor 
tung  Draabe  paa  hans  Næsetip.  Han  saa  sig 
om,  strakte  Haanden  ud  for  at  prøve,  lyt- 
tede og  — 

Jo,  det  var  rigtigt  nok.  Nu  faldt  der  en 
Draabe  paa  hans  Haand  og  igen  en  paa 
hans  Ansigt. 

Han  rejste  sig  op  og  skævede  til  de  andre. 

Beer  sov  med  aaben  Mund  og  Armene 
krydsede  over  Knæene.  Hans  lange  magre 
Ansigt  saa  saa  lidende  ud  trods  det  fast- 
voksede  Smil,  at  det  paany  skar  Pieter  i 
Hjærtet. 

Han  saa  hen  til  Daniel;  men  han  sad  for- 

dybet  i  sin  Dagbog  med  Blyanten  fremme 
og  havde  endnu  ikke  mærket  noget  til  Regnen. 

Hendrik  derimod  skød  de  brede  Skuldre 
i  Vejret,  trak  Skjorten  op  om  Halsen  og 
bøjede  sig  ind  under  Busken;  men  Goy 
kunde  se  paa  hans  tykke  Læber,  at  han 
sad  og  bandede. 

Saa  vækkedes  Jakob  Beer  af  et  nyt  Ho- 
steanfald, der  jog  Blodet  op  i  hans  blege 
Kinder.  Han  saa  sig  om  med  et  hjælpeløst 
Udtryk  i  de  store  klare  Øjne,  medens  Smi- 
let fortrak  sig  i  Smærte. 

I  det  samme  begyndte  det  at  plaske  mod 
Bladene.  Nu  regnede  det  saa  stort,  at  man 
kunde  se  Straalerne  mellem  Stammerne. 

Saa  kunde  Pieter  Goy  ikke  mere. 

—  Daniel!  —  sagde  han  og  plantede  sig  lige 
foran  Øens  Herre  —Jeg  vil  nok  spørge,  om 
du  ikke  synes,  at  vi  skulde  tage  vores  gode 
Klæder  paa  igen.  Snuen  driver  af  mig,  saa 
jeg  ikke  kan  bestille  andet  end  at  snyde 
Næsen.  Og  se  paa  Jakob!  Han  fryser  og 
hoster,  saa  det  ordentlig  skærer  En  i  Hjærtet. 

Skønt  Daniel  sad  med  Is  i  Maven  og  in- 
derlig længtes  efter  sin  varme  Frakke,  som 
han   højtidelig   havde   aflagt   forleden,   vilde 

han  dog  ikke  være  med  til  at  beklage  sig 
over  Øen,  for  hvis  gode  Egenskaber  han 
som  dens  Opdager  og  Herre  følte  et  mo- 
ralsk Ansvar. 

—  Du  ser  daarlig  ud,  Jakob!  —  sagde 
han  —  fryser  du? 

Jakob  smilede  og  krøb  sammen.  Han 
sagde  ikke  noget;  men  det  var  ogsaa  over- 
flødigt. Man  kunde  se,  hvorledes  Tænderne 
klaprede  i  Munden  paa  ham. 

—  Det  er  heller  ikke  Meningen,  at  man 
skal  sidde  stille  og  glo  frem  for  sig  —  sagde 
Daniel  og  rejste  sig  —  det  er  Menneskets 
oprindelige  Natur  imod. 

Jakob  Beer  fæstede  sine  klare  Øjne  "paa 
Daniel  og  smilede. 

Han  var  saa  vant  til  at  lide,  at  han  ikke 
syntes,  det  gjorde  noget  videre.  Han  havde 
vænnet  sig  til  at  søge  Tilflugt  i  Tonedrøm- 
me, som  andre  tager  Opium  eller  Morfin. 

Daniel  skottede  op  mod  Himlen  —  der 
var  ikke  en  blaa  Plet  at  se  —  tænkte  paa 
sin  gode  varme   Frakke  og  sagde  omsider: 

—  Skønt  jeg  for  mit  eget  personlige 
Vedkommende  er  mest  stemt  for  ikke  at 
gøre    Brud    paa    det    engang    vedtagne  — 

saa  indser  jeg  vel,  at  vi  af  Hensyn  til 
Jakobs  Helbred,  der  ikke  er  saa  godt  som 
det  burde  være,  indtil  videre  bør  opgive 
vort  Forsæt  om  at  søge  tilbage  til  en  mere 
naturlig  og  med  Soløens  Klima  overensstem- 
mende Beklædning.  Samfundet  beror  jo,  naar 
alt  kommer  til  alt,  ikke  særlig  paa  Klæderne. 
Altsaa  mener  jeg,  at  det  indtil  videre  maa 
være  enhver  især  tilladt  at  iføre  sig  saa  me- 
get af  sine  gamle  Klæder,  som  han  finder 
for  godt  —  jeg  mener,  som  hans  Helbred 
kræver. 

—  Det  er  hørt!  —  raabte  Goy  og  skyndte 
sig  hen  at  hjælpe  Jakob  op. 

Hendrik  rejste  sig  fra  Busken. 

—  Av  for  Satan!  —  gav  han  sig  og  gned 
sig  over  Ryggen  —  Jeg  har  faaet  Gigt  af  at 
sidde  for  nær  ved  Ilden  imorges.  Nu  bliver 
jeg  vist  ogsaa  nødt  til  at  trække  i  Trøjen. 

Daniel  stred  den  gode  Strid  i  Tavshed; 
men  inden  han  med  de  andre  var  naaet  hen 
til  Hulens  Aabning,  bekendte  ogsaa  han: 

—  Det  er  mærkeligt  —  sagde  han  —  som 
det  tager  paa  Kræfterne  med  saadan  et  tyndt 
Liv,  som  jeg  har  haft.  Det  er,  ligesom  jeg 
ikke  kunde  blive  varm  i  Maven  mere.    Jeg 

tror  alligevel,  at  Goy  har  Ret.  Man  maa 
være  forsigtig  med  sit  Helbred  i  Begyndel- 
sen, indtil  man  faar  vænnet  sig  til  de  nye 
Forhold.  Jeg  tror,  at  ogsaa  jeg  bør  trække 
det  gamle  Tøj  paa. 

Pieter  Goy  var  som  sædvanlig  forrest, 
naar  det  galdt  Arbejde. 

Mens  Regnen  plaskede  paa  hans  brede 
Ryg,  fik  han  Kassen  med  Madvarerne  flyt- 
tet væk  fra  Aabningen.  Men  næppe  var  han 
kommen  ind  i  Hulen,  før  der  undslap  ham 
et  Forbavselsesraab  og  han  atter  viste  sig  i 
Aabningen. 

—  Der  er  nogen,  som  har  været  ved 
Kassen!  —  sagde  han  og  saa  prøvende  fra 
den  ene  til  den  anden.  Men  der  var  ingen 
ond  Samvittighed  at  spore. 

—  Kan  du  huske,  Daniel  —  det  var  dig 
og  mig  som  gemte  Tøjet? 

—  I  den  grønne  Kiste. 

—  Ja  i  den  grønne;  og  vi  lukkede  den 
efter  os,  ikke? 

—  Jo  —  og  lagde  Sten  paa  Laaget  for  at 
holde  det  nede,  at  der  ikke  skulde  komme 
Fugtighed  til. 

—  Ja,  for  der  var  stoppet  for  meget  i 
den.  —  Her  skal  I  se:  Stenene  ligger  paa 
Jorden,  og  Laaget  er  aabnet. 

De  trængte  sig  sammen  om  Aabningen  og 
bøjede  sig  ned  for  at  se.  Saa  rejste  de  sig 
igen  og  saa  mistroisk  paa  hverandre. 

—  Ja  mig  er  det  Fanden  gale  mig  ikke! 
—  sagde  Hendrik  fornærmet. 

Jakob  saa  paa  Daniel  med  store  forskræk- 
kede Øjne  og  sagde: 

—  Du  tror  da  ikke,  det  er  mig? 

—  Lad  os  se,  om  der  mangler  noget!  — 
sagde  Daniel  og  skubbede  de  andre  til  Side. 

Goy  fulgte  efter  ham. 

Kisten  var  saa  underlig  let  at  løfte  paa, 
da  de  rykkede  den  frem  i  Lyset.  Saa  fik 
de  Laaget  rigtig  op. 

I  samme  Øjeblik  raabte  Pieter: 

—  Nu  har  jeg  aldrig  — 

Der  var  hverken  Frakker  eller  Veste  eller 
Benklæder. 

Daniel  blev  hvid  i  Ansigtet  og  søgte  med 
sine  nervøse  Hænder  helt  ned  til  Bunden. 

Saa  fik  han  fat  i  Noget,  halede  det  op  og 
holdt  det  frem  i  Lyset* 

Det  viste  sig  at  være  en  Uldtrøje  og  to 
Par  Underbukser  af  Hendrik  Koorts  de  be- 
kendte sortstribede. 

Det  var  alt,  hvad  der  fandtes  i  Kisten, 

Mens  Pieter  Goy  maabede  paa  Uldtøjet, 
som  var  det  faldet  ned  fra  Himlen,  sprang 
Hendrik  til,  halede  Kisten  helt  ud  paa  Plad- 
sen foran  Aabningen  og  vendte  Bunden  i 
Ve)' ret. 

Jakob  rystede  af  Kulde,  saa  Tænderne 
klaprede  i  Munden  paa  ham. 

—  Der  maa  jo  have  været  Tyve  i  vores 
Hule  —  sagde  han. 

—  Hvor  skulde  de  komme  fra?  —  Da- 
niel saa  sig  uvilkaarlig  om  mod  Skoven, 
hvor  to  Papegøjer  skreg  omkap  oppe  i  det 
gamle  Brødfrugttræ,  som  om  de  vidste  Be- 
sked og  sad  og  morede  sig  over  Solbrødre- 
nes Forlegenhed. 

Pieter  Goy  var  den  første,  der  kom  til 
et  Resultat. 

—  Naar  det  ikke  er  nogen  af  os,  som 
har  neglet  Tøjet,  saa  maa  der  jo  være  flere 
paa  Øen  end  os! 

Daniel  sagde  ingenting.  Logikken  i  Pieter 
Goys  Ord  overvældede  ham.  Han  følte  sig 
saa  lille,  som  han  ikke  længe  havde  været. 
Skulde  Soløen  være  opdaget  af  andre  før 
ham?  —  Var  han  ikke  dens  Herre?  — 
Havde  nogen  maaske  faaet  Nys  om  hans 
Plan  hjemme  i  Amsterdam,  da  han  gik  og 
gjorde  Forstudier,  og  nu  være  kommen  ham 
i  Forkøbet?  —  Var  det  et  Puds  af  den 
gamle  —  Rederen  —  som  vilde  se  ham  paa 
Fingre  ogsaa  her? 

Han  klamrede  sig  et  Øjeblik  til  den  Tan- 
ke, at  en  af  de  andre  havde  røvet  Tøjet  til 
sig  selv  og  gemt  det;  men  opgav  den  straks. 
Udtrykket  i  deres  Øjne  var  ikke  til  at  tage 
fejl  af. 

Saa  fandt  han  endelig  et  Holdepunkt.  Og 
i  samme  Øjeblik  fik  baade  Hendrik  og  Pie- 
ter fat  paa  det. 

—  Madkassen  har  de  ikke  rørt!  —  sagde 
Pieter  Goy. 

—  De  har  altsaa  ikke  været  sultne!  — 
sluttede  Hendrik  og  gik  ind  i  Hulen,  hvor 

Daniel  allerede  var  i  Gang  med  at  under- 
søge. 

—  Medicinkassen  er  urørt! 

—  Ja  men  den  var  ogsaa  laaset!  —  føjede 
Pieter  til. 

—  Værktøjskassen  har  de  heller  ikke 
været  ved.  Og  den  var  dog  aaben.  Værk- 
tøjet har  de  altsaa  ikke  brudt  sig  om!  — 
sagde  Pieter  —  Saa  maa  de  være  bedre 
forsynede  end  vi. 

—  Eller  de  har  ikke  forstaaet  at  bruge 
det!  —  sagde  Daniel. 

—  Bøgerne  er  ogsaa  urørte!  —  føjede 
han  til. 

—  Saa  har  de  ikke  kunnet  Hollandsk!  — 
sagde  Jakob  Beer. 

—  Eller  de  kan  ikke  læse!  —  sagde  Da- 
niel. 

—  Her  er  min  Bøsse!  —  jublede  Pieter 
og  tog  den  i  sine  Arme,  som  var  den  et 
kært  Barn  —  Den  er  der  ikke  noget  i 
Vejen  med. 

—  Jeg  har  det!  —  Hendrik  gik  ud  af 
Hulen  og  ventede,  til  alle  var  samlede  om 
ham  —  Det  er  vilde  Folk,  som  har  stjaalet 
Tøjet.    Maden   har   de   ikke   rørt,  fordi   de 

ikke  forstod  sig  paa  Biskøjter  og  Daasemad. 
Værktøjet  kender  de  ikke  til  at  bruge.  Bø- 
ger ved  de  ikke,  hvad  er.  Og  en  Bøsse  har 
de  aldrig  set.  Tøjet  var  det  eneste,  de  kunde 
blive  kloge  paa.  Det  har  de  naturligvis  pil- 
let i  Stykker  og  delt  imellem  sig  til  Pynt. 
Eller  ogsaa  gaar  Høvdingen  rundt  og  vader 
i  vores  gode  gamle  Klæder. 

—  Hendrik  har  Ret!  —  sagde  Daniel  — 
jeg  antager,  at  nogle  vilde  er  landede  paa 
Øen  kort  før  os.  De  har  udspioneret  os  og 
set  os  lægge  Tøjet,  som  har  stukket  dem  i 
Øjnene. 

—  Det  var  en  rar  en! 

Pieter  Goy  saa  sig  hurtig  om  mod  Sko- 
ven, om  han  ikke  kunde  gribe  et  sort  Fjæs 
paa  fersk  Lurergærning  bag  en  af  Stam- 
merne. 

—  Det  eneste,  jeg  ikke  forstaar  —  sagde 
Hendrik  eftertænksomt  —  det  er,  at  de  har 
ladet  mit  Uldtøj  ligge,  naar  de  dog  har  ta- 
get alt  det  øvrige. 

Trods  Situationens  Alvor  fornægtede  Da- 
niels Vid  sig  ikke. 

—  Jeg  tænker,  de  har  haft  for  god  en 
Smag! 

Pieter  forstod  ikke.  Han  saa  op  og  sagde 
betænksomt: 

—  Naar  de  har  bedre  Smag  end  Hen- 
drik, saa  kan  de  da  ikke  være  helt  vilde. 

Hendrik  lo  imod  sin  Vilje.  Saa  tog  han 
Uldtøjet  fra  Goy,  der  endnu  stod  med  det 
i  Haanden,  rullede  det  sammen  i  en  Byldt 
og  stak  det  under  Armen. 

—  Skal  han  ha'  det  altsammen  selv?  — 
spurgte  Goy  og  saa  op  til  Daniel. 

—  Giv  mig  en  af  dine  Skildpadder,  saa 
skal  du  faa  den  ene  Uldtøje!  —  foreslog 
Hendrik. 

Goy  slog  straks  til;  men  Daniel  sagde,  at 
paa  Soløen  herskede  der  Fælleseje.  Hande- 
len var  en  af  det  gamle  Samfunds  værste 
Indretninger,  en  af  de  Ting,  som  de  var 
flygtet  fra. 

Hendrik  gjorde  Vrøvl;  men  Daniel  stik- 
lede ham  for  Blødagtighed.  Var  det  ikke 
ham,  som  havde  været  allerivrigst  for  Na- 
turbeklædningen? Han  havde  jo,  før  de 
naaede  Øen,  fablet  om,  at  han  vilde  gaa 
nøgen  som  de  første  Mennesker. 

Saa  blev  det  bestemt  —  det  var  Pieter 
Goy,  som   foreslog  det  —  at  Jakob  skulde 

have  Underbukserne  og  den  ene  Uldtrøje 
paa  Grund  af  sit  skrøbelige  Helbred. 

Jakob  krøb  straks  i  Tøjet  og  blev  helt 
rød  i  Kinderne,  da  han  følte  den  bløde  Uld 
paa  sin  stakkels  forkølede  Krop. 

Den  anden  Uldtrøje  skulde  gaa  paa  Om- 
gang med  Forpligtelse  til  at  vaske  den  for 
sin  Efterfølger.  Daniel  skulde  have  den  først, 
for  at  Isen  i  hans  Mave  kunde  smelte. 

Regnen  hørte  op,  men  Luften  vedblev  at 
være  kold  og  fugtig;  og  Udsigten  til  at  maatte 
klare  sig  uden  Extrabeklædning  gjorde  dem 
alle  mere  mistrøstige,  end  de  vilde  være 
ved. 

Hendrik  og  Pieter  slog  sig  sammen  om 
at  samle  Brænde  til  et  nyt  Baal;  men  alt 
var  saa  vaadt,  at  der  ikke  kunde  være  Tale 
om  at  faa  det  antændt. 

—  Saa  tager  vi  Laaget  af  den  grønne 
Kiste!  —  sagde  Pieter  —  den  er  jo  dog  nu 
til  ingen  Nytte. 

Der  blev  tændt  op  med  Kistelaaget,  det 
vaade  Brænde  lagt  ovenpaa;  og  da  Fugtig- 
heden   først   var  spruttet,   knistret   og   oset 

Den  forjættede  0  10 

ud,  brændte  der  atter  et  lystigt  Baal  foran 
Hulen. 

Men  Stemningen  var  trods  den  gode  Ild 
stadig  trykket.  Følelsen  af  ikke  mere  at 
have  Soløen  for  dem  selv  alene  satte  Øen 
i  et  helt  andet  Lys. 

De  følte  sig  ikke  længer  som  dens  Her- 
rer. Der  var  noget  omkring  dem,  maaske  i 
deres  umiddelbare  Nærhed,  som  pønsede 
paa  ondt  imod  dem.  Og  de  var  forsvarsløse. 

For  hver  en  pludselig  Lyd  fra  Skoven, 
jog  Blikket  ængsteligt  ind  mellem  Stam- 
merne. 

Daniel  var  endnu  ikke  færdig  med  sine 
Overvejelser,  da  Hendrik  tabte  Taalmodig- 
heden  og  brød  Tavsheden. 

—  Øen  er  altsaa  alligevel  beboet!  —  sagde 
han  med  et  hvast  Blik  til  Daniel  —  og  vi 
maa  først  og  fremmest  tænke  paa  at  for- 
svare os.  Jeg  tror  nok,  at  I  nu  vil  indrøm- 
me, at  den  bedste  Bolig  alligevel  er  min, 
fordi  den  ligger  saa  højt  oppe,  at  ingen  kan 
komme  bag  paa  mig. 

—  Ja!  —  sagde  Jakob  og  tænkte  paa  sine 
stakkels  Pisangbuske,  som  var  hans  Sove- 
sted. 

—  Det  er  ikke  givet!  —  sagde  Daniel  — 
at  de  Vilde  vil  os  noget  ondt.  Rimeligvis  er 
de  lige  saa  bange  for  os  som  vi  for  dem. 
Eller  maaske  mere. 

—  De  er  vel  ogsaa  kun  nogle  Stykker 
—  sagde  Pieter  —  ligesom  vi.  Ellers  er  det 
da  mærkeligt,  at  ingen  af  os  har  set  det 
allermindste  Spor  af  dem.  Vi  er  dog  gaaet 
over  Øen  hver  ad  sit  Verdenshjørne  og  har 
turet  rundt  hver  for  sig  i  en  Uge. 

—  Hvorfor  skulde  de  gøre  os  noget?  — 
sagde  Jakob  —  Vi  gør  jo  ikke  dem  noget 
ondt. 

—  Det  er  Vaas!  —  sagde  Hendrik  — Jeg 
vil  snarere  sige,  naar  de  vil  noget  ondt  og 
de  udspionerer  os,  hvorfor  har  de  saa  ikke 
allerede  overfaldet  os? 

Det  begyndte  at  blive  mørkt  inde  mellem 
Stammerne.  Tanken  om,  at  der  maaske  lure- 
de onde  Øjne  der  inde,  dækkede  af  Mør- 
ket, medens  de  selv  sad  fuldt  belyste  om- 
kring Baalet,  var  saa  uhyggelig,  at  de  slut- 
tede sig  tæt  sammen  under  Skrænten  og 
blev  enige  om  at  holde  Blikket  hæftet  hver 
i  sin  Kant  for  straks  at  opdage,  om  der 
skulde  vise  sig  noget  mistænkeligt. 

Men  da  Pieter  Goy  havde  lavet  Aftens- 
maden, gjorde  den  varme  Suppe  og  Kaffen 
dem  atter  modige  og  stærke. 

De  talte  rolig  og  fornuftig  sammen  og 
blev  enige  om,  at  der  næppe  var  nogen 
Fare.  De  Vilde  var  aabenbart  faa  og  fejge. 
Hvorfor  havde  de  ellers  saa  omhyggelig 
dækket  Hulen  til  efter  Tyveriet  i  Stedet 
for  at  tage,  hvad  de  brød  sig  om  og  øde- 
lægge Resten. 

Men  da  det  var  sandsynligt,  at  de  vilde 
vende  tilbage,  blev  det  vedtaget,  at  Sol- 
brødrene skulde  skiftes  til  at  holde  Natte- 
vagt med  den  ladte  Bøsse  i  Haanden,  und- 
tagen Jakob  Beer,  som  var  for  svag. 

Saa  snart  der  viste  sig  noget  mistænke- 
ligt, skulde  de  alle  straks  vækkes  og  Bøs- 
sen affyres  for  at  skræmme  de  Vilde. 

Natten  forløb  rolig.  Der  viste  sig  intet- 
somhelst  mistænkeligt,  og  Bøssen  blev  ikke 
skudt  af. 

Mandag  Morgen  havde  Vinden  lagt  sig; 
Vejret  var  bleven  mildt  og  Stemningen  mel- 
lem Solbrødrene  atter  lys  og  fortrøstning- 
fuld. 

Hendrik  spøgte  med  de  arme  Djævle, 
som  havde  røvet  det  gamle  Tøj  og  glædede 
sig  til  at  se  dem  komme  anstigende  i  deres 
nye  Pynt. 

Pieter  Goy,  som  havde  haft  Hundevag- 
ten, var  saa  glad  over  igen  at  have  den 
kære  Søndagsbøsse  i  sin  Arm,  at  han  tilbød 
at  blive  paa  Forsamlingsstedet  endnu  en 
Dag.  Han  vilde  paa  Skrømt  gaa  bort  med 
de  andre,  men  skjule  sig  i  Nærheden  for 
at  se,  om  nogen  nærmede  sig.  Thi  Sandsyn- 
ligheden talte  for,  at  de,  som  havde  ud- 
spioneret dem  forrige  Gang,  vilde  vende  til- 
bage til  Hulen  ogsaa  efter  det  sidste  Møde, 
om  ikke  af  anden  Grund  saa  af  Nysgær- 
righed. 

Derefter  gik  hver  til  Sit. 

Goy  lagde  sig  i  Skjul  i  et  Pisangkrat, 
hvorfra  han  kunde  se  Hulen. 

Han  laa  med  Bøssen  i  Armen  og  glædede 
sig  over  den,  indtil  han  døsig  af  den  stærke 
Varme  faldt  i  Søvn  paa  sin  Post. 

Da  han  atter  vaagnede,  var  det  langt  hen 
paa   Dagen.    Han   for  op   og  stirrede   mod 

Hulen;  men  der  laa  Asken  af  Baalet,  gan- 
ske som  de  havde  forladt  den. 

Hulens  Aabning  var  dækket  af  Sten  og 
Løv,  og  der  var  intet  Spor  af  menneskeligt 
at  se. 

Han  følte  sig  sulten  og  havde  den  største 
Lyst  til  at  skyde  en  af  de  mange  Vildduer, 
som  fløj  rundt  under  Trætoppene;  men  han 
betænkte,  at  det  vilde  skræmme  de  Vilde 
bort,  hvis  de  var  paa  Vej.  Eller  maaske 
kunde  en  af  Kameraterne  høre  Skuddet  og 
tro,  at  der  var  Fare  paa  Færde. 

Det  var  ogsaa  meget  nemmere  at  gøre 
sig  til  gode  med  Daasemaden.  Det  manglede 
bare,  at  han  skulde  gøre  sig  Skrupler  for 
Maden,  naar  han  stod  her  paa  en  udsat 
Post  og  vogtede.  En  Skildvagt  er  sin  Løn 
værd. 

Saa  gik  han  hen  til  Hulen,  tændte  Ild, 
aabnede  for  Madkassen  og  gjorde  sig  til 
gode. 

Om  Natten  lagde  han  sig  roligt  til  at  sove 
med  Bøssen  ved  sin  Side.  Og  da  ogsaa 
denne  Morgen  oprandt  lys  og  mild  uden 
Spor  af  noget  Fjendtligt,  blev  han  ked  af  at 
staa  Vagt.    Han   længtes  hjem   til  sin  gode 

Madras  og  sit  lune  Bambushus,  savnede  sit 
Morgenbad  og  var  bange  for,  at  Tyvene 
kunde  have  været  hjemme  hos  ham,  me- 
dens han  laa  og  ventede  dem  her. 

Han  forsynede  sig  med  lidt  Daasemad  til 
Løn  for  sin  Ulejlighed  og  Risiko,  tog  Bøs- 
sen med  sig  —  der  var  intet  særligt  aftalt 
om,  at  den  skulde  lades  tilbage,  —  samt 
hele  Forraadet  af  Ammunition  —  og  van- 
drede gennem  Skoven  ad  den  Vej,  han  var 
gaaet  første  Gang,  indtil  han  fandt  Vand- 
faldet. Saa  var  han  straks  hjemme. 

Bambushuset  var  urørt.  Alt  var,  som  da 
han  forlod  det.  Men  Pieter  Goy  var  en 
Bøsse  rigere. 

Da  Jakob  Beer  vandrede  hjem  til  sin 
Sovepisang  Mandag  Morgen,  var  Humøret 
ikke  slet  saa  lyst,  som  første  Gang  han  spa- 
serede ind  i  det  ukendte. 

Han  tænkte  paa  de  Vilde,  som  havde  røvet 
Tøjet,  og  syntes  hvert  Øjeblik,  han  saa  et 
brunt  Ansigt  stirre  paa  ham  mellem  Stam- 
merne. 

Men  da  Skyerne  spredtes  og  Lyset  steg, 
mens  Varmen  sivede  ned  fra  Trætoppene, 
blev  ogsaa  Humøret  lyst. 

Han  fik  det  snart  for  varmt  og  maatte 
tage  Hendriks  sortstribede  Uldtrøje  over  Ar- 
men. 

Han  havde  glemt  at  mærke  sig  Vejen  til 
sine  Pisangbuske.  Der  hang  saa  mange  Li- 
aner, som   syntes  overskaarne,   og  der  var 

fuldt  af  unge  Pisangskud,  som  stod  og  tryk- 
kede hverandre  mellem  de  spredte  Kokos- 
palmer; men  hver  Gang  han  naaede  en  af 
Buskene,  saa  han,  at  han  havde  taget  fejl. 

Saa  søgte  han  tilbage  til  Lysningen,  som 
han  hele  Tiden  kunde  skimte,  gik  fra  Træ 
til  Træ  og  prøvede  en  ny  Aabning;  men 
Resultatet  blev  det  samme. 

Han  kastede  sig  dødtræt  under  nogle  Buske, 
spiste  hvad  han  havde  med  sig  fra  Søndagen, 
drak  Regnvand,  som  havde  samlet  sig  i 
nogle  dybe  mørkegrønne  Bægerblade,  og  faldt 
i  Søvn. 

Da  han  vaagnede,  var  Solen  ved  at  gaa 
ned.  Lysningen  var  næsten  helt  dækket  af 
Skyggerne  fra  Skoven.  Han  blev  atter  bange 
for  de  Vilde  og  syntes,  han  kunde  høre 
deres  listende  Fjed  mellem  Buskene. 

Han  stirrede  og  stirrede,  til  Øjnene  løb  i 
Vand  og  Hjærtet  slog  saa  stærkt,  at  han 
kunde  høre  det.  Saa  tog  han  sig  sammen  og 
besluttede  at  gøre  et  sidste  Forsøg. 

Han  skyndte  sig  tilbage  til  Lysningen  og 
kiggede  ind  efter  den  Kokosstamme,  som 
kan  kunde  huske,  at  han  havde  haft  for 
Øje,  da  han  første  Gang  brød  sig  Vej.  Den 

havde  lokket  ham  med  sin  slanke  lyse  Skøn- 
hed midt  imellem  alt  det  mørkegrønne.  Men 
dengang  var  Solen  faldet  i  den,  og  nu  var 
der  halvmørkt. 

Han  vendte  sig  fra  den  ene  Side  til  den 
anden,  indtil  han  hverken  vidste  ud  eller 
ind. 

Kun  Himlen  over  ham  havde  endnu  Skær 
af  Dag.  Mørket  stirrede  paa  ham  inde  fra 
Stammerne,  som  omgav  Lysningen  til  alle 
Sider. 

Han  tænkte  paa  sin  gode  gamle  Violin, 
som  nu  maaske  var  tabt  for  bestandig.  Hvad 
var  der  saa  tilbage  for  ham?  —  Hvad  hjalp 
ham  de  viftende  Palmers  milde  Sus,  de 
grønne  Skyggers  dybe  Uskyld,  Fuglenes 
Kvidren  over  de  hængende  Frugter,  naar 
han  ikke  havde  nogen  Tunge  at  prise  den 
med. 

Han  gav  sig  til  at  græde  og  ønskede  sig 
tilbage  til  det  gamle  Land. 

Det  var  nu  helt  mørkt.  Han  var  saa  træt 
baade  af  Sindsbevægelse  og  af  at  gaa,  at  han 
paa  alle  fire  krøb  ind  mellem  nogle  unge 
Stammer. 

Han  tog  Hendriks  Uldtrøje   paa,  rullede 

Tæppet  om  sig  og  anbragte  sig,  saa  godt  han 
kunde,  under  det  tætte  Bladtag,  med  Ryggen 
mod  de  elastiske  Stammer  og  Benene  trukne 
ind  under  sig.  Han  sad  saa  stille  som  en 
Mus,  lyttende  ud  til  alle  Sider,  indtil  Træt- 
heden overvældede  ham  og  tvang  ham  i 
Søvn. 

Da  han  vaagnede  ved  Daggry,  var  Lem- 
merne saa  stive  af  den  krumme  Stilling,  at 
de  smærtede,  naar  han  rørte  dem;  men  han 
var  brændende  varm  i  den  lune  Luft  og 
havde  store  Svedperler  paa  Panden. 

Han  saa  sig  forbavset  om  og  vidste  ikke, 
hvor  han  var.  Først  lidt  efter  lidt  klarede 
det  sig  for  ham,  hvorledes  han  var  gaaet 
rundt  igaaraftes.  Saa  tænkte  han  paa  sin 
tabte  Violin  og  gav  sig  igen  til  at  græde. 

Lyset  steg.  Papegøjerne  skreg  Godmorgen 
højt  oppe  over  hans  Hoved.  Ovre  i  Brød- 
frugttræerne begyndte  det  at  stønne  og  pibe. 
De  højeste  Grene  rørte  sig  og  svippede  op. 
De  flyvende  Hunde  —  han  troede,  det  var 
Fugle  —  foldede  deres  Flyvehud  ud  og  brød 
sig  Vej  op  over  de  store  Blade. 

Som  han  laa  og  stirrede  modløs  ud  mel- 

lem  de  unge  Pisangstammer,  der  omgav  hans 
Sovested,  fik  han  Øje  paa  en  slank  og  lys 
Kokospalme,  der  hævede  sig  paa  Skraa  op 
af  Krattet  hist  henne. 

Det  var  det  Træ,  han  en  af  de  første  Dage 
forgæves  havde  forsøgt  at  klatre  op  i,  lokket 
af  de  modne  Frugter,  som  sad  i  Klynger 
oppe  under  Vifterne. 

Saa  maatte  han  jo  være  ganske  nær  ved 
sit  gamle  Sovested. 

Han  sprang  op  med  bankende  Hjærte, 
brød  gennem  Urter,  Græs  og  Lianer,  til  han 
naaede  Kokospalmen. 

Næppe  et  halvt  hundrede  Skridt  fra  det 
Sted,  hvor  han  iaftes  fortvivlet  havde  lagt 
sig  til  Hvile,  knejsede  de  med  deres  vajende 
Blade;  og  inde  mellem  Stammerne  saa  han 
den  Løvbunke,  som  skjulte  Ransel  og  Vio- 
linkasse. 

Han  raabte  højt  af  Glæde  og  skyndte  sig 
derhen.  Han  trykkede  Violinkassen  i  sine 
Arme  og  kyssede  den,  som  var  den  et 
elsket  Barn,  der  var  vendt  tilbage  fra  de 
døde. 

Han  smilede  til  sine  Pisangbuske.  Øen 
var  atter  lys  og  mild.  Den  saa  paa  ham  med 

straalende  Øjne,  friske  efter  Nattesøvnen, 
medens  Papegøjerne  over  hans  Hoved  skog- 
gerlo for  den  gode  Spøg,  som  var  det  dem, 
der  havde  ført  ham  vild. 

Jakob  tænkte  hverken  paa  Mad  eller 
Drikke.  Han  lagde  sig  med  Ryggen  op  mod 
Pisangstammen,  aabnede  Violinkassen  og 
stemte  det  kære  Instrument. 

Med  Øjnene  i  Kokospalmens  Top,  ved  de 
tunge  Klaser  af  Nødder,  som  hernedefra 
syntes  saa  uanselige,  spillede  hans  lange 
tynde  Fingre  Gensynets  Glæde  og  Glæden 
over  Øen  ud  af  hans  taknemlige  Sjæl. 

Papegøjerne  tav  forbavsede.  De  flokkedes 
i  Nabotræerne,  fløj  til  de  nederste  Grene  og 
sad  og  strakte  Hals  mod  det  underlige  Dyr, 
som  vred  sig  dernede. 

Ogsaa  Træerne  syntes  at  lytte.  Pisang- 
buskene  lettede  sig  og  holdt  Vejret  i  For- 
undring. Kokospalmen  strakte  sine  Bladfingre 
op  i  Luften,  som  vilde  den  tysse  ad  sine 
Fæller  i  Skoven. 

Dyret  med  de  glasklare  Øjne  og  Takkerne 
paa  Ryggen,  som  ikke  før  havde  ænset  Jakob 
Beer,   kom    frem   af  sin  Træstub,   satte  sig 

paa  Halen  og  mimrede  med  den  spaltede 
Tunge  ud  efter  Lyden. 

I  samme  Øjeblik,  som  han  holdt  op  at 
spille,  begyndte  Papegøjerne  igen  at  skrige. 
De  fløj  til  Vejrs  og  støjede,  som  om  de  var 
fornærmede.  Eller  maaske  de  vilde  vise,  at 
de  kunde  gøre  det  lige  saa  godt. 

Jakob  mærkede  nu,  at  han  var  sulten. 
Han  strejfede  om  for  at  finde  noget  spise- 
ligt. Og  se  —  da  han  naaede  Kokospalmen, 
da  laa  der  i  Græsset,  rystet  ned  af  Søndags- 
blæsten,  tre  friske  Kokosnødder,  saa  store 
som  Barnehoveder.  Han  skar  Øjnene  ud 
paa  den  ene  med  sin  Lommekniv,  drak  den 
kølige  Kokosdrue  og  spiste  af  den  friske 
Kærne.  Det  var  hans  Morgenmaaltid. 

Han  følte  sig  let  og  glad  og  besluttede  at 
bygge  sig  et  Hus  ligesom  Pieter  Goy's. 

Han  søgte  rundt  i  Krattet,  til  han  fandt 
et  Træ  med  lige  Grene.  Dem  huggede  han 
af;  og  da  han  havde  samlet  en  Bunke,  rid- 
sede han  en  Firkant  i  Jorden,  lagde  sig  paa 
Knæ  og  rensede  den  for  Græs,  saa  godt  han 
kunde. 

Saa  anbragte  han  en  Gren  i  hver  af  de  fire 
Hjørner  og  huggede  den  ned  i  den  bløde  Jord. 

Medens  han  stod  og  glædede  sig  ved  sit 
Værk,  begyndte  en  Fugl  at  synge  over  hans 
Hoved. 

Det  var  en  Blanding  af  Fløjte  og  Cello. 
Tre  lange  dybe  Toner  efterfulgte  af  et  kvid- 
rende Moil,  saa  jublende  og  skønt,  som  kun 
en  solbeskinnet  lystdirrende  Fuglestrube  kan 
give  det. 

Han  glemte  Arbejdet  og  saa  i  Vejret;  men 
det  var  ikke  muligt  at  finde  den  glade  Sanger. 

Han  lyttede  med  straalende  Øjne  og  aaben 
Mund.  Det  var,  som  steg  Tonerne  fra  Na- 
turens eget  bankende  Hjærte. 

Det  var  Elskov,  der  sang  sin  Fortryllelse 
ud.  Elskov,  der  kaldte  og  jublede  og  lokkede, 
—  der  bad  og  tryglede.  Det  var  de  Urtoner, 
som  han  havde  drømt  om  saa  længe. 

Saa  tav  den.  Fra  en  Nabostamme  svarede 
en  anden  Fuglerøst,  kort  og  blidt,  halvt  be- 
ruset, halvt  smærtefyldt. 

Den  standsede  midt  i  en  Akkord,  og  straks 
faldt  den  første  ind  med  Sejr  i  sin  Stemme, 
mens  den  milde  Susen  i  Palmefingrene  ak- 
kompagnerede med  sin  dæmpede  Citherklang. 

Det  var  Naturens  egne  Toner  med  deres 
brudte  og  bristende  Akkorder  spottende  alle 

Harmonilærens  Regler,  og  dog  i  en  hemme- 
lighedsfuld uudgrundelig  Lovbundethed  ud- 
trykkende ikke  Følelsen  for  Livet  og  Na- 
turen, saaledes  som  den  undfanges  i  et  men- 
neskeligt Øre  og  fødes  med  Smærte  paa  et 
dødt  Instrument,  —  nej,  det  var  Livet  og 
Naturen  selv,  som  gød  sig  ud  i  Toner. 

Aa,  om  det  maatte  lykkes  ham  at  tage 
disse  Toner  ind  i  sin  Sjæl,  saaledes  at  de 
fortrængte  alt  det  møjsommelig  tillærte,  der 
klæbede  sig  fast  derinde,  —  saaledes  at  det 
ikke  var  ham,  som  spillede  om  Livet,  men 
Livet,  der  lod  sine  Urtoner  lyde  gennem 
ham,  som  de  lød  ud  fra  denne  lykkelige 
uvidende  enevældige  Fuglestrube. 

Han  sank  hen  i  sin  Længsel,  lyttede  mod 
sit  eget  Indre,  om  ikke  nu  det  fyldtes,  om 
ikke  nu  Naturen  svarede  sig  selv  igennem 
ham. 

Men  der  var  tomt  og  øde.  Han  lukkede 
Øjnene  i  Smærte  og  søgte  at  fremkalde  Fugle- 
tonerne. Forgæves.  Det  var,  som  veg  de  sky 
tilbage  for  al  den  kunstige  Musik,  al  den 
overflødige  Viden,  der  fyldte  Folderne  i  hans 
Hjærne. 

Han  opgav  det  ikke.  Han  vilde  rejse  To- 

nerne  et  Hus  i  sit  Indre  og  vente  taalmodig, 
til  de  kom  og  tog  Bolig  der  af  sig  selv. 

En  Symfoni  skulde  det  være.  „Naturen" 
—  ikke  andet  end  „Naturen"  skulde  det 
hedde. 

I  den  skulde  Palmernes  dæmpede  Susen, 
Fuglenes  Elskovssang,  Solens  Spil  paa  blanke 
grønne  Flader,  Draabernes  Siven  fra  Blad 
til  Blad,  Frugternes  Modnen  —  alt  skulde 
der  være  deri,  spillet  med  Naturens  egne 
Akkorder  alene. 

Dette  Værk  skulde  fuldbyrdes  gennem 
ham.  For  dets  Skyld  var  han  kommen  til 
Øen. 


Den  forjættede  0 


XVII 
ENSOMHEDENS  BLIK 


Da  Jakob  endelig  atter  aabnede  Øjnene 
mod  Omverdenen,  saa  han  forbavset  paa  de 
fire  Pæle,  som  strakte  sig  spørgende  op 
imod  ham. 

—  Hvad  i  Alverden  skal  jeg  med  dem? 
—  tænkte  han.  Saa  huskede  han,  at  det  var 
et  Hus,  han  vilde  bygge,  lunt  og  sikkert 
som  Pieter  Goy's. 

Han  havde  ingen  Lyst  til  at  fortsætte.  Det 
syntes  ham  saa  overflødigt,  nu  han  havde 
fundet  det  eneste,  som  ventede  paa  ham. 
Symfonien. 

—  Gud  ved,  om  du  egner  dig  til  praktisk 
Gærning?  —  tænkte  han  og  opgav  det  med 
et  Suk. 

Han  var  træt,  havde  Hovedpine  og  lagde 

sig  paa  Ryggen,  stirrende  op  mod  Bladhim- 
len, som  allerede  var  begyndt  at  mørknes. 

Fuglene  tav.  Ikke  en  Vind  rørte  sig.  Bla- 
dene hang,  som  lyttede  de  med  tilbageholdt 
Aandedræt. 

Mens  han  laa  der  i  den  dybe  Stilhed  og 
forgæves  søgte  at  tvinge  Tonedrømmene 
frem  paany,  faldt  der  pludselig  en  dyb  Be- 
klemmelse over  ham. 

Det  var,  som  lurede  der  en  Fare  i  hans 
Nærhed.  Han  løftede  sig  paa  Albuerne  og 
saa  sig  skræmt  omkring. 

Men  Stammerne  stod  ubevægelige  med 
det  tomme  Halvmørke  imellem  sig.  Baade 
den  gamle  rynkede  Stamme  med  det  tætte 
Løv  af  vævre  Slyngplanter,  og  den  slanke 
Kokos,  der  hævede  sig  paa  Skraa  hist  hen- 
ne, som  søgte  den  Støtte  for  sine  tunge 
Frugter. 

Han  talte  godt  for  sig  selv;  men  det  hjalp 
ikke.  Beklemmelsen  forlod  ham  ikke,  før 
han  havde  rejst  sig  og  undersøgt  Buskene, 
der  omgav  ham. 

Næste  Morgen  vaagnede  han  med  en  for- 
svarlig Sult.  Han  skyndte  sig  til  Kokostræet 

11* 

Og  samlede  de  Nødder,  som  var  faldne  i 
Nattens  Løb;  men  Saften  og  Kærnen  mæt- 
tede ham  ikke. 

Saa  søgte  han  tilvenstre  over  mod  Brød- 
frugttræerne,  hvor  han  forleden  havde  fun- 
det Fugleæg.  Det  var  inde  ved  Stammen, 
dækket  af  Slyngplanternes  tætte  Løv,  at  han 
havde  set  de  smaa  næsten  kuglerunde  Reder. 

Han  gravede  længe  forgæves  i  Løvet  med 
sine  tynde  Fingre;  saa  baskede  pludselig  en 
skrigende  Fugl  over  hans  Hoved. 

Han  saa  i  Vejret  og  opdagede,  at  han 
havde  søgt  for  lavt.  Højere  oppe  sad  der 
hvidt  Fuglesnavs  i  tynde  Strimer  ned  ad  det 
mørkegrønne  Løv,  baade  paa  denne  Stam- 
me og  de  andre. 

Klamrende  sig  til  Slyngplantens  sejge 
Stængler,  som  gav  sig  og  slap  Taget  fra 
Stammen  hist  og  her,  klatrede  han  op,  ind- 
til han  naaede  de  hvide  Strimer. 

Et  Øjeblik  efter  var  Luften  fuld  af  skri- 
gende Fugle  saa  store  som  Duer.  De  svir- 
rede om  hans  Hoved  og  skreg  af  deres 
smaa  gule  Næb,  men  turde  ikke  komme 
ham  nærmere  end  i  Arms  Længde. 

Her    inde    under    Løvet    sad    Rede    ved 

Rede  saa  tæt,  at  de  næsten  havde  Væg  sam- 
men. Han  behøvede  blot  at  strække  Haan- 
den  ud  og  tage. 

Jakob  havde  ondt  af  de  skrigende  Mødre, 
som  hang  der  i  Luften  og  baskede  med  de- 
res mørkeblaa  Sidefjer.  Han  vilde  gerne 
nøjes  med  at  tage  et  Æg  fra  hver  Rede. 
Men  Redens  Aabning  vendte  ind  mod  Stam- 
men og  var  ikke  stor  nok  til,  at  han  kunde 
faa  Haanden  ned,  saa  han  blev  nødt  til  at 
ødelægge  hele  Hjemmet. 

Han  samlede  saa  mange,  han  kunde  bære. 
I  hvert  af  Træerne  sad  der  i  to  Mands 
Højde  et  Bælte  af  Fuglesnavs,  som  havde 
en  Murer  hvidtet  i  Grenene  oven  over  og 
tabt  Kalksprøjt  ned  fra  sin  Kost. 

Jakob  hentede  Vand  fra  den  lille  Sø  i  Lys- 
ningen, fik  tændt  Baal  og  kogte  sig  Æg.  De 
blev  haardkogte,  men  smagte  alligevel  dej- 
ligt til  frisk  Kokosmælk  og  halvmodne  Ba- 
naner. 

Det  gik  som  igaar.  Op  paa  Dagen  stemte 
Naturen  sine  Fuglestruber,  Palmefingre,  Pi- 
sangblade,  Insektvinger.  Saa  spilledes  der 
for  fuldt  Orkester,  mens  Jakob  lyttede  med 
aaben  Mund  og  halvlukkede  Øjne. 


166  ENSOMHEDENS    BLIK 

Efter  Middag  tænkte  han  paa  „  Naturen '', 
sin  store  Symfoni,  tog  Violinen  frem  og  be- 
gyndte at  famle  hen  over  Strængene,  mens 
Fuglene  tav  og  lyttede  forbavset. 

Da  han  endelig  udmattet  vendte  tilbage 
fra  sit  Tonerige  og  strakte  sig  i  Græsset 
med  Blikket  mod  Bladhimlen,  faldt  den 
samme  forunderlige  Beklemthed  over  ham 
som  igaar. 

Han  for  op,  vis  paa  at  der  var  noget,  som 
havde  Bud  til  ham  derinde  mellem  Stam- 
merne. 

Da  gik  det  pludselig  op  for  ham,  at  det 
var  Ensomheden,  som  stirrede  paa  ham 
med  sit  store  tomme  Blik. 

Han  talte  højt  med  sig  selv  for  at  for- 
drive den.  Der  var  ingen  Ekko;  men  det 
var  alligevel,  som  om  Skoven  gentog  hans 
Ord  og  gav  dem  tilbage  med  forandret 
Stemme,  saa  han  ikke  kunde  kende  dem 
igen. 

Han  gik  tidlig  til  Hvile,  men  laa  længe 
vaagen  og  lyttede  angst  til  de  hemmeligheds- 
fulde Lyde,  som  Natten  drysser  ned  over 
den  søvnløse. 

Der  gik  flere  Dage  paa  denne  Maade. 

Saa  længe  han  var  i  sit  Tonerige,  fam- 
lende om  „Naturen"  —  den  store  Symfoni 
—  var  han  lykkelig.  Men  næppe  havde  Om- 
givelserne ham  atter  fat,  før  Ensomheden 
satte  sig  til  at  stirre  paa  ham,  indtil  hans 
Hjærte  knugedes  sammen  af  den  uvilkaar- 
lige  Angst. 

Den  Aften  pintes  han  af  en  voldsom 
Længsel  efter  sine  Fæller;  men  det  var  kun 
Torsdag.  Der  var  to  hele  Dage  og  tre  lange 
Nætter  endnu  tilbage. 

Om  Fredagen  blev  det  værre. 

Han  vaagnede  med  Beklemmelsen  i  sit 
Hjærte.  Straks  efter  Frokost  satte  han  sig 
til  at  spille  for  at  komme  bort  fra  sine  Tan- 
ker. Løst  og  fast  af  gamle  kendte  Ting;  men 
han  vidste  hele  Tiden,  at  han  spillede  for 
at  komme  bort;  derfor  lykkedes  det  ikke. 

Da  han  endelig  med  Sved  paa  Panden 
sænkede  Violinen  og  lod  Blikket  trøstesløst 
glide  ind  mellem  Stammerne,  for  han  sam- 
men i  Rædsel. 

Han  syntes,  han  saa  sig  selv  lille  og  kro- 
get i  sin  gamle  gode  Frakke  smutte  til  Side 
bag  den  gamle  Stamme  med  Fuglerederne. 


168  ENSOMHEDENS    BLIK 

Han  blev  længe  siddende,  bleg  og  stiv  af 
Rædsel  stirrende  ind  efter  Synet,  mens  hans 
Hjærte  hamrede  i  Siden. 

—  Du  er  vist  bleven  gal!  —  tænkte  han 
—  Det  er  Ensomheden,  som  har  ramt  din 
Forstand. 

Saa  for  han  hen  til  sin  Sovepisang.  Uden 
at  tænke  nærmere  over,  hvad  han  gjorde, 
stak  han  nogle  Bananer  til  sig,  fyldte  en  af 
de  kuglerunde  Fuglereder  med  Æg  og  stop- 
pede den  ind  paa  sit  Bryst,  dækkede  sine 
Frugter  og  Ejendele  med  Tæppe  og  Ran- 
sel. Kun  Violinen  kunde  han  ikke  slippe; 
den  hængte  han  i  Kassen  over  sin  Ryg. 

Uden  at  se  sig  tilbage,  skyndte  han  sig 
gennem  Krattet  ud  til  Lysningen,  stod  et 
Øjeblik,  til  han  var  sikker  paa  Vejen,  og 
forsvandt  paa  den  modsatte  Side,  ad  den  Sti, 
som  han  havde  banet  til  Forsamlingshuset 
under  Skrænten. 


XVIII 
ET  HYGGELIGT  HJEM 


Pieter  Goy  sad  i  Solen  foran  sit  gode 
Bambushus  og  flettede  paa  en  Fiskeruse  af 
Pisangtraade,  mens  han  fløjtede  den  sidste 
Lirekassemelodi,  han  havde  naaet  at  faa 
med  hjemme  fra  Amsterdam. 

Da  hørte  han  Knasen  i  Løvet  bag  sig 
som  af  et  stort  Dyr. 

Det  var  ikke  hændet  ham  før.  Han  for 
op,  greb  Bøssen,  som  stod  bag  den  aabne 
Bambusdør,  og  spejdede  efter  Lyden.  Den 
kom  fra  Skoven  oven  over  KHppen,  til  hvil- 
ken hans  Hus  støttede  sig. 

—  Tak  Skæbne  —  tænkte  han  —  saa  er 
der  alligevel  store  Dyr  paa  Øen! 

Han  ventede  at  se  en  sulten  Løve  aabne 
sit  graadige  Gab  paa  Klippekanten  over 
hans  Hoved,  parat  til  Spring. 

Med  bankende  Hjærte  forsikrede  han  sig 
om,  at  begge  Løbene  var  ladt,  følte  paa 
Lommen,  om  Patronerne  var  der,  og  prø- 
vede Aftrækkeren.  Saa  trak  han  sig  baglæns 
tilbage  over  den  ryddede  Plads  foran  sit 
Hus,  til  han  naaede  Krattet.  Her  skjulte 
han  sig  og  stirrede  i  Skydestilling  op  imod 
Klippeskrænten. 

Da  hørte  han  en  menneskelig  Røst  stønne 
og  puste.  Han  saa  noget  lyst  og  broget  be- 
væge sig  i  Solblinkene  mellem  de  tætte 
Buske  og  genkendte  et  Øjeblik  efter  Jakob 
Beers  smalle  Ansigt  under  Straahatten. 

Det  blev  en  straalende  Genkendelse. 

Jakob  var  lige  saa  glad  over  endelig  at 
have  fundet  ham  —  han  havde  fulgt  Stien 
ned  lige  fra  Forsamlingsstedet  —  som  Pie- 
ter var  lettet  over,  at  Krøblingen  ikke  hørte 
til  de  farlige  Rovdyr. 

Jakob  gjorde  store  Øjne,  da  han  omsider 
efter  Pieters  Anvisning  var  naaet  ned  til 
Pladsen. 

Saa  megen  Velstand  havde  han  ikke  drømt 
om.  Ikke  blot  det  velbyggede  mandshøje 
Bambushus,  tættet  med  Blade  og  Bast  og 
omgivet   med   en    rigtig   Gaardsplads;    men 

der  var  baade  Huggeblok,  Stol,  et  trebenet 
Bord  og  et  Ildsted  af  Sten  med  en  Krog  til 
at  hænge  Kasserollen  i.  Døren  lukkede  tæt 
baade  foroven  og  forneden,  saa  at  hverken 
Smaadyr  eller  Træk  kunde  smutte  ind. 

Og  sikken  en  Seng,  Pieter  Goy  havde! 
Jakob  strakte  sig,  saa  lang  han  var,  paa  en 
blød  flettet  Madras,  som  fjedrede. 

I  Gaarden  var  der  Skur  med  Halvtag  op 
til  Klippevæggen.  Der  laa  hugget  Brænde 
stablet  op  lige  til  at  putte  i  Ilden. 

Foran  Huset  stod  der  plantet  tre  unge 
Stammer  i  Trekant;  mellem  dem  var  spændt 
et  Sejl  flettet  af  store   mørkegrønne  Blade. 

—  Det  er  mit  Solsejl  —  forklarede  Pieter 
med  Stolthed  —  her  kan  jeg  sidde  i  Skygge 
ved  mit  Arbejde  og  se  ned  til  Stranden  mel- 
lem Stammerne. 

Det  bedste  var  dog  Madskabet.  Det  var 
slaaet  op  paa  fire  Stolper  i  Hjørnet  mellem 
Huset  og  Klippevæggen,  saa  at  det  aldrig 
fik  saa  meget  som  en  Solstraale.  Væggene 
var  tættede  med  Bast  baade  ind-  og  udven- 
dig, saa  at  intet  Kryb  kunde  komme  til; 
men   Døren  og  den  ene  Side  var  flettet  af 

de  tyndeste  Liansnore,  fint  som  et  Fluenet 
derhjemme,  for  at  Luften  frit  kunde  passere. 

Der  laa  Bananer,  tørrede  Rødder  og  fri- 
ske Kokos.  Af  Skallerne  var  lavet  Skaale, 
hvori  Pieter  gemte  Resterne  fra  sin  Middag. 
Og  saa  hang  der  tre  dejlige  unge  Fugle  — 
af  dem,  som  Jakob  kendte  saa  godt,  med  en 
Knop  paa  det  rødgule  Næb. 

Ude  i  Gaarden  var  der  spændt  en  Lian- 
snor mellem  Huset  og  Skuret.  Der  hang  i 
Solen  store  Blade  i  Bundter  til  Tørring;  de 
var  allerede  begyndt  at  blive  brune. 

—  Det  er  min  Tobak!  —  sagde  Pieter  og 
følte  paa  dem  med  Kærlighed. 

—  Nu  skal  vi  have  en  ordentlig  Smaus! 
—  sagde  han  og  gned  sig  fornøjet  i  Hæn- 
derne. 

Mens  han  gjorde  Ild  paa,  fik  Jakob  en 
af  Fuglene  at  plukke. 

—  Det  skulde  Daniel  bare  vide! 
Pieter  saa  op  og  kneb  det  ene  Øje  til. 

—  For  du  er  da  vel  ikke  syg? 

Jakob  skammede  sig  ved  at  tilstaa  sin 
Angst  for  Ensomheden. 

—  Syg  er  jeg  ikke,  Pieter  —  og  det  er 
i  Grunden  galt,  at  jeg  kommer  her  til  dig 

—  det  er  jo  mod   Loven.    Men   Sagen   er 
den  — 

Jakob  søgte  rundt  efter  et  Paaskud.  Saa 
faldt  hans  Øje  paa  det  dejlige  Hus. 

—  Sagen  er  den,  at  jeg  bor  saa  daarligt 
hjemme  hos  mig.  Mine  Sovepisanger  har 
hverken  Tag  eller  Væg,  bare  de  viftende 
Blade,  som  stænker  mig  ned  i  Ansigtet,  naar 
det  har  regnet  om  Dagen.  Og  det  trækker 
ind  fra  alle  Sider,  saa  jeg  maa  ligge  med 
Uldtæppet  op  om  Ørerne  for  ikke  at  faa 
Tandpine.  Jeg  har  rigtignok  ikke  saadan  en 
Madras  at  sove  paa  som  du. 

—  Tag  og  byg  dig  et  ordentlig  Hus. 

—  Jamen,  der  er  ingen  Bambusrør  hjem- 
me paa  min  Kant. 

—  Der  er  vel  nok  nogen  Træer  med 
lange  lige  Grene. 

—  Det  er  der  ogsaa;  men  jeg  forstaar 
mig  ikke  paa  det.  Pieter.  At  tænke  sig,  at 
det  er  saa  svært  at  bygge  et  Hus  med  Væg 
og  Tag  og  det  hele!  Jeg  har  prøvet  paa  det; 
men  jeg  kunde  ikke  faa  det  til  at  passe;  og 
saa  opgav  jeg  det. 

Pieter  lagde  sig  ned  og  pustede  betænk- 

somt  til  Ilden  under  Brændet,  som  ikke  var 
helt  tørt  endnu. 

—  Ja,  det  er  jo  en  gal  en!  —  sagde  han 
og  rejste  sig  —  Hus  maa  man  ha'  og  Tag 
over  Hovedet;  selvom  Daniel  ogsaa  kalder 
den  Soløen,  saa  — 

—  Tænk,  Pieter,  om  du  vilde  følge  med 
mig  hjem  og  lave  det  for  mig! 

Pieter  skottede  til  Jakob,  som  sad  og  krøb 
sammen  med  sin  skæve  Ryg  over  Fuglen  i 
Skødet. 

—  Hvordan  er  det  du  plukker?  —  sagde 
han  —  Se  saadan,  med  et  rask  lille  Snub. 

Pieter  kløede  sig  i  det  hørgule  Haar, 
som  var  bleven  bleget  i  Solen  og  begyndt 
at  krølle  ved  Ørerne.  Han  tænkte  over  Tin- 
gene, mens  han  fyldte  Kasserollen  med  frisk 
Vand  fra  en  Kokosskaal. 

—  Det  gaar  aldrig  an!  —  sagde  han  om- 
sider —  hvis  de  andre  fik  det  at  vide!  — 
Men  du  kan  jo  se  her,  hvordan  jeg  har 
baaret  mig  ad. 

Jakob  stirrede  op  og  ned  ad  Bambusvæg- 
gen og  sukkede. 

Pieter  lavede  en  dejlig  Fuglesuppe  med 
Urter  og  Rødder,  mens  Jakob  rykkede  sin 
Stol  hen  til  Ildstedet  og  indaandede  den 
liflige  Damp,  som  boblede  op  af  Kasserollen. 

—  Det  lugter,  hvad? 

Pieter  gned  sig  i  Hænderne  og  viste  alle 
Smilehullerne  i  sit  fede  Ansigt,  der  glinsede 
af  utallige  Svedperler. 

—  Hvad  er  det  du  har  inde  paa  Brystet? 
Jakob    havde    rent    glemt   Æggene.    Han 

halede  Fuglereden  frem.   Den  var  lidt  tryk- 
ket, saa  at  nogle  var  knuste. 

—  Æg? 

—  Pieter  spilede  Øjnene  op  og  pillede 
forsigtig  de  hele  ud. 

-  Har  du  mange  af  dem  hjemme? 

—  Mange  fler  end  jeg  kan  spise.  Rederne 
sidder  saa  tæt,  at  de  rører  ved  hverandre. 

—  Du  kan  sagtens!  —  Nu  skal  du  bare 
se  en  Suppe,  det  skal  blive.  Æg  —  det  er 
lige  det,  jeg  hele  Tiden  har  savnet. 

Pieter  slog  Hul  og  heldte  baade  Blomme 
og  Hvide  ned  i  Kasserollen.  Dejlige  friske 
Æg  og  gule  i  Blommen,  ligesom  rigtige  smaa 
Hønseæg. 

—  Hønsebouillon  med  Æg!  —  sagde  Pie- 

ter  Og  serverede  den  for  Jakob  i  en  Ko- 
koskop. 

I  et  Øjebliks  Vemod  mindedes  han  Løve- 
kulens skidengule  Vægge.  Saa  slubrede  han 
den  hede  Suppe  i  sig  og  sagde: 

—  Nu  skulde  man  bare  have  haft  sin 
gode  hollandske  Snaps! 

Han  stirrede  frem  for  sig,  tørrede  sig  om 
Øjnene  og  sukkede.  Saa  tænkte  han  paa, 
hvad  Jakob  havde  sagt  om  Æggene. 

Da  Pieter  havde  gnavet  sit  sidste  Ben, 
viskede  han  sig  betænksomt  om  Munden 
med  Bagen  af  sin  Haand  og  sagde: 

—  Det  er  ikke  for  det,  Jakob,  at  jeg  ikke 
vil  hjælpe  dig  med  Huset. 

—  Det  forstaar  jeg  saa  godt.  Lad  os  ikke 
tale  mer  om  det! 

Jakob  saa  brødefuldt  ned  for  sig.  Han 
fortrød,  at  han  havde  villet  forføre  Pieter  til 
Forrædderi  mod  Ensomhedens  og  Selvhjæl- 
pens hellige  Lov. 

—  Men  paa  den  anden  Side  —  fortsatte 
Pieter  uforstyrret  —  saa  kan  jeg  ikke  for- 
svare, at  du,  som  er  lidt  svag  i  Ryggen  og 
saadan,  skal  ligge  og  sove  daarligt  —  og 
hvis  det  falder  i  med  Regn  — 

—  Jeg  klarer  mig  nok.  En  Lov  er  en 
Lov,  som  Daniel  sagde. 

—  Pyh,  Daniel  —  vrissede  Pieter  og 
kløede  sine  Myggestik  —  Daniel  mig  her 
og  Daniel  mig  der! 

Jakob  saa  forskrækket  paa  ham.  Det  lig- 
nede ikke  Pieter  at  være  saa  respektløs. 

Pieter  Goy  blev  rød  i  Hovedet  og  trak  i 
Land. 

—  Jeg  mener  bare  —  det  kan  være  godt 
nok  med  Love  og  saadan;  men  Helbredet 
er  sku  da  det  vigtigste.  Gud  bevares,  al  Re- 
spekt for  Daniel!  —  det  skal  jeg  aldrig  sige 
andet  —  men  der  gaar  da  ingen  Stykker  af 
ham  eller  Hendrik,  selvom  ogsaa  jeg  hjæl- 
per dig  med  et  Hus.  Det  er  ikke  mere  end 
min  Pligt,  havde  jeg  nær  sagt,  —  at  den 
stærke  hjælper  den  svage. 

Mens  Jakob  sad  her  saa  lunt  og  godt, 
foran  et  rigtigt  Hus  og  paa  en  rigtig  Stol, 
forstod  han  først  ret,  hvad  det  var  for  en 
ussel  Tilværelse,  han  havde  ført  de  sidste 
Dage.  Det  syntes  ham  med  ét  ganske  nød- 
vendigt, at  han  fik  sig  et  ordentlig  Hus. 
Derfor  modsagde  han  ikke  længer  Pieter, 
men  takkede  ham  for  hans  Ædelmod. 

Den  forjættede  0  12 

—  Det  behøver  de  andre  jo  ikke  at  vide 
noget  om!  —  sagde  Pieter  Goy  og  gabede. 

Jakob  vilde  i  sin  Taknemlighed  gærne 
gøre  ham  noget  godt  til  Gengæld. 

—  Nu  skal  du  høre!  —  sagde  han  og  tog 
Violinen  frem. 

—  Ja,  lad  os  bare  faa  lidt  Musik. 

Pieter  strakte  sig  i  Skyggen  under  Sol- 
sejlet, saa  lang  han  var,  medens  Jakob,  lænet 
tilbage  mod  Bambusdøren,  prøvede  Stræn- 
gene  og  gav  sig  til  at  spille  de  første  fam- 
lende Toner  af  sin  store  Symfoni. 

Han  sad  med  halvtlukkede  Øjne  og  spil- 
lede sin  Sjæl  ud  gennem  Fingerspidserne, 
mens  alt  blev  stille  omkring  ham. 

Da  han  endelig  sænkede  Buen  og  vendte 
sig  om  mod  den  lyttende,  laa  Pieter  og  sov 
i  Græsset  med  Hænderne  under  sit  Hoved. 

Jakob  saa  paa  ham  med  et  medlidende 
og  bedrøvet  Smil.  I  det  samme  vaagnede 
Pieter. 

—  Det  var  rigtig  kønt!  —  sagde  han  og 
gabede. 

Kort  efter  brød  de  op  sammen.  Inden 
Aften  havde  Pieter  Goy  bygget  Jakob  et  Hus 
foran  hans  Pisangbuske. 

Det  var  Hastværksarbejde  og  ikke  nær 
saa  godt  som  Pieters  eget  Hus;  men  det 
var  dog  Tag  og  Væg;  og  indenfor  var  der 
redt  et  Leje  af  Blade  og  Mos. 

Det  var  mørkt,  inden  Pieter  blev  færdig; 
han  maatte  tilbringe  Natten  hos  Jakob. 

Da  Pieter  vaagnede  næste  Morgen  og 
havde  strakt  Lemmerne  grundigt,  var  det 
første,  han  tænkte  paa.  Fuglerederne. 

Jakob  viste  ham  Træerne.  Pieter  krøb  til 
Vejrs.  Mens  Fuglene  skreg  og  baskede  ham 
om  Ørerne,  saa  det  skar  Jakob  i  Hjærtet, 
røvede  han  saa  mange,  han  kunde  faa  fat 
paa.  Saa  undersøgte  han  Træet  nøje  for  at 
kunne  kende  det  igen,  hvis  han  mødte  det 
paa  sin  Vej. 

—  Dem  tager  jeg  med  mig  hjem!  —  sagde 
han  og  lavede  sig  i  en  Fart  en  Sæk  af  nogle 
Pisangblade. 

Da  han  stod  og  vinkede  Farvel  inde  mel- 
lem Stammerne,  fik  Jakob  Taarer  i  Øjnene. 

—  Jeg  kommer  igen  en  anden  Gang!  — 
sagde  Pieter  og  skævede  til  Fugletræerne  — 
Og  saa  taler  vi  ikke  om  det  til  de  andre. 

Jakob  sukkede  dybt.    Det  var  troløst  og 

12* 

forsmædeligt,  syntes  han;  men  Pieter  maatte 
bære  Ansvaret. 

Ensomheden  skræmmede  ham  ikke  mere. 
Det  var,  som  om  den  var  bange  for  Pieter 
med  de  raske  Hænder,  de  skikkelige  runde 
Øjne  og  det  gode  Sovehjærte,  —  som  om 
den  ikke  turde  vende  tilbage,  saa  længe  der 
sad  noget  igen  af  ham  i  det  Hus,  han  havde 
bygget  Jakob. 


XIX 
GENIET  KOORT 


Der  var  dejligt  paa  Soløen;  men  Hendrik 
Koort  krøb  alligevel  ned  fra  sin  Ørnerede 
i  det  høje  Træ. 

Sagen  var  den,  at  han  ikke  kunde  slippe 
Aberne.  Det  nyttede  kun  lidt,  at  Daniel  Søn- 
dag efter  Søndag  forsikrede  ham  om,  at  de 
hastige  Dyr,  som  han  allerede  paa  Ankomst- 
dagen havde  set  fare  op  og  ned  ad  Palme- 
stammen, kun  eksisterede  i  hans  eget  tykke 
Hoved.  Hendrik  hørte  dem  alligevel  pu- 
ste i  Grenene  over  sig,  naar  han  laa  vaa- 
gen  om  Natten.  Han  syntes,  han  kunde 
skimte  dem  i  Klump  under  Palmeløvet  og 
ventede  hvert  Øjeblik  at  faa  Kokosnødder  i 
Hovedet. 

Han  krøb  altsaa  ned  og  lavede  sig  et  nyt 

Leje  i  det  hule  vindfældede  Træ  for  hans 
Fod. 

Han  tættede  det  med  Blade  og  Mos,  flet- 
tede sig  en  Dør  af  Pisangblade  til  at  lukke 
med  og  havde  det  rart  en  Nat  eller  to. 

Men  den  første  Gang  Gigten  holdt  ham 
vaagen,  hørte  han  det  pusle  og  hvisle  i  Mos- 
laget under  ham. 

Han  var  vis  paa,  at  det  var  Dyret  med 
de  glasklare  Øjne,  som  nu  endelig  havde 
fundet  ham.  Maaske  var  det  flyttet  ind  i 
Etagen  nedenunder  og  var  bange  for  at  faa 
Loftet  presset  ned  over  sig  og  sine  Unger. 

Han  tømte  sin  Rede  ud  lige  til  Barken, 
rodede  og  ransagede  paa  alle  Ledder;  da 
han  ikke  fandt  noget  mistænkeligt,  slog  han 
sig  endelig  til  Ro. 

Det  var  lutter  Indbildning.  Man  skulde 
bare  sørge  for  at  sove  ind  hurtigst  muligt. 

Han  banede  sig  en  Sti  rundt  om  Træet. 
Der  tog  han  sig  Motion  om  Aftenen  i 
Maaneskin.  Eller  han  klatrede  i  Lianerne 
med  bøjede  Arme  og  sine  tykke  Ben  strakte 
lige  ud,  til  Sveden  drev  af  ham  og  han  var 
saa  træt,  at  han  straks  sov  ind,  naar  han 
lagde  sig. 

Hendrik  var  endelig  begyndt  at  male.  Han 
sad  Time  efter  Time  i  en  gammel  Viftepal- 
mes Skygge,  stirrende  med  sammenknebne 
Øjne  efter  de  Urfarver,  som  intet  menne- 
skeligt Øje  havde  set. 

Det  vilde  ikke  rigtig  lykkes  for  ham. 
Bedst  som  de  var  der,  smuttede  de  bort 
paa  Vejen  fra  Øjet  til  Haanden;  og  det,  som 
kom  paa  Lærredet,  havde  baade  han  og  andre 
set  før. 

Han  sad  der  og  stangede  med  den  store 
bulede  Pande,  med  det  røde  Haar  strit- 
tende mod  Viftepalmen,  som  saa  til  i  Tavs- 
hed. Han  stred  den  gode  Strid,  til  Skjorten 
klæbede  over  hans  vaade  Ryg;  men  han 
naaede  det  ikke. 

Saa  kastede  han  mismodig  Penslen  fra 
sig,  strakte  sig  sukkende  og  grublende  i  Græs- 
set, indtil  han  hørte  sit  eget  Hjærtes  Slag  i 
Stilheden,  og  Ensomheden  lagde  sig  kvælende 
om  hans  Strube,  saa  at  han  maatte  synge  og 
raabe  for  at  faa  Luft. 

■  En  Aften  efter  mange  Timers  forgæves 
Arbejde  faldt  han  i  Søvn  i  Græsset,  hvor 
han  havde  lagt  sig. 

Solen  var  endnu  ikke  nede.  Luften  var 
stille  og  lummer;  og  Hendrik  sov  udmattet 
af  den  forgæves  Kamp,  indtil  en  ny  jomfrue- 
lig Dag  brød  gennem  Krattet  og  tændte  de 
uudgrundelige  Farver. 

Hendrik  for  over  Ende  og  gned  Øjnene. 

Han  saa  sig  forvirret  omkring  og  kendte 
ikke  Stedet,  før  hans  Blik  faldt  paa  Billedet,, 
som  endnu  hang  paa  det  hjemmegjorte  Staffeli. 

Nu  huskede  han  og  vendte  sig  bort  med 
et  Suk. 

Han  strakte  sig  mod  de  Solstraaler,  der 
bestandig  spottede  hans  Øjne,  drev  saa  hen 
til  sin  Hule  for  at  finde  sig  lidt  Morgenføde. 

Han  vilde  ikke  se  til  Billedet,  havde  mest 
Lyst  til  at  stryge  det  hele  ud  og  aldrig  mere 
røre  Pensel  og  Palet;  men  da  han  slentrede 
forbi,  kunde  han  ikke  lade  være  i  Forbi- 
gaaende  at  se,  hvor  umuligt  det  var. 

Hvad  i  Alverden  — 

Hendrik  maabede  med  stive  Øjne. 

Det  Billede  der  —  var  det  det,  han  havde 
svoret  og  bandet  over? 

Han  tørrede  forsigtig  Sveden  af  sin  Pande 
og  strøg  sig  gennem  det  røde  strittende 
Haar,  før  han  gik  nærmere. 

Han  bøjede  sig  over  Kassen.  Der  laa  Pa- 
letten, De  Farver,  han  havde  sat  op  igaar, 
var  rørt  sammen  paa  Midten  til  en  eneste 
ubeskrivelig  Farveblanding. 

Saa  stirrede  han  igen  paa  Lærredet.  Af 
Forgrunden  stod  endnu  det  høje  Græs  og 
en  Del  af  Palmestammen.  Men  i  Mellem- 
grunden gik  Kroner  og  Buske  og  Blade  og 
Frugter  i  ét  med  Himmelgrunden,  som  straa- 
lede  af  det  samme  ubeskrivelige  Gule,  der 
lyste  fra  Paletten  og  den  endnu  vaade  Pensel. 

Det  sad  der,  Klat  i  Klat,  tværet  ud  til  for- 
underlige Lyslag  med  de  grønne  Palmestrøg 
skinnende  frem  under  den  fineste  Lasur. 

Hendrik  kløede  sig  i  Haaret  og  gned  sine 
Pandeknuder.  Han  kneb  Øjnene  sammen  og 
delte  Billedet  med  Haanden  baade  lodret  og 
vandret.  Han  gik  ganske  nær  og  undersøgte 
Penselstrøg,  trak  sig  saa  igen  tilbage  for  at 
finde  Øjepunktet.  Da  slog  det  pludselig  ned 
i  ham,  hvad  der  var  sket 

Løsningen  var  funden. 

Solopgangen  mellem  Krat  og  Palmekroner 
—  nu  var  den  malet. 

Disse  gule  Toner  der  —  disse  straalende 
Lasurer   —   disse  forunderlige   Penselstrøg, 

der  tilintetgjorte  al  Form  for  at  genføde  dem 
i  Lyset  — 

Det  var  ikke  malet  —  det  var  aandet  paa 
—  det  var  Naturen  selv  —  den  nøgne  skæl- 
vende guddommelige  Natur  — 

Det  var  meningsløst  i  Strøget  —  ufatteligt 
i  Opfattelsen  —  uforklarligt  i  Blandingen  — 
men  set  uden  Briller  —  luret  af  bag  Kulis- 
sen —  tværs  gennem  Symboler  og  Teknik 
og  Malerkunster  og  Hokuspokus. 

Vaagen  havde  han  kæmpet  som  en  gal, 
og  saa  om  Natten,  mens  hans  Legeme  sov, 
saa  havde  Sjælen  taget  Kampen  op.  I  Mor- 
genens Gry  havde  Geniet  løftet  sine  Vinger. 
Det  havde  rejst  sig  i  sin  oprindelige  Styrke, 
brudt  Jeg'ets  Skranker,  kastet  Vane  og  Kunst 
og  alt  det  tillærte  Hurlumhej  til  Side,  grebet 
Penslen,  ladet  Naturen  uhindret  holde  sit 
Indtog  i  hans  drømmende  Øjne  og  tvunget 
den  til  at  afsløre  sig. 

—  Aa  Hurra  —  Hurra! 

Leve  den  store  Hendrik  Koort! 

Daniel  —  Jakob  —  Pieter  —  hvorfor  var 
der  dog  ikke  nogen,  som  kunde  se  det  med 
ham  og  falde  ned  i  Beundring  for  det  Stor- 
værk, som  var  sket. 

Da  Sindsoprøret  havde  lagt  sig  noget,  satte 
Hendrik  sig  overskrævs  paa  Jorden  og  stir- 
rede i  Andagt  med  foldede  Hænder. 

Hvor  var  det  fuldkomment  —  hvor  var 
det  urørligt! 

Ikke  et  Strøg  vilde  han  ændre  i  vaagen 
Tilstand. 

Hvem  der  dog  altid  kunde  sove  saaledes! 


XX 

Hver  Morgen,  naar  Daniel  vaagnede  i  sit 
høje  Bo,  stillede  han  sig  foran  sin  Stenborg 
og  vendte  sig  mod  Solen  for  paa  ny  at  tage 
sit  Rige  i  Besiddelse. 

Men  han  savnede  noget. 

Der  var  nok  af  stolte  Trætoppe  at  stirre 
ud  over;  men  de  var  tavse,  og  han  var  ikke 
vis  paa,  at  de  mærkede  hans  Blik. 

Der  var  ingen  at  slaas  med,  ingen  at  hade, 
ingen  at  sige  onde  Ting  om  —  kort  sagt: 
han  savnede  det  store  Dyr. 

Hvad  skulde  han  sprænge?  —  Hvem 
skulde  han  give  deres  store  ubeskaarne  Jeg 
tilbage? 

Der  var  Vidder  nok,  men  ingen  at  hæve 
sig  over.  Og  det  trykkede  ham  ned. 

Han  lyttede  til  Dyrenes  Sprog  og  noterede 

sig  et  og  andet;  men  de  oprindelige  udtryks- 
fulde Lydtegn,  som  han  havde  haabet  saa 
meget  af,  de  svigtede  ham.  Saa  snart  han 
begyndte  at  spørge,  tav  de  stædig  stille; 
det  lykkedes  ham  ikke  at  skille  en  eneste 
poetisk  Krystal  ud  af  Ensomhedens  Højtids- 
stille. 

Daniel  grundede  og  led,  fordi  han  ikke 
kunde  bryde  Øens  træge  Modstand. 

En  Morgen  da  han  vaagnede  med  friske 
Kræfter  efter  en  dyb  Søvn,  sagde  han  til  sig 
selv : 

—  Du  maa  tættere  ind  paa  Livet  af  Na- 
turen, hvis  den  skal  oplade  sig  for  dig.  Du 
maa  slaas  med  den.  Naturen  er  en  Kvinde 
med  en  dyb  Hemmelighed  bag  en  lukket 
Mund. 

Hvorledes  var  det,  han  saa  Danielsk  havde 
skrevet  i  sit  lille  forulykkede  Drama,  som 
Røverborgen  vansirede  —  „Naturens  Skød"? 

,Der  er  Laas  for  Skødet;  men  den  er 
hverken  brand-  eller  dirkefri." 

Han  maatte  begynde  Menneskehedens 
Odyssé  forfra,  spille  det  hele  Stykke  igen- 
nem saa  at  sige  fra  Bladet  —  Figenbladet 

„Fra  Figenblad  til  Smoking  —  og  tilbage 
igen ! " 

Det  var  en  udmærket  Titel.  Det  var  med 
et  Suk,  at  han  opgav  den.  Men  han  sad  jo 
ikke  mere  og  fløjtede  smaa  ondskabsfulde 
Tiggersange  for  det  store  Dyr. 

Nu  var  det  Sølvbasuner,  som  skulde  klinge 
af  hans  Digtervejr. 

Og  Daniel  gjorde  sig  til  Robinson.  Han 
lavede  sig  Pil  og  Bue,  ikke  blot  for  Poesiens 
Skyld,  men  ogsaa  for  de  mange  vævre  og 
fede  Smaafugle,  som  den  lunefulde  0  smi- 
lede frem  over  hans  Hoved  og  som  midt  i 
Spægelsen  kaldte  svundne  Spiseminder  frem. 

Den  Dag  det  lykkedes  ham  at  dræbe  en 
lille  forfløjen  Hundue,  der  faldt  som  Offer 
for  sin  Nysgærrighed,  var  en  af  de  festligste 
i  hans  nye  Tilværelse. 

Han  stirrede  den  længe  ind  i  det  brustne 
Øje,  strøg  ømt  dens  bløde  Fjer,  som  klæbe- 
des sammen  af  det  sivende  Blod,  forbandede 
i  et  rimfrit  Digt  „Lille  Søster,  du  — "  den 
Broderhaand,  der  grumt  havde  bragt  hendes 
Blod  til  at  flyde,  og  spiste  den  med  Vemod 
i  en  dejlig  Urtesuppe,  kogt  af  Yamsrod  og 
umodne  Bananer. 

Samme  Eftermiddag  fuldførte  han  et  andet 
Digt.  Det  var  en  Trøje,  flettet  af  det  fineste 
Græs,  han  kunde  finde.  Den  sad  som  et 
Kyrads  om  hans  Ribben  og  erstattede  fuld- 
stændig Hendrik  Koorts  Uldtrøje,  som  skulde 
vaskes  nu  og  gaa  paa  Omgang  efter  Aftale. 

Da  Daniel  den  Aften  havde  trukket  sin 
Vindebro  op  fra  Klippesiden  og,  som  han 
plejede,  vendt  sig  mod  Verdens  fire  Hjørner 
for  at  spejde  efter  de  Vilde,  der  havde  be- 
gaaet  Tøjrøveriet,  følte  han  sig  mere  end 
nogensinde  som  Øens  Herre. 

Nu  begynder  det,  tænkte  han.  Han  kunde 
mærke  de  poetiske  Krystaller  kildre  hans 
Hjærne  og  besluttede  at  tage  fat  paa  sit  store 
Digt. 

„Ensomhedens  Stemme"  —  skulde  det 
hedde. 

Allerede  næste  Dag,  mens  hans  Robinson- 
hænder  knyttede  et  Reb  af  tynde  Liansnore, 
gik  Poesiens  Skøtte  gennem  Rendegarnet; 
og  inden  Aften  havde  han  frembragt  det 
første  Afsnit. 

„Øens  Herre"  hed  det  og  besang  Daniel 
i  overnaturlig  Størrelse. 

Han  var  stolt  og  glad  over  det.  I  sin  første 

Skaberlykke  sendte  han  et  Længselssuk  mod 
det  store  Dyr  derhjemme  i  Amsterdam; 
men  han  greb  sig  i  det,  haanede  sig  derfor 
og  forsmaaede  endog  at  bejle  til  sine  Fællers 
Bifald  nu  paa  Søndag. 

Medens  Solen  gylden  gled  ned  i  de  fjærne 
Palmers  Skød  og  alt  levende  rakte  sig  for 
at  faa  den  sidste  Straale  med,  medens  Fug- 
lene satte  sig  lyttende  til  rette  hver  paa  sin 
Sengekant  og  begyndte  at  pille  Fjer  til  Nat- 
ten, stod  Daniel  foran  sin  Stenborg  med  hævet 
Hoved,  Blikket  strakt  mod  de  glødende 
Palmetoppe  og  kundgjorde  Herredigtet  over 
sin  0. 

I  samme  Øjeblik  den  sidste  Strofe  slap 
hans  Læber,  lød  det,  som  nogen  lo  ovre 
mellem  Buskene. 

Han  glemte  at  trække  Vejret.  Det  løb  ham 
koldt  ned  ad  Ryggen  —  men  kun  et  Øje- 
blik. Saa  tog  han  sin  Bue  og  sin  Pil,  skred 
over  den  aabne  Plads  og  stod  i  hele  ti  Mi- 
nutter paa  Vagt  foran  Krattet  med  alle  San- 
ser spændte. 

Dyrt  skulde  Livet  sælges,  nu  da  Krystal- 
lerne var  begyndt  at  skille  sig  ud. 

Der  viste  sig  intet.    Daniel  lagde  sig  til 

Hvile  som  en  Helt,  overbevist  om,  at  det 
var  Naturens  egen  Stemme,  som  havde  let 
sin  Trods  imod  hans  Herredigt. 

Det  var  Ensomhedens  Stemme,  som  havde 
svaret  ham.  Den,  som  han  vilde  digte  om. 

Nu  længtes  han  for  Alvor  efter  sine  Fæl- 
ler, ja  selv  om  det  kun  var  Pieter  Goy.  Ikke 
af  Frygt  for  Ensomheden  —  Daniel  var  al- 
drig bange  —  bare  for  at  han  kunde  med- 
dele dem  det  store  og  frygtelige,  at  Naturen 
havde  værdiget  at  trodse  ham. 

Da  han  vaagnede  om  Morgenen  efter  en 
urolig  drømmefyldt  Nat,  saa  han  forsigtig  til 
Rebstigen,  om  nogen  havde  rørt  den.  Han 
lod  Øjet  glide  Horisonten  rundt,  før  han 
vovede  sig  frem,  væbnede  sig  med  Bue  og 
Pil  og  gik  søgende  gennem  Krattet 

Om  det  nu  ikke  havde  været  Naturen, 
men  derimod  de  Vilde,  som  havde  haanet 
ham  igaar,  saa  var  hans  stakkels  Bue  kun 
et  daariigt  Vaaben. 

Herrefølelsen  dalede  langsomt  igennem 
ham,  fra  hans  Hjærte  til  hans  Mave,  helt 
ned  til  Knæene,  hvor  den  satte  sig  fast. 

I  det  samme  lød  et  Ijærnt  Skud  i  hans 

Den  forjættede  0  13 

Øre.  Hans  Knæ  kom  til  at  ryste.  Saa  for 
Blodet  i  hans  Kinder. 

Det  var  jo  Pieter  Goy.  Han  havde  haft 
Bøssen  til  Nattevagt.  Nu  huskede  Daniel,  at 
han  havde  glemt  at  give  ham  Ordre  om  at 
levere  den  tilbage  til  Depotet. 

Saa  havde  Pieter  altsaa  gaaet  her  og  plaf- 
fet hele  Ugen,  mens  Daniel  —  Øens  Herre 
—  kun  havde  en  fattig  hjemmegjort  Robin- 
son-Bue at  lege  med. 

Daniel  blev  vred  og  besluttede  sig  straks 
til  at  søge  ham  op. 

Ikke  fordi  han  trængte  til  at  se  Menne- 
sker —  ikke  at  Daniel  skulde  være  bange, 
han  som  elskede  Ensomheden  og  vilde  vie 
den  sit  store  Digt,  —  langt  mindre  fordi 
Daniel  tænkte  sig,  at  Pieter  havde  skudt 
Fugle  og  andet  dejligt  Vildt,  —  men  bare 
fordi  Daniel  var  opbragt  i  sit  Inderste  over 
dette  Lovbrud,  og  fordi  det  var  hans  Pligt 
endelig  engang  at  belære  Pieter  Goy  om, 
hvem  der  var  Øens  virkelige  Herre. 

Daniel  gav  sig  straks  paa  Vej.  Da  han  fra 
Forsamlingshuset  omsider  naaede  Goys  Hus, 
var  det  lige  i  Middagstiden. 

Pieter  aabnede  just  den  sidste  af  Konser- 

vesdaaserne,  han  havde  taget  med  sig  for 
sin  Vagttjeneste;  saa  hørte  han  Støjen  og  saa 
selve  Daniel  kigge  ned  over  Klippesiden. 

Da  Øens  Herre  endelig  stod  foran  ham, 
var  det  med  et  strængt  og  formørket  Ansigt. 

Goy  skyndte  sig  at  vise  ham  alt,  hvad  han 
ejede,  baade  Hus  og  Skur  og  Madskab  og 
Solsejl  og  Fiskeruse;  men  det  formildede 
ikke  Øens  Herre.  Tværtimod.  Og  da  Daniel 
endelig  fik  Øje  paa  Bøssen,  udbad  han  sig 
en  Forklaring  baade  om  den  og  Daaserne, 
hvoraf  han  talte  fem  Stykker,  der  nu  gjorde 
Nytte  som  Husgeraad. 

Goy  blev  rød  i  Hovedet  og  talte  uskyl- 
digt om,  at  der  ikke  var  sagt  noget  om  Til- 
bagelevering. Han  skyndte  sig  at  byde  Daniel 
en  hjemmerullet  Cigar  og  inviterede  ham 
paa  Middagsmad.  Men  da  det  altsammen  ikke 
hjalp,  pustede  han  sine  tykke  Kinder  op, 
satte  Hænderne  i  Siden  og  sagde,  at  Daa- 
serne var  vel  lige  saa  godt  hans  som  de 
andres.  Havde  Daniel  ikke  selv  sagt,  at  Ejen- 
domsretten var  en  af  det  gamle  Samfunds 
allerværste  Skavanker.  Og  nu  kom  han  lige- 
som en  anden  Politidrabant  der  hjemme  fra. 

Da  smilede  Daniel  i  sin  Overlegenhed. 

13* 

—  Det  er  ganske  rigtigt  —  sagde  han  — 
det  er  just  derfor,  du  ikke  maa  beholde 
Bøssen. 

Pieter  summede  sig  lidt.  Saa  gik  det  plud- 
selig op  for  ham,  at  Daniel  ikke  undte  ham 
den.  Han  havde  naturligvis  hørt  ham  skyde 
og  vilde  selv  have  sig  lidt  godt  for  Tanden. 

—  Det  er  ogsaa  sandt  —  sagde  Pieter 
fromt  —  det  har  jeg  ikke  tænkt  paa.  Jeg 
mente  jo,  det  var  Synd,  at  Bøssen  skulde 
ligge  der  og  ruste.  Men  skal  nogen  have 
Brugen  af  den,  saa  maa  det  jo  være  dig, 
Daniel,  som  er  Øens  rigtige  Herre.  Værsgo! 

Han  rakte  Bøssen  til  Daniel.  I  det  samme 
saa  han  op  til  Krattet  over  Klippevæggen, 
hvor  et  Par  Duer  legede  Elskovstagfat. 

—  Tys!  —  hviskede  han  —  Se  Duerne 
der.  Tag  og  skyd  dem,  saa  skal  vi  ha'  os 
en  ordentlig  Smaus! 

Daniel  saa  op.  Han  havde  aldrig  i  sit  Liv 
skudt  en  Bøsse  af;  men  han  kunde  ikke  lide 
at  bekende  det  og  hævede  derfor  Bøssen 
paa  Maa  og  Faa  til  Kinden,  for  at  sigte,  som 
han  vidste,  man  skulde  gøre. 

Men  han  kunde  ikke  faa  Øjet  til,  var  hel- 
ler ikke  rigtig  glad  ved  at  have  Skuddet  saa 

nær  ved  sit  Øre;  man  kunde  faa  sig  en 
ordentlig  Lussing,  havde  han  hørt;  og  saa 
var  der  det,  at  om  han  nu  skød  og  ikke 
ramte,  saa  vilde  Fuglene  flyve  og  en  god 
Middag  ryge  i  Lyset. 

—  Det  er  saa  længe  siden  —  hviskede 
han  og  rakte  Bøssen  til  Pieter  —  jeg  ser 
ikke  saa  godt.  Du  maa  hellere. 

Pieter  skød  og  fik  dem  begge  to. 

Daniel  slog  sig  til  Ro;  og  medens  Pieter 
geskæftig  gjorde  Duerne  i  Stand  —  Mun- 
den stod  ikke  paa  ham  et  Øjeblik  —  for- 
mildedes hans  Sind. 

Han  overvejede  ved  sig  selv,  at  da  Hen- 
drik og  Jakob  var  lige  saa  daarlige  Skytter 
som  han,  saa  kunde  man  nok  forsvare 
at  overlade  Pieter  Bøssen,  som  jo  forøvrigt 
i  det  gamle  Samfund  ogsaa  havde  tilhørt 
ham,  mod  at  Pieter  leverede  en  Søndags- 
afgift  af  Fuglevildt  til  hver  af  de  andre. 

Daniel  havde  i  Øjeblikket  glemt,  at  dyrisk 
Føde  var  af  det  onde.  Goy  huskede  godt, 
at  det  kun  skulde  være  som  en  Nødhjælp; 
men  han  kunde  ikke  lide  at  minde  ham 
derom  —  det  var  jo  bare,  som  han  vilde 
gøre  sig  vigtig. 

Han  skyndte  sig  derfor  at  tage  Daniel  paa 
Ordet  i  en  fast  Aftale;  og  da  han  hen  ad 
Aften  tog  Afsked  med  ham  efter  at  have 
fulgt  ham  et  langt  Stykke  paa  Vej,  var  Daniel 
saa  mild,  som  Pieter  aldrig  havde  set  ham 
før. 

Øens  Herre  naaede  omsider  hjem  til  sin 
Stenborg;  han  var  dødtræt  i  Armen  af  alt 
det  meget  Vildt  og  andet  Godt,  som  Pieter 
havde  givet  ham  med  i  Forskud  paa  Søn- 
dagsafgiften. 


XXI 
EVA  FRA  HAVET 


Det  var  en  stille  lummer  Eftermiddag. 
Pieter  Goy  havde  endelig  faaet  sin  Ruse 
færdig  og  var  nu  nede  ved  Pynten,  der  skød 
sig  ud  mod  Lagunen,  for  at  sætte  den  i 
Vand. 

Da  han  havde  fundet  en  Plads  for  Pælene 
og  Rusen  var  bunden  imellem  dem,  saa  han, 
at  der  hang  en  lav  og  skummel  Sky  ude 
over  Koralrevets  Skumbælte. 

Den  var  saa  mørk  og  tæt,  at  Søfuglenes 
Vinger  lyste  hvidt  imod  den. 

Pieter  kløede  sig  betænkelig  i  Haaret; 
men  Sveden  drev  af  ham  i  Lummerheden, 
og  han  var  mørslaaet  af  Træthed  over  Læn- 
derne. 

Om  der  kom  en  ordentlig  Skylle  —  hvad 
saa?  —  Deraf   tog  Rusen  vel  ikke   Skade. 

Han  havde  ogsaa  læst  engang,  at  Fiskene 
var  ligesom  villigere  til  at  gaa  i  Tøjet,  naar 
det  var  lidt  graat  i  Vejret.  I  Solskin  hang 
de  bare  og  gassede  sig  i  Overfladen. 

Saa  gav  han  Rusen  Gud  i  Vold  og  slent- 
rede hjemad.  Men  da  han  var  kommen  ind 
paa  Bunden  af  Bugten,  for  der  et  pludseligt 
Vindstød  fra  Land  gennem  de  unge  Træ- 
toppe over  hans  Hoved. 

Det  var,  som  om  Skoven  havde  udstødt 
et  eneste  langt  Hyl.  Saa  brat  kom  det  fly- 
vende. 

Pieter  knappede  Hendriks  Uldtrøje  godt 
op  om  Halsen  mod  den  pludselige  Kulde. 
Han  tøvede  lidt  og  gik  saa  med  et  Suk  til- 
bage for  at  tage  Rusen  ind. 

Men  han  var  næppe  kommen  et  halvt 
Hundrede  Skridt  ud  ad  Pynten  til,  før  der 
igen  kom  et  Vindstød,  voldsommere  end  det 
første.  Det  kastede  sig  fra  Trætoppene  saa 
lavt  ned,  at  det  ramte  ham  i  Hovedet  og 
hvæsede  ud  over  Lagunen,  der  blev  sort 
som  Blæk  og  saa  ud,  som  om  Vinden  trak 
Bælgen  af  den. 

Saa  kom  endnu  et  Vindstød,  der  nær  havde 
kastet   ham    til  Jorden.    Han   gispede   efter 

Vejret.  I  samme  Nu  bragede  Regnen  ned 
over  Blade  og  Stængler  og  piskede  Lagunens 
smule  Vand,  saa  Sprøjtet  stod  i  Vejret  som 
Springvandsstraaler. 

Pieter  opgav  at  naa  ud  til  Rusen,  stred 
sig  tilbage  mod  Stormen  Skridt  for  Skridt; 
men  før  han  naaede  sit  Hus,  var  han  saa 
vaad,  som  han  kunde  blive. 

Han  havde  kun  sin  gamle  Skjorte  at  skifte 
med  og  saa  en  Maatte,  han  havde  flettet  til 
sin  Seng. 

Den  tog  han  paa  og  vred  Vandet  af  Hen- 
driks Uldtrøje,  mens  Regnen  slog  mod  Pi- 
sangtaget. 

Pieters  Hus  laa  i  Læ  af  Klippeskrænten. 
Men  gennem  sit  Dørvindu  kunde  han  se 
Træerne  nedenfor  Gaardspladsen  neje  sig 
under  Stormpisken.  Han  hørte  dem  sukke 
og  jamre,  og  fjærnt  mellem  Stammerne  saa 
han  hvide  Skumtoppe  i  den  før  saa  stille 
Lagune. 

Pieter  bjergede  i  Tide  sit  Solsejl.  Men 
inden  han  fik  det  i  Hus,  var  det  saa  mørkt, 
at  han  kun  kunde  skimte  Regnmuren,  som 
graa  og  tæt  lukkede  det  sidste  Dagslys  ude. 

Pieter  tænkte  ikke  længer  paa  sin   Ruse. 

Nu  var  det  Musikken  over  hans  Hoved, 
som  fik  ham  til  at  holde  Vejret  af  Angst. 

Det  var  de  gamle  Træer  oppe  paa  Skræn- 
ten. Knagende  og  hylende  ludede  de  fra 
Randen  ned  over  Pieters  Tag,  som  strakte 
de  Armene  imod  ham  i  Fortvivlelse  og  paa- 
kaldte hans  Hjælp. 

Han  turde  ikke  lægge  sig  til  Hvile.  Sæt 
Træet  slap  Klippen  og  styrtede  ned  over 
Taget.  Han  stod  foran  sin  Dør  og  lyttede 
mod  den  frygtelige  Nat. 

Minutterne  gik  og  blev  til  Timer.  Bag 
Træernes  Skrig  og  Vandets  evige  Strømmen 
lød  der  en  dump  Brølen  fjærnt  ude. 

Det  er  Havet,  tænkte  han.  Maaske  steg 
det  nu,  drevet  sammen  af  Stormen.  Maaske 
kom  det  væltende  ind  over  Lagunen,  op 
gennem  Bugten,  trampende  alt  under  Fode, 
til  det  naaede  Skrænten  her,  løftede  hans 
Hus  som  en  Dør  af  dens  Hængsler  og  rev 
det  med  sig  ud  over  Revet. 

Stiv  af  Skræk  foldede  han  sine  Hænder 
og  tænkte  i  det  samme  paa  Jakob  Beer, 
Krøblingen  med  hans  tarvelige  Pisanghytte. 
Bare  han  havde  bygget  ham  en  bedre. 

Medens  han  lyttede,  som  Hovedet  skulde 

Sprænge,  ramsede  han  alle  de  Bønner  op, 
han  kunde  huske. 

Han  vidste  ikke,  om  det  var  det  nære 
Vandfald,  den  svulmede  af  Skybruddet,  om 
det  var  Regnstrømmene,  der  skyllede  sam- 
men i  en  Flod  og  sivede  og  boblede  sig  ud 
mellem  Trærødder  og  Græs.  Eller  om  den 
uhyggelige  Lyd  virkelig  var  Havet,  der  strakte 
sine  Blækspruttearme  op  over  Øen. 

Natten  var  sort  som  et  bundløst  Hul,  men 
hver  en  Tomme  deraf  var  sprængfyldt  af 
ufattelige  Lyde  og  uformeligt  Liv. 

Saa  lød  det  pludselig  som  Menneskeskrig 
fra  Havet.  Var  det  mon  nogen  af  hans  Fæl- 
ler? —  Eller  var  det  de  Vilde,  som  havde 
røvet  Tøjet? 

Endelig  drejede  Vinden  om  i  Vest.  Den 
slap  Træerne  paa  Skrænten  over  hans  Ho- 
ved. De  rejste  sig  sukkende  i  deres  Pjalter 
og  trak  Vejret  paa  ny,  medens  Stormen  nu 
hjemsøgte  Bambuslunden. 

Faren  for  hans  Hus  var  overstaaet.  Den 
uhyggelige  Boblen  og  Siven  hørtes  ikke 
mere.  Han  lagde  sig  paa  Sengen,  bare  for 
at  hvile;  men  et  Øjeblik  efter  sov  han  død- 
træt ind. 

Det  var  høj  Dag,  før  Pieter  vaagnede. 

Lyset  vældede  ind  gennem  Dørvinduet, 
stærkere,  end  det  plejede. 

Han  var  i  et  Sæt  paa  Benene  og  saa  ud. 
Det  var  Stormen,  som  havde  gjort  lyst  i 
Ungskoven  mellem  hans  Gaardsplads  og 
Stranden. 

Der  laa  de  strakte  hulter  til  bulter,  de 
unge  slanke  Træer,  i  det  sivende  Vand.  Helt 
oppe  ved  Vandfaldet  havde  Havet  været. 
Der  laa  væmmelige  Sødyr  og  klamrede  sig 
til  de  vaade  Kalksten,  der  skinnede  blankt 
i  Solen. 

Kun  en  Meter  endnu,  og  Pieter  havde 
haft  Havet  oppe  i  sin  Seng.  Nu  var  det  gaaet 
tilbage  med  Ebben  og  havde  mærket  sin 
Vej  gennem  Siv  og  Græs. 

Pieter  tog  sin  hjemmegjorte  Hakke  paa 
Skulderen  og  vovede  sig  ud  mod  Pynten 
for  at  se,  hvad  der  var  blevet  af  hans  kost- 
bare Ruse. 

Mens  han  gik  der  og  gled  imellem  de 
vaade  Kalksten  i  Strandkanten,  hørte  han 
det  rasle  under  Pyntens  Skrænt  som  af  et 
stort  Dyr.  Han  greb  til  Hakken  og  saa  sig  om. 

Skade,  at  han  havde  ladet  Bøssen  blive 
hjemme.  Han  turde  ikke  gaa  videre,  før  han 
havde  faaet  Klarhed  paa,  om  der  var  en 
Fare  i  hans  Nærhed.  Det  galdt  jo  om  at 
sikre  sig  Vejen  tilbage. 

Han  drejede  af  mod  Lyden  og  stampede 
forsigtig  op  efter. 

Igen  lød  det  som  et  saaret  Dyrs  Stønnen 
i  hans  Nærhed. 

Han  holdt  Vejret,  tøvede  med  bankende 
Hjærte  og  gik  saa  atter  frem,  i  det  han 
bøjede  de  store  Siv  tilbage,  som  Pyntskræn- 
tens Læ  havde  skaanet. 

Et  Skrig  skringrede  lige  ved,  saa  han  nær 
havde  sat  sig. 

Dér  — -  trykket  ind  mod  Skræntens  vaade 
Væg  —  sad  et  nøgent  brunt  Væsen  med 
Armene  spærrede  i  Dødsangst  op  over  Ho- 
vedet. Pupillerne  lyste  som  Fosfor  imod 
ham  fra  det  blændende  Hvide.  De  tykke 
Læber  stod  stift  aabne  over  de  klaprende 
Tænder. 

Det  var  en  Kvinde. 

Om  hendes  Lænder  hang  Resten  af  et 
sønderslidt  Lændebind.  Ellers  var  hun  frisk 
fra  Vorherres  Haand.  Brystet  gik  op  og  ned 

som  i  Krampe;  og  under  det  krusede  Sort- 
haar  trillede  Angstens  Sved  ned  ad  den 
blanke  Pande. 

Da  Pieter  havde  summet  sig  lidt,  saa  han 
forsigtig  ned  langs  Skrænten,  om  der  var 
flere  af  samme  Slags.  Saa  rykkede  han  frem 
imod  hende. 

Men  ved  det  første  Skridt,  han  gjorde, 
kastede  hun  sig  forover  med  Haandfladerne 
og  Ansigtet  i  den  vaade  Jord. 

Pieter  stirrede  forbløffet  paa  hendes  brune 

Ryg- 
Hun    tror,  jeg   er   en    ond   Aand,   tænkte 

han  og  begyndte  at  give  gode  Ord. 
—  Jg§  gøi"  dig  jo  ikke  noget!  —  sagde 

han  i  en  barnlig  Tone  og  rørte  ved  hendes 

faste  Skulder  for  at  trøste  hende. 

Hun  for  i  Vejret  og  vilde  springe  til  Side. 

Men    Pieter  fik  fat  i  hendes  Arm  og  holdt 

fast. 

Hvor  hun  dog  rystede! 

Han  havde  ondt  af  hende  og  gav  sig  til 

at  klappe  op  ad  den  slanke  kanelbrune  Arm, 

som  var  hel  varm  at  føle  paa. 

Hun  er  ikke  mere  end  atten  Aar,  tænkte 

han  og  skelede  ned  over  hendes  Hofter. 

Hendes  Ansigt  fortrak  sig.  Hun  stammede 
en  hel  Mængde  skælvende  Ting,  mens  hun 
pegede  med  Armen  et  Steds  hen  og  derefter 
førte  Haanden  til  Munden. 

Pieter  rystede  paa  Hovedet.  Men  tilsidst 
forstod  han,  at  hun  bad  for  sit  arme  Liv,  at 
han  vilde  følge  hende. 

Han  gik  efter  uden  at  slippe  Taget  om 
hendes  Arm.  Nogle  hundrede  Skridt  borte 
fik  han  Øje  paa  en  Kano,  der  laa  sønder- 
slaaet  mellem  Stenene  i  Stranden.  Da  de  var 
naaet  helt  hen,  saa  han,  at  der  bag  Kanoen 
laa  Liget  af  en  nøgen  brun  Mand. 

Pieter  fik  ikke  Tid  at  komme  sig  af  sin 
Forbløffelse,  før  Kvinden  kastede  sig  over 
Liget,  mens  Taarerne  strømmede  fra  hendes 
Øjne  og  Graaden  gurglede  i  hendes  Strube. 
Imellem  Anfaldene  forklarede  hun  en  hel 
Mængde  op  imod  ham.  Og  da  han  maabede 
paa  hende  uden  Forstaaelse,  løftede  hun 
den  dødes  Arm,  medens  hendes  taarefyldte 
Øjne,  der  lignede  mørke  bristefærdige  Druer, 
opfordrede  ham  til  noget,  som  han  ikke 
kunde  gætte. 

Hun  lettede  Ligets  Skulder  op  i  sit  Skød, 
glattede  den   med  begge   Hænder,   saa   igen 

op  paa  Pieter,  og  da  han  ikke  forstod,  bøj- 
ede hun  sig  ned  over  Skulderen,  som  vilde 
hun  sætte  Tænderne  i  det  brune  Skind. 

Da  gik  det  pludselig  op  for  Pieter  Goy. 

Hun  tror,  jeg  vil  æde  hende;  derfor  skreg 
hun  da  jeg  rørte  ved  hendes  Skulder. 

Nu  bønfalder  hun  mig,  mens  hun  græder 
over  den  døde,  om  at  sætte  Tænderne  i  det 
friske  Lig  i  Stedet  for  i  hende. 

Se,  han  er  meget  federe  og  lækrere  end 
jeg,  sagde  hendes  angstfulde  Øjne,  mens 
hun  med  sine  skælvende  Hænder  viste  Kø- 
det frem  i  den  unge  Mands  Skulder. 

Pieter  maatte  le,  skønt  det  kvalmede  ham. 
Men  han  skammede  sig  derover  og  holdt 
straks  op.  Det  var  jo  dog  en  død. 

Saa  fandt  han  paa  Raad  til  at  berolige 
hende.  Han  halede  en  tørret  Banan  frem  af 
sin  Madpose,  satte  sig  paa  Kanoen,  brød  Ba- 
nanen over,  rakte  hende  den  ene  Halvdel 
og  begyndte  selv  at  gnave  den  anden. 

Hun  saa  paa  ham  med  aaben  Mund.  Saa 
opklaredes  hendes  Ansigt.  Hun  tog  Banan- 
stumpen, faldt  til  Ro  efter  Dødsangsten  med 
Armene  over  sit  Skød  og  gav  sig  begærlig  til 
at  spise. 

Det  var  saa  længe  siden,  Pieter  Goy  havde 
været  sammen  med  en  Kvinde.  Han  suk- 
kede ved  det  og  mindedes  Marie  i  Groenin- 
gen,  —  hun  som  sveg  ham  med  Disken- 
springeren. 

Han  rødmede  lidt  over  Panden,  da  han 
rigtig  fik  Øjet  op  for  den  brune  Kvindes 
Nøgenhed,  tog  ærbart  Blikket  til  sig,  men 
gav  sig  alligevel  til  at  smile  til  hende  fra 
Siden. 

Hun  sad  der  som  en  lille  lydig  og  op- 
mærksom Hund,  nu  da  hun  var  beroliget. 
Hver  en  Ansigtsmine,  han  satte  op,  gjorde 
hun  øjeblikkelig  efter,  saa  godt  hun  kunde. 

Hun  fik  endnu  en  Banan.  Saa  gav  han 
hende  Tegn  om  at  hjælpe  sig.  Han  huggede 
Jorden  op  med  sin  Hakke.  Hun  gravede 
med  sine  Hænder  i  det  vaade.  Langt  om 
længe  fik  de  Hullet  saa  stort,  at  han  kunde 
lægge  den  døde  Mand  derned. 

I  det  Pieter  kastede  Jorden  oven  paa  ham, 
begyndte  Kvinden  igen  at  græde. 

Hun  er  vist  vant  til  Ligbrænding,  tænkte 
han.  Men  det  Hedenskab  skal  vi  ikke  have 
noget  af. 

Den  forjEttede  0  '* 

Han  slog  et  stort  Kors  for  sig  og  bad 
med  høj  Røst  et  Fadervor  over  Graven. 

Saa  tog  han  fat  i  Kanoen  og  gjorde  Tegn 
til  hende  om  at  tage  ved  den  anden  Ende. 
Han  vilde  have  Baaden  hjem  for  at  reparere 
den. 

Først  da  han  begyndte  at  trække  afsted 
med  den,  forstod  hun. 

Uden  et  Ord  rev  hun  Baaden  fra  ham, 
læssede  den  op  paa  sine  Skuldre  og  stillede 
sig  foran  ham  som  et  Lastdyr,  der  venter 
paa  at  sættes  i  Bevægelse  af  sin  Herre. 

Pieter  blev  rørt.  Han  var  skamfuld  ved 
at  lade  Kvinden  slæbe  for  dem  begge,  men 
besluttede  alligevel  at  føje  hende. 

Han  gik  bagefter  og  saa  hende  vugge  sine 
slanke  stærke  Ben  frem  i  lange  Tag  under 
den  tunge  Byrde.  Han  blev  varm  om  Hjær- 
tet  ved  at  se  derpaa  og  tænkte,  at  han  vilde 
kalde  hende  Eva,  fordi  hun  var  saa  nøgen. 

Da  Eva  saa  Pieters  Hus,  tabte  hun  Ka- 
noen af  Forbavselse.  Hun  satte  sig  paa  Hug 
foran  Døren  og  gned  Hænderne  frem  og  til- 
bage over  sine  Skinneben. 

Mens    Pieter   lavede    Frokosten    i    Stand, 

fulgte  hun  hver  af  hans  Bevægelser  med 
den  største  Interesse. 

Hendes  Læber  bevægede  sig  uafbrudt; 
men  han  kunde  ikke  høre,  hvad  hun  sagde. 

Da  hun  havde  spist,  hvad  han  rakte 
hende  af  sin  Overflod,  beviste  hun  sin  Tak- 
nemlighed ved  forskellige  Naturlyde  og 
lagde  sig  tilsidst  for  hans  Fødder  med  de 
sorte  Drueøjne  bristefærdige  af  Ydmyghed 
plantede  lige  midt  i  hans. 

Pieter  overvejede  frem  og  tilbage,  om  han 
straks  skulde  opsøge  sine  Fæller  for  at  med- 
dele dem  den  store  Begivenhed  og  vise 
hende  frem.  Eller  om  han  skulde  vente  til 
Søndagen. 

Medens  han  tænkte,  strøg  han  hende  snart 
over  Ryggen,  snart  langs  Armene  og  blev 
blødere  om  Hjærtet  for  hver  Gang. 

Naar  han  forsøgte  at  snakke  til  hende, 
viste  hun  ham  sine  Tænder  og  gjorde  alle 
hans  Mundbevægelser  efter. 

Da  Aftenen  kom,  havde  han  bygget  hende 
en  Hytte,  nogle  faa  Skridt  fra  sin  egen. 
Han  havde   givet   hende  Hendriks  Uldtrøje 

om  Livet,  at  hun  kunde  være  lidt  anstændig 
klædt  paa. 

Men  idet  han  viste  hende  til  Sengs,  kom 
han  pludselig  i  Tanke  om,  at  hun  kunde 
stikke  af  om  Natten. 

Maaske  var  hun  slet  ikke  skyllet  op  af 
Havet  fra  en  Naboø,  som  han  straks  havde 
troet.  Maaske  var  hun  en  af  dem,  som  havde 
luret  paa  ham  og  hans  Fæller  og  stjaalet 
Tøjet.  Maaske  gik  hun  og  spionerede.  Naar 
Natten  kom,  sneg  hun  sig  maaske  tilbage 
til  sine  egne  og  røbede  alt,  hvad  hun  vidste. 

Hun  maatte  bindes  til  Hytten.  Men  hvad 
skulde  han  binde  hende  med,  som  hun  ikke 
selv  eller  andre  kunde  bryde? 

Nej  —  der  var  ikke  andet  for  —  han  maatte 
have  hende  ganske  nær,  at  han  kunde  være 
sikker  mod  Forrædderi. 

Pieter  blev  lidt  rød  i  Hovedet  ved  Tan- 
ken. Han  var  en  ærbar  Sjæl  og  havde  al- 
drig helt  glemt  Marie  fra  Groeningen. 

Ogsaa  nu,  mens  han  slæbte  den  Seng, 
han  havde  lavet  hende,  tilbage  og  anbragte 
den  under  sit  eget  Tag  op  til  den  modsatte 
Væg  —  bare  for  at  være  sikker  mod  For- 
rædderi  —   ogsaa   nu   tænkte   han   paa   sit 

Livs  Store  Skuffelse,  til  hans  Hjærte  bankede 
derved. 

Men  da  han  saa  Evas  hvide  Tænder  lyse 
i  Aftensolen,  mens  de  store  Øjne  søgte  at 
stirre  hvert  Ønske  ud  af  hans  hvide  Krop, 
da  han  mærkede  hendes  varme  Hud  mod 
sin  Haand,  i  det  hun  gned  sig  forbi  ham  i 
Døren  til  det  fælles  Sovekammer,  saa  gjorde 
han  sig  trodsig  mod  sin  Fortid  og  mod  Marie. 

Nu  kan  hun  have  det  saa  godt,  tænkte 
han  og  gik  ind  efter  Eva,  som  allerede  havde 
strakt  sig  og  laa  og  lyste  imod  ham  med 
sine  ydmyge  Drueøjne,  saa  han  blev  under- 
lig ved  det. 

Pieter  sov  ikke  meget  den  Nat,  —  for 
han  maatte  jo  passe  paa  sin  Sikkerhed.  Og 
da  Eva  begyndte  at  stønne  og  sukke,  saa 
snakkede  han  godt  for  hende,  at  hun  ikke 
skulde  være  bange  og  tro,  at  han  alligevel 
var  en  ond  Aand  eller  Menneskeæder. 

Næste  Morgen  bestemte  Pieter  Goy  sig  om. 

Han  vilde  ikke  tage  Eva  med  til  Fællerne, 
hverken  idag  eller  paa  Søndag.  Det  giver 
bare  Ufred,  tænkte  han.  Det  er  bedre,  jeg 
holder  hende  hemmelig. 

Mens  han  sad  i  Solen  foran  sin  Dør  med 
Benene  strakte  ud  for  sig  og  saa  Eva  vimse 
om  efter  Kviste  og  gøre  Ild  paa,  som  han 
havde  befalet  hende  det,  gled  hans  Blik  hen- 
rykt over  de  frie  faste  Former. 

Han  lo  saa  lunt  hen  for  sig,  mens  han 
tænkte  paa  Daniel  og  Hendrik  og  Jakob  — 
de  Stakler,  som  gik  der  og  stræbte  med 
Digt  og  Maling  og  Musik  — 

Jo  —  lur  Pieter  Goy!  —  tænkte  han  — Jeg 
har  ogsaa  faaet  en  Opgave  —  men  det  er 
en  af  Kød  og  Blod,  som  man  kan  tage  og 
føle  paa.  Jeg  vil  ogsaa  lave  noget,  og  det 
skal  være,  at  jeg  vil  gøre  denne  pæne  brune 
Pige  til  en  rigtig  Eva  efter  mit  eget  Hjærte 
—  en,  som  en  Mand  kan  være  tjent  med  i 
Ondt  og  Godt,  og  som  han  kan  lære  at  se 
op  til  og  paaskønne,  hvad  man  gør  for  hende. 
En,  som  ikke  falder  i  Armene  paa  den  første 
den  bedste  Diskenspringer. 

Naar  hun  blir  lidt  anstændig  klædt  paa, 
om  Dagen  —  tænkte  han  - —  saa  er  der 
ikke  noget,  som  hun  behøver  at  skamme  sig 
ved. 

Saa  for  den  Sags  Skyld. 

Pieter  saa  en  lys  og  lykkelig  Fremtid  i 
Møde. 

Han  behøvede  ikke  selv  at  gøre  Ild  paa. 
Han  havde  en  Kvinde  til  at  bære  Vand  for 
sig,  til  at  vaske  om  sig,  til  at  sidde  hjemme 
og  passe  Hytten,  naar  han  gik  paa  Jagt,  til 
at  plukke  Fugle  og  tage  Indvolde  ud. 

Han  havde  en  til  at  vogte  paa  hvert  af 
sine  Vink,  en  til  at  klø  hans  Myggestik  i 
Ryggen,  en  til  at  vifte  ham,  naar  han  fik 
det  for  varmt,  —  en  til  at  snærre  af,  naar 
han  havde  sovet  daarlig  og  var  gnaven. 

Hun  kunde  naturligvis  rynke  sine  sorte 
Bryn  og  se  surt  med  sine  tykke  Læber. 
Men  svare  ham  igen  og  sætte  sig  op  imod 
Mandens  Vilje,  som  det  er  daarlige  Kvin- 
ders Vis,  det  hverken  kunde  eller  turde  hun. 

Kort  sagt,  hun  tjente  ham  trofast  ved  Dag 
og  ved  Nat. 

Pieter  Goy  savnede  ikke  mere  sit  kære 
Amsterdam.  Han  kunde  nok  have  lidt  ogsaa 
at  holde  Høns  og  Kaniner;  men  da  det  ikke 
lod  sig  gøre,  saa  ofrede  han  sig  mere  og 
mere  for  den  Opgave,  som  Vorherre  havde 
betroet  ham,  at  gøre  Eva  til  en  trofast  Med- 
hjælp efter  den  gamle  hollandske  Recept, 
som  Pieter  havde  arvet  fra  sine  Forfædre. 

Naturligvis  savnede  han,  at  han  ikke  havde 
nogen  til  at  misunde  sig  sin  Lykke.  Og  da 
Søndagen  kom,  var  det  ham  en  Sorg,  at  han 
ikke  turde  tage  hende  med  til  Forsamlings- 
stedet. 

Han  formanede  hende  med  Haand  og 
Mund  til  Aarvaagenhed  og  Arbejdsomhed. 
Han  paalagde  hende  at  flette  den  Maatte 
færdig,  som  han  havde  under  Arbejde,  at 
hun  ikke  skulde  faa  syndige  Tanker  og  for- 
gribe sig  paa  de  Ting,  som  Goy  havde  gemt 
i  noget,  han  kaldte  Magasinet.  Han  søgte  ved 
Tegn  at  gøre  hende  klart,  at  der  hist  oppe 
er  et  Øje  over  os  alle,  men  hun  misforstod 
og  hentede  den  Solskærm,  han  havde  lavet 
sig  af  Pisangblade. 

Saa  opgav  han  det  og  drog  afsted,  mens 
hun  stod  i  Døren  og  saa  langt  efter  ham. 
Hver  Gang,  han  vendte  sig,  mødte  hans  Øje 
hendes  ærlige  Ansigt,  hvis  bekymrede  Ud- 
tryk gjorde  ham  saa  godt. 

Pieter  havde  oplevet  adskillige  bedrøvelige 
Søndage  paa  Soløen;  men  denne  var  dog  en 
af  de  sørgeligste,  syntes  han. 

Maaske  var  det,  fordi  han  selv  følte  sig 
saa  velbevaret,  at  de  andre  forekom  ham 
utaknemlige  og  sure. 

Jakob  Beer  var  saa  hæs,  at  han  ikke 
kunde  tale.  Det  frygtelige  Skybrud  havde 
knækket  Pisangerne,  brudt  Taget  over  hans 
Hoved  og  sat  ham  og  hans  Seng  under 
Vand.  Nu  var  Skaden  repareret,  men  For- 
kølelsen sad  igen.  Og  hvad  der  for  Krøb- 
lingen var  værre:  hans  stakkels  Violin  havde 
ogsaa  faaet  Vand  og  var  lige  saa  hæs  som 
han  selv. 

Hendrik  Koort  priste  Soløens  Herligheder 
i  en  Tone,  som  fik  Daniel  til  afvekslende  at 
blegne  og  rødme  og  bragte  selv  den  skikke- 
lige Pieter  Goy  i  Harnisk. 

Hendrik  havde  maattet  tilbringe  hele  Nat- 

ten  oppe  i  sin  gamle  Rede,  fordi  Vandet 
stod  højt  i  hans  hule  Træ.  Ikke  nok  med 
at  Gigten  siden  havde  plaget  ham,  saa  han 
skreg  ved  det,  men  da  han  hen  paa  Mor- 
genstunden var  blundet  ind,  saa  vækkedes 
han  ved,  at  en  Gren,  som  Stormen  havde 
knækket,  faldt  ned  over  hans  venstre  Ben, 
saa  det  var  gult  og  grønt  endnu,  lige  over 
Knæet. 

Daniel  havde  ikke  lidt  andet  end,  at  Stor- 
men havde  ført  den  ene  af  hans  hjemme- 
gjorte Uldtrøjer  bort  over  Trætoppene  i 
Dalen,  ud  et  Steds  i  Lagunen  eller  Havet. 
Den  var  hængt  til  Tørring  mellem  nogle 
Grene,  og  Daniel  havde  glemt  at  tage  den 
ind. 

Pieter  trøstede  sine  Brødre,  saa  godt  han 
formaaede.  Han  talte  af  sit  gode  Hjærte  om 
alt,  hvad  de  skyldte  Soløen.  Han  priste  En- 
somhedens Velsignelser  saa  længe,  at  selv 
Daniel  blev  ond  i  Øjnene  og  bad  ham 
holde  Mund. 

Hendrik  skottede  arrigt  til  ham  og  sagde: 

—  Du  er  maaske  sovet  fra  det  hele,  siden 
du  er  saa  tilfreds. 

De  rykkede  sammen  om  ham  for  at  høre, 

hvorledes  han  havde  baaret  sig  ad  med  at 
gaa  uskadt  igennem. 

Pieter  fortalte  med  et  straalende  Ansigt 
om  den  rædsomme  Nat,  som  truede  med  at 
knuse  hans  Hus,  om  Havet,  som  kun  havde 
været  en  Meters  Højde  fra  hans  Gaards- 
plads. 

Da  han  endelig  nævnede  Tabet  af  den 
kostbare  Ruse,  som  var  det  bare  en  Kokos- 
nød, Havet  havde  røvet,  —  da  han  sad  der 
med  Benene  overkors  ved  Baalet,  mageligt 
dampende  af  sin  hjemmegjorte  Tokak,  mens 
det  straalede  af  alle  Smilehullerne  i  hans 
fede  Ansigt,  fordi  han  tænkte  paa  det,  som 
Havet  havde  givet  ham  i  Stedet  for  Rusen, 
—  saa  undrede  de  sig  alle  over  deres  gamle 
Fodermester  og  misundte  ham  hans  Sjæls- 
styrke. 

Jakob  Beer  tænkte  paa  det  hyggelige  Hjem 
med  Solsejl  og  Madskab.  Han  slog  brødefuld 
Blikket  ned,  bange  for,  at  de  andre  skulde 
læse  i  hans  Øjne  om  den  hemmelige  Ud- 
flugt. 

Det  er  bare,  fordi  Pieter  er  saa  dum, 
tænkte  Hendrik,  men  lovede  sig  i  det  samme. 

at  han  vilde  stjæle  sig  til  et  Besøg  for  at 
lære  ham  Kunsten  af. 

Daniel  saa  Pieter  fast  i  Øjnene  og  tænkte 
paa  den  gode  Middag,  han  havde  faaet  hos 
ham.  Han  holdt  ikke  af  at  tale  om  sit  Be- 
søg, skønt  han  jo  kun  havde  været  der  i 
lovligt  Ærende  som  Øens  Herre. 

Da  Pieter  nu  kom  frem  med  sin  Søndagsafgift, 
nævnede  han  heller  ikke  noget  om  Besøget 
og  Aftalen.  Det  saa  ud,  som  var  det  Gaver. 
Der  var  to  pæne  smaa  Fugle  til  hver  og  én 
extra  til  Daniel  for  hans  vanskelige  Mave. 

Hendriks  sure  Ansigt  tøede  op.  Han  klap- 
pede Goy  paa  Ryggen  og  slog  for  første 
Gang  i  lang  Tid  sine  Naturtriller. 

Jakob  Beer  strøg  Fuglens  Fjer  med  sine 
lange  tynde  Fingre,  mens  han  talte  bevægede 
Ord  om  Mennesket  som  Naturens  brutale 
Fjende.  Saa  blev  han  bange  for  at  krænke 
Pieter,  der  havde  været  saa  god  imod  ham. 

—  Det  er  ikke  dig,  jeg  mener  —  sagde 
han  —  det  forstaar  du  da.  Pieter. 

Pieter  nikkede  og  smilede.  Han  havde 
ikke  hørt  efter.  Han  sad  og  tænkte  paa, 
hvordan  Eva  havde  det  i  sin  Ensomhed. 

De  andre  skulde  bare  ane  — 

Om  han  nu  sagde  det  —  ? 

Nej  Tak  —  han  var  da  ikke  tosset. 

Men  Pieter  kunde  ikke  styre  sig.  Et  Steds 
maatte  det  ud.  Medens  han  stod  og  vogtede 
Suppen,  gav  han  sig  pludselig  til  at  synge  i 
vilden  Sky: 

Den  Gud  har  kær,  han  skænker, 
Til  Tidsfordriv  en  kærlig  Viv. 

Han  vidste  ikke,  at  han  havde  den  gode 
gamle  Vise  i  sit  Hoved,  før  den  faldt  ham 
paa  Tungen  ganske  af  sig  selv.  Men  da  han 
først  havde  faaet  den,  blev  han  sjæleglad  og 
sang  den  om  og  om  igen  —  de  samme  to 
Linjer;  han  havde  ikke  flere. 

Jakob  var  den  eneste,  som  mærkede,  at 
Pieter  sang  falsk.  De  andre  to  saa  kun,  at 
deres  skikkelige  adstadige  forhenværende 
Fodermester  pludselig  gik  over  alle  Bredder. 

De  runde  Øjne  stod  henrykt  stive,  de 
flade  Fødder  trippede  i  Valsetakt,  og  Armene 
rundede  sig  i  Luften,  som  naar  han  hjemme 
i  Groeningen  traadte  Dansen  paa  Friskytte- 
bal med  Marie,  før  Diskenspringeren  kom  i 
Farvandet, 

Saadan  havde  ingen  af  dem  set  ham  før. 

Hendrik  maabede  et  Øjeblik.  Saa  lo  han, 

saa  Taarerne  trillede  i  hans  røde  Skæg, 
stemmede  i  med  og  gled  ind  paa  Maries 
Plads  i  Pieters  aabne  Favn. 

Daniel  overvejede  først,  om  der  var  Mu- 
lighed for,  at  Pieter  kunde  have  lusket  hol- 
landsk Brændevin  med  sig  til  Øen  —  eller 
om  det  maaske  var  lykkedes  ham  at  frem- 
stille noget  hjemligt  Alkohol,  ligesom  han 
havde  lavet  sig  Tobak. 

Men  da  han  ikke  kunde  finde  nogen  Løs- 
ning, saa  kneb  han  Øjnene  sammen  og  ind- 
skrænkede sig  til  at  studere  Fænomenet. 

Jakob  Beer  havde  igen  et  af  sine  Anfald. 

Da  han  slog  Øjet  op  mod  Verden  efter 
længe  at  have  arbejdet  paa  sin  store  Sym- 
foni, mødte  han  atter  Ensomhedens  stive 
tomme  Blik  mellem  Buskene. 

Rystende  af  Angst  krøb  han  ind  i  sin 
Hytte,  hængte  Blade  for  Aabningen  og  luk- 
kede Øjnene  for  at  sove.  Men  han  kunde 
ikke.  Han  hørte  alle  Nattens  hemmelige 
Puslelyde  og  saa  Dagslyset  sive  ind  gennem 
Bladene  i  Døren,  før  han  endelig  fik  et  Par 
Timers  mager  Søvn. 

Han  sprang  op,  tog  sin  Violin  paa  Ryg- 
gen, puttede  nogle  Fugleæg  og  Bananer  til 
sig  og  listede  sig  med  en  brødetung  Sam- 
vittighed hen  til  Pieter  Goys  Sti  for  at  søge 
ny    Kraft    af  den    forunderlige   Sjælsstyrke, 

som  Pieter  havde  forbavset  dem  alle  med, 
sidste  Gang  de  var  sammen.  Maaske  havde 
Pieter  ogsaa  lidt  godt  liggende  af  et  eller 
andet.  For  Jakob  var  udsultet  efter  en  lang 
Arbejdsdag,  den  overstaaede  Angst  og  den 
søvnløse  Nat. 

Han  havde  efter  sit  sidste  Besøg  mærket 
sig  en  Genvej,  der  førte  tværs  over  til 
Pieters  Bambuslund,  saa  at  han  ikke  længer 
behøvede  at  gaa  Omvejen  til  Forsamlings- 
stedet. 

Det  var  en  dejlig  Morgen  med  Fuglesang 
og  frisk  Luftning  fra  Havet,  saa  at  Jakob 
lidt  efter  lidt  glemte,  at  han  gik  paa  forbudne 
Veje.  Han  nynnede  det  Stykke  af  Sym- 
fonien, han  havde  tumlet  med  igaar;  og  inden 
han  vidste  et  Ord  af  det,  laa  Pieters  Bam- 
buslund badet  i  Solen,  der  lige  overfor  paa 
den  anden  Side  Lysningen. 

Ti  Minutter  efter  stod  han  paa  Klippen 
over  Pieters  Hus  og  kiggede  ned. 

Kasserollen  hang  over  Asken  af  et  Baal. 
Solsejlet  var  spændt  ud.  Jakob  kunde  se  paa 
Skyggen,  at  Døren  til  Huset  stod  aaben,  men 
der  var  ikke  en  Lyd  at  høre. 

Mon  han  gaar  saadan  uden  at  lukke  efter 
sig,  tænkte  Jakob  og  kaldte  forsigtig: 

—  Pieter  —  Pieter  Goy! 

En  Gang.  To  Gange.  Saa  bevægede  Dør- 
skyggen sig. 

Gudskelov  da,  at  han  var  hjemme.  Jakob 
gav  sig  ikke  Tid  at  vente.  Han  skyndte  sig, 
til  han  fandt  Nedgangsstedet,  hvor  Stien  gik 
i  Sigsag  mellem  Kratbuskene  i  Skoven. 

Da  han  stod  dernede  og  vendte  sig  mod 
Huset,  stivnede  han  af  Forbavselse. 

Der  foran  Døren  i  Solen  stod  et  brunt 
Væsen  med  Hendriks  Uldtrøje  om  Lænderne 
og  ellers  ingenting. 

Straks  tænkte  han  sig,  at  Pieter  var  bleven 
overfalden,  maaske  dræbt  af  de  Vilde,  som 
derefter  havde  taget  hans  Hytte  i  Besiddelse. 
Men  da  han  fik  set,  at  det  var  et  Hunvæsen, 
som  stod  der  og  maabede  paa  ham,  lige  saa 
angst  som  han  selv,  saa  tænkte  han,  at 
Pieter  maaske  havde  fanget  det  brune  Væsen 
paa  Jagten. 

Han  vilde  helst  være  løben  sin  Vej,  men 
Nysgærrigheden  drev  ham  frem. 

Han  nærmede  sig  forsigtig,  mens  Kvinden 

Den  forjættede  0  15 

krøb  sammen  ved  Døren  og  saa  sig  om 
efter  Flugt. 

Da  han  havde  naaet  Baalet  og  Kasserol- 
len, tog  Kvinden  en  rask  Beslutning.  Uden 
at  slippe  ham  af  sine  blanke  sorte  Øjne 
bøjede  hun  sig,  trak  et  Bundt  skrællede  Ba- 
naner frem  bag  Døren  og  rakte  dem  ud 
imod  ham,  idet  hun  viste  alle  sine  hvide 
Tænder. 

Jakob  blev  saa  overrasket  over  den  plud- 
selige Venlighed,  at  han  nær  havde  glemt  at 
tage  dem.  Men  saa  forstod  han,  at  det  var 
et  Venskabs  og  Gæstfriheds  Tegn  og  skyndte 
sig  at  gribe  til. 

Hans  Øjne  gled  over  hendes  nøgne  Bryst, 
men  han  tog  Blikket  til  sig,  rødmede  og 
spiste  med  nedslagne  Øjne. 

Eva  saa  ham  igennem  fra  Top  til  Taa. 
Han  var  anderledes  lille  end  hendes  Herre, 
dertil  skæv  og  mager.  Det  var  bare  det 
underlige  Vaaben,  han  havde  paa  sin  Ryg, 
som  endnu  ængstede  hende. 

Som  om  Jakob  mærkede  hendes  Tanker, 
lettede  han  i  det  samme  Violinen  af  sin  Ryg 
og  hængte  den  over  Døren. 

Hun  udstødte  en  Glædeslyd,  forsvandt  bag 

Hytten  og  kom  tilbage  med  en  Skaal  frisk 
Kokosmælk,  som  hun  rakte  frem  imod  ham 
med  begge  sine  brune  Hænder,  mens  hun 
igen  viste  Tænder. 

Det  var  saa  forekommende,  at  Jakob  blev 
undselig.  Han  havde  aldrig  haft  Kvindetække 
og  kun  sjældent  været  i  Dameselskab  der- 
hjemme. Og  det,  at  Værtinden  stod  der  med 
et  nøgent  brunt  Bryst  midt  i  Solen,  var 
noget  saa  uvant  for  ham,  der  ikke  havde 
været  i  Nærheden  af  en  afdækket  Kvinde- 
barm, siden  han  tre  Kvart  Aar  gammel  blev 
vænnet  fra,  at  han  blev  ganske  forfjamsket 
og  syntes,  det  var  uhøfligt  at  staa  med  Hat- 
ten paa,  naar  Værtinden  var  saa  luftig  paa- 
klædt. 

Idet  han  greb  Skaalen  med  den  ene  Haand, 
tog  han  Hatten  af  med  den  anden,  sagde 
„Mange  Tak"  og  gjorde  et  kejtet  Buk. 

Han  drak  et  Par  Mundfulde,  mest  af  Høf- 
lighed, og  skulde  just  ved  Tegn  til  at  for- 
høre sig  om,  hvor  Pieter  var;  men  saa 
skete  der  noget,  som  forfærdede  ham. 

Da  Eva  først  havde  forstaaet,  at  han  kom 
med  Fred  —  han  modtog  jo  hendes  Vel- 
komstbanan og  lagde  sit  Vaaben  fra  sig  — 

indsaa  hun  hurtig,  at  denne  hvide  Mand  var 
en  Ven  af  hendes  egen  hvide  Herre;  hun 
var  derfor  som  god  og  rettænkende  Kvinde 
opsat  paa  i  sin  Herres  Fraværelse  at  imøde- 
komme enhvert  af  den  fremmedes  Ønsker. 

Hun  havde  rakt  ham  Mad,  og  han  havde 
spist.  Hun  havde  rakt  ham  Drikke,  og  han 
havde  drukket.  Der  var  da  nu  kun  ét  til- 
bage, hun  som  Kvinde  kunde  byde  sin  Her- 
res Gæsteven. 

Da  han  nu  lagde  sit  Hovedsmykke,  gav 
han  hende  dermed  tydelig  tilkende,  at  ogsaa 
dette  tredje  vilde  være  ham  behageligt.  Thi 
der  hvor  Eva  kom  fra,  betød  det,  at  en  Kri- 
ger blottede  sit  Hoved  for  en  Kvinde,  noget 
andet  og  en  lille  Smule  mere  end  det  be- 
tyder paa  Europæisk. 

Eva,  som  var  en  god  brun  Kvinde,  tænkte 
kun  paa  Opfyldelsen  af  sine  Pligter.  Da  det 
tilmed  var  saa  varmt  i  Vejret  og  hun  havde 
benyttet  Pieters  Fraværelse  til  at  sove  godt 
og  længe  i  Solen,  saa  var  Tanken  derom 
hende  dog  ingenlunde  ubehagelig. 

Som  hun  stod  der  og  stak  sin  runde  Mave 
frem  imod  ham,  saa  Jakob  pludselig  hendes 
mørke  Øjne  skifte  Udtryk.  De  blev  dorske 

Og  tunge  i  det,  som  om  hun  havde  drukket. 
Hun  sænkede  ydmyg  sit  sortkrusede  Hoved, 
viste  sine  hvide  Tænder,  gav  sig  langsomt 
til  at  løse  den  Knude,  hvori  Ærmerne  paa 
Hendriks  Uldtrøje  var  bundne  sammen  bag 
paa  Ryggen  for  at  holde  Trøjen  paa  Plads 
om  Hofterne,  —  lod  den  langsomt  glide  ned 
ad  de  kanelbrune  Ben,  løftede  gratiøst  Fød- 
derne ud  af  den  og  stod  der  for  Jakob,  som 
hendes  Stammoder  stod  foran  Adam,  før 
Figenbladet  holdt  sit  Indtog  i  Verden  og  i 
Bibelhistorien. 

Jakob  Beer  var  af  Naturen  hverken  nogen 
Helt  eller  Kriger.  Livet  havde  ikke  lært 
ham  at  tage  en  uventet  Situation  med  et 
Smil.  Han  var  kysk  og  uforsøgt,  og  selvom 
han  jo  nok  med  Hendrik  havde  glædet  sig 
til  at  hvile  nøgen  ved  Jordens  Moderbryst 
under  Palmernes  Skygge,  saa  havde  han 
dog  ikke  tænkt  sig,  at  der  rent  ud  sagt 
skulde  være  Kvinder  til  Stede. 

Hans  Øje  havde  næppe  fulgt  Uldtrøjen 
paa  dens  Vej  ned  langs  de  slanke  Kvinde- 
ben, før  han  rødmede  op  til  Haarrødderne 
og  skælvede  over  hele  Kroppen.  Og  da  Eva 
af  hans  Tøven  forstod,  at  den  hvide  Mand 


230      EN  GOD  OG  RETTÆNKENDE  KVINDE 

ligesom  hendes  egen  Herre  var  for  stor  en 
Høvding  til  at  hjælpe  sig  selv  af  med  alle 
sine  Bryst-  og  Lændebind,  og  hun  derfor 
pligtopfyldende  til  det  yderste  strakte  Armen 
ud  for  at  knappe  hans  Skjorte  op  i  Brystet, 
mens  hun  knurrede  som  en  Kat,  naar  den 
stryges  imod  Haarene,  saa  kunde  Jakob 
ikke  mere. 

Rædselsslagen  kastede  han  Kokosskaalen, 
som  han  endnu  stod  med  i  Haanden,  satte 
Hatten  paa,  greb  Violinen  fra  Døren  og  stak 
i  Løb  hen  til  Stien  paa  Skrænten  uden  en 
eneste  Gang  at  se  sig  tilbage. 

Det  varede  noget,  før  Jakob  kom  saa  me- 
get i  Ligevægt,  at  han  kunde  tænke  i  Ro  og 
Mag  paa  den  mærkelige  Tildragelse. 

Men  da  han  endelig  igen  laa  paa  sit  en- 
somme Leje  med  Armene  under  Hovedet 
og  stirrede  op  i  Ribberne  af  sit  Bladtag,  saa 
han  den  brune  Kvinde  saa  tydeligt  for  sig, 
som  hun  stod  der  fra  Vorherres  Haand  og 
smilede,  at  han  kunde  have  tegnet  hende. 

Han  blev  varm  og  kold  og  fik  ikke  Fred 
for  Billedet,  før  han  greb  sin  Violin  og  fik 
det  spillet  ud  gennem  sine  Fingerspidser. 

Det  var  et  helt  nyt  Tema,  helt  nye  Toner, 

som  vældede  frem.  De  forbavsede  og  beru- 
sede ham,  saa  at  han  var  lige  ved  at  for- 
tryde, at  han  ikke  var  bleven  endnu  nogle 
Øjeblikke  og  havde  set  den  nøgne  Virkelig- 
hed i  Møde  med  oprejst  Pande  som  en 
Mand. 

Jakob  Beer  havde  faaet  noget  at  tænke 
paa.  Der  stak  altsaa  Pieter  Goys  nyslaaede 
Sjælsstyrke.  Han  syntes,  han  burde  være 
forarget,  ja  vred  paa  ham  for  det;  men  han 
kunde  ikke,  og  tredje  Dagen  efter  var  han 
naaet  saa  vidt,  at  han  misundte  ham  af  et 
godt  Hjærte  og  uden  al  Blufærdighed. 

Saa  fandt  han  Trøst  i  den  Tanke,  at  naar 
der  var  én  brun  Kvinde  paa  Øen,  saa  var 
der  vel  ogsaa  flere. 

Han  gav  sig  til  at  spille  den  mest  bedaa- 
rende  Musik,  han  kendte;  maaske  lykkedes 
det  ham  at  lokke  en  anden  af  Øens  Kvinder 
til  sig.  Han  kaldte  og  daarede  paa  Strængene; 
og  da  det  ikke  hjalp,  saa  søgte  han  frem  af 
sin  Erindring  al  den  værste  Tingel-Tangel 
Musik,  som  havde  pint  hans  stakkels  Øre 
paa  Gader  og  Stræder.  Skønt  han  led  un- 
der det,  satte  han  sig  op  i  et  Brødfrugttræ 

Og  spillede  mod  alle  fire  Verdenshjørner,  til 
han  forfærdet  sænkede  sin  Bue. 

Thi  i  Skumringen  syntes  han,  at  han  saa 
ikke  en,  men  flere  mørke  Kvinder  titte  for- 
bavsede frem  mellem  Stammerne. 

De  var  smaa  og  lavbenede,  sorte  snarere 
end  brune.  Der  stod  ikke  noget  af  den  Glans 
over  dem,  som  lyste  i  hans  Erindring  af  det 
blanke  kanelbrune  Bryst  og  de  slanke  Ben 
midt  i  Solen. 

Han  stirrede  og  stirrede  og  vidste  tilsidst 
ikke,  om  de  var  der,  eller  de  kun  var  Fostre 
af  hans  egen  Fantasi. 

Saa  krøb  han  ned  fra  Træet  og  lagde  sig 
sukkende  til  Hvile. 


XXIV 
ENSOMHEDENS  VELSIGNELSER 


En  Morgen  da  Hendrik  strejfede  rundt 
under  Træerne  med  sin  Skitsebog,  stødte 
han  paa  en  tiltrampet  Sti  gennem  Græsset. 

Det  er  de  Vildes  Vej,  tænkte  han  og  over- 
vejede, om  han  skulde  vende  tilbage,  for  han 
var  uden  Vaaben.  Men  Nysgærrigheden  lod 
ham  ingen  Fred;  saa  fulgte  han  Stien  med 
lange  forsigtige  Skridt  og  vidt  opspilede 
Øjne. 

Han  naaede  gennem  højt  Krat  ud  til  en 
rund  Lysning.  Der  paa  den  anden  Side  knej- 
sede en  Lund  af  stive  Bambusstammer,  saa 
tæt  som  Straalerne  i  et  Regnvejr. 

Han  saa,  at  der  var  hugget  af  de  yderste 
Stammer,  hvor  Stien  drejede  af  og  fulgte 
langs  Lunden,  til  Krattet  atter  begyndte.  Han 
gik  ad  Stien,  til  han  naaede  en  Skrænt,  hvor- 

fra  han  saa  ned  over  en  frodig  Ungskov 
med  Lagunen  lysende  bag  Stammerne. 

Han  gik  i  Kanten  af  Skrænten  efter  Lyden 
af  et  Vandfald. 

Dér  plaskede  det  rene  kølige  Kildevand 
ned  ad  den  stejle  Kalkklippe. 

Hendrik  glemte  Faren,  kastede  Tøjet  og 
tog  sig  et  Bad.  Saa  syntes  han,  han  hørte 
en  Menneskestemme,  krøb  skyndsomt  i  Klæ- 
derne og  sneg  sig  langs  Skræntens  Fod,  til 
han  mellem  de  spredte  unge  Stammer  saa 
en  spillevende  Menneskehytte  med  Bambus- 
væg og  Pisangtag,  med  Gaardsplads  og  Sol- 
sejl og  Huggeblok. 

Der  midt  i  Solen  sad  paa  Hug  foran 
Døren  en  brun  Kvinde  og  skrællede  Ba- 
naner. 

Tak  Skæbne,  det  er  de  Vildes  By  — 
tænkte  han  og  gled  forsigtig  om  bag  en 
Busk. 

Men  som  han  stod  der  og  stirrede,  saa 
han,  at  der  hang  en  Kasserolle,  Mage  til 
hans  egen,  paa  en  Grenkrog;  og  var  det 
ikke  Pieters  Skjorte,  som  hang  til  Tørring 
over  en  Snor? 

Hans  første  Tanke  var,  at  Fodermesteren 

var  falden  for  de  Vilde,  som  derefter  havde 
taget  hans  Hytte  i  Besiddelse. 

Men  da  der  ikke  var  andre  Huse  at  se 
og  intet  levende  Væsen  uden  den  brune 
Skabning  foran  Døren  og  alt  aandede  Fred 
og  Hygge,  saa  gik  det  pludselig  som  en  Ind- 
skydelse igennem  ham,  hvorledes  Sagen  hang 
sammen;  og  han  forstod  med  ét,  hvad  det 
var  for  en  sælsom  Forandring  der  var  sket 
med  Pieter  Goy. 

Hendrik  var  ikke  bange.  Han  stavrede 
frem  paa  sine  tykke  Stolper  og  opløftede 
sin  bekendte  Naturtrille,  at  Pieter  kunde 
høre,  hvem  det  var,  som  nærmede  sig,  og 
komme  ud  og  tage  imod  ham. 

Kvinden  lod  Bananen  falde  og  saa  op  i 
Luften  efter  den  mærkelige  Fugl. 

Saa  hørte  hun  Hendriks  Skridt  og  for  i 
Vejret  med  et  Skrig.  Hun  vilde  flygte;  men 
da  hun  saa,  at  det  var  en  hvid  Mand  lige- 
som hendes  Herre,  saa  turde  hun  ikke.  For 
det  kunde  jo  være  en  god  Ven,  som  kom 
paa  Besøg  for  at  snakke  eller  handle. 

Da  Hendrik  naaede  hen  til  Gaardsplad- 
sen,  stod  hun  og  rystede  op  af  Døren;  for 
denne  hvide  Mand  var  stor  og  stærk  som 

hendes  egen  Herre  og  havde  rødt  Skæg  og 
forunderlige  Buler  i  Panden. 

—  Sikken  en  sød  lille  Pige!  —  sagde 
Hendrik  og  kneb  af  gammel  Vane  det  ene 
Øje  til. 

Hvor  det  gjorde  godt  at  se  et  Kvindfolk 
igen,  selv  om  hun  var  kanelbrun  i  Huden. 

Han  saa  paa  hendes  krusede  Haar,  paa 
hendes  sorte  bristefærdige  Drueøjne,  hendes 
faste  runde  Bryst,  som  bankede  ud  og  ind 
af  Forskrækkelse,  han  saa  paa  hendes  runde 
fremstaaende  Mave,  og  da  han  var  naaet 
saa  langt,  genkendte  han  sin  egen  gamle 
amsterdamske  Uldtrøje. 

Da  Hendrik  havde  let  færdig,  kneb  han 
hende  i  Kinden  og  sagde: 

—  Hvor  Fanden  har  Pieter  Goy  faaet 
dig  fra? 

Eva  havde  allerede  lært,  at  naar  en  hvid 
Mand  rørte  hende  paa  et  blødt  Sted,  saa 
var  det  ikke  —  som  hun  først  havde  troet 
—  for  at  føle,  om  hun  var  fed  nok  og  tjen- 
lig til  Føde,  men  bare  en  Ceremoni,  som 
ikke  betød  noget  ondt.  Tværtimod. 

Hun  følte  sig  beroliget  og  viste  alle  sine 
hvide  Tænder. 

Hendrik  undersøgte  Hytten  og  Gaarden 
med  store  Øjne.  Her  var  jo  alt,  hvad  et 
Menneske  behøvede  og  Hdt  til. 

Da  han  fandt  Madskabet,  tog  han  ud,  hvad 
han  syntes  om  —  han  var  sulten  efter  Ba- 
det —  lagde  sig  paa  Maatten  under  Solsejlet 
foran  Døren  og  gjorde  Tegn  til  Eva,  at  hun 
ogsaa  skulde  sætte  sig. 

Medens  han  spiste,  veg  hans  stærke  blaa 
Øjne  ikke  fra  hende.  Hun  var  ikke  sikker 
paa  ham,  siden  han  havde  taget  Maden  selv; 
men  da  han  gav  hende  et  Ben  af  det  Fugle- 
skrog, han  havde  fundet  i  Suppeskaalen,  saa 
blev  hun  rolig  igen  og  rejste  sig  lidt  efter 
for  at  hente  noget  til  ham  at  drikke. 

Han  tog  Skaalen  med  begge  Hænder, 
hældte  hele  Indholdet  i  sig,  smaskede  efter 
og  viskede  sig  om  Munden.  Saa  lagde  han 
Straahatten,  tørrede  Sveden  af  sin  Pande  og 
satte  sig  mageligt  til  rette  for  rigtig  at  se 
hende  efter  i  Sømmene,  mens  han  ventede 
paa  Pieter. 

Eva  huskede,  hvor  galt  det  var  gaaet  for- 
leden med  den  anden  hvide  Mand,  som 
havde  blottet  sit  Hoved   for  hende  og  dog 

var  løben  sin  Vej,  ligesom  hun  vilde  til  at 
opfylde  sin  Pligt. 

Hun  var  sig  ikke  nogen  Fejl  bevidst,  men 
havde  alligevel  ikke  turdet  forklare  noget  til 
sin  Herre  om  Besøget,  siden  det  var  falden 
saa  uheldigt  ud. 

Nu  kom  denne  fede  Høvding  her  med 
de  underlige  Buler  i  Panden  —  han  havde 
ikke  engang  givet  hende  Tid  til  at  række 
sig  Velkomstmaden.  Naar  han  nu  lagde  sit 
Hovedsmykke,  saa  vidste  hun  virkelig  ikke, 
hvad  Meningen  var.  Maden  havde  han  jo 
da  taget  selv. 

For  sit  eget  personlige  Vedkommende  syn- 
tes hun  bedre  om  den  lille  magre  Høvding 
forleden,  som  havde  smilet  saa  venligt.  Denne 
her  var  lidt  for  tyk  og  mindede  for  meget 
om  hendes  egen  Herre.  Men  paa  den  anden 
Side  rykkede  han  hende  nærmere  og  nær- 
mere ind  paa  Livet  og  saa  paa  hende  med 
et  Blik,  som  hun  kendte. 

Naar  hun  bare  vidste,  hvad  der  var  hen- 
des Pligt  mod  hendes  Herre,  saa  vilde  hun 
som  en  god  og  rettænkende  Kvinde  ikke  for- 
sømme noget;  saa  meget  mere  som  det  og- 
saa   idag  var  dejlig  varmt  i  Vejret  og  hun 

havde  sovet  godt  og  længe,  siden  Pieter  gik 
paa  Jagt. 

Det  er  bedst  at  prøve  sig  frem,  mente 
iiun  og  saa  paa  hans  himmelblaa  Øjne  med 
sit  dorske  tunge  Blik. 

—  Oho!  —  tænkte  Hendrik,  blev  varm 
om  Hjærtet  og  rykkede  hende  saa  nær,  at 
der  ikke  længer  var  nogen  Plads  imellem 
dem. 

—  Vil  du  komme  med  min  Uldtrøje,  din 
lille  brune  Rad!  —  hviskede  han  kælent  og 
begyndte  at  pille  ved  Ærmeknuden,  som  idag 
sad  foran  paa  Maven. 

Eva  knurrede  som  en  Kat.  Med  ydmyg 
sænket  Hoved  og  de  tykke  Læber  spærrede 
over  de  hvide  Tænder  skyndte  hun  sig  at 
komme  ham  i  Forkøbet,  at  ikke  Gæsten 
skulde  have  Ulejlighed  med  at  tage  selv,  som 
han  havde  gjort  med  Maden. 

Behændig  snoede  hun  Trøjen  ned  over 
de  slanke  Ben;  og  da  denne  Høvding  ikke 
gjorde  mindste  Tegn  til  at  bedække  sit  Ho- 
ved og  løbe  sin  Vej,  saa  var  hun  nu  sikker 
i  sin  Sag  og  fik  i  faa  Øjeblikke  befriet  og- 
saa  ham  fra  alt,  hvad  der  hindrede  hans 
naturlige  Bevægelighed. 

Hendrik  Koort  opgav  efter  nogen  Betænk- 
ning at  vente  paa  Pieter. 

Han  stirrede,  henrykt  og  taknemlig  for 
hendes  Gæstfrihed,  den  brune  Kvinde  ind 
i  de  trofaste  Hundeøjne. 

Han  søgte  forgæves  efter  noget,  han 
kunde  give  hende  til  Gengæld.  Og  da  han 
ikke  fandt  andet,  skar  han  en  Knap  af  sin 
Bukselinning. 

Hun  stirrede  begejstret  paa  den  blanke 
Knap,  prøvede,  om  den  vilde  sidde  i  Haaret, 
og  puttede  den  tilsidst  i  Munden. 

Inden  de  skiltes,  søgte  Hendrik  at  for- 
klare hende,  at  han  kom  snart  igen. 

Det  forstod  hun  godt. 

Men  da  han  derefter  vilde  gøre  hende 
tydeligt,  at  hun  ikke  behøvede  at  fortælle 
sin  Herre  om  hans  Besøg,  var  han  ikke  vis 
paa,  om  det  stærke  Blik  i  hendes  sorte 
Drueøjne  betød  et  Løfte  eller  et  Afslag.  Saa 
satte  han  sin  Lid  til  Kvindens  medfødte 
Instinkt  og  gik  tryg  derfra. 

Siden  da  kom  Hendrik  af  og  til  paa  sine 
Morgenture  ad  den  Kant.  Han  laa  og  lyt- 
tede i  Skrænten,  til  han  var  vis  paa,  at  alt 
var  stille. 

Saa  prøvede  han  med  en  ganske  lille 
Strofe  af  sin  Naturtrille. 

Eva  genkendte  den  straks.  Naar  hun  var 
ene,  sprang  hun  ud  af  Hytten  og  vinkede. 

De  talte  ikke  om  Pieter  —  de  havde  jo 
saa  svært  ved  at  tale  sammen  —  men  de 
brugte  ellers  den  knappe  Tid  godt,  og  Hen- 
drik havde  gærne  et  eller  andet  med  til 
hende,  som  han  havde  fundet  paa  sin  Vej. 

Hun  havde  en  lille  Hule  bag  et  løst  Kalk- 
stykke  i  Klippevæggen.  Der  gemte  hun  sine 
smaa  private  Ting.  Den  Hule  var  det  egent- 
lig, som  overbeviste  Hendrik  om,  at  hendes 
medfødte  kvindelige  Takt  sagde  hende,  at  en 
god  og  rettænkende  Kvinde  ikke  bør  sætte 
Splid  imellem  Venner. 

Hendrik  fik  efterhaanden  den  samme  Sjæls- 
styrke i  Modgang,  den  samme  forunderlige 
Sindets  Ligevægt,  som  den  forhenværende 
Fodermester  viste  frem ;  og  han  og  Pieter  kap- 
pedes ved  Søndagsmøderne  om  at  prise  Sol- 
øen og  Ensomhedens  Velsignelser. 

Hendrik  malede  fra  Morgen  til  Aften  og 
gjorde  store  Fremskridt  i  at  komme  Til- 
værelsen nær  ind  paa  Livet. 

Dejlige  Ting  malede  han  ud  af  den  nøgne 

Den  forjæRede  0  16 

skælvende  Natur  —  set  uden  Briller  og  bag 
Symbolerne. 

Det  var  ikke  længer  i  Drømme,  han  ma- 
lede. For  Hendrik  sov  nu  trygt  og  uden 
Anfægtelser. 


XXV 
BJØRNENS  SKIND 


Pieter  havde  endelig  fundet  noget  Træ, 
hvormed  han  kunde  reparere  Kanoen.  Han 
snittede  sig  Træpløkker  med  sin  Lomme- 
kniv, borede  Hul  med  en  spids  Stenflise  og 
drev  dem  ind  i  Stedet  for  Søm. 

Efterhaanden  som  Arbejdet  havde  Frem- 
gang, blev  han  ivrigere  og  ivrigere.  Da  Skro- 
get var  lappet  sammen,  tættede  han  det  med 
Lianer  og  Bast,  som  blev  klæbet  med  den 
sejge  Saft  fra  en  Palme,  hvis  Navn  han  ikke 
kendte. 

Da  han  endelig  havde  overbevist  sig  om 
Baadens  Vandtæthed,  var  han  stolt  og  glad 
og  undte  sig  ikke  Hvile  for  at  tænke  paa 
Aare  og  Ror  og  Mast  og  Sejl. 

Han  drømte  om   det  om   Natten  og  for- 

16* 

sømte  sin  Bøsse  for  at  sidde  hjemme  og 
snitte  eller  flette. 

Naar  Hendrik  kom  listende  paa  den  Tid, 
hvor  Pieter  før  havde  været  ude,  kunde  han 
allerede  i  Frastand  høre  ham  fløjte  eller 
synge  over  Arbejdet. 

En  tidlig  Morgen,  da  der  var  ganske  stille, 
vovede  Hendrik  sig  hen  til  Skrænten  og 
forsøgte  en  Strofe  af  sine  Naturtriller. 

Da  viste  Evas  Ansigt  sig  bag  Døren  med 
alle  Tegn  paa  Rædsel.  Hun  fik  næppe  Tid 
til  at  vinke  ham  af,  før  Pieter  stak  sit  runde 
Hoved  ud  af  Hytten  —  han  var  i  dybeste 
Morgennegligé  —  og  stirrede  efter  den  Lyd, 
som  han  syntes,  han  skulde  kende. 

Hendrik  fik  dukket  sig  i  Tide,  medens 
Eva  saa  uskyldig  ud  og  hjalp  Pieter  at  stirre 
efter  Fuglen. 

Hendrik  Koort  bandede  sin  onde  Skæbne 
og  opgav  Forsøgene. 

Søndagen  efter,  da  alle  sad  samlede  om 
Baalet  ved  Kaffen,  mens  Pieter  alene  be- 
sørgede Underholdningen  udaf  sin  urokke- 
lige Sindsligevægt,  benyttede  Maleren  sig  af 

Daniels  sure  Tavshed  og  af  Jakobs  Hjærte- 
suk. 

—  Brødre  —  sagde  han  —  dette  her  kan 
ikke  blive  ved  at  gaa! 

Daniel  og  Jakob  saa  hastig  op.  Hendrik 
læste  af  Blinket  i  deres  Øje,  at  han  havde 
rørt  ved  en  Byld  i  deres  Indre,  og  skar 
dristig  til. 

—  Det  er  ikke  Soløens  Fejl  —  sagde 
han  med  et  imødekommende  Blik  til  Øens 
Herre  —  Øen  er  god  nok,  som  den  er; 
men  det  er  os,  som  har  grebet  det  galt  an. 
Det  siger  jeg  og  det  vil  jeg  staa  ved. 

Hendrik  slog  sig  til  Bekræftelse  paa  Laa- 
rene  og  stirrede  frem  for  sig  med  et  fast 
Blik. 

Pieter  skævede  til  ham  og  sagde  uvilligt: 

—  Hvad  er  det,  som  ikke  kan  gaa?  — 
Jeg  synes,  det  gaar  storartet. 

—  Der  har  vi  det  —  Pieter  synes,  det 
gaar  storartet,  mens  vi  andre  er  paa  vores 
bare  Liv  af  Ensomhed  og  Gigt  og  Mave- 
daarlighed.  Selvom  ogsaa  Samfundet  er  af 
det  onde  og  det  store  Dyr  og  Gud  Fader 
bevare  os,  saa  siger  jeg  alligevel,  at  Menne- 
sket ikke  er  skabt  til  at  være  ene.   Enten 


246  BJØRNENS  SKIND 

forfalder  han  til  Dovenskab  og  Melankoli, 
eller  han  gaar  rundt  og  ser  Spøgelser  ved 
højlys  Dag. 

—  Og  hvorfor  synes  Pieter,  det  gaar  stor- 
artet —  fortsatte  han  og  lod  sit  Blik  dvæle 
fast  paa  Goys  runde  glinsende  Ansigt  med 
det  hørgule  Haar,  som  var  bleven  saa  langt 
og  krøllede  over  Ørerne. 

Pieter  slog  Øjnene  ned,  blev  rød  over 
Panden  og  gav  sig  til  at  rode  i  Ilden  med 
en  Pind. 

—  Det  er,  fordi  han  har  et  Helbred  som 
en  Hest  og  er  mere  nem  paa  Fingrene  end 
vi  andre,  der  ikke  har  skyllet  Flasker  i  Op- 
væksten og  skænket  01,  fra  vi  kunde  naa 
Tønden.  Det  er  en  smal  Sag  for  den,  som 
har  det  i  Hænderne,  at  bygge  sig  en  ordent- 
lig solid  Hytte  med  Skur  og  Madskab  og 
Solsejl  og  Huggeblok;  men  for  os  andre, 
som  har  det  i  Hovedet  — 

Daniel  spidsede  Øren. 

—  Hvor  ved  du  —  spurgte  han  —  hvor- 
ledes'Pieters  Hjem  ser  ud? 

Ogsaa  Pieter  saa  op  og  frittede: 

—  Ja,  hvad  ved  du  om  det? 

Jakob,   som   havde   saa   meget   at   skjule, 

skyndte   sig  at  tilføje   for  ikke  at  gøre  sig 
mistænkt: 

—  Tænk,  Hendrik,  at  du  kan  vide  det! 
Der   forløb   jeg  mig,   tænkte  Maleren   og 

ærgrede  sig.  Bedre  at  springe  ud  i  det  straks. 

—  Naturligvis  fordi  jeg  har  set  det  med 
mine  egne  Øjne,  en  Dag  da  jeg  var  ude 
med  Skitsebogen  —  aak,  det  er  allerede 
længe  siden!  —  skyndte  han  sig  at  tilføje  for 
at  dække  over  Eva. 

Saa  udbredte  han  sig  om  alle  Pieters  Her- 
ligheder for  at  lokke  Daniel  og  Jakob  der 
hen,  hvor  han  vilde. 

Beer  saa  blufærdigt  ned  for  sig,  mens  Da- 
niel lagde  Hovedet  tilbage  og  fulgte  Skyer- 
nes Flugt. 

—  Naa  og  hvad  saa?  —  spurgte  Pieter 
gnavent,  da  Hendrik  endelig  var  løben  tør. 

—  Hvad  saa?  —  Naturligvis,  at  naar  Men- 
nesket ikke  er  skabt  til  at  være  ene,  saa 
maa  vi  flytte  sammen.  Og  da  Pieter  Goy  er 
saa  dreven  til  at  bygge  og  snedkre  og  lave 
Mad  og  saadan  —  saa  er  der  ikke  sund 
Mening  i,  at  vi  andre  skal  gaa  her  og  fuske 
med  noget,  som  vi  ingen  Forstand  har  paa 
—  Gudskelov  —  fordi  vi  har  saa  meget  vig- 

tigere  Ting  i  Hovedet  at  arbejde  med.  Der- 
for foreslaar  jeg,  at  vi  allesammen  flytter 
ned  i  Nærheden  af  Goy's  Hytte.  Jeg  ved 
ikke,  om  du  bor  ved  Strand,  Daniel  —  det 
har  du  da  aldrig  talt  om  —  og  du,  Jakob, 
har  det  vist  heller  ikke  for  kønt.  Men  nede 
hos  Pieter  —  der  er  baade  Vandfald  og 
Klippeskrænt  med  Læ  og  flad  Strand  med 
Skildpadder  og  Udsigt  ud  over  Revet  og 
Adgang  til  Fisk.  —  Sikke  rart  vi  kan  ha'  det 
allesammen!  —  Jeg  mener  ikke,  vi  skal 
kline  op  ad  hverandre.  Der  skal  være  et 
Hundrede  Skridt  eller  mer  imellem  hver. 
Men  hvorfor  skal  Pieter  alene  have  Patent 
paa  den  bedste  Boplads  paa  Øen? 

Pieter  var  bleven  rødskjoldet  i  Ansigt  af 
Bevægelse,  og  Sveden  sprang  frem  paa  hans 
Pande. 

—  Hører  du,  Daniel?  —  sagde  han  i  en 
grædefærdig  Tone  og  rakte  sig  over  mod 
Øens  Herre,  der  stadig  syntes  langt  borte» 

—  Hører  du,  hvad  han  siger?  —  Var  det 
maaske  ikke  Ensomhed,  vi  skulde  ha'?  — 
Var  det  ikke  Samfundet,  vi  skulde  bort  fra? 

—  med  Mit  og  Dit  og  Skal  og  Maa  —  og 
de  første  Mennesker  —  og  —  og   Frugter 

Og  Palmer  —  og  det  ene  med  det  andet. 
Og  ligesom  vi  er  kommen  godt  i  Gang  alle- 
sammen, saa  kommer  Hendrik  her  og  kaster 
Skidt  paa  det.  Her  har  en  anden  En  gaaet 
og  glædet  sig  ved  at  passe  sit  Arbejde  og 

—  sin  Ensomhed,  —  hvad  kan  jeg  gøre  for, 
at  Hendrik  ikke  gider  bygge  sig  et  ordent- 
ligt Hus  i  Stedet  for  at  ligge  og  flyde  rundt 
med  sin  Skitsebog. 

—  Pieter  —  sagde  Daniel  og  saa  strængt 
paa  ham  —  du  taler  om  Ting,  som  du  in- 
gen Forstand  har  paa.  Du,  som  er  flink  paa 
dine  Hænder,  maa  jo  være  glad  ved  Ud- 
sigten til  at  virke  indenfor  dit  Kald  og  ar- 
bejde for  os  andre,  nu  da  du  for  længst  er 
kommen  i  Orden  selv  og  ikke  mere  har 
noget  at  tage  dig  til  —  du  har  jo  ingen  al- 
vorlig Opgave  saaledes  som  vi. 

—  Jeg?  —  Pieter  for  op;  den  forunder- 
lige Sindsligevægt  var  nu  ganske  forsvundet 

—  Ikke  mere  at  tage  mig  til?  —  Skyder 
jeg  maaske   ikke  Fugle  til  os  allesammen? 

—  Har  jeg  maaske  ikke  fanget  Fisk,  som  I 
lige  har  siddet  og  spist?  —  Ikke  noget  at 
tage  mig  til?  —  Aa  Gud  hjælpe  os!  Vi  har 
Hænderne  fulde  hele  Dagen  begge  to. 

—  Begge  to?  —  Hendrik  stangede  imod 
ham  med  sine  Pandebuler  —  Hvem  er  begge 
to? 

Av  for  Satan!  —  Pieter  blev  sprutrød  af 
Forfjamskelse.  Nu  sad  han  i  det. 

—  Har  Pieter  formeret  sig?  —  spurgte 
Hendrik  drillende. 

Jakob  turde  ikke  se  op.  Han  var  tynget  af 
sin  brødefulde  Viden.  Men  Daniel  rejste  sig 
i  sin  fulde  Myndighed,  gik  Pieter  tæt  ind 
paa  Livet,  fangede  hans  skulende  Øjne  med 
sit  Ørneblik  og  sagde  strængt: 

—  Frem  med  Sandheden,  Pieter  Goy, 
hvis  du  vil  gøre  dig  Haab  om  Tilgivelse! 

Pieter  havde  Graaden  i  Halsen  af  Ærg- 
relse og  Skam.  Han  fortrød  nu,  at  han  ikke 
straks  havde  vist  hende  frem: 

Da  han  havde  fortalt  alt,  hvad  der  var 
hændet  ham,  gjort  Daniel  rede  for  Evas 
Alder  og  Udseende,  forgæves  forsøgt  paa  at 
vrøvle  sig  fra  Grunden  til,  at  han  skjulte 
hende  for  sine  Brødre,  sagde  Hendrik  med 
dyb  Bebrejdelse  i  sin  Basstemme: 

—  Fy,  Pieter,  at  du  vil  være  det  bekendt! 
—  Vi  har  udfriet  dig  af  din  mangeaarige 
Trældom  i   Løvekulen;  vi   har  ofret  Penge 

paa  din  Rejse  og  Udstyrelse;  vi  har  taget 
os  af  dig  som  en  Broder  for  at  hæve  dig  op 
i  Højde  med  os  selv.  Og  saa  lønner  du  os 
med  først  at  tage  Bøssen  for  dig  selv  — 

—  Der  var  jo  ingen  af  Jer  andre,  som 
kunde  bruge  den,  —  indvendte  Pieter  spag- 
færdig og  snappede  beskæmmet  efter  Vejret. 

—  Og  da  Vorherre  er  saa  naadig  at  skylle 
en  ung  brun  Pige  op  paa  Øen,  saa  tager  du 
ogsaa  hende  for  dig  selv  og  holder  hende 
hemmelig  for  os  andre. 

—  Jamen  — 

Pieter  vilde  atter  komme  med  en  Indven- 
ding; men  Hendrik  faldt  ham  skarpt  i  Talen: 

—  Hende  var  der  maaske  heller  ingen 
andre,  som  kunde  bruge? 

Jakob  slog  Blikket  ned  og  vaskede  rød- 
mende sine  magre  Hænder. 

Pieter  søgte  at  se  forarget  ud;  men  inden 
han  fandt  Ord,  sagde  Daniel,  hvis  Fantasi 
den  forunderlige  Hændelse  havde  sat  i  le- 
vende Bevægelse: 

—  Alt,  hvad  der  skyller  op  paa  Stranden, 
tilhører  Øens  Herre.  Det  burde  du  vide. 
Pieter,  at  Pigen  tilhører  mig. 

Der  blev  almindeligt  Spektakel. 

Selv  den  fredelige  Jakob,  der  bevarede 
Mindet  om  det  korte  Møde  som  et  af  sit 
Livs  skønneste,  for  op  og  protesterede. 

—  Dig?  —  raabte  Hendrik  —  Er  der 
maaske  noget,  som  hedder  Ejendomsret  her 
paa  Øen?  —  Er  vi  flygtede  fra  Samfundet 
for  at  bygge  det  op  igen  med  dets  Mit  og 
Dit,  dets  Skal  og  Maa  og  det  ene  med  det 
andet?  —  Pigen  tilhører  os  allesammen!  — 
og  jeg  kan  fortælle  baade  dig  og  Pieter  Goy, 
at  jeg  allerede  har  taget  min  Part! 

Hendrik  satte  sig  i  Krigsstilling  med  Hæn- 
derne i  Siden.  Nu  var  det  sagt.  Han  var 
rede  til  at  forsvare  sit  Standpunkt  mod  en- 
hver. 

Pieter  forstod  ikke  straks.  Han  saa  op  og 
ned  ad  ham.  Saa  huskede  han,  at  Hendrik 
havde  set  hans  Hytte,  at  det  var  Hendrik, 
som  havde  grebet  ham  i  at  sige  „Vi"; 
han  mindedes  den  Morgen,  da  han  havde 
hørt  Fugletrillen,  som  lignede  Malerens  saa 
meget;  alle  disse  smaa  Ting  kastede  et 
pludseligt  Lys  over  visse  uforklarlige  Sving- 
ninger i  Evas  ægteskabelige  Udvikling  fra 
den  senere  Tid. 

Den  fulde  beskæmmende  Forstaaelse  brast 
pludselig  ned  over  ham. 

—  Saa  skulde  da  ogsaa  —  bandede  han 
og  knyttede  sine  Hænder  op  mod  Hendriks 
røde  Skæg  —  sikke  nogen  Klø,  hun  skal 
faa! 

—  Klø?  —  sagde  du  Klø?  —  Skal  du 
klø  en  Kvinde,  fordi  hun  raader  frit  over 
sin  egen  frie  Person?  —  Her  er  vi  ikke  i 
Amsterdam,  min  Far!  —  vi  er  fri,  nøgne 
Mennesker,  er  vi,  med  hverken  Præst  eller 
Borgmester  eller  Samfund  og  Politi. 

—  Gud  give,  vi  var  hjemme!  —  klynkede 
Pieter  —  der  er  da  Lov  og  Ret  for  alle  og 
enhver.  Ingen  anstændig  hollandsk  Pige  vilde 
ha'  lønnet  mig  paa  den  Maade.  Der  har  jeg 
trukket  hende  op  af  Vandet  a',  klædt  hende 
paa  og  gaaet  og  forsørget  paa  hende,  som 
om  hun  var  lige  saa  god  som  en  anden  En 
—  og  saa  —  og  saa  — 

Pieter  kunde  ikke  mere.  Vorherre  havde 
sendt  ham  en  brun  nøgen  Pige;  han  havde 
gjort  sig  en  Opgave  af  at  lave  hende  til  en 
Eva  efter  sit  eget  Hjærte  —  en,  som  en 
Mand  kunde  være  tjent  med  i  Godt  og  Ondt. 

Og  saa  gik  det  alligevel  som  i  Groeningen, 
at  den  første  den  bedste  — 

—  Og  hvis  — ■  stammede  han  i  den  største 
Bevægelse  —  hvis  det  nu  kommer,  at  hun 
skal  ha'  en  lille,  som  alting  tyder  paa,  at 
hun  skal,  —  saa  skal  Barnet  maaske  heller 
ikke  være  mit?  —  Daniel,  hører  du,  hvad 
jeg  spørger  dig?  —  er  det  Lov  og  Ret,  at 
Barnet  skal  være  Jeres  allesammens? 

Det  havde  Daniel  ikke  tænkt  paa.  Det 
Barn  var  en  Konsekvens,  som  han  ikke 
havde  forudset.  Men  nu  tænkte  han  Mulig- 
heden i  Hast  igennem.  Og  Barnet  var  det, 
som  afgjorde  Sagen. 

Han  traadte  med  Myndighed  mellem  Pieter 
og  Hendrik,  der  stadig  stod  i  Krigsstilling. 
Han  ventede,  til  Sindene  var  falden  lidt  til 
Ro.  Saa  samlede  han  som  Øens  Herre  Sol- 
brødrene om  sig  og  udtalte  Dommen. 

Det  skulde  være,  som  Hendrik  havde 
foreslaaet.  De  skulde  alle  drage  ned  til  Pie- 
ters Strand,  fordi  den  havde  vist  sig  at  være 
den  fordelagtigste  Boplads  paa  Øen.  De 
skulde  efter  Pieter  Goy's  Mønster  bygge 
hver  sit  Hus  i  to  Hundrede  Skridts  Afstand, 
for  at  ikke  Ensomhedens  Lov  skulde  blive 

krænket.  Pieter  skulde  som  hidtil  beholde 
Bøssen  og  Kvinden;  —  den  sidste  dog  kun, 
forsaavidt  hun  valgte  ham  af  egen  Tilbøjelig- 
hed, fri  for  Baand  og  Tvang,  —  thi  det  være 
langt  fra  Solbrødrene  at  krænke  Kvindens 
fri  Personlighed,  selv  om  hun  var  kanelbrun 
og  vild.  Men  til  Gengæld  skulde  Goy  og 
hans  Kvinde  overtage  Forplejningen  og  lave 
Maden,  idet  de  andre  efter  Evne  og  Lejlig- 
hed og  efter  nærmere  fastsatte  Regler  bidrog 
til  Indsamlingen  af  spiselige  Ting. 

Og  var  det  Skæbnens  Vilje,  at  deres  Sam- 
fund —  hvad  det  var,  Daniel  vilde  sige  — 
deres  Antal  skulde  forøges  med  et  Barn,  da 
skulde  dette  Barn  være  Pieter  Goy's.  Han 
skulde  sørge  for  det  som  en  Fader  og  alene 
bære  det  fulde  Ansvar  for  dets  Tilblivelse. 

—  Ogsaa  hvis  det  fødes  med  rødt  Haar 
og  Buler  i  Panden?  —  spurgte  Hendrik  og 
saa  drillende  hen  til  Pieter  Goy,  der  stod 
med  bøjet  Hoved  og  tog  imod  Dommen. 

—  Ogsaa  da!  —  afgjorde  Daniel  og  smi- 
lede ikke. 

Da  det  blev  Aften,  vandrede  alle  Solbrø- 
drene paa  Daniels  Bud  hjem  til  Pieter  Goys 


256  BJØRNENS  SKIND 

Hytte  for  at  gøre  Bekendtskab  med  hans 
Kvinde  og  efter  en  Nat  tilbragt  i  Fællesskab 
straks  at  vælge  sig  nye  Bosteder, 

Pieter  havde  forliget  sig  med  sin  Skæbne, 
før  han  naaede  hjem.  Han  havde  fortalt  om 
sin  færdig  byggede  Kano;  og  en  forsonlig 
Stemning  var  ved  Jakobs  Mægling  allerede 
begyndt  at  spire  mellem  ham  og  Hendrik, 
da  Brødrene  efter  at  have  passeret  Bambus- 
lunden fik  Klippeskrænten  i  Sigte. 

I  Halvmørke  krøb  de  ned  ad  Sigsagstien; 
og  da  de  saa  Hytten  derhenne  bag  Træerne, 
opløftede  Pieter  i  en  Slags  Faderglæde  sin 
Røst  og  kaldte,  som  han  plejede,  naar  han 
vendte  hjem  fra  Jagt. 

Men  Eva  viste  sig  ikke. 

—  Hun  har  saadan  et  godt  Sovehjærte! 
sagde  han  undskyldende  og  løb  hen  til  Dø- 
ren, som  stod  aaben. 

Hytten  var  tom.  Sengen  var  tom.  Da  han 
kom  ind  paa  Gaardspladsen,  saa  han,  at  og- 
saa  Madskabet  var  tomt.  Kasserollen  hang 
ikke  paa  sin  Plads,  og  Konservesdaaserne, 
der  gjorde  Tjeneste  som  Husgeraad,  var  for- 
svundne. 

En  frygtelig  Tanke  greb  ham.  Med  Bøssen 


BJØRNENS  SKIND  257 

i  Haanden  styrtede  han  gennem  Krattet  ned 
til  Stranden,  hvor  han  havde  bygget  Kanoen 
færdig. 

Ogsaa  den  var  forsvunden  —  med  Aarer 
og  Ror,  med  Sejl  og  Mast. 

—  Hun  er  stukken  af  med  det  hele!  — 
raabte  han  og  sank  grædende  i  Hendriks 
Favn. 


Den  forjættede  0  17 


XXVI 
HJEMVE 


Solbrødrene  flyttede  ned  til  Pieter  Goy's 
Strand;  men  Daniel  hævdede  bestemt,  at  det 
ikke  derfor  var  noget  Samfund.  Ganske  vist 
var  Arbejdet  delt  imellem  dem;  men  Ensom- 
heden skete  som  hidtil  Fyldest;  thi  Hytterne 
laa  i  flere  Hundrede  Skridts  Afstand  fra 
hverandre.  Der  var  ikke  noget,  der  hed  at 
kigge  ind  ad  Vinduet  til  sin  Nabo,  og  det 
var  strængt  forbudt,  naar  da  ikke  Nøden 
bød  det,  at  aflægge  Besøg. 

Daniel,  Hendrik  og  Jakob  kunde  som  hid- 
til dyrke  deres  Kunst  uafhængige  af  hver- 
andre. De  saas  kun  ved  Søndagens  Fælles- 
maaltid,  og  naar  de  ved  Middagstid  mødtes 
for  at  hente  hver  sin  Ration  fra  det  store 
Fælleskøkken  ved  Pieter  Goy's  Hytte. 

Pieter  var  atter  Fodermester  som  i  Løve- 

kulens  Dage.  Ham  paahvilede  det  at  skyde 
det  fornødne  Fuglevildt,  sørge  for  Brændsel 
og  tilberede  Maden.  Men  desforuden  var  han 
Menighedens  Snedker,  Tømrer,  Smed,  Kurve- 
mager, Læge  og  Apoteker. 

Ogsaa  de  andre  tog  dog  hver  deres  Del  af 
det  materielle  Arbejde. 

Jakob  Beer  havde  overvundet  sin  Svimmel- 
hed; og  da  han  var  spinkel  og  let,  blev  det 
hans  Opgave  at  skaffe  Æg  og  Bananer  til 
Husholdningen. 

Hendrik  sørgede  for  Kokosforsyningen. 
Thi  ingen  kunde  bære  som  han;  og  Nødderne, 
der  maatte  plukkes  et  godt  Stykke  borte, 
var  store  og  tunge.  Det  var  ogsaa  ham,  som 
aabnede  dem  og  hældte  Saften  fra. 

Daniel,  hvis  Hus  laa  længst  ude  paa  Pyn- 
ten, fiskede  med  Pieters  Ruse  og  sin  egen 
Snøre.  Han  kunde  tilbringe  halve  Dag  med 
Snøren  ude,  mens  han  digtede. 

Naar  Fangsten  var  mager,  paastod  Hen- 
drik, at  det  var  Daniels  Vers,  som  skræm- 
mede Fiskene. 

Tobak  og  Salt  var  det  enhvers  egen  Sag 
at  skaffe  sig.  Men  da  Kunsten  er  en  haard 
Herre,   som   gør  sine   Dyrkere  glemsomme 

Og  forsømmelige  overfor  jordiske  Ting,  saa 
hændte  det,  at  baade  Hendrik  og  Jakob  som 
i  Løvekulens  gamle  Dage  kom  for  at  laane 
hos  Pieter  Goy  og  fik  sig  en  hemmelig 
Sludder  med  det  samme. 

Daniel  saa  skævt  til  alt,  hvad  der  brød 
Øens  Love.  Han  var  i  det  hele  taget  meget 
strængere  nu  end  i  den  første  Tid  og  førte 
sig  med  saa  megen  Myndighed  som  Øens 
Herre,  at  de  andre  stak  Hovederne  sammen 
bag  hans  Ryg  og  skumlede. 

Pieter  Goy  mistede  noget  af  sin  Sjæls- 
styrke. 

Det  var  ikke  alene,  fordi  han  savnede  den 
Opgave,  som  Vorherre  havde  betroet  ham  i 
Eva.  Pieter  Goy  havde  saamænd  Opgaver 
nok  foruden. 

Men  Sagen  var,  at  han  længtes.  Pieter 
Goy  havde  Hjemve  —  mod  Holland  — 
mod  sin  Fødeby  —  mod  Kanalerne  —  ja 
rent  ud  sagt  ogsaa  mod  Løvekulens  skidne 
Vægge. 

Han  havde  hele  Tiden  holdt  nøje  Regn- 
skab med  Datoen  i  sin  Lommebog.  Da  han 
nu   begyndte  at  skrive  Marts,  fik  han  For- 

aarsfornemmelser.  Skønt  der  ikke  var  nogen 
Forskel  i  Naturen  her  —  det  var  den  samme 
evige  Sol  som  før  —  saa  kriblede  det  dog 
i  hans  Krop. 

Nu  smelter  Sneen  derhjemme  i  Groenin- 
gen,  tænkte  han.  Græsset  grønnes,  og  Kre'- 
turet  kommer  paa  Marken. 

Om  Aftenen  naar  han  sad  foran  sin  Dør 
med  Snadden  i  Munden  og  stirrede  mellem 
Stammerne  ud  mod  Lagunen,  duggedes  hans 
Øjne;  det  ene  Suk  listede  sig  op  efter  det 
andet  af  hans  bespændte  Bryst. 

De  store  Hyacinthers  hvide,  blaa  og  lys- 
røde Duge  bredte  sig  ud  for  hans  drøm- 
mende Blik.  Thi  paa  denne  Tid  af  Aaret 
plejede  han,  naar  han  havde  en  Fridag,  at 
tage  med  Toget  til  Haarlem  for  at  fryde  sit 
Øje  ved  Synet  af  Blomstertæppet. 

For  at  sprede  sine  Tanker  gav  han  sig  til 
at  tømre  en  Kano  efter  samme  Mønster  som 
den,  Eva  havde  taget  med  sig. 

Han  kunde  ikke  lide,  at  de  andre  skulde 
vide  det,  indrettede  sig  derfor  en  Bedding 
bag  Pynten  inde  i  den  store  Bugt.  Her  stod 
han,   skjult  under  Skrænten,   der   dækkede 

for  Lyden,  og  tømrede,  naar  Dagens  Pligter 
var  fra  Haanden. 

Han  blev  saa  optagen  af  sit  nye  Arbejde 
—  det  gav  ham  saa  meget  at  tænke  paa, 
det  var  et  rent  Kunststykke,  om  det  over- 
hovedet vilde  lykkes  for  ham  —  at  han  ikke 
lagde  Mærke  til,  at  ogsaa  de  andre  blev  tav- 
sere og  tristere  for  hver  ny  Dag. 

Naar  Beer  kom  ved  Middagstid,  afleverede 
sine  Æg  og  hentede  sin  Suppe  i  Kasserollen, 
plejede  han  at  sidde  lidt  paa  Huggeblokken 
og  tale  med  Goy  om  Vejr  og  Vind  og  min- 
des sit  hemmelige  Møde  med  den  brune 
Kvinde. 

Men  en  Dag  faldt  han  sammen  paa  Hugge- 
blokken, bedst  som  han  sad.  Goy  saa  op  og 
opdagede  først  nu,  hvor  Krøblingen  var  bleven 
mager. 

Hans  Øjne  var  større  og  klarere.  Næsen 
spidsere;  det  fastspigrede  Smil  sad  om  de 
smalle  blege  Læber  som  en  vissen  Blomst. 
Med  den  skæve  Skulder  i  Vejret,  med  Ar- 
mene krydsede  over  sit  Skød  stirrede  han 
tomt  ud  for  sig. 

—  Hvad  er  der  i  Vejen?  —  spurgte  Pieter 
og  greb  ham  i  Armen. 

Jakob  vaagnede  op,  saa  et  Øjeblik  fjærnt 
paa  ham  og  smilede: 

—  Ingenting!  —  sagde  han. 

Dagen  efter  kom  Jakob  ikke.  Daniel  og 
Hendrik  havde  forlængst  hentet  deres  Mad, 
og  Pieter  selv  havde  spist;  men  Jakob  kom 
ikke. 

Han  er  syg.  Skindet  —  tænkte  Foder- 
mesteren, maalte  en  rigelig  Portion  op  i  sin 
egen  Kasserolle  og  gik  til  hans  Hytte. 

Nogle  Skridt  derfra  standsede  han  og  lyt- 
tede. Det  var  Jakob,  der  spillede.  Gamle 
hollandske  Melodier,  som  Goy  bar  dybt  i  sit 
Hjærte,  tonede  ud  imod  ham.  Han  søgte 
forgæves  Ordene  til  dem,  han  kendte  dem 
jo  saa  godt;  men  det  var  ikke  muligt  at 
holde  Rede  paa  dem.  Bedst,  som  han  be- 
gyndte at  nynne  med,  slap  Melodien  for  ham 
og  gled  over  i  en  anden,  som  han  kendte 
lige  saa  godt,  men  heller  ikke  vidste  Ordene 
til. 

Goy  opgav  at  finde  dem  frem.  Han  stod 
med  Hænderne  foldede  over  Maven  og  tog 
imod  Tonerne  med  Taarer  i  Øjnene. 

Da  han  endelig  gik  ind  i  Hytten,  saa  han 

Jakob  Beer  ligge  sammenkrøben  paa  sin 
Mosseng  med  Violinen  i  sin  Favn. 

Hans  smalle  Læber  bevægede  sig,  som 
om  han  sang  til;  men  der  kom  ingen  anden 
Lyd  end  den,  som  hans  Fingre,  der  var 
bleven  saa  tynde,  lokkede  frem  af  Strængene. 

Hans  Øjne  stod  vidtaabne.  Store  klare 
Taarer  trillede  ud  fra  dem,  ned  paa  Lejet, 
hvor  han  laa. 

—  Jakob!  —  kaldte  Pieter  Goy  sagte. 

Jakob  vendte  Hovedet  langsomt  imod  ham 
og  saa  paa  ham,  men  holdt  ikke  op  at  spille. 

Da  stillede  Pieter  Goy  Kasserollen  fra  sig, 
satte  sig  paa  den  trebenede  Stol,  som  han 
selv  havde  tømret,  og  græd  i  sine  Hænder 
for  alt  det  gamle  derhjemmefra. 

Nu  vidste  han,  hvad  det  var  for  en  Syg- 
dom, Jakob  led  af. 

Før  de  skiltes,  fortalte  Jakob,  at  han  havde 
tilintetgjort  sin  store  Symfoni  „Naturen". 
Han  kendte  den  ikke  mere.  Det  gjorde  ondt 
i  ham,  naar  han  spillede  den.  Han  havde 
taget  sig  det  saa  nær,  skønt  der  var  intet 
andet  Raad,  hvis  han  skulde  have  Fred. 

Igaaraftes  var  det  sket;  men  saa  var  det 
—  denne  Morgen,   han  vaagnede  —  at  han 

greb  Violinen  og  spillede  alt,  hvad  han  vidste 
om  det  derhjemme. 

Det  lød  som  lutter  gamle  Melodier.  Dog 
var  det  altsammen  hans  eget;  og  nu  var  han 
lykkelig;  i  dette  Øjeblik  var  han  lykkelig. 

Pieter  forstod  det  saa  godt.  Han  havde 
ogsaa  hele  Tiden  tænkt,  at  det  var  noget 
farligt  Tøjeri,  Jakob  havde  siddet  og  lavet  — 
denne  her  om  „Naturen".  Men  dette  —  aa 
dette  — 

—  Sikken  Lykke  den  vilde  gøre  hjemme! 
—  sagde  han  og  slog  sine  tykke  Hænder 
sammen  —  Folk  vilde  blive  tossede  efter 
den. 

—  Tror  du?  —  sagde  Jakob  og  saa  op. 
Saa  kom  han  pludselig  til  at  tænke  paa,  at  de 
jo  aldrig  vilde  faa  den  at  høre  der  hjemme; 
han  skulde  aldrig  mere  spille  for  det  store 
Dyr;  saa  græd  han. 

En  Eftermiddag  da  Pieter  Goy  for  Hjem- 
gaaende  kom  forbi  Hendriks  Hytte,  saa  han 
ham  sidde  foran  sin  Dør  og  male. 

Goy  havde  saa  tit  set  det  paa  Afstand. 
Hendrik  plejede  at  staa  op  og  skræve  foran 
Staffeliet  og  kaste   Blikket   frem  og  tilbage 

mellem  Træerne  og  Lærredet  og  se  ud  af 
Øjnene  som  en  gal. 

Men  nu  sad  han  med  bøjet  Hoved  og  ma- 
lede ligesom  i  Drømme. 

Goy  kunde  ikke  modstaa.  Han  listede  sig 
hen,  for  at  Hendrik  ikke  skulde  høre  ham 
og  jage  ham  væk;  thi  han  kunde  ikke  lide, 
at  nogen  saa,  hvad  han  arbejdede  paa. 

Hendrik  hørte  ham  alligevel.  Han  vendte 
Hovedet  efter  Lyden;  men  han  sagde  ikke 
noget  og  rørte  sig  ikke  af  Pletten. 

Billedet,  som  han  malede,  forestillede  Hol- 
land, Hjemmet.  Ved  Foraarstide.  Paa  den 
flade  grønne  Mark  gik  en  Ko  og  vadede  i 
det  høje  Græs.  Solen  laa  blankt  i  dens  brune 
Side.  Den  friske  Foraarsluft  stod  ind  fra 
Havet  under  den  høje  blaa  Himmel.  Fug- 
lene kvidrede  og  Stæren  fløjtede,  saa  det  var 
en  Lyst  at  høre  paa.  Og  der  tilhøjre  —  aa 
ja  —  der  laa  foran  de  smaa  røde  Huse  den 
ene  store  Hyacinthmark  ved  Siden  af  den 
anden. 

Aa  —  som  de  stod  iaar!  —  og  hvor  de 
duftede ! 

—  Hendrik  —  sagde  Pieter  Goy  og  lagde 
sin    Haand   paa   hans   Skulder,   mens   hans 

øjne  blev  vaade  —  Hvor  er  det  dog  kønt! 
—  Hvad  hedder  det  Billede? 

—  Det  forjættede  Land!  —  sagde  Hendrik 
uden  at  se  op.  Han  skammede  sig  ved  det. 
Det  var  jo  bare  malet  efter  Hukommelsen. 

Jakob  Beer  laa  syg  i  nogen  Tid. 

Goy  kom  hver  Dag  med  Maden  til  ham. 
Saa  sad  de  og  snakkede  i  Smug  orri  Kana- 
lerne, om  det  vide  vide  Land,  om  Hyacinther 
og  Tulipaner  og  de  grønne  Lindes  Blomster- 
duft. 

Langsomt  modnedes  der  noget  i  Pieter 
Goys  Sind.  Han  vilde  ikke  sige  til  Krøblin- 
gen, hvad  det  var;  for  han  nænnede  ikke  at 
give  ham  et  Haab,  som  han  ikke  vidste,  om 
han  kunde  staa  ved. 

Pieter  var  paa  Bunden  af  Ammunitions- 
kassen.  Først  var  der  kun  hundrede  Skud 
tilbage.  Sar  var  der  kun  halvtreds.  Men  da 
den  Dag  kom,  at  han  ikke  kunde  faa  det  til 
mere  end  tyve  smaa  Skud,  saa  tog  han  et 
kraftigt  Tag  i  sig  selv.  Nu  skulde  det  være 
Alvor. 

Pieter  Goy  blev  tavs. 

Da  det  var  hans  gode  Humør,  som   de 

alle  havde  slidt  paa,  lige  siden  de  flyttede  i 
By  sammen,  saa  hang  Mismodet  nu  tykt 
over  Hytterne. 

Det  havde  altid  været  en  Adspredelse  for 
Hendrik  at  staa  og  mundhugges  med  ham 
om  dit  og  dat  og  ingenting.  Det  var  en  Lin- 
dring for  Daniel  at  have  Pieter  at  hæve  sig 
over  og  stikle  til.  Men  nu  var  det  forbi. 
Pieter  gjorde  sin  Gærning,  som  han  skulde; 
men  der  var  ingen  Vrøvl  ved  ham  mere. 
Naar  de  talte  til  ham,  svarede  han  med  En- 
stavelsesord. 

De  saa,  at  han  hver  Dag  gik  ud  med 
Bøssen.  Længe  blev  han  borte;  men  de 
hørte  ham  ikke  skyde;  og  det  havde  aldrig 
før  været  saa  smaat  bevendt  med  Jagtudbyt- 
tet. Dog  var  han  dødtræt  og  slæbte  Benene 
efter  sig,  naar  han  kom  hjem. 


XXVII 
PIETER  GOY'S  MØDRENEARV 


Saa  var  det  den  første  Søndag,  Jakob 
Beer  igen  gav  Møde  i  Forsamlingen.  Helt 
rask  var  han  ikke,  og  tynd  som  en  Benrad 
var  han  endnu  bestandig;  men  han  sagde 
selv,  at  nu  gik  det  godt  igen. 

De  var  færdige  med  Maden  og  sad  om- 
kring Baalet  og  fordøjede. 

Da  rømmede  Pieter  sig  flere  Gange,  til 
de  alle  havde  hørt  det  og  vendt  deres  tavse 
bedrøvede  Ansigter  imod  ham, 

Saa  opløftede  Pieter  sin  Røst  og  sagde: 

—  Ved  I  af,  at  det  idag  er  Aarsdagen 
for  vores  Ankomst  her  til  Øen. 

—  Ja  —  sagde  Daniel  og  saa  op  mod 
Skyerne  —  det  er  idag  et  Aar  siden,  at  vi 
tog  Soløen  i  Besiddelse. 

Pieter  Goy  tøvede  lidt.    Hans  Bryst  ar- 

bejdede  tungt.  De  saa  allesammen,  at  nu  gik 
der  noget  løs,  som  havde  siddet  fast  længe. 

—  Hvad  har  vi  haft  for  det?  ■ —  kom  det 
ligesom  med  et  Plump. 

De  rettede  sig  i  Sædet;  men  der  var  ingen, 
som  sagde  noget.  De  ventede;  for  de  kunde 
se  paa  ham,  at  der  var  meget  meget  mere. 

—  Er  der  nogen  af  os,  som  er  bleven 
forvandlet  til  et  andet  Menneske  eller  saa- 
dan?  —  Maaske  du  er  det,  Daniel;  men  jeg 
kan  ikke  se  det  —  eller  du,  Hendrik?  — 
for  Jakob  og  mig,  vi  er  det  ikke. 

Han  gjorde  en  lille  Pause;  men  da  Tavs- 
heden ikke  blev  brudt,  saa  tørrede  han  Sve- 
den af  sin  runde  Pande  og  fortsatte: 

—  Kan  man  saadan  i  det  hele  taget  blive 
anderledes,  end  man  er  født  til,  fordi  man 
stikker  a'  fra  det  hele?  —  Det  har  jeg  gaaet 
og  tænkt  paa  —  men  det  tror  jeg  ikke^  man 
kan.  For  man  slæber  dog  rundt  med  sig 
selv,  om  man  ogsaa  gaar  halvnøgen.  Og  selv 
om  man  har  lagt  Tøjet,  saa  kan  man  dog 
ikke  smøge  det  af  sig,  som  man  er  født 
med.  Og  dette  her  med  Samfund  og  Mit  og 
Dit  og  Politi  og  Ejendomsret  og  Skal  og 
Maa  —  det  ene  med  det  andet,  som  Daniel 

siger  er  af  det  onde  —  og  det  vil  jeg  ogsaa 
godt  tro,  det  er  —  men  det  er  dog  noget, 
som  man  har  gaaet  og  faaet  i  sig,  lige  fra 
man  var  en  snottet  Hvalp  —  det  er  noget, 
som  har  sat  sig  fast,  saa  man  ikke  kan  svede 
det  ud  igen,  hverken  paa  et  Aar  eller  to  — 
om  det  saa  aldrig  saa  meget  er  en  Solø  med 
ingen  store  Rovdyr  og  heller  ingen  Slanger. 
Og  hvis  man  fik  det  svedt  ud,  saa  tror  jeg 
ligefrem  ikke,  man  vilde  kendes  ved  sig 
selv  igen  —  det  maa  jo  være  ligesom  at 
gaa  ud  af  sit  gode  Skind  —  saa  man  bare 
vilde  gaa  og  stræve  efter  at  faa  det  puttet 
ind  igen  paa  sin  Plads.  —  Se,  jeg  kan  godt 
kende  mig  selv  igen  —  der  er  ingen  Styk- 
ker gaaet  af  mig,  hverken  paa  den  ene  eller 
den  anden  Maade.  Og  nu  vi  sidder  her  med 
hverandre,  saa  langt  fra  alt  det  gamle  a'  — 
saa  synes  jeg,  at  vi  bare  har  faaet  det  gamle 
igen  paa  en  anden  Maade  —  vi  har  da  baade 
Samfund  og  Lov  og  Ret  —  for  du  er  jo 
Øens  Herre,  Daniel  —  og  den  ene  arbejder 
for  den  anden,  ligesom  vi  gør  derhjemme, 
—  bare  det,  at  vi  ingen  Penge  har  imellem 
os.  Og  derfor  saa  siger  jeg  igen  og  spør: 
Hvad  har  vi  haft  for  det? 

Pieter  Goy  pustede  af  Anstrængelse.  Al- 
drig havde  han  talt  saa  mange  Ord  ud  i  et; 
men  nu  var  det  ogsaa  sagt. 

Daniel  sad  og  tyggede  paa  sin  Pibe.  De 
skævede  alle  til  ham;  for  de  ventede  at  se 
ham  fare  op  som  en  Trold  af  en  Flaske. 
Saadan  var  jo  Daniel. 

Men  det  kom  helt  anderledes.  Han  saa 
fra  oven  ned  paa  Pieters  runde  Øjne  og 
sagde  sagtmodig: 

—  Det  er  noget,  som  du  ingen  Forstand 
har  paa,  Pieter  Goy.  Ser  du,  min  Ven,  her 
lever  vi  under  simple  naturlige  Forhold,  i 
Ensomhed  og  i  Fred. 

Pieter  Goy  vendte  sine  runde  Øjne  op 
imod  ham  og  sagde  uskyldigt: 

—  Bare  du  dog  havde  sagt  det  lidt  før! 

—  Hvad  mener  du? 

—  Jo  —  havde  jeg  bare  vidst  derhjemme, 
at  det  var  de  simple  naturlige  Forhold  og 
Ensomhed  og  saadan  —  saa  kunde  vi  ha' 
sparet  os  allesammen  at  rejse  saa  langt.  For 
alt  det  der  —  det  har  vi  hjemme  i  Groe- 
ningen,  hvor  jeg  er  fra  —  og  det  har  vi  al- 
tid haft. 

Hendrik  lo.    Han  klaskede  sig  paa  sine 

tykke  Stolper,  lagde  Hovedet  tilbage  og  lo, 
ustandseligt  og  nederdrægtigt.  Det  hjalp  ikke, 
at  Daniel  rynkede  Brynene  og  rømmede  sig. 
For  nu  vilde  Hendrik  le.  Det  var  saa  længe 
siden,  han  havde  faaet  sig  en  ordentlig  Latter. 
Daniel  rejste  sig.  Han  var  bleg,  og  Øjnene 
lynede. 

—  Hvad  er  din  Mening,  Pieter  Goy,  med 
at  komme  her  og  stille  dig  op  imod  mig? 

Pieter  blev  rødskjoldet  i  Ansigtet.  Han 
tøvede  lidt,  tørrede  Sveden  af  Panden  og 
sagde  i  en  spagfærdig  Tone: 

—  Jo  Daniel  —  Meningen  er  den,  at  nu 
har  vi  kun  tyve  smaa  Skud  tilbage,  —  saa 
er  det  Slut  med  Kødmaden. 

Hendrik  holdt  øjeblikkelig  op  at  le.  Selv 
Daniel  maatte  svælge  det  ned,  før  han  kunde 
svare : 

—  Godt,  saa  faar  vi  hjælpe  os  uden! 

—  Og  saa  —  vedblev  Pieter  i  samme 
fromme  Tone  —  saa  er  Meningen  ogsaa 
den,  at  hvis  dette  her  skal  blive  ved,  saa 
dør  Jakob  Beer  bort  mellem  Fingrene  paa  os. 

Jakob  saa  forfærdet  op.  Han  vilde  prote- 
stere, men  havde  ikke  Kraft  dertil.  For  han 
havde  sagt  sig  det  samme  selv. 

Den  forjættede  0  lg 

—  Se  bare  paa  ham,  Daniel!  —  og  du, 
Hendrik!  —  Der  er  daarlig  saa  meget  paa 
ham,  som  en  Myg  skal  ha'  at  bide  i  for 
at  holde  Livet.  Og  jeg  har  dog  gaaet  og 
fedet  paa  ham  nu  i  tre  Uger. 

Daniel  saa  paa  Jakob.  Han  havde  ikke 
haft  Tid  at  se  det  før.  Men  nu  saa  han  det 
og  tog  Blikket  til  sig  i  det  samme. 

Jakob  Beer  sænkede  Hovedet  mod  sit 
Bryst.  Han  vilde  saa  gerne  skjule,  at  han 
græd;  men  han  kunde  ikke;  de  saa  det  paa 
hans  Skuldre. 

Der  blev  en  lang  Tavshed.  Saa  rejste  Da- 
niel Hovedet  igen: 

—  Selv  om  vi  vilde  opgive  det  hele  — 
kom  det  sagte  og  spagfærdigt,  som  de  aldrig 
havde  hørt  ham  tale  før,  —  saa  hjælper  det 
ikke.  Vi  kan  jo  ikke  komme  bort. 

Hendrik  sænkede  sine  Pandebuler  mod 
sine  Hænder.  I  den  dybe  Stilhed  hørtes  kun 
Jakobs  tunge  Aandedræt;  han  sad  bøjet  over 
sit  Skød,  som  var  Livet  allerede  i  Færd 
med  at  slippe  ham. 

Da  rejste  Pieter  Goy  sig  og  sagde: 

—  Ja  —  se  det  er  nu  ikke  saa  vist.  For 
jeg  har  tømret  en   Baad  sammen,  og  selv 


PIETER  goy's  Mødrenearv         275 

om  den  ikke  er  meget  værd,  saa  er  den  al- 
lenfals  lige  saa  god  som  den,  hun  stak  af 
med,  —  hende  Eva.  Jeg  kunde  ikke  lide,  at 
I  skulde  vide  det,  før  den  var  færdig.  Der- 
for har  jeg  tømret  den  omme  bag  Pynten, 
ovre  i  den  store  Bugt. 

Jakob  kom  til  at  ryste  af  Bevægelse.  Hen- 
driks Blik  glimtede  mørkt;  selv  i  Daniels 
Øjne  tændtes  der  et  pludseligt  Lys. 

—  Hvordan  har  du  tænkt  dig  det?  — 
spurgte  han. 

—  Jo  ser  du  —  Damperen,  vi  kom  med 

—  den  gik  jo  i  regelmæssig  Fart.  Hver 
sjette  Uge  —  det  sagde  da  Kaptejnen  — 
saa   kommer  den  forbi  her  fra  Brisbane  til 

—  hvad  var  det  nu  det  hed?  —  Nu  kan 
jeg  regne  ud,  at  det  snart  maa  være  Tiden, 
Og  saa  mener  jeg,  at  vi  skal  vove  det,  at  vi 
samler  Føde  for  et  Par  Ugers  Tid.  Saa  gaar 
vi  i  Baaden  med  vores  Madkiste  og  Bøssen 
og  skiftes  til  at  ro  eller  bruger  Sejlet,  ligesom 
Vinden  nu  er,  —  til  vi  naar  ud  i  Farvandet. 
Jeg  skrev  det  i  min  Dagbog,  hvor  lang  Tid 
vi  brugte  i  Chaluppen  fra  Skibet  a'  —  saa 
vi  kan  ikke  tage  meget  fejl.  Og  saa  ligger 
vi  og  venter  og  de  tyve  Skud  dem  gemmer 

18* 

vi  til  Nødskud.  Og  træffer  vi  ikke  vores 
Skib,  saa  træffer  vi  maaske  et  andet,  —  og 
bliver  det  Storm,  saa  er  Ulykken  ikke  værre 
end,  at  vi  søger  ind  til  en  af  de  mange  Smaa- 
øer,  som  vi  sejlede  forbi,  —  dem  kan  I  nok 
huske.  Den  ene  0  kan  jo  være  lige  saa  god 
som  den  anden. 

Daniel  sad  længe  og  overvejede. 

—  Hvis  vi  er  heldige  og  træffer  Skibet, 
det  ene  eller  det  andet  —  saa  bliver  vi  taget 
med  til  den  nærmeste  Havn  paa  en  af 
Øerne.  Og  hvad  saa? 

—  Der  træffer  vi  en  hollandsk  Konsul! 
—  sagde  Hendrik. 

—  Og  han  skulde  betale  Billet  og  Kost- 
penge for  os  fire  Mand  til  Europa  —  for 
vores  kønne  Øjnes  Skyld? 

—  Han  telegraferer. 

—  Til  hvem?  —  Til  Dronningen  af  Hol- 
land? —  For  du  tror  da  ikke,  at  Rederen, 
som  betalte  for  at  slippe  af  med  os,  nu  vil 
betale  om  igen  for  at  faa  os  tilbage?  —  For 
mig  —  maaske.  Men  for  Jer? 

Hendrik  overvejede  i  Tavshed. 

—  Satan  ogsaa  —  brummede  han  —  at 

vi  gik   hen  og  smed  vores  sidste  Skillinger 
bort  til  Sømændene. 

Spagfærdigt  kom  det  fra  Pieter  Goy: 

—  Ja  se  —  det  syntes  jeg  nu  ogsaa  var 
forkert! 

Daniel  blev  vred.  Han  for  op  og  lynede 
med  sit  Ørneblik. 

—  Der  er  ingen,  der  spørger  om,  hvad 
du  syntes. 

—  Smaa  Slag!  —  sagde  Hendrik  og  stan- 
gede hidsigt  imod  ham  med  sine  Pandebuler 
—  det  spørges  der  netop  om.  For  hvis  vi 
ikke  havde  haft  Pieter  Goy,  saa  Gud  naade 
os.  Nu  ved  du  det. 

Daniel  bed  sig  i  Læben;  men  han  tav. 
Saa  fortsatte  Pieter  med  nedslagne  Øjne: 

—  Ja,  det  syntes  jeg  —  og  derfor  saa  var 
jeg  ikke  ærlig  imod  dig,  Daniel.  —  Da  vi 
skulde  dele  vores  Penge  ud  til  Sømændene, 
saa  tømte  jeg  kun  Portemonnixen.  Men  jeg 
havde  noget  Guld  i  en  Skindpose  under 
Skjorten.  Det  var  Resten  af  min  Mødrene- 
arv og  hvad  jeg  ellers  fik  ind  for  mit  Indbo. 

Pieter  knappede  Skjorten  op  og  halede 
en  snavset  gul  Tingest  frem   fra  sit  lodne 

Bryst.    Han  vejede  den  i   Haanden,  saa  de 
kunde  høre  Guldet  klinge. 

—  Der  er  altid  nok  til,  at  vi  kan  komme 
hjem  paa  tredje  Klasse. 

Hendrik  sprang  rundt  om  Baalet  og  slut- 
tede Pieter  i  sine  Arme. 

Jakob  havde  ogsaa  rejst  sig.  Han  var  ble- 
ven rød  i  Kinden  som  en  ung  forelsket  Jom- 
fru. Hans  Øjne  straalede,  idet  han  greb 
Pieters  Haand  og  klappede  den  mellem  begge 
sine. 

Daniel  sagde  ingenting,  for  han  vidste  ikke, 
hvad  han  skulde  sige.  Han  vævede  noget 
indvendig  om,  hvorledes  det  gaar  i  Livet,  at 
den  grovere  Natur  altid  besejrer  den  finere; 
men  han  fik  det  ikke  sagt,  for  just  som  det 
laa  ham  paa  Tungen,  saa  kunde  han  ikke 
hitte  Rede  i,  hvem  der  var  den  grovere  og 
hvem  den  finere. 

Han  vandt  tilsidst  alligevel  en  Sejr,  som 
han  var  stolt  af.  Sejren  i  sig  selv.  Han  rakte 
Pieter  Haanden  over  det  slukkede  Baal  og 
sagde: 

—  Fra  nu  af  er  det  dig,  som  er  Fører, 
ikke  mig. 

Pieter  blev  saa  rød,  som  han  kunde  blive. 

—  Men  Daniel  dog  —  ikke  Tale  om  det. 
Det  er  dig,  som  er  Øens  Herre;  det  har 
du  jo  alle  Tider  været. 

—  Skidt  med  hvem  der  er  hvad!  ^ 
raabte  Hendrik  —  Vi  er  allesammen  lige 
gode.  Bare  vi  kommer  væk  fra  den  for- 
bandede 0. 

Saa  slog  han  sine  allerlængste  Naturtriller. 
Da  det  var  gjort,  kastede  han  Straahatten  op 
i  Luften  og  sang  Nationalsangen. 


3> 


XXVIII 
ABERNE 


En  Uge  efter  laa  Kanoen  udrustet  til  den 
lange  Rejse.  Madkisten  var  ombord  og  alt, 
hvad  de  ejede  af  Tøj  og  Maatter  til  at  dække 
sig  mod  Regn  og  Nattekulde,  men  ellers  kun 
det  nødvendigste.  For  Pladsen  var  snæver, 
og  Baaden  maatte  ikke  ligge  for  dybt  i 
Vandet. 

Daniel  vilde,  at  de  skulde  ro  rundt  om 
Pynten,  hen  til  det  Sted,  hvor  de  for  et  Aar 
siden  var  landede.  Her  havde  de  taget  Sol- 
øen i  Besiddelse,  her  vilde  de  ogsaa  sige 
den  det  sidste  Farvel. 

Det  var  den  samme  Kyst,  som  laa  der 
for  deres  Øjne,  lys  og  smilende.  Det  var  de 
samme  Palmer,  som  strakte  deres  skællede 
Stamme  op  mod  den  blaa  Luft.  Det  var  den 
samme  Skrænt,  hvor  Matroserne  havde  sat 

deres  Kister  i  Land.  Nu  som  dengang  glim- 
rede spraglede  Fuglefjer  pilsnart  gennem 
Luften.  Maaske  var  det  ogsaa  de  samme 
Papegøjer,  som  skreg  ud  til  dem  fra  Skov- 
randen. 

Og  dog  —  hvor  var  Billedet  i  deres  Øje 
forandret,  nu  da  et  Aar  af  deres  Liv  —  et 
møjsommeligt  og  forunderligt  Aar  —  laa  gemt 
der  inde  bag  Stammerne. 

De  sad  længe  tavse  og  stirrede  Øen  ind  i 
dens  uudgrundelige  Øjne. 

Da  rejste  Daniel  sig  op  i  Forstavnen.  Han 
tog  sin  Hat  af  og  talte: 

—  Solø,  du  opfyldte  ikke  alt,  hvad  vi 
ventede  af  dig,  da  vi  tog  dig  i  Besiddelse, 
det  er  sandt.  Men  nu  vi  nedlægger  vort 
Herredømme  og  giver  dig  tilbage  til  dig 
selv,  skal  du  vide,  at  du  gemmer  i  dit  Skød 
en  Del  af  vort  Jeg.  Til  Gengæld  tager  vi 
ogsaa  noget  med  os  af,  hvad  dit  er.  Før  vi 
lærte  dig  at  kende,  vidste  vi  ikke,  hvad  En- 
somhed vil  sige.  Nu  vil  din  Ensomheds 
hemmelighedsfulde  Stemme  lyde  i  mit  Øre, 
naar  jeg  ligger  vaagen  paa  mit  Leje  i  det 
gamle  Land;  og  under  den  Krig  paa  Kniven 
med  det  store  Dyr,  som  vi  vender  tilbage 

til,  —  vil  Mindet  om  din  Fred  stige  som  et 
Længselssuk  af  vort  Bryst.  —  Lev  vel,  Solø! 
—  lev  vel,  du  kære  0!  —  Lev  vel,  lev  vel! 

Daniel  svingede  sin  Hat.  De  svingede  alle 
deres  Hat.  Hendrik  og  Pieter  raabte  som 
Daniel:  „Lev  vel  —  lev  vel!"  —  men  Jakob 
Beer  kunde  ikke;  han  sad  og  stirrede  ind 
efter  sin  store  Symfoni,  mens  Taarerne  tril- 
lede fra  hans  klare  Øjne. 

I  det  samme  blev  det  levende  derinde 
mellem  de  mørke  Stammer.  En  underlig  Lyd 
trængte  ud  til  dem  over  det  smule  Vand. 

—  Der  var  nogen,  som  lo!  —  sagde  Hen- 
drik og  mindedes  den  første  Gang,  han  havde 
hørt  den  sælsomme  Latter  mellem  Stam- 
merne, da  de  sad  samlede  om  Baalet  foran 
deres  Kister. 

Han  havde  aldrig  trods  Daniels  Viden 
kunnet  opgive  Aberne.  Nu  da  han  for  sid- 
ste Gang  saa  ind  mod  Øen,  medens  Pieter 
med  kraftige  Aaretag  førte  Baaden  ud  over 
Lagunens  stille  blinkende  Flade,  — 

Nu  saa  han  og  de  andre,  hvorledes  Bu- 
skene paa  Skræntens  Rand  bevægede  sig. 
De  saa  —  som  Hendrik  havde  set  det  den 
allerførste   Dag  —   mørke   Legemer  svinge 

sig  i  hastige  Tag  ned  langs  Palmernes  slanke 
Legemer.  Der  var  én,  der  var  to,  der  var 
mange. 

De  sælsomme  Væsener  løb  fra  Skræntens 
Skygge  ned  mod  den  hvide  solbagte  Strand. 

Og  se  —  da  de  naaede  ud  i  Lyset,  da  var 
det  smaa  lavbenede  Mennesker  med  lange 
Arme.  De  var  klædte  i  Jakke  og  Vest;  og 
den  ene  havde  en  stribet  Uldtrøje  viklet  om 
sit  sorte  Hoved. 

Pieter  slap  Aarerne  af  Forbavselse.  Men 
før  nogen  af  dem  fandt  Ord,  saa  de  Væse- 
nerne løfte  Armene  imod  dem;  den,  som 
havde  Uldtrøjen  om  sit  Hoved,  rev  den  af 
og  svingede  den,  som  Daniel  havde  svinget 
sin  Hat. 

I  det  samme  skingrede  et  sælsomt  Lat- 
terkor ud  over  Vandet. 

Solbrødrene  kendte  deres  eget  gode  Tøj. 
De  saa  til  hverandre  og  vidste  nu,  hvem  der 
havde  røvet  af  deres  Kiste. 

Hendrik  var  den  første,  der  fik  Mælet. 

—  Vi  kom  til  Øen  —  sagde  han  beskæm- 
met —  for  at  gaa  nøgne  som  de  første  Men- 
nesker. Men  Aberne  var  klogere.  Medens  vi 
fik  Gigt,  Snue   og  Maveforkølelse,  saa  gik 

de  og  gassede  sig  i  vores  gode  forsmaaede 
Klæder.  Kan  I  høre,  hvor  de  grines  af  os. 

Jalcob  sad  med  store  Øjne  og  stirrede  paa 
en  lille  skæv  og  mager  Fyr,  der  bar  hans 
egen  gode  gamle  Frakke  og  grinede  af  alle 
sine  hvide  Tænder.  Han  syntes,  han  havde 
set  ham  før.  Ja  —  det  var  Genfærdet,  som 
havde  jaget  ham  i  Angst  fra  hans  Sovested. 
Saa  var  det  vel  ogsaa  Hunaber,  han  havde 
lokket  til  sig  med  sin  Tingel-Tangel  Musik, 
da  han  længtes  efter  Eva? 

Hendrik  sagde  ikke  mere.  Han  sad  og 
grundede  over  Tingene.  Der  var  saa  meget 
af  Øens  gaadefulde  Væsen,  som  blev  ham 
klart. 

Han  tænkte  paa  den  forunderlige  „Sol- 
opgang". Var  det  mon  Geniet  Koort,  som 
havde  malet  den,  mens  hans  Legeme  sov? 
—  Eller  — 

Han  stirrede  ind,  om  ikke  ogsaa  det  næs- 
vise Dyr  med  de  væmmelige  Takker  sad 
paa  Halen  et  Steds  i  Strandkanten  og  gri- 
nede med  sine  glasklare  Øjne?  —  Men  han 
kunde  ikke  finde  den. 

Daniel  tænkte  paa  Ensomhedens  Stemme, 
der   havde   haanet   ham,   da   han   med   høj 

Stemme  kundgjorde  sine  første  poetiske 
Krystaller  over  Øen.  Men  han  nævnede  det 
ikke  for  de  andre  og  slog  det  hurtig  ud  af 
sine  Tanker. 

—  Saa  var  der  dog  Aber  paa  Øen!  — 
sagde  Pieter  Goy  og  hvilede  et  Øjeblik  paa 
Aarerne. 

Da  de  naaede  ud  til  Revet  og  Pieter  i 
forsigtige  Tag  førte  Baaden  langs  Skum- 
bæltet hen  til  Udløbsstedet,  saa  han  noget 
Træværk,  som  sad  klemt  inde  mellem  Ko- 
ralstokkene i  Revet.  Vandet  skyllede  og 
skummede  over  det,  frem  og  tilbage. 

Pieter  roede  saa  langt  ind,  som  han  turde, 
for  at  se  nøjere  til. 

Det  lignede  Laaget  af  en  stor  Kasse.  Der 
sad  Jærntremmer  paa  tværs  i  det.  Koral- 
stokke havde  skudt  sig  op  imellem  dem  og 
holdt  det  saa  fast,  at  Havet  ikke  kunde  tage 
det. 

Et  Stykke  derfra  stak  der  en  Sidefjæl  paa 
Højkant  frem  af  Korallerne.  Nogle  Bogsta- 
ver var  brændt  ind  i  Træet. 

Pieter  kunde  ikke  tyde  dem;  men  Daniel 
læste  „Hamburg".  Saa  gik  det  op  for  ham, 
at  det  var  Resterne  af  et  Bur,  de  havde 
fundet. 

Han  havde  altsaa  dog  haft  Ret.  Aberne 
hørte  ikke  hjemme  paa  Soløen.  De  var  ind- 
vandrede ligesom  han  selv  og  hans  Venner. 
Skibet,  som  skulde  føre  dem  til  Europas 
zoologiske  Haver,  var  strandet  med  dem  og 
Burene  sønderslaaede  af  Revet;  men  Aberne 
havde  reddet  sig  i  Land. 


XXIX 

DERHJEMME 


Om  Daniel  og  hans  Venner  er  der  endnu 
at  fortælle,  at  de,  takket  være  Pieters  Mø- 
drenearv, omsider  paa  Dæksplads  i  et  Bre- 
merskib  naaede  til  Antwerpen,  hvorfra  de 
velbeholdne  kom  til  Amsterdam. 

Daniel  søgte  Rederen  op  og  fortalte  ham 
om  deres  mærkelige  Hændelser.  Da  han  gik, 
glemte  han  hos  den  gamle  en  Samling  Digte, 
som  han  havde  skrevet  i  de  lange  triste 
Dage,  da  Foraarsfornemmelserne  kom  og 
Humøret  slap  op.  Han  havde  ikke  nævnet 
dem  for  nogen  af  sine  Fæller;  for  han 
skammede  sig  lidt  ved  dem. 

De  hed  „Derhjemme"  og  handlede  om 
Hyacinther  og  Tulipaner,  om  Amsterdams 
Kanaler  og  om  Lindetræernes  Duft. 

Da    Rederen    havde    læst    dem,    fik    han 

Taarer  i  Øjnene.  Han  var  bleven  gammel  i 
det  forløbne  Aar,  havde  ofte  tænkt  paa  Dø- 
den; og  Daniel  var  alligevel  hans  eneste 
mandlige  Slægtning,  som  kunde  føre  Navnet 
videre. 

Han  kaldte  Daniel  tilbage  og  bekostede 
hans  Digte  udgivne  paa  hollandsk  Bøtte- 
papir med  Vignetter  af  Maleren  Hendrik 
Koort. 

Og  da  Rederen  sørgede  for,  at  Digtenes 
intime  Historie  kom  ud  i  de  rigtige  Kredse, 
blev  det  saa  stor  en  Succes,  at  Daniel  med 
ét  Slag  slog  igennem. 

Hendrik  Koort  bejlede  til  det  store  Dyr 
med  sit  „forjættede  Land",  som  han  malede 
i  Hjemveens  Dage  —  det  Billede,  hvor  det 
fløjtede  af  Stære  og  duftede  af  Hyacinther. 
Det  blev  udstillet  hos  en  Kunsthandler  i 
Kalverstraat.  Selv  gamle  forhærdede  Børs- 
mæglere og  Kaffeprøvere  blev  patriotiske  af 
at  lytte  og  lugte  til  det.  Og  Hendrik  fik 
mange  Bestillinger. 

Men  Jakob  Beer,  som  aldrig  helt  kunde 
glemme  sin  tabte  Symfoni,  —  ham  gik  det 
forunderligst  af  dem  alle. 

Han  fandt  hjem  til  sin  gamle  Blindekirke 
og  blev  taget  til  Naade  af  Direktionen. 

En  Dag,  da  han  sad  og  spillede  paa  Vær- 
ket, faldt  hans  Fingre  af  sig  selv  over  i  den 
Hymne  til  det  gamle  Land,  som  Pieter 
havde  hørt  ham  spille,  mens  han  laa  syg  i 
sin  Hytte. 

Men  Enkedronningen,  som  var  de  Blindes 
Protektrice,  kom  uventet  paa  Besøg  i  Kir- 
ken for  at  se  den  ny  Altertavle,  hun  havde 
skænket  og  som  just  var  bleven  ophængt. 

Hun  lyttede  betagen  til  de  forunderlige 
Toner,  forhørte  sig  hos  Præsten  om  Orga- 
nistens Navn;  og  Dagen  efter  blev  Jakob 
tilsagt  til  at  spille  for  Hendes  Majestæt  paa 
Slottet.  Han  lejede  en  Kjole  i  Koorte  Nieu- 
wendijk,  kørte  i  Droske  med  sin  Violin  og 
spillede  saa  dejligt,  at  baade  Dronningen  og 
Hofdamerne  pudsede  Næse. 

Fra  den  Dag  nød  han  allerhøjeste  Gunst 
og  et  lille  aarligt  Stipendium  til  at  uddanne 
sig  for.  Men  hvad  der  var  bedre,  alle  Hof- 
damerne tog  ham  moderligt  under  deres 
Vinger  og  anbefalede  ham  hos  det  store 
Dyr.  Han  kom  straks  paa  Mode  og  fik  saa 
mange  Undervisningstimer,  at  han  ikke  kunde 

Den  forjættede  0  ig 

overkomme  dem.  Og  hvad  der  er  noget 
nær  det  højeste,  en  Musiker  kan  naa  her- 
nede, —  Hymnen  blev  spillet  ved  Majestæ- 
tens Taffel,  da  en  fremmed  Fyrste  kom  paa 
Besøg. 

Hverken  Daniel  eller  hans  Venner  glemte 
deres  gamle  Fodermester. 

Digteren  præsenterede  ham  for  Rederen 
og  fortalte  om  hans  Mødrenearv.  Den  gamle 
godtgjorde  ham  den  med  Renter  og  satte 
Penge  i  en  lille  Kafé,  som  Pieter  vilde  op- 
rette. Han  havde  været  selvstændig  saa 
længe,  at  det  ikke  mere  smagte  ham  at 
skænke  01  for  andres  Regning  end  sin 
egen. 

Pieter  kaldte  sin  Kafé  „Løvekulen"  til 
Ære  for  Daniel  og  hans  Venner,  Den  fik  et 
Bagværelse  med  gule  Vægge  ligesom  den 
gamle.  Hver  Lørdag  Aften  mødtes  Ven- 
nerne her  og  talte  om  fordums  Dage,  mens 
Pieter  selv  besørgede  Affodringen  ganske 
som  før  i  Tiden. 

Men  ude  i  Gadeværelserne  samlede  han 
en  trofast  Kundekreds,  som  aldrig  blev  træt 
af   at    høre   om    hans   forunderlige    Kampe 

med  Løver,  Tigre  og  Slanger  paa  den 
fjærne  0  —  eller  om  den  lille  brune  Eva 
med  de  ydmyge  Øjne  og  hendes  trofaste 
Elskov,  som  kun  Døden  formaaede  at  bryde. 

